
-  ALACHAS  DIDIS.  Tebūnie  Jis  pašlovintas... 

Prieš  daugelį  metų,  kai  buvau  jaunas  ir  niekad  nepavargstančios  kojos  galėdavo  ištisas 
dienas  nešti  mane  per  smėlį  ir  akmenis,  vieną  sykį  netikėtai  sužinojau,  kad  susirgo  mano 
jaunesnysis  brolis.  Nors  jo  chaimą-  nuo  manosios  skyrė  trys  dienos  kelio,  mano  meilė 
broliui  buvo  didesnė  už  tingulį,  todėl  be  jokios  baimės  leidausi  į  kelionę:  kaip  jau  sakiau, 
buvau  jaunas,  stiprus,  ir  niekas  manęs  nebaugino. 

Antros  dienos  pavakary  pasiekiau  daugybę  aukštų  smėlio  kopų  -  nuo  jų  iki  Santono 
Omaro  Ibrahimo  kapo  buvo  pusė  dienos  kelio.  Įkopiau  į  vieną  iš  kopų,  ketindamas  išvysti 
kokią  nors  gyvenamąją  vietą  ir  pasiprašyti  nakvynės,  bet  nors  nieko  neišvydau,  vis  dėlto 
nusprendžiau  sustoti  ir  pasislėpęs  nuo  vėjo  praleisti  naktį  tarp  supustytų  kalvų. 

Staiga  mane  pažadino  baisus  klyksmas.  Mėnulis  jau  buvo  pačiam  zenite,  -  tą  naktį 
Alachas  tikriausiai  nepanoro  jo  paslėpti  po  tamsos  skraiste,  -  ir  mane  suėmė  tokia  baimė, 
kad  susiriečiau  į  kamuolį. 

Bet  netrukus  ir  vėl  pasigirdo  kraupus  riksmas,  dejonių  ir  aimanų  lydimas.  Pamaniau,  kad 
ištrūkusi  iš  pragaro  žeme  pralėkė  kenčianti  siela. 

Staiga  išgirdau,  kaip  kažkas  rausiasi  į  smėlį.  Netrukus  triukšmas  nutilo,  paskui  vėl 
pasigirdo,  bet  toliau,  penkiose  ar  šešiose  skirtingose  vietose,  tuo  tarpu  širdį  draskančios 
aimanos  nesiliovė,  todėl  ir  toliau  tūnojau  susigūžęs  ir  drebantis. 

Bet  čia  mano  bėdos  nesibaigė,  nes  tą  pat  akimirką  išgirdau  kažką  sunkiai  alsuojant, 
kažkas  sviedė  man  į  veidą  saują  smėlio,  ir  tegu  man  atleidžia  mano  protėviai,  bet  turiu 
prisipažinti,  jog  buvau  taip  neapsakomai  išsigandęs,  kad  stryktelėjau  ir  leidausi  bėgti,  tarsi 
mane  būtų  ėmęs  persekioti  pats  akmenimis  užmėtytas  šaitanas.  Kojos  sustojo  tik  tada,  kai 
mane  apakino  saulė,  o  už  nugaros  nebeliko  nė  vienos  didžiosios  kopos. 

Pagaliau  pasiekiau  brolio  chaimą.  Alacho  valia,  jo  sveikata  buvo  taip  pasitaisiusi,  kad  jis 
įstengė  išklausyti  mano  siaubingos  nakties  istoriją.  Kai  papasakojau  ją  taip,  kaip  pasakoju 
dabar  jums,  vienas  kaimynas  paaiškino,  kas  man  buvo  nutikę,  ir  paporino,  ką  kadaise  buvo 
išgirdęs  iš  savo  tėvo. 

O  pradėjo  jis  taip: 

-  Alachas  yra  didis,  tebūnie  Jis  pašlovintas! 

Taip  jau  nutiko,  ir  nuo  tada  praėjo  daug  metų,  kad  dvi,  garsios  šeimos  -  Zajedai  ir 
Atmanai  -  taip  nekentė  viena  kitos  ir  taip  dažnai  liejo  kraują,  kad  tikriausiai  raudonai 
nusidažė  ne  tik  jų  drabužiai,  bet  ir  gyvuliai.  Kadangi  paskutinis  žuvo  jaunasis  Atmanąs,  jo 
giminės  karštai  troško  už  jį  atkeršyti. 

Tarp  tų  kopų,  kur  tu  miegojai,  netoliese  šventojo  Omaro  Ibrahimo  kapo,  ka^įię^gygįj) 


Zajedų  chaima.  Visi  vyrai  buvo  mirę,  ir  palapinėje  ramiai  gyveno  tik  motina  ir  jos  sūnus,  - 
gyveno  ramiai,  mat  šeimoms,  kurios  taip  nekentė  vienos  kitų,  pulti  moteris  būtų  buvę 
negarbinga. 

Bet  šit  vieną  naktį  pasirodė  plėšikai  ir,  surišę  vargšę  dejuojančią  ir  raudančią  moterį, 
išsivedė  mažylį  ir  palaidojo  vienoje  iš  kopų. 

Raiščiai  buvo  stiprūs,  bet  mes  žinome,  kad  nieko  nėra  stipresnio  už  motinos  meilę,  tad 
moteris  juos  sutraukė.  Kai  ji  priėjo  vėjo  supustytas  kalvas,  plėšikai  jau  buvo  dingę.  Išvydusi 
nesuskaičiuojamą  daugybę  aukštų  kopų,  dejuodama  ir  raudodama  puolė  jas  rausti,  nes 
žinojo,  kad  sūnus  tuoj  uždus,  ir  tik  ji  viena  gali  jį  išgelbėti. 

Taip  ją  užklupo  aušra. 

Ji  rausėsi  visą  dieną  ir  dar  kitą,  nes  galingasis  Alachas  teikėsi  atimti  jai  protą,  kad  mažiau 
kentėtų  ir  nesuprastų,  kiek  esama  piktumo  žmonių  širdyse. 

Niekas  niekada  daugiau  nieko  negirdėjo  apie  tą  moterį,  ir  žmonės  pasakoja,  neva 
naktimis  jos  dvasia  klajoja  po  kopas  netoli  šventojo  Omaro  Ibrahimo  kapo  ir  rypaudama 
tebeieško  savo  sūnaus.  Todėl  tikriausiai  tu,  kurs  tenai  miegojai  nieko  apie  tai  nežinodamas, 
buvai  ją  sutikęs. 

Tebūnie  pašlovintas  Alachas,  Gailestingasis,  kuris  leido  tau  iš  ten  ištrūkti  ir  tęsti  savo 
kelionę,  ir  dar  už  tai,  kad  dabar  kartu  su  mumis  sėdi  prie  ugnies. 

Tebūnie  Jis  pašlovintas! 

Baigęs  pasakojimą,  senolis  giliai  atsiduso  ir  atsigręžė  į  jaunesnius  klausytojus,  pirmą  kartą 
besiklausančius  šios  senos  istorijos,  ir  tarė: 

-  Dabar  matot,  kad  neapykanta  ir  šeimų  karai  nieko  gero  neatneša,  tik  baimę,  beprotybę 
ir  mirtį.  Kas  be  ko,  aš  taip  pat  daugybę  metų  drauge  su  saviškiais  grūmiausi  šiaurėje  su 
mūsų  amžinais  priešais  Ibn  Azizais,  ir  visada  be  pateisinamų  priežasčių,  nes  ir  vieni,  ir  kiti 
turi  susimokėti  už  savo  plėšikavimus,  o  kiekvienos  šeimos  mirusieji  neįkainojami.  Už  savo 
mirtį  jie  reikalauja  kitų  aukų,  ir  chaimose  nebelieka  stiprių  rankų,  o  vaikai  auga 
negirdėdami  tėvo  balso. 

Keletą  minučių  niekas  nepratarė  nė  žodžio  -  reikėjo  pamąstyti  apie  istorijos,  kurią  ką  tik 
papasakojo  Suilemas,  pamokas,  antraip  kam  būtų  reikėję  trukdyti  tokį  garbingą  žmogų, 
paaukojusį  tiek  miego  valandų  ir  atidavusį  tiek  jėgų  savo  klausytojams. 

Pagaliau  Gaselis,  jau  tuziną  kartų  girdėjęs  šį  seną  pasakojimą,  mostelėjo  ranka,  kad  visi 
eitų  miegoti,  o  pats,  kaip  ir  kiekvieną  naktį,  nupėdino  patikrinti,  ar  uždaryti  gyvuliai,  ar 
vergai  įvykdė  jo  nurodymus,  ar  ramiai  ilsisi  šeima  ir  ar  mažoje  jo  imperijoje  -  ją  sudarė 
keturios  iš  kupranugarių  vilnos  nuveltos  palapinės,  pustuzinis  iš  nendrių  supintų  šeribų , 
šulinys,  devynios  palmės,  keletas  ožkų  ir  kupranugarių  -  viešpatauja  tvarka. 

Paskui,  kaip  buvo  įpratęs,  lėtai  užkopė  į  aukštą  stačią  kopą,  saugančią  stovy^l^n^aj^Į;^ 


vėjų,  ir  mėnulio  šviesoje  kurį  laiką  stebėjo  kitą  savo  imperijos  dalį  -  begalinę  dykumą,  kuria 
dienų  dienas  reikia  kulniuoti  per  smėlį,  uolas,  kalnus  ir  akmenis,  bet  jis,  Gaselis  Sajahas, 
viešpatavo  joje  kaip  absoliutus  valdovas,  nes  buvo  vienintelis  šiose  vietose  įsikūręs 
inmučaras,  be  to,  vienvaldis  ir  vienintelis  žinomo  šulinio  savininkas. 

Jis  mėgo  atsisėsti  ant  kopos  viršūnės  ir  padėkoti  Alachui  už  tūkstančius  padovanotų 
malonių:  už  gražią  šeimą,  sveikus  vergus,  gerus  galvijus,  už  palmių  vaisius  ir  už  visų 
aukščiausią  dovaną  -  kad  leido  gimti  kilmingam  tarp  Kel  Tagelmustų,  Šydo  genties  žmonių, 
kilmingiausių  nesutramdomų  imohagų ,  kitiems  mirtingiesiems  žinomų  tuaregų  vardu. 

Nieko  nebuvo  nei  pietuose,  nei  rytuose,  nei  šiaurėje,  nei  vakaruose  -  nieko,  kas  galėtų 
sumenkinti  Gaselio,  visų  vadinamo  Medžiotoju,  įtaką.  Jis  pamažu  tolo  nuo  gyvenamųjų 
centrų  ir  kūrėsi  atokiausiuose  dykumos  kampeliuose,  kur  galėjo  jaustis  visiškai  vienas  su 
laukiniais  gyvūnais:  ištisas  dienas  lygumoje  tykodavo  baikščių  antilopių,  gėrėdavosi 
aukštųjų  kalnų,  stūksančių  tarp  didžiulių  smėlio  jūrų,  muflonais,  laukiniais  asilais,  šernais, 
gazelėmis  ir  pulkų  pulkais  migruojančių  paukščių. 

Gaselis  pabėgo  nuo  civilizacijos  pažangos,  nuo  įsibrovėlių  įtakos  ir  nuo  nebaudžiamo 
gyvūnų  žudymo,  ir  nors  nuo  Tambuktu  iki  Nilo  krantų  visi  žinojo,  kad  niekas  neprilygsta 
Gaselio  svetingumui,  jis  su  įniršiu  galėdavo  užpulti  vergų  karavanus  ir  pamišėlius 
medžiotojus,  išdrįsdavusius  įkelti  koją  į  jo  teritoriją. 

-  Tėvas  mane  išmokė,  -  sakydavo  jis,  -  nušauti  tik  vieną  gazelę,  nors  prieš  akis  bėgtų  visa 
kaimenė,  kuriai  vėliau  pavyti  prireiktų  trijų  dienų.  Po  trijų  dienų  žygio  aš  pailsėsiu,  o 
bergždžiai  nužudytos  gazelės  neprikels  niekas. 

Gaselis  matė,  kaip  šiaurėje  prancūzai  iššaudė  antilopes,  didžiojoje  Atlaso  dalyje  - 
muflonus,  o  kitapus  segijos  -  hamados-  gražuoles  arklines  antilopes.  O  juk  prieš  tūkstančius 
metų  segija  buvo  plati  vandeninga  upė!  Todėl  jis  pasirinko  akmenuotą  lygumų,  begalinių 
smėlynų  ir  stačių  kalnų  kraštą,  plytintį  už  keturiolikos  dienų  žygio  nuo  EI  Akabo.  Tų 
nesvetingiausių  žemių  pačioje  nesvetingiausioje  pasaulio  dykumoje  daugiau  niekas 
netroško. 

Jau  amžinon  užmarštin  nuėjo  šlovingi  laikai,  kada  tuaregai  puldinėdavo  karavanus  arba 
atakuodavo  prancūzų  kareivius,  kaip  praėjo  ir  plėšikavimo,  kovų  ir  mirties  dienos,  kai  jie 
lėkdavo  kaip  vėjas  per  dykumą,  didžiuodamiesi  dykumos  plėšikų  ir  Sacharos  smėlynų, 
besidriekiančių  nuo  Atlaso  iki 

Čado,  šeimininkų  pravardėmis.  Pasimiršo  brolžudiški  karai  ir  kautynės,  kurias  dar  gerai 
mena  senoliai.  Tai  buvo  imohagų  rasės  saulėlydis,  nes  kai  kurie  narsiausi  jos  kariai  dabar 
vairavo  šeimininko  prancūzo  sunkvežimius,  kiti  tarnavo  reguliariojoje  kariuomenėje  arba 
pardavinėjo  audinius  ir  sandalus  turistams,  vilkintiems  akį  rėžiančiais  marškiniais. 

Tą  dieną,  kai  jo  pusbrolis  Suleimanas  paliko  dykumą  ir  apsigyveno  mieste,  nusprendęs  už 

pinigus  valandų  valandas  nešioti  plytas,  visas  išsiterliojęs  cementu  ir  kalkėm,  Gaselis 

suprato:  kad  taptų  paskutiniuoju  iš  tuaregų,  turi  bėgti. 

Ir  štai  dabar  jis  čia,  su  šeima,  ir  už  tai  tūkstančius  kartų  dėkoja  Alachui,  nes  visus  tuos 
metus,  -  jų  prabėgo  tiek  daug,  kad  jis  jau  negali  suskaičiuoti,  -  nė  karto  ir  nė  vieną  naktį, 
kurią  praleido  vienas  ant  aukštosios  kopos,  nesigailėjo  savo  sprendimo. 

Tuo  metu  pasaulyje  nutiko  daugybė  keistų  įvykių.  Jų  neaiškūs  atgarsiai  pasiekdavo  Gaselį 
per  kartkartėm  užklystančius  keliauninkus,  bet  jis  džiaugėsi,  kad  nemato  tų  įvykių  iš  arti, 
nes  senos  žinios  vis  būdavo  apie  tą  patį  -  mirtį,  karą,  neapykantą  ir  apie  troškimą  kaskart 
vis  greitesnių  permainų,  kuriomis  niekas,  regis,  nebuvo  patenkintas  ir  kurios  niekam  nieko 
gero  nežadėjo. 

Kartą  naktį,  sėdėdamas  ten  pat  ir  stebėdamas  žvaigždes,  kurios  tiek  sykių  vedė  jį  dykumos 
keliais,  staiga  pamatė  naują  žvaigždę,  tviskančią  ir  greitą,  ji  ryžtingai  skrodė  ir  skrodė 
dangų,  neišklysdama  iš  kelio,  ne  taip,  kaip  tos  kvailos,  akimirką  pasirodančios  klajūnės, 
kurios  tik  švysteli  ir  iškart  krinta  į  nebūtį. 

Pirmą  kartą  gyvenime  iš  siaubo  jam  sustingo  kraujas,  nes  niekada  nei  jis,  nei  jo  protėviai 
neprisiminė  buvus  padavimų  ar  legendų,  pasakojančių  apie  tokį  dangaus  kūną,  kuris  kas 
naktį  sugrįžtų  ir  nueitų  tą  patį  kelią,  o  vėliau  prie  jo  prisijungtų  daugybė  kitų  žvaigždžių  ir 
galiausiai  susidarytų  nenuilstamai  mirguliuojantis  šviesulių  spiečius,  trikdantis  nuo  amžių 
nusistovėjusią  dangaus  ramybę. 

Gaselis  niekada  nesužinojo,  ką  visa  tai  reiškia.  Nesužinojo  nei  jis,  nei  senasis  Suilemas, 
bemaž  visų  jo  vergų  tėvas,  labai  senas,  nes  dar  Gaselio  senelis  nusipirko  jį  Senegale  jau 
suaugusį. 

-  Žvaigždės  dar  niekad  nelakstė  po  dangų  kaip  pamišusios,  šeimininke,  -  stebėjosi 
Suilemas.  -  Niekad,  o  tai  gali  reikšti,  kad  artėja  pasaulio  pabaiga. 

Gaselis  paklausė  vieno  keleivio,  bet  tas  nesugebėjo  nieko  atsakyti.  Paklausė  kito,  tas 
atsakė  dvejodamas: 

-  Manau,  čia  prancūzų  darbas. 

Bet  Gaselis  nenorėjo  tuo  tikėti  -  nors  buvo  daug  girdėjęs  apie  prancūzų  pažangą,  nemanė, 
kad  jie  būtų  tokie  kvaili  ir  gaištų  laiką  pildydami  dangų  naujomis  žvaigždėmis. 

„Tai  gali  būti  Dievo  ženklas,  -  tarė  sau.  -  Tikriausiai  Alachas  nori  mums  kažką  pasakyti. 
Bet  ką?“ 

Pabandė  ieškoti  atsakymo  Korane,  bet  Korane  nebuvo  jokios  užuominos  apie  žvaigždes, 
lekiančias  pagal  tikslius  matematikos  dėsnius.  Ilgainiui  su  jomis  apsiprato,  bet  nepamiršo. 

Skaidriame  dykumos  ore,  žemės  tamsoje  be  jokio  žiburėlio  šimtus  kilometrų  aplink,  jam 
atrodė,  jog  žvaigždės  nusileidžia  taip  žemai,  kad  beveik  palyti  smėlį.  Gaselis  kartais 
ištiesdavo  ranką,  tarsi  iš  tikrųjų  norėtų  pirštų  galiukais  paliesti  mirksinčias  švieseles. 

Taip  jis  leisdavo  nemažai  laiko  vienas  su  savo  mintimis,  paskui  nulip(fe¥lCBitžėatrygL 


neskubėdamas,  kad  paskutinį  kartą  užmestų  akį  į  galvijus  ir  stovyklą,  ir  eidavo  ilsėtis, 
įsitikinęs,  kad  nei  alkanos  hienos,  nei  klastingi  šakalai  nekelia  grėsmės  jo  mažam  pasauliui. 

Prie  savo  palapinės,  didžiausios  ir  patogiausios  visoje  stovykloje,  valandėlę 
pastoviniuodavo.  Jei  dar  neraudodavo  vėjas,  tyla  būdavo  tokia  sodri,  kad  net  imdavo 
spengti  ausyse.  Tą  tylą  Gaselis  mėgo. 

1  Žodžiai,  kurių  nėra  „Tarptautiniame  žodžių  žodyne“,  sukursyvinti  ir  paaiškinti  žodynėlyje  knygos  gale. 

2  Hamada  -  akmeningoji  aridinė  dykuma. 

VOS  TIK  PRAAUŠUS,  kiekvieną  rytą  senasis  Suilemas  arba  kuris  nors  jo  vaikaičių 
pabalnodavo  mėgstamiausią  savo  šeimininko,  inmučaro  Gaselio,  vienkuprį  ir  laukdavo  prie 
jo  palapinės. 

Kiekvieną  rytą  targi  paimdavo  šautuvą,  užsėsdavo  ant  baltojo  mehario-  ilgomis  kojomis  ir 
išjodavo  į  vieną  kurią  iš  keturių  pasaulio  dalių  tykoti  medžioklės  grobio. 

Gaselis  mylėjo  savo  vienkuprį,  kaip  dykumos  žmogus  geba  mylėti  gyvulį,  nuo  kurio  dažnai 
priklauso  jo  gyvybė,  ir  paslapčiomis,  kai  niekas  negirdėdavo,  garsiai  su  juo  kalbėdavosi, 
tarsi  jis  suprastų,  vadindamas  jį  R’Orabu,  Varnu,  šaipydamasis  iš  nepaprastai  baltos  jo 
vilnos.  Dažnai,  kai  už  nugaros  stūksodavo  aukšta  kalva,  vienkupris  taip  susiliedavo  su 
smėliu,  kad  tapdavo  nematomas. 

Šioje  Tamanraseto  pusėje  nebuvo  greitesnio  nei  ištvermingesnio  mehario,  ir  vienas 
turtingas  pirklys,  daugiau  nei  trijų  šimtų  gyvulių  vilkstinės  savininkas,  siūlė  jį  iškeisti  į  savo 
penkis  vienkuprius,  kuriuos  Gaselis  išsirinksiąs  pats,  bet  jis  nesutiko.  Gaselis  žinojo:  jei 
vienišų  žygių  metu  dėl  kokių  nors  priežasčių  jam  kas  nors  atsitiktų,  R’Orabas,  vienintelis 
vienkupris  šiame  pasaulyje,  parneštų  jį  namo  net  pačią  juodžiausią  naktį. 

Dažnai,  supimo  užliūliuotas  ir  nuovargio  priveiktas,  užmigdavo,  ir  ne  kartą  jo  šeima 
pasitikdavo  jį  prie  chaimos  ir  nunešdavo  į  lovą. 

Prancūzai  vis  pliaukšdavo,  kad  kupranugariai  -  kvaili,  žiaurūs  ir  kerštingi  gyvuliai, 
klausantys  tik  šūkalojimų  ir  smūgių,  bet  tikrasis  imohagas  žinojo,  kad  gerai  prižiūrėtas  ir 
išmokytas  dykumos  vienkupris,  ypač  grynakraujis  meharis,  gali  tapti  toks  pat  protingas  ir 
ištikimas  kaip  šuo,  be  to,  šioje  smėlynų  ir  vėjo  žemėje  šimtą  kartų  už  jį  naudingesnis. 

Prancūzai  su  visais  vienkupriais  elgdavosi  vienodai  visais  metų  laikais,  nesuprasdami,  kad 
poravimosi  mėnesiais  gyvuliai  tampa  irzlūs  ir  pavojingi,  ypač  jei  su  rytų  vėjais  atplūsta 
karščiai.  Todėl  prancūzai  nebuvo  geri  dykumų  raiteliai  ir  niekad  neįstengė  įveikti  tuaregų, 
kurie  kovų  ir  riaušių  metais  visada  juos  sutriuškindavo,  nors  jų  būdavo  daugiau  ir  gerai 
ginkluotų. 

Ir  tik  vėliau  svetimšaliai  užvaldė  oazes  ir  šulinius,  apstatė  patrankom  ir  kulkosvaidžiais 
retas  lygumos  vandenvietes,  ir  laisvi  bei  nesutramdomi  Vėjo  sūnūs  pasidavė  amžinam  savo 
priešui:  troškuliui. 

Įveikę  Šydo  gentį,  prancūzai  per  daug  nesididžiavo,  nes  iš  tikrųjų  neįstengė  jos  nugalėti 
atviroje  kovoje  net  pasitelkę  Senegalo  negrus,  sunkvežimius  ir  tankus.  Su  savo  mehariais 
tuaregai  viešpatavo  visur  -  nuo  vieno  dykumos  krašto  iki  kito. 

Tuaregų  buvo  mažai,  jie  buvo  išsisklaidę,  o  kareiviai  iš  metropolio  ar  kolonijų  užplūsdavo 
kaip  skėrių  debesys.  Ir  vieną  dieną  išaušo  rytas,  kai  nei  kupranugaris,  nei  vyras,  nei 

moteris,  nei  vaikas  Sacharoje  nebegalėjo  gurkštelėti  nė  lašelio  vandens  nepaprašę 
prancūzų. 

Tą  dieną,  pavargę  žiūrėti,  kaip  miršta  jų  šeimos,  imohagai  sudėjo  ginklus. 

Nuo  tos  akimirkos  buvo  pasmerkti  užmarščiai  ir  karinga  gentis  prarado  savo  egzistavimo 
prasmę:  kovą  dėl  laisvės. 

Liko  keletas  išsibarsčiusių  šeimų,  tokių  kaip  Gaselio,  pradingusių  dykumos  platybėse,  bet 
tai  buvo  ne  išdidžių  ir  įžūlių  karių  būriai,  o  tyliai  besipriešinantys  vyrai,  gerai  suvokiantys, 
kad  jau  niekada  nebebus  tokie  grėsmingi,  kokie  buvo  Šydo,  Kardo  ar  Ieties  genčių 
kovotojai. 

Ir  vis  dėlto  imohagai  ir  toliau  šeimininkavo  dykumoje  nuo  hamados  iki  ergo-  ar  aukštų, 
vėjų  plakamų  kalnų,  mat  dykuma  jiems  buvo  ne  šuliniai,  o  tūkstančiai  juos  supančių 
kvadratinių  kilometrų.  Toli  nuo  vandens  nebuvo  nei  Senegalo  askarių,  nei  smėlio  ir 
akmenų  kraštą  išvaikščiojusių  beduinų,  mat  šitie  keliaudavo  tik  takais  nuo  šulinio  prie 
šulinio,  nuo  vieno  kaimelio  prie  kito.  Didžiulės  nepažįstamos  platybės  juos  baugino. 

Tik  tuaregai,  vieniši,  nieko  nebijodami  drąsiai  žvelgdavo  į  „tuščią  žemę“,  kuri  žemėlapyje 
atrodė  kaip  balta  dėmė.  Karštą  vidudienį  „tuščioje  žemėje“  žmogui  užvirdavo  kraujas,  joje 
neaugo  net  ištvermingiausi  dygliakrūmiai,  o  migruojantys  paukščiai  perskrisdavo  ją  šimto 
metrų  aukštyje. 

Gyvenime  Gaseliui  teko  du  kartus  kirsti  baltas  „tuščios  žemės“  dėmes.  Pirmą  kartą  tai 
buvo  iššūkis  -  norėjo  įrodyti  esąs  vertas  legendinio  Turkio  palikuonis,  o  antrą,  jau  vyras,  - 
pasigalynėti  su  tuo  Gaseliu,  kuris  jaunystės  metais  išdrįso  rizikuoti  savo  gyvybe. 

Gaselį  nepaprastai  žavėjo  tas  saulės  ir  karščio  pragaras,  toji  nyki,  iš  proto  varanti  krosnis. 
Jos  kerai  užbūrė  jį  vieną  naktį  prieš  daugelį  metų,  kai  prie  laužo  pirmą  kartą  išgirdo  kalbant 
apie  Didįjį  karavaną  ir  apie  tai,  kad  „baltoji  dėmė“  prarijo  šešis  šimtus  vyrų  bei  du 
tūkstančius  kupranugarių  ir  niekas  niekada  neaptiko  nei  žmonių,  nei  gyvulių  pėdsakų. 

Karavanas  traukė  iš  Gao  į  Tripolį  ir  buvo  laikomas  didžiausiu,  kurį  kada  nors  buvo 
suorganizavę  turtingieji  pirkliai  hausai.  Jį  vedė  labiausiai  patyrę  dykumos  žinovai,  o 
rinktiniai  mehariai  ant  kuprų  tempė  tikrą  lobį  iš  dramblio  kaulo,  juodmedžio,  aukso  ir 
brangakmenių. 

Vienas  Gaselio  dėdė,  kurio  vardą  jis  gavo  kaip  palikimą,  taip  pat  lydėjo  karavaną  su  savo 
vyrais,  bet  visi  jie  dingo  visiems  laikams,  tarsi  niekada  ir  nebuvę,  arba  trumpai  pasirodę  ir 
pranykę  kaip  sapne. 

Bėgant  metams  daugybė  vyrų  leidosi  į  beprotišką  avantiūrą  ieškoti  karavano  pėdsakų, 
bergždžiai  vildamiesi  užvaldyti  turtus,  kurie  pagal  nerašytą  įstatymą  priklausė  tam,  kas 
pirmas  sugebės  išplėšti  juos  iš  smėlynų,  bet  šie  gerai  saugojo  savo  paslaptį.  Po  savo  mantija 
smėlis  galėjo  palaidoti  ištisus  miestus,  tvirtoves,  oazes,  žmones  ir  kupranugarius. 

Tikriausiai  taip  nutiko  ir  tada:  nešama  savo  sąjungininko  vėjo,  staiga  pakilo  netikėta  smėlio 
vėtra,  užpuolė  keliautojus,  užklojo  smėliu  ir  tarp  daugybės  ergo  kopų  iškilo  dar  viena. 

Kiek  vėliau  žuvo  žmonių,  patraukusių  paskui  mistinę  dingusio  karavano  svajonę,  niekas 
negalėjo  pasakyti,  tik  senoliai  nuolat  perspėdavo  jaunuolius,  kad  tokių  beprotiškų  ketinimų 
atsisakytų. 

-  Viskas,  ką  nori  turėti  dykuma,  priklauso  jai,  -  kalbėjo  jie.  -  Alachas  globoja  tą,  kas 
stengiasi  išsaugoti  savo  grobį. 

Gaselis  troško  atskleisti  paslaptį,  išsiaiškinti  priežastį,  kodėl  tiek  gyvulių  ir  žmonių  dingo 
be  pėdsakų,  ir  kai  pagaliau  atsidūrė  pačiame  vienos  iš  tų  žemių  viduryje,  suprato,  kad  toji 
horizontali  bedugnė  gali  lengvai  praryti  ne  septynis  šimtus,  o  septynis  milijonus  žmonių, 
todėl  būtų  buvę  keista,  jeigu  kas  nors,  nesvarbu  kas,  būtų  išsigelbėjęs. 

Gaseliui  pavyko.  Du  kartus!  Bet  tokių  kaip  jis  imohagų  buvo  nedaug,  todėl  Šydo  gentis 
gerbė  Gaselį,  Medžiotoją,  vienišą  inmučarą ,  valdantį  teritorijas,  kurių  niekas  niekada 
nenorėjo  valdyti. 

3  Meharis  -  greitasis  vienkupris  šviesaus  plauko  kupranugaris. 

4  Ergas  -  aridinė  smėlio  dykuma. 

PRIEŠAIS  JO  CHAIMĄ  jie  pasirodė  vieną  rytą.  Senasis  vyras,  regis,  buvo  prie  mirties 
slenksčio,  o  jaunėlis,  kuris  dvi  pastarąsias  dienas  nešė  jį  ant  pečių,  vos  spėjęs  sušnabždėti 
kelis  žodžius,  griuvo  žemėn  ir  nualpo. 

Svečiams  Gaselis  liepė  paruošti  geriausią  palapinę,  o  kad  išplėštų  vyrus  iš  mirties  nagų  ir 
sugrąžintų  į  gyvųjų  pasaulį,  -  nors  tai  atrodė  neįmanoma,  -  dieną  naktį  juos  slaugė  jo  vergai 
ir  sūnūs.  Be  kupranugarių,  be  vandens  ir  be  vedlių,  nepriklausantys  jokiai  dykumos  rasei, 
užklydėliai  sugebėjo  ištverti  -  tikras  dangaus  stebuklas!  -  smarkų  ir  slogų  pastarųjų  dienų 
siroką. 

Jis  suprato,  kad  daugiau  nei  savaitę  jie  klajojo  tarp  kopų  ir  akmenų,  bet  nesugebėjo 
pasakyti,  nei  iš  kur  atėjo,  nei  kas  tokie,  nei  kur  keliauja,  -  tarsi  būtų  nukritę  į  žemę  drauge 
su  žvaigžde.  Gaselis  juos  lankė  rytą  ir  vakarą,  susidomėjęs  miesto  žmonėmis  ir  jų 
drabužiais,  tokiais  netinkamais  keliauti  dykuma,  ir  nesuprantamais  žodžiais,  kuriuos  jie 
ištardavo  per  miegus  tokia  gryna  išsilavinusių  arabų  kalba,  kad  targi  neįstengė  jos  suprasti. 

Pagaliau,  išaušus  trečiai  dienai,  jis  rado  jaunesnį  vyrą  pabudusį,  ir  tas  iškart  panoro 
sužinoti,  ar  jie  labai  toli  nuo  sienos. 

Gaselis  pažvelgė  į  jį  nustebęs. 

-  Sienos?  -  pakartojo  jis.  -  Kokios  sienos?  Dykuma  neturi  sienų...  Bent  jau  nė  viena  iš  tų, 
kurias  pažįstu. 

-  Ir  vis  dėlto,  -  neatlyžo  jaunuolis,  -  kokia  nors  turi  būti.  Ji  čia,  kažkur  netolies... 

-  Prancūzams  nereikia  sienų,  -  atsikirto  Gaselis.  -  Jie  valdo  Sacharą  nuo  vieno  krašto  iki 
kito. 

Nepažįstamasis  pasikėlė  ant  alkūnių  ir  nustebęs  pažvelgė  i  jį. 

-  Prancūzams?  -  paklausė.  -  Prancūzai  išėjo  prieš  daugelį  metų...  Dabar  mes 
nepriklausomi,  -  pridūrė.  -  Dykumą  dabar  valdo  laisvos  ir  nepriklausomos  šalys.  Negi 
nežinojai? 

Gaselis  valandėlę  mąstė.  Kartą  kažkas  buvo  sakęs,  kad  labai  toli,  šiaurėje,  vyksta  karas  ir 
kad  arabai  nori  nusikratyti  rumių  jungo,  bet  jis  neatkreipė  į  tai  dėmesio,  nes  tas 
išsilaisvinimo  karas  vyksta  nuo  tų  laikų,  kuriuos  dar  mena  jo  senelis.  Jam,  Gaseliui, 
nepriklausomybė  reiškė  galimybę  klajoti  po  savo  žemę,  ir  niekas  dar  nesiteikė  ateiti  ir 
pasakyti,  kad  jis  priklauso  naujai  šaliai. 

Jis  papurtė  galvą. 

-  Ne,  nežinojau,  -  prisipažino  sutrikęs.  -  Net  nežinojau,  kad  esama  kažkokios  sienos.  Kas 

gali  nubrėžti  sieną  dykumoje?  Kas  gali  uždrausti  vėjui  nešti  smėlį  iš  vienos  pusės  į  kitą?  Kas 

-  Kareiviai. 

Gaselis  pažvelgė  į  jaunuolį  nustebęs. 

-  Kareiviai?  Pasaulyje  nėra  užtektinai  kareivių,  kad  apsaugotų  sieną  dykumoje.  Be  to, 
kareiviai  dykumos  bijo.  -  Jis  nusišypsojo  po  veidą  dengiančiu  šydu,  kurio  niekada 
nenusitraukdavo  prie  svetimo  žmogaus.  -  Dykumos  nebijom  tik  mes,  imohagai.  Kareiviai 
čia  tarsi  palietas  vanduo  -  jį  iškart  sugeria  smėlis. 

Jaunuolis  norėjo  kažką  sakyti,  bet  targi  suprato,  kad  jis  labai  pavargęs,  ir  paguldė  jį  ant 
priegalvių. 

-  Nesivargink,  -  nuramino  jis.  -  Tu  dar  labai  silpnas.  Mudu  pasikalbėsim  rytoj,  gal  tavo 
draugas  taip  pat  pasijus  geriau.  -  Atsigręžęs  pažvelgė  į  senį  ir  pirmą  kartą  pamatė,  kad  jis  ne 
toks  senas,  kaip  įsivaizdavo  iš  pradžių,  nors  jo  plaukai  buvo  žili  ir  resvi,  o  veidas  išvagotas 
gilių  raukšlių.  -  Kas  jis?  -  paklausė. 

Jaunuolis  valandėlę  dvejojo.  Užsimerkė,  paskui  ramiai  atsakė: 

-  Išminčius.  Tyrinėja  tolimiausią  mūsų  protėvių  istoriją.  Mes  vykome  į  Dažbadelį,  bet 
sugedo  mūsų  sunkvežimis. 

-  Dažbadelis  labai  toli...  -  nustebo  Gaselis  ir  susimąstė.  -  Labai  labai  toli,  pietų  pusėje. 
Niekad  ten  nebuvau. 

Jis  tyliai  išėjo  ir  grynam  ore  pajuto  tuštumą  skrandyje  -  kaip  nuojautą,  kurios  anksčiau 
niekada  nebuvo  patyręs.  Tie  žmonės,  regis,  nekalti,  kėlė  jam  nerimą.  Nebuvo  ginkluoti,  jų 
išvaizda  irgi  nebaugino,  bet  aplink  juos  tvyrojo  baimės  aura,  ir  tą  baimę  Gaselis  jautė. 

„Jis  tyrinėja  mūsų  protėvių  istoriją...“  -  pasakė  jaunesnis  vyras,  bet  kito  vyro  veidas  buvo 
paženklintas  tokių  kančios  pėdsakų,  kurie  negalėjo  per  savaitę  atsirasti  dykumoje  vien  nuo 
bado  ir  troškulio. 

Gaselis  pažvelgė  į  vakaro  sutemas  ir  pabandė  rasti  atsakymą  į  savo  klausimus.  Jo,  targi, 
dvasia  ir  tūkstantmetės  dykumos  tradicijos  šaukte  šaukė,  kad  jis,  suteikdamas  pastogę 
keleiviams,  pasielgė  teisingai,  juk  svetingumo  jausmas  buvo  pirmasis  nerašytas  imohagų 
įstatymas,  bet  instinktas  žmogaus,  įpratusio  vadovautis  nuojauta,  ir  šeštasis  jausmas,  tiek 
kartų  išgelbėjęs  jį  nuo  mirties,  šnabždėjo,  kad  jis  labai  rizikuoja,  o  atvykėliai  kelia  pavojų 
ramybei,  kuriai  pasiekti  jis  turėjo  padėti  daugybę  pastangų. 

Staiga  pasirodė  Laila,  ir  jo  akys  nušvito,  išvydusios  šalia  švelnų  ir  stebuklingą  paauglės 
grožį.  Ji  buvo  tamsiaodė,  pusiau  vaikas,  pusiau  moteris.  Jis  vedė  ją  nepaisydamas  senolių 
nepritarimo:  toks  kilmingas  inmučaras ,  o  teisėtai  tuokiasi  su  niekingos  vergų  akli  kastos 
moterimi! 

Laila  atsisėdo  šalia,  pažvelgė  į  jį  didžiulėmis  juodomis  akimis,  visada  kupinomis  gyvybės  ir 
paslaptingų  atspindžių,  ir  švelniai  paklausė: 

-  Tau  kelia  susirūpinimą  šitie  vyrai,  tiesa? 

-  Ne  jie...  -  atsakė  susimąstęs,  -  o  kažkas,  kas  juos  lydi,  tarsi  kažkoks  šešėlis  ar  kvapas. 

-  Jie  atėjo  iš  toli.  O  viskas,  kas  atkeliauja  iš  toli,  tave  trikdo,  nes  mano  senelė  išpranašavo, 
kad  mirsi  ne  dykumoje.  -  Ji  nedrąsiai  palietė  jo  ranką.  -  Mano  senelė  dažnai  klysdavo,  - 
pridūrė.  -  Kai  gimiau,  išbūrė  man  niūrią  ateitį,  o  aš  ištekėjau  už  kilmingojo,  kone  princo. 

Jis  švelniai  nusišypsojo. 

-  Aš  prisimenu,  kada  tu  gimei,  -  pasakė.  -  Tau  tikriausiai  ne  daugiau  nei  penkiolika... 
Tavo  ateitis  dar  neprasidėjo... 

Jam  sugildė  širdį,  kad  ją  nuliūdino,  nes  mylėjo,  ir  nors  imohagui  nederėjo  rodyti  moteriai 
pernelyg  didelio  švelnumo,  vis  dėlto  ji  buvo  paskutinio  jo  sūnaus  motina,  todėl  jis  atgniaužė 
kumštį  ir  paėmė  jos  ranką. 

-  Galbūt  teisi  tu,  o  suklydo  senoji  Chaltum,  -  pasakė.  -  Niekas  neprivers  manęs  palikti 
dykumos  ir  numirti  nežinia  kur. 

Kurį  laiką  juodu  sėdėjo  tyliai  stebėdami  naktį,  ir  Gaselis  pajuto,  kaip  jį  vėl  užplūsta 
ramybės  jausmas. 

Tiesa,  prieš  kelerius  metus  negrė  Chaltum  išpranašavo  ligą,  nusinešusią  į  kapus  jos  tėvą, 
taip  pat  atspėjo  kilsiant  didžiulę,  šulinius  išdžiovinusią  sausrą:  dykuma  liko  be  žolės 
stiebelio,  išgaišo  šimtai  gyvulių,  nuo  amžių  įpratusių  prie  sausros  ir  troškulio,  bet  teisybė  ir 
tai,  kad  senoji  vergė  dažnai  kalbėdavo  tik  kad  kalbėtų,  o  jos  vizijos  veikiau  primindavo 
senatvinio  proto  kliedesius  nei  tikras  pranašystes. 

-  O  kas  kitoje  dykumos  pusėje?  -  po  ilgos  tylos  paklausė  Laila.  -  Niekada  nebuvau  už 
Huailos  kalnų. 

-  Žmonės,  daugybė  žmonių,  -  atsakė  Gaselis.  Jis  prisiminė  savo  patirtį  EI  Akabe  bei 
šiaurės  oazėse  ir  papurtė  galvą.  -  Jie  meilija  grumdytis  mažose  erdvėse  ir  ankštuose 
dvokiančiuose  namuose,  šaukti  dėl  niekų,  kelti  erzelį,  vogti  ir  sukčiauti  kaip  gyvuliai,  kurie 
jau  nebemoka  gyventi  kitaip,  kaip  tik  bandomis. 

-  Kodėl?.. 

Būtų  mielai  atsakęs,  nes  Lailos  susižavėjimas  pripildė  jo  širdį  pasididžiavimo.  Bet 
nežinojo,  ką  atsakyti.  Buvo  imohagas,  gimęs  ir  užaugęs  didžiulių  ir  tuščių  erdvių  tyloje,  ir 
nors  suko  galvą,  neįstengė  įsivaizduoti,  kaip  žmonės  gali  gyventi  krūvoje,  savanoriškai 
pasiduoti  bandos  instinktui,  kuris,  regis,  taip  patiko  kitų  genčių  vyrams  ir  moterims. 

Gaselis  mielai  priimdavo  svečius,  mėgo  sėdėti  su  jais  prie  laužo,  pasakoti  senas  istorijas  ir 
aptarinėti  mažus  kasdienio  gyvenimo  įvykius.  Paskui,  kai  išblėsdavo  žarijos  ir  per  stovyklą 
su  miegu  ant  kupros  tyliai  prasliūkindavo  nematomas  juodasis  kupranugaris,  kiekvienas 
eidavo  į  savo  atokiai  stovinčią  palapinę,  kad  pabūtų  vienas,  giliai  atsikvėptų  ir  pasimėgautų 
tyla. 

Sacharoje  žmogus  turėjo  laiko,  ramybę  ir  būtiną  aplinką,  kur  galėjo  patetiaiSammį, 


pažvelgti  į  tolį  ir  į  savo  vidų,  patyrinėti  jį  supančią  gamtą  ir  pamąstyti  apie  tai,  ką  žinojo  tik 
iš  šventų  knygų.  Bet  ten,  miestuose,  kaimuose  ir  net  mažyčiuose  berberų  kaimeliūkščiuose, 
nebuvo  nei  ramybės,  nei  laiko,  nei  erdvės,  visi  gyveno  apkvaišę  nuo  bruzdesio  ir  svetimų 
bėdų,  todėl  atrodė,  kad  jiems  labiau  rūpi,  kas  atsitinka  jų  kaimynams,  nei  jiems  patiems. 

-  Nežinau...  -  pagaliau  nenoriai  prisipažino  Gaselis.  -  Niekada  neįstengiau  suprasti,  kodėl 
jiems  maga  taip  elgtis  -  susimesti  krūvon  ir  gyventi  priklausomiems  nuo  kitų.  Nežinau,  - 
pakartojo.  -  Ir  dar  nieko  nesutikau,  kas  tikrai  žinotų. 

Jaunoji  moteris  ilgai  žiūrėjo  į  jį.  Gal  nustebusi,  kaip  vyras,  kuris  buvo  visas  jos  gyvenimas 
ir  iš  kurio  išmoko  tai,  ką  verta  žinoti,  gali  nežinoti  atsakymo  į  vieną  iš  jos  klausimų.  Nuo 
tada,  kai  pradėjo  mąstyti,  Gaselis  jai  buvo  viskas,  bet  pirmiausia  valdovas,  į  kurį  akli  vergų 
rasės  mergaitė  žiūrėjo  kone  kaip  į  dievišką  būtybę,  kaip  į  savo  gyvenimo  ir  visų  savo 
priklausinių  šeimininką,  ir  ne  tik  savo,  bet  ir  tėvų,  brolių,  gyvulių,  visutėlaičio  savo  pasaulio 
viešpatį. 

Paskui  jis  tapo  jos  vyru  ir  tą  dieną,  kai  ji  subrendo  ir  pirmą  kartą  susirgo  mėnesinėmis, 
padarė  ją  moterimi:  pakvietė  į  savo  palapinę  ir  paėmė  priversdamas  dejuoti  iš  malonumo, 
kaip  naktimis,  kai  papūsdavo  vakaris  vėjas,  ji  girdėdavo  dejuojant  kitas  verges.  Galop  tapo 
jos  mylimuoju,  akimoju  nusinešusiu  ją  į  rojų,  tikruoju  valdovu,  didesniu  nei  tada,  kai  buvo 
tik  jos  šeimininkas,  nes  dabar  jis  valdė  jos  sielą,  mintis,  troškimus,  net  slapčiausius 
instinktus,  kurių  iki  tol  nežinojo  turinti. 

Ji  ilgai  tylėjo,  o  kai  buvo  beprabylanti,  ją  pertraukė  vyriausiasis  vyro  sūnus,  potekom 
atbėgęs  iš  atokiausios  šeribos. 

-  Tėve,  tuojau  vaikuosis  mūsų  kupranugarė!  -  sušuko  jis.  -  O  aplink  slankioja  šakalai! 

KAD  JO  BAIMIŲ  ŠMĖKLOS  pamažu  įgauna  pavidalą,  suprato  tik  tada,  kai  horizonte 
pamatė  dulkių  stulpą.  Pakilęs  jis  ilgai  kybojo  ore,  nes  tą  vidudienio  valandą  virš  lygumos 
nedvelkė  nė  menkiausias  vėjelis. 

Sunkvežimiai  -  taip,  tai  galėjo  būti  tik  mechaninės  transporto  priemonės,  ir  jos  artėjo 
labai  greitai  -  tyram  dykumos  ore  paliko  purviną  dūmų  ir  dulkių  pėdsaką. 

Netrukus  Gaselis  išgirdo  silpną  variklių  burzgimą,  paskui  jie  suriaumojo  garsiau, 
gąsdindami  karvelius,  dykumos  lapes  ir  gyvates,  tada  sužviegė  stabdžiai,  pasigirdo  nedarnūs 
balsai  ir  šiurkščios  komandos,  kai  mašinos  kartu  su  dulkių  ir  purvo  debesiu  sustojo  vos  už 
penkiolikos  metrų  nuo  stovyklos. 

Juos  išvydus,  apmirė  viskas,  kas  buvo  gyva  ir  judėjo.  Targi,  jo  žmonos,  vaikų  ir  net  gyvulių 
akys  įsmigo  į  dulkių  stulpą  ir  į  mechaninę  tamsiai  rudos  spalvos  pabaisą.  Išsigandę  vaikai  ir 
gyvuliai  išsibėgiojo,  o  vergai  pasislėpė  tamsiausiuose  palapinių  kampeliuose,  kuo  toliau  nuo 
atėjūnų  akių. 

Gaselis  neskubėdamas  žengė  į  priekį.  Užsidengė  veidą  šydu,  kurį  nešioja  tik  kilmingi,  savo 
tradicijas  gerbiantys  targi,  ir  sustojo  pusiaukelėje  tarp  atvykėlių  ir  didžiausios  chaimos,  tarsi 
norėdamas  be  žodžių  pasakyti,  kad  jie  neturi  teisės  žengti  toliau,  kol  jis  neduos  leidimo  ir 
nepriims  jų  kaip  svečių. 

Pirmiausia  išvydo  purvinas,  permirkusias  prakaitu  ir  dulkių  nugultas  uniformas,  paskui 
priešišką  šautuvų  ir  kulkosvaidžių  metalą  ir  galiausiai  pajuto  aitrią  batų  ir  odinių  diržų 
smarvę.  Tada  nustebęs  žvilgsnis  užkliuvo  už  vyro  su  mėlynu  burnusu  ir  šlykščių  turbanu.  Jis 
atpažino  Ieties  genčiai  priklausantį  Mubaraką  ben  Sadą,  imohagą ,  vieną  sumaniausių  ir 
patikimiausių  vedlių,  įgijusį  mažne  tokią  pat  šlovę  kaip  Gaselis  Sajahas,  Medžiotojas. 

-  Metulem,  metulem,  -  pasisveikino  jis. 

-  Aselam  aleikum ,  -  atsakė  Mubarakas.  -  Mes  ieškom  dviejų  vyrų...  Dviejų  prašalaičių... 

-  Jie  mano  svečiai,  -  ramiai  atsakė  Gaselis.  -  Ir  serga. 

Karininkas,  kuris,  regis,  vadovavo  būriui,  žengė  kelis  žingsnius  į  priekį.  Ant  jo  rankovės 
atlanko  sublizgo  žvaigždutės,  kai  ketino  nustumti  targi  į  šalį,  bet  šis  staigiu  judesiu  užstojo 
jam  kelią. 

-  Jie  mano  svečiai,  -  pakartojo  dar  sykį. 

Kariškis  su  žvaigždutėm  ant  rankovės  kurį  laiką  stovėjo  sutrikęs,  tarsi  nesuprasdamas 
targi  žodžių  prasmės,  paskui  žengė  dar  žingsnį  į  priekį. 

-  Aš  čia  atstovauju  įstatymui,  -  pasakė  kategoriškai.  -  Kito  įstatymo  nėra. 

Jau  buvo  praėjęs  pro  Gaselį,  kai  šis  stipriai  sugriebė  jam  už  alkūnės,  privertė  atsisukti  ir 

pažvelgti  į  akis. 

-  Tradicijai  tūkstantis  metų,  o  tau  vos  penkiasdešimt,  -  iškošė  pro  dantis  Gaselis.  -  Palik 
mano  svečius  ramybėje! 

Karininkui  mostelėjus  ranka,  sudžeržgė  dešimties  šautuvų  spynos.  Targi  pamatė 
nukreipus  tiesiai  jam  į  krūtinę  ginklus  ir  suprato,  kad  pasipriešinimas  beprasmis. 

Karininkas  staigiu  judesiu  nustūmė  jį  tebelaikančią  ranką  ir,  traukdamas  pistoletą  iš  dėklo 
prie  diržo,  nužingsniavo  didžiausios  palapinės  link. 

Jis  dingo  viduje,  ir  po  minutės  pasigirdo  trumpas  ir  kraupus  šūvis.  Išėjęs  iš  palapinės  davė 
ženklą  dviem  kareiviams,  šie  nubėgo  paskui  jį  į  palapinę.  Netrukus  ištempė  laukan  senąjį 
vyrą,  kuris  muistė  galvą  ir  tyliai  verkė,  tarsi  po  ilgo  ir  saldaus  sapno  vėl  susidūręs  su  žiauria 
tikrove. 

Jie  praėjo  po  Gaselį  ir  sulipo  į  sunkvežimius.  Sėdėdamas  kabinoje,  karininkas  kurį  laiką 
stebėjo  Gaselį  rimtu  žvilgsniu  ir,  regis,  kažko  dvejojo.  Gaselis  pamanė,  kad  galbūt  senoji 
Chaltum  suklydo,  -  jį  nušaus  čia  pat,  pačiame  dykumos  viduryje  -  bet  karininkas  pagaliau 
davė  ženklą  vairuotojui,  ir  sunkvežimiai  nuvažiavo  tuo  pačiu  keliu,  kuriuo  buvo  atvažiavę. 

Mubarakas,  Ieties  genties  imohagas,  įšoko  į  sunkvežimį  paskutinis  ir  nenuleido  akių  nuo 
targi  tol,  kol  jį  paslėpė  dulkių  stulpas.  Bet  ir  kelių  akimirkų  pakako,  kad  jis  suprastų,  kas 
dedasi  Gaselio  galvoje,  ir  išsigando. 

Negerai  pažeminti  Šydo  genties  inmučarę,  ir  Mubarakas  tai  žinojo.  Negerai  pažeminti  ir 
palikti  gyvą. 

Bet  taip  pat  būtų  buvę  negerai  jį  nužudyti  ir  sukelti  karą  tarp  broliškų  genčių.  Gaselis 
Sajahas  turi  draugų  ir  giminių,  jie  pultų  į  kovą  ir  krauju  atsikeršytų  už  kraują  žmogaus,  kuris 
tik  norėjo  priversti  gerbti  senus  dykumos  įstatymus. 

Gaselis  išliko  ramus.  Stebėjo  tolstančią  sunkvežimių  koloną,  kol  tolumoje  visiškai 
išsisklaidė  dulkės  ir  nutilo  variklių  burzgimas.  Paskui  lėtai  nužingsniavo  į  didžiąją  palapinę, 
kol  į  ją  nesugužėjo  vaikai,  žmona  ir  vergai.  Tiesą  pasakius,  jam  nebuvo  būtina  ten  eiti,  nes 
žinojo,  ką  išvys.  Jaunuolis  gulėjo  toje  pačioje  vietoje,  kur  buvo  jį  palikęs  po  paskutinio 
pokalbio.  Jo  akys  buvo  užmerktos  -  mirtis  užklupo  jį  miegantį.  Dabar  atrodė  kitaip  tik  dėl 
mažyčio  raudono  apskritimo  kaktoje.  Gaselis  ilgai  žiūrėjo  į  jį  susisielojęs  ir  sykiu  baisiai 
įnirtęs,  paskui  šūktelėjo  Suilemą: 

-  Palaidok  jį,  -  paprašė.  -  Ir  pabalnok  mano  kupranugarį. 

Pirmą  kartą  savo  gyvenime  Suilemas  neįvykdė  šeimininko  įsakymo.  Po  valandos  įėjo  į 
palapinę,  puolė  Gaseliui  po  kojom,  norėdamas  pabučiuoti  sandalus. 

-  Nedaryk  to!  -  ėmė  maldauti.  -  Tu  niekada  nieko  nelaimėsi! 

Gaselis  bodėdamasis  atitraukė  koją. 

-  Tai  tu  manai,  kad  galiu  susitaikyti  su  tokiu  įžeidimu?  -  paklausė  kimiu  balsu.  -  Manai, 
kad  galėsiu  ir  toliau  ramiai  gyventi  po  to,  kai  leidau  jiems  vieną  mano  svečią  nužudyti,  o 
kitą  išsivežti? 

-  O  ką  dar  galėjai  padaryti?  -  atsakė  Suilemas.  -  Jie  būtų  tave  nužudę. 

-  Žinau,  bet  dabar  turiu  atkeršyti  už  įžeidimą. 

-  Ir  ką  laimėsi?  -  paklausė  negras.  -  Grąžinsi  mirusiajam  gyvybę? 

-  Ne.  Bet  priminsiu  jiems,  kad  negalima  nebaudžiamai  įžeidinėti  imohago.  Tuo  tavo  rasė 
skiriasi  nuo  manosios,  Suilemai.  Jūs,  akli,  sutinkate  su  įžeidimais  ir  priespauda  ir  jaučiatės 
patenkinti,  kad  esate  vergai.  Toji  vergystė  įsiėdusi  į  kraują,  iš  tėvų  persidavusi  sūnums,  iš 
vienos  kartos  -  kitai.  Jūs  visados  būsit  vergai.  -  Valandėlę  patylėjo,  paskui  iš  didžiulės 
skrynios,  kurioje  laikė  brangiausius  daiktus,  išsitraukė  ilgą  kardą  ir  susimąstęs  paglostė.  - 
Mes,  tuaregai,  laisva  karinga  rasė,  sugebėjome  išgyventi,  nes  niekada  nesitaikstėme  nei  su 
pažeminimu,  nei  su  įžeidimu.  -  Jis  papurtė  galvą.  -  Ir  dabar  ne  laikas  tai  keisti. 

-  Bet  jų  labai  daug!  -  paprieštaravo  Suilemas.  -  Ir  jie  nepaprastai  galingi! 

-  Teisybė,  -  sutiko  targi.  -  Ir  taip  turi  būti.  Tik  bailys  puola  tą,  kurį  žino  esant  silpnesnį. 
Tokia  pergalė  niekada  jo  nesutaurins.  Tik  kvailys  kovoja  su  sau  lygiu,  nes  tokiu  atveju  tik 
laimingas  atsitiktinumas  gali  nulemti  mūšio  baigtį.  Imohagas,  tikrasis  mano  rasės  karys, 
visada  turi  susigrumti  su  tuo,  kurį  žino  esant  galingesnį,  nes  pergalės  atveju  jam  bus 
šimteriopai  atlyginta  ir  jis  galės  toliau  išdidžiai  žengti  savo  keliu. 

-  O  jei  tave  nužudys?  Kas  bus  su  mumis? 

-  Jei  mane  nužudys,  mano  kupranugaris  nušuoliuos  tiesiai  į  Alacho  žadamą  Rojų,  nes  yra 
parašyta,  kad  tas,  kuris  žūsta  teisingoje  kovoje,  pelno  Amžinybę. 

-  Bet  tu  neatsakei  į  mano  klausimą,  -  neatlyžo  negras.  -  Kas  bus  su  mumis?  Su  tavo 
vaikais,  žmona,  gyvuliais  ir  tarnais? 

Gaselis  liūdnai  patraukė  pečiais. 

-  Argi  aš  neįrodžiau,  kad  galiu  jus  apginti?  -  paklausė.  -  Jei  leisiu  nužudyti  bent  vieną  iš 
savo  svečių,  ar  sykiu  nesutiksiu,  kad  būtų  prievartaujama  mano  šeima?  -  Jis  pasilenkė  ir 
įsakmiu  mostu  privertė  tarną  atsistoti.  -  Eik,  pabalnok  mano  kupranugarį  ir  paruošk 
ginklus,  -  paliepė.  -  Išjosiu  auštant.  Paskui  tu  perkelsi  stovyklą  kitur  ir  išgabensi  mano 
šeimą  toli,  į  gueltą  Huailos  kalnuose,  kur  mirė  mano  pirmoji  žmona. 

PRIEŠ  AUŠRĄ  PAKILO  VĖJAS.  Dykumoje  prieš  aušrą  visada  pakyla  vėjas.  Bet  kai  likus 
valandai  iki  aušros  danguje  už  uolėtų  Huailos  šlaitų  sublyksi  pirmieji  šviesos  spinduliai, 
naktinis  vėjo  stūgavimas  virsta  graudžia  aimana. 

Išplėtęs  akis,  Gaselis  įsiklausė,  stebėdamas  savo  chaimos  stogą  su  gerai  pažįstamais 
dryžiais,  ir  jam  pasirodė,  kad  regi  rutulio  pavidalo  dygliakrūmius,  besiritančius  per  smėlį  ir 
uolas,  visada  skubančius,  visada  ieškančius  vietos,  kur  galėtų  užsikabinti,  -  ieškančius 
namų,  kurie  juos  priimtų  ir  išvaduotų  nuo  amžinų  betikslių  klajonių  iš  vieno  Afrikos  galo  į 
kitą.  Pieninėje  aušros  šviesoje,  nusėtoje  milijonų  ore  kybančių  dulkių  dalelių,  dygliakrūmiai 
išnirdavo  iš  niekur  lyg  šmėklos,  regis,  pasirengę  pulti  žmones  ir  žvėris,  kad  paskui  staiga  - 
kaip  ir  pasirodė  -  dingtų  beribėje  dykumoje  be  ribų  ir  sienų. 

„Ir  vis  dėlto  siena  turi  kažkur  būti,  tikrai  žinau...“  -  pasakė  jaunuolis  kupinu  nerimo  ir 
nevilties  balsu.  Ir  dabar  jis  negyvas! 

Anksčiau  Gaseliui  niekas  nekalbėjo  apie  sienas,  nes  Sacharoje  jų  nebuvo. 

„Kokios  sienos  galėtų  sulaikyti  smėlį  ar  vėją?“ 

Jis  atsigręžė  į  naktį  ir  pabandė  suprasti,  bet  neįstengė.  Atklydę  vyrai  nebuvo  nusikaltėliai, 
bet  vieną  jis  užkasė  žemėm,  o  kitą  jie  dievaižin  kur  išsivedė.  Nieko  negalima  taip  šaltai 
žudyti,  kad  ir  kokį  nusikaltimą  jis  būtų  padaręs.  Ypač  kai  po  savo  namų  stogu  jį  saugo 
inmučaras. 

Keista  Gaseliui  atrodė  ši  istorija,  bet  jis  nevaliojo  suprasti  kodėl.  Jam  buvo  aišku  tik  viena: 
seniausias  dykumos  įstatymas  sulaužytas,  ir  imohagas  negali  su  tuo  susitaikyti. 

Prisiminė  senąją  Chaltum,  ir  sprandą  jam  palietė  ledinė  baimės  ranka.  Paskui  pasilenkė 
prie  Lailos,  pažvelgė  į  išplėstas  akis  -  jos  blizgėjo  prieblandoje  atspindėdamos  paskutines 
laužo  žarijas  -  ir  širdį  sugildė  sielvartas:  dėl  jos,  dėl  nelemtai  pasibaigusio  penkioliktojo 
gimtadienio  ir  tuštumos,  pripildysiančios  jos  naktis  jam  išvykus.  Pagailo  ir  savęs  -  kai  jos 
nebebus  šalia,  jo  naktys  bus  tuščios. 

Paglostė  jai  plaukus  ir  pamatė,  kaip  atsidėkodama  ji  dar  labiau  išplėtė  išsigandusias  gazelės 
akis. 

-  Kada  grįši?  -  tyliai  sušnabždėjo  veikiau  maldaudama  nei  klausdama. 

Jis  papurtė  galvą. 

-  Nežinau,  -  prisipažino.  -  Kai  įvykdysiu  teisingumą. 

-  Ką  tau  reiškė  tie  žmonės? 

-  Nieko,  -  atsakė  jis.  -  Nieko  iki  vakar.  Bet  svarbu  ne  jie.  Svarbu  aš.  Tu  to  nesupranti. 

Laila  suprato,  bet  nesiginčijo.  Tik  dar  stipriau  prigludo,  tarsi  ieškodama  .Jo^jė^os  ar 


šilumos,  ir  ištiesė  rankas  mėgindama  jį  sulaikyti,  bet  jis  atsistojo  ir  nužingsniavo  durų  link. 

Lauke  tyliai  teberaudojo  vėjas.  Buvo  šalta.  Gaselis  įsisupo  į  burnusą.  Nugara  lakstė 
šiurpuliai.  Jis  nežinojo,  ar  nuo  šalčio,  ar  nuo  bauginamos,  prieš  akis  plytinčios  nakties 
tuštumos,  panašios  į  juodą  rašalo  jūrą.  Iš  sutemų  išniro  Suilemas  ir  padavė  R’Orabo  vadeles. 

-  Sėkmės,  šeimininke,  -  pasakė  ir  dingo  tarsi  skradžiai  žemę. 

Gaselis  privertė  gyvulį  atsiklaupti,  užsėdo  ant  jo  ir  kulnu  lengvai  sudavė  jam  į  kaklą. 

-  Šiaaaa!  -  paragino.  -  Pirmyn! 

Gyvulys  piktai  subaubė,  sunkiai  atsistojo  ir  laukdamas  sustingo,  atsukęs  snukį  į  vėją. 

Targi  jį  pasuko  šiaurės  vakarų  link  ir  dar  sykį  stipriai  sudavė  kulnu,  ragindamas  pradėti 
kelionę. 

Juodesnis  už  kitus,  prie  Gaselio  chaimos  durų  pasirodė  šešėlis.  Tamsoj  vėl  sublizgo  Lailos 
akys,  bet  raitelį  ir  kupranugarį  it  dygliakrūmius  nusinešė  vėjas. 

Vėjas  raudojo  vis  garsiau,  žinodamas,  kad  greitai  jį  nutildys  saulės  šviesa. 

Dar  nebuvo  išaušę,  pieninėje  blandoje  Gaselis  vos  įžiūrėjo  kupranugario  galvą,  bet  jam 
daugiau  nieko  ir  nereikėjo.  Jis  žinojo,  kad  maždaug  per  šimtą  kilometrų  aplinkui  nėra 
jokios  kliūties,  o  jo,  dykumos  žmogaus,  instinktas  ir  gebėjimas  keliauti  net  užmerktomis 
akimis  leido  susiorientuoti  gūdžiausioje  naktyje. 

Tai  buvo  savybė,  kurią  turėjo  tik  jis  ir  tie,  kurie  buvo  gimę  ir  užaugę  smėlynuose.  Kaip 
pašto  karveliai,  kaip  migruojantys  paukščiai  arba  banginiai  vandenynų  gelmėse,  targi 
visada  žinojo,  kur  jis  ir  kur  keliauja,  tarsi  būtų  išsaugojęs  kažkokią  liauką,  kuri  kitiems 
seniai  atrofavosi,  o  jam  išliko  kokia  buvusi.  Šiaurė,  pietūs,  rytai  ir  vakarai;  vandenvietės, 
šuliniai,  oazės,  keliai,  kalnai;  „tuščios  žemės“,  takai  tarp  kopų,  akmenėtos  lygumos...  Jo 
smegenys,  suėmusios  beribes  Sacharos  platybes,  regis,  aidu  atkartodavo  visa,  ką  matė,  bet 
jis  to  nežinojo,  sąmoningai  nesuvokė. 

Saulė  jį  užklupo  ant  mehario.  Ji  kilo  vis  aukščiau  ir  jau  kybojo  viršum  galvos,  vis  karštesnė 
ir  galingesnė.  Ji  nutildė  vėją,  įkaitino  žemę,  nuramdė  smėlį  ir  dygliakrūmius,  jau 
nesiritinėjančius  nuo  vieno  dykumos  krašto  iki  kito.  Iš  urvų  išlindo  driežai,  ant  žemės 
sutūpė  paukščiai  -  saulei  pasiekus  zenitą,  jie  nedrįso  skraidyti. 

Targi  sustabdė  kupranugarį,  privertė  atsiklaupti,  įsmeigė  į  žemę  ilgą  kardą  ir  seną  šautuvą 
ir  kartu  su  balno  ragu  panaudojęs  juos  kaip  atramas  užtiesė  šiurkštaus  audeklo  atraiža  ir 
pasidarė  mažytį  stogą. 

Pasislėpė  šešėlyje,  atrėmė  galvą  į  baltą  mehario  šoną  ir  užmigo. 

Jį  pažadino  apie  nosies  sparnelius  virpuliuojantis  geidžiamiausias  dykumos  kvapas. 
Atsimerkė,  bet  nė  nekrustelėjo.  Ramiai  įkvėpė  oro,  bet  žiūrėti  į  dangų  nedrįso,  bijodamas, 

kad  visa  tai  nebūtų  tik  sapnas,  bet  kai  pagaliau  pasuko  galvą  į  vakarų  pusę,  pamatė  tamsų, 

didžiulį,  dengiantį  visą  horizontą,  daug  žadantį  ir  kupiną  gyvybės  debesį,  nepanašų  į  kitus, 
baltus  ir  aukštus,  kurie  retkarčiais  atplaukdavo  iš  šiaurės,  bet  išsyk  dingdavo  iš  akių, 
nusinešdami  bergždžią  lietaus  viltį. 

Tas  pilkas  debesis,  žemas  ir  nuostabus,  regis,  slėpė  visus  pasaulio  vandens  lobius  -  tokio 
gražaus  debesies  Gaseliui  tikriausiai  neteko  matyti  per  visus  penkiolika  metų,  gal  net  nuo 
didžios  audros,  kilusios  prieš  Lailos  gimimą.  Toji  audra  paskatino  jos  senelę  išpranašauti  jai 
niūrią  ateitį,  mat  tąsyk  potvyniu  virtusi  smarki  liūtis  nunešė  palapines  ir  gyvulius, 
sunaikino  pasėlius  ir  paskandino  vieną  kupranugarę. 

R’Orabas  neramiai  sujudėjo.  Pasuko  ilgą  kaklą  ir  sunerimęs  atgręžė  snukį  į  vandens 
skraistę,  kuri  slinko  artyn  gesindama  dienos  šviesą  ir  keisdama  gamtovaizdį.  Kupranugaris 
tyliai  subliuvo,  iš  gerklės  pasigirdo  garsas,  panašus  į  katino  murkimą.  Gaselis  lėtai  atsistojo, 
nubalnojo  jį,  nusirengė  ir  drabužius  tvarkingai  sutiesė  ant  dygliakrūmių,  kad  gautų  kuo 
daugiau  vandens.  Paskui,  visiškai  nuogas  ir  basas,  palaukė,  kol  pirmieji  lašai  nukris  į  smėlį 
ir  dykumos  veidą  išvagos  tarsi  raupai.  Pasigirdo  švelnus  bubenimas,  paskui  ūžtelėjo  tikras 
bangas,  virstantis  griausmu,  ir  Gaselis  pajuto,  kaip  vanduo  švelniai  glamonėja  odą,  burna 
prisipildo  šviežio  ir  tyro  gaivumo,  o  plaučiai  traukia  drėgną,  sodrų  ir  trikdantį  nuo  žemės 
kylančių  garų  kvapą. 

Nuostabi  ir  vaisinga  dangaus  ir  žemės  sąjunga!  Greitai,  dar  su  popietės  saule,  staiga  pabus 
mieganti  ačebo  sėkla,  lygumą  užklos  žaluma  ir  išdžiūvęs,  saulės  išdegintas  gamtovaizdis  taps 
pats  gražiausias  visam  krašte.  Vos  keletą  dienų  jis  bus  pasipuošęs  žiedais,  paskui  nugrims  į 
ilgą  miegą  iki  kitos  audros,  kurios  gal  teks  laukti  penkiolika  metų. 

Koks  gražus  tas  laukinis  ir  laisvas  ačebasl  Jis  negali  išsiskleisti  nei  dirbamoje  žemėje,  nei 
šalia  šaltinio,  nei  pasėtas  rūpestingos,  kasdien  jį  laistančios  rankos,  jis  nelyginant  tuaregų 
tautos  dvasia,  vienintelė  galinti  tverti  amžių  amžius  prigludusi  prie  smėlynų  ir  akmenų, 
kurių  kiti  žmonės  jau  seniai  atsisakė. 

Vanduo  permerkė  Gaselio  plaukus,  nuplovė  mėnesių  mėnesiais,  gal  net  metais  ant  kūno 
susikaupusį  purvą.  Jis  nusigremžė  jį  nagais,  susiieškojęs  lygų  ir  porėtą  akmenį  nusitrynė 
kūną,  žiūrėdamas,  kaip  ant  odos  lieka  vis  šviesesnės  žymės,  kaip  nusilupa  žemių,  prakaito  ir 
dulkių  pluta  ir  per  kojas  ima  bėgti  mėlynas,  kone  indigo  spalvos,  vanduo,  nes  nelabai 
atsparūs  jo  drabužių  dažai  ilgainiui  įsigėrę  į  kiekvieną  odos  lopinėlį. 

Dvi  ilgas  valandas  stovėjo  lietuje  laimingas,  visas  virpėdamas,  grumdamasis  su  savimi,  kad 
nepasuktų  kupranugario  atgalios  ir  negrįžtų  namo,  kur,  pasinaudojęs  lietumi,  pasėtų 
miežius,  sulauktų  derliaus  ir  kartu  su  saviškiais  pasimėgautų  tąja  nuostabia  dovana,  kurią 
Alachas  panoro  atsiųsti  kaip  įspėjimą,  kad  jis  turi  likti  ten,  kur  jo  pasaulis,  ir  užmiršti 
įžeidimą,  kurio  nuplauti  neįstengtų  visas  šito  didžiulio  debesies  vanduo. 

Bet  Gaselis  buvo  targi,  gal,  nelaimei,  paskutinis  iš  tikrų  lygumos  tuaregų,  ir  gerai  suvokė 
niekada  neįstengsiąs  pamiršti,  kad  po  jo  namų  stogu  vienas  beginklis  žmogus  buvo 

nužudytas,  o  kitas,  jo  svečias,  jėga  išvežtas  nežinia  kur. 

Tad  vos  tik  debesis  nutolo  pietų  link,  o  vakarė  saulė  išdžiovino  kūną  ir  drabužius,  jis 
apsirengė,  pasibalnojo  kupranugarį  ir  vėl  leidosi  į  kelią,  pirmą  kartą  atsukdamas  nugarą 
vandeniui  ir  lietui,  gyvenimui  ir  vilčiai.  Viskam,  kas  dar  prieš  savaitę  ar  dvi  dienas  būtų 
pripildę  jo  ir  namiškių  širdis  nenusakomo  džiaugsmo. 

Temstant  susirado  mažą  kopą  ir  delnais  išsklaidęs  dar  drėgną  smėlį  išsikasė  daubelę,  kad 
galėtų  šiltai  pamiegoti  užsiklojęs  sausu  smėliu,  nes  žinojo,  kad  po  lietaus  su  aušra  į  lygumą 
atsėlins  šaltis,  ir  vėjas  pavers  šerkšnu  vandens  lašus,  dar  žibančius  ant  akmenų  ir  dygių 
krūmokšnių. 

Dykumoje  aukščiausia  vidudienio  temperatūra  nuo  žemiausios,  kuri  paprastai  būna 
valandą  prieš  aušrą,  gali  skirtis  daugiau  nei  penkiasdešimt  laipsnių,  ir  Gaselis  iš  patirties 
žinojo,  kad  išdavikiškas  šaltis  gali  įsigauti  į  neatsargaus  keliauninko  kaulus  ir  taip  jį 
susargdinti,  kad  paskui  keletą  dienų  jo  sąnariai  bus  kieti  bei  skausmingi  ir  nenorės  klausyti 
proto  įsakymų. 

Kadaise  ant  Huailos  kalnagūbrio  akmenų  sušalo  trys  medžiotojai,  ir  Gaselis  dar  prisiminė 
vienas  prie  kito  prisispaudusius  lavonus,  kuriuos  mirtis  sujungė  kaip  tik  tą  dieną,  kai  džiova 
nusinešė  ir  jo  mažąjį  Bisrą.  Jų  veidai  šypsojosi,  bet  kai  saulė  išdžiovino  kūnus  ir  išgarino 
vandenį,  pergamentu  virtusi  oda  ir  blizgantys  dantys  atrodė  kraupiai. 

Šioje  atšiaurioje  žemėje  žmogus  kartais  mirdavo  nuo  karščio  ar  šalčio  per  kelias  valandas. 
Kupranugarė  keletą  dienų  bergždžiai  ieškodavo  vandens,  paskui  nugaišdavo. 

Tai  buvo  atšiauri  žemė,  ir  vis  dėlto  Gaselis  neįsivaizdavo  savo  gyvenimo  jokioje  kitoje 
vietoje,  todėl  šios  lygumos  be  sienų,  alinamos  karščio  ir  šalčio,  niekada  nebūtų  iškeitęs  į 
patogesnį  pasaulį  su  sienom,  bet  be  horizonto,  ir  kiekvieną  dieną  atsigręžęs  į  Meką 
melsdamasis  dėkodavo  Alachui,  kad  leido  jam  gyventi  ten,  kur  gyvena,  ir  priklausyti  vienai 
iš  palaimintųjų  Šydo,  Ieties  ar  Kardo  genčių. 

Užmigo  geisdamas  Lailos,  o  kai  pabudo,  standus  moters  kūnas,  kurį  per  miegus  spaudė 
glėbyje,  buvo  virtęs  švelniu,  pro  pirštus  byrančiu  smėliu. 

Gailiai  raudojo  vėjas.  Buvo  medžiotojo  valanda.  Gaselis  pažvelgė  į  žvaigždes,  ir  jos  pasakė, 
ar  greitai  šviesa  nuplaus  jas  nuo  dangaus  skliauto.  Jis  šūktelėjo  nakčiai,  ir  jam  atsakė 
švelnus  drėgnus  krūmokšnius  skabančio  mehario  mūkavimas.  Gaselis  pasibalnojo  jį,  vėl 
leidosi  į  kelią  ir  per  pačią  popietę  tolumoje  pastebėjo  penkias  tamsias  dėmes,  aiškiai 
išsiskiriančias  akmenėtoje  lygumoje.  Tai  buvo  Mubarako  ben  Sado,  Ieties  genties  imohago, 
atvedusio  kareivius  į  jo  chaimą ,  palapinių  stovykla. 

Sukalbėjęs  maldas,  Gaselis  atsisėdo  ant  lygaus  akmens  juodų  minčių  apimtas,  nes  suprato, 
kad  ši  naktis  tikriausiai  bus  paskutinė,  kai  jis  galės  ramiai  miegoti. 

Išaušus  turės  pagaliau  pradėti  karo,  keršto  ir  neapykantos  epopėją,  ir  niekas  negali 

pasakyti,  kokia  ji  bus  žiauri,  kiek  mirčių  ir  smurto  pareikalaus. 

Jis  stengėsi  suprasti  priežastis,  paskatinusias  Mubaraką  sulaužyti  švenčiausią  targi 
tradiciją,  bet  nerado  nė  vienos.  Buvo  dykumos  vedlys,  be  jokios  abejonės,  geras,  bet  targi 
vedlys  turi  tik  vieną  priedermę  -  vesti  karavanus,  organizuoti  medžioklę  ir  lydėti  prancūzus 
į  keistas  ekspedicijas  ieškoti  protėvių  pėdsakų...  Niekada  ir  jokiu  atveju  targi  neturėjo  teisės 
be  leidimo  įžengti  į  kito  imohago  teritoriją,  juoba  su  svetimšaliais,  negebančiais  gerbti  senų 
tradicijų... 

KAI  TĄ  RYTĄ  Mubarakas  ben  Sadas  atmerkė  akis,  nugara  jam  nubėgo  šiurpulys  - 
siaubas,  jau  seniai  neduodantis  ramybės  sapnuose,  dabar  užklupo  jį  pabudusį,  ir  jis 
instinktyviai  atsisuko  į  šeribos  duris,  bijodamas  pagaliau  išvysti  tai,  ko  iš  tikrųjų  bijojo. 

Ir  tikrai.  Maždaug  už  trisdešimties  metrų,  atsirėmęs  į  ilgos,  žemėn  įbestos  takubos 
rankeną,  stovėjo  Gaselis  Sajahas,  kilmingasis  Kel  Tagelmusto  inmučaras ,  ir  žiūrėjo  į  jį 
pasiryžęs  pareikalauti,  kad  Mubarakas  atsakytų  už  tai,  ką  padarė. 

Mubarakas  taip  pat  griebė  savo  kardą  ir  labai  lėtai,  pasitempęs  ir  orus,  žengė  į  priekį. 
Paskui,  likus  penkiems  žingsniams  iki  Gaselio,  sustojo. 

-  Metulem,  metulem,  -  pasisveikino  mėgstamiausiais  tuaregų  žodžiais. 

Atsakymo  nesulaukė,  iš  tikrųjų  jo  ir  nesitikėjo. 

Jis  laukė  klausimo. 

-  Kodėl  taip  pasielgei? 

-  Mane  privertė  karinio  Adoro  posto  kapitonas. 

-  Niekas  negali  priversti  targi  daryti  tai,  ko  jis  nenori... 

-  Jau  treji  metai  jiems  dirbu.  Negalėjau  atsisakyti.  Esu  oficialus  vyriausybės  vedlys. 

-  Bet  tu,  kaip  ir  aš,  prisiekei  niekada  nedirbti  prancūzams! 

-  Prancūzai  išėjo...  Dabar  čia  laisva  šalis. 

Jau  antrą  kartą  per  kelias  dienas  du  skirtingi  žmonės  sako  tą  patį,  ir  staiga  jam  toptelėjo, 
kad  nei  karininkas,  nei  kareiviai  nevilki  nekenčiamos  kolonijinės  uniformos. 

Nė  vienas  nebuvo  europietis  ir  kaip  paprastai  nekalbėjo  su  akcentu,  o  ant  jų  sunkvežimių 
nesiplaikstė  toji  amžina  ir  šlykšti  trispalvė  vėliava. 

-  Prancūzai  visada  gerbė  mūsų  tradicijas,  -  pagaliau  sumurmėjo  tarsi  sau.  -  O  kodėl  jos 
negerbiamos  dabar,  jei  jau  mes  laisvi? 

Mubarakas  gūžtelėjo  pečiais. 

-  Laikai  keičiasi...  -  tepasakė. 

-  Bet  ne  man,  -  pasigirdo  atsakymas.  -  Kai  dykuma  virs  oaze,  vanduo  laisvai  tekės 
segiįomis,  o  lietus  prapliups  virš  mūsų  galvų  tiek  kartų,  kiek  mums  reikės,  tada  pasikeis  ir 
tuaregų  įpročiai.  Ne  anksčiau! 

Mubarakas  ramiai  paklausė: 

-  Ar  tai  reiškia,  kad  atėjai  manęs  nužudyti? 

-  Taip,  todėl  aš  čia. 

Mubarakas  tylėdamas  linktelėjo.  Jis  suprato.  Paskui  metė  įdėmų  žvilgsnį  į  dar  drėgną 
žemę  ir  į  ačebo  daigelius,  kurie  iš  visų  jėgų  stengėsi  prasikalti  pro  akmenis  ir  riedulius. 

-  Gražiai  nulijo,  -  pasakė. 

-  Labai  gražiai. 

-  Lyguma  greitai  apsiklės  gėlėmis,  bet  vienas  iš  mudviejų  jų  nematys. 

-  Apie  tai  turėjai  pagalvoti  anksčiau,  prieš  vesdamas  svetimus  žmones  į  mano  stovyklą. 

Po  šydu  Mubarako  lūpos  sukrutėjo  nuo  lengvos  šypsenos. 

-  Tada  dar  nelijo,  -  atsakė  jis,  paskui  labai  lėtai  apnuogino  takubą  ir  išlaisvino  švytintį 
plieną  iš  odinio  dėklo.  -  Maldauju,  kad  tavo  mirtis  nesukeltų  genčių  karo,  -  pridūrė.  -  Už 
savo  klaidas  turime  susimokėti  tik  mudu. 

-  Tebūnie  taip,  -  atsakė  Gaselis  ir  pasilenkė  laukdamas  smūgio. 

Bet  jo  ilgai  nebuvo,  nes  nei  Mubarakas,  nei  Gaselis  jau  nebebuvo  priešai,  kovojantys  su 
kardu  ar  ietimi,  o  vyrai,  įpratę  prie  ugniašaudžių  ginklų.  Metams  bėgant,  ilgosios  takubos 
tapo  vien  pagražo  ir  ceremonijų  ginklu,  naudojamu  švenčių  dienomis  arba  per  bekraujės 
parodomąsias  varžybas,  kai  būdavo  veikiau  stengiamasi  kuo  įspūdingiau  smogti  į  odinį 
skydą  arba  parodyti  apgaulingą  judesį,  nei  sužeisti. 

Dabar  jau  nebebuvo  skydų  nei  žiūrovų,  pasirengusių  žavėtis  šuoliukais,  kūliavirsčiais  ir 
nuo  plieno  lekiančiomis  kibirkštimis.  Ne,  dabar  vienas  priešais  kitą  su  ginklu  rankoje 
stovėjo  du  vyrai,  ir  kiekvienas  iš  jų  buvo  pasiryžęs  nužudyti  savo  priešininką,  kad  pats  liktų 
gyvas. 

Kaip  atmušti  smūgius  be  skydo?  Kaip  atsitokėti  po  šuolio  atgal  ar  po  klaidos,  jei 
priešininkas  nelinkęs  duoti  laiko  apsiginti? 

Jie  nenuleido  akių  vienas  nuo  kito  strikinėdami  aplink  ir  stengdamiesi  atspėti  kits  kito 
ketinimus.  Tuo  tarpu  iš  chaimų  ėmė  lįsti  vyrai,  moterys  bei  vaikai  ir  sutrikę,  nuščiuvę 
spoksojo  į  vyrus,  netikėdami,  kad  jie  žaidžia  ne  dvikovą,  o  įnirtingai  grumiasi. 

Bet  šit  Mubarakas  pakėlė  ranką  -  neryžtingai,  tarsi  klausdamas  ir  norėdamas  įsitikinti,  ar 
ši  kova  mirtina. 

Atsakymas,  privertęs  jį  atšokti,  kad  išvengtų  įnirtusios  geležies,  sustingdė  gyslose  kraują. 
Taip,  Gaselis  Sajahas,  grėsmingosios  Kel  Tagelmusto  genties  inmučaras ,  nori  jį  nužudyti. 
Abiem  rankom  laikydamas  kardą  jis  smogė  Mubarakui  su  tokia  neapykanta  ir  tokiu  keršto 
troškimu,  jog  atrodė,  kad  tie  nepažįstamieji,  kuriuos  vieną  dieną  jis  priėmė  po  savo  stogu,  iš 
tikrųjų  buvo  jo  mylimiausi  sūnūs,  o  jis,  Mubarakas  ben  Sadas,  savo  rankomis  juos  nužudė. 

Tačiau  tikros  neapykantos  Gaselis  nejautė.  Jis  tik  norėjo  įvykdyti  teisingumą  ir  jam  atrodė 
nekilnu  jausti  priešiškumą  targi,  kuris  tik  atliko  savo  darbą,  nors  abejotiną  ir  nevertą 

pagarbos.  Be  to,  Gaselis  žinojo,  kad  neapykanta,  kaip  ir  nerimas,  baimė,  meilė  ar  kitas  didis 

jausmas,  netinkami  dykumos  vyro  palydovai.  Norint  išgyventi  žemėje,  kurioje  buvo  lemta 
gimti,  reikia  didžiulės  ramybės,  šaltakraujiškumo  ir  savitvardos.  Ji  turi  būti  stipresnė  už 
stipriausius  jausmus,  nes  jie  skatina  daryti  klaidas,  kurias  vargu  bau  įstengtum  ištaisyti. 

Dabar  Gaselis  žinojo,  kad  elgiasi  kaip  teisėjas  ir  galbūt  kaip  budelis,  o  juk  nei  vienas,  nei 
kitas  neturi  už  ką  nekęsti  savo  aukos.  Smūgio  jėga,  įniršis,  su  kuriuo  jis  smogė,  iš  tiesų  buvo 
tik  įspėjimas,  aiškus  atsakymas  į  aiškų  klausimą,  kurį  priešininkas  jam  uždavė. 

Smogė  dar  sykį,  ir  iš  karto  suprato,  kokie  nepatogūs  ilgi  jo  drabužiai,  didelis  turbanas  ir 
platus  šydas.  Burnusas  pynėsi  tarp  kojų  ir  rankų,  stori  sandalų  puspadžiai  ir  ploni  antilopės 
odos  raišteliai  kliuvo  už  smailių  akmenų,  o  lithamas  trukdė  aiškiai  matyti  ir  patekti  į 
plaučius  deguoniui,  kurio  tuo  metu  ypač  reikėjo. 

Bet  Mubarakas  vilkėjo  panašiai  ir  taip  pat  klupinėjo. 

Plienas  kapojo  orą,  įnirtęs  zvimbė  ryto  ramybėje.  Iš  siaubo  suspiegė  kažkokia  pasipiktinusi 
senė  ir  ėmė  maldauti,  kad  kas  nors  nušautų  tą  nevalyvą  šakalą,  ketinantį  nužudyti  jos  sūnų. 

Mubarakas  valdingai  ištiesė  ranką,  ir  niekas  nė  nekrustelėjo.  Vėjo  sūnų  garbės  kodeksas, 
toks  nepanašus  į  beduinų,  vadinamų  Debesų  sūnumis  ir  gyvenančių  kupiname  niekšybių  ir 
išdavysčių  pasaulyje,  skelbė,  kad  dviejų  priešininkų  kova  turi  būt  negailestinga,  bet  kilni. 

Gaselis  buvo  atvirai  įžeistas,  todėl  įžeidėją  nužudys  taip  pat  atvirai.  Jis  paieškojo  tvirtos 
žemės  po  kojomis,  įkvėpė  oro,  suriko  ir  puolė  į  priekį,  taikydamas  priešininkui  į  krūtinę, 
bet  šis  stipriu  smūgiu  numušė  kardo  smaigalį  į  šoną. 

Kurį  laiką  jie  stovėjo  nejudėdami  ir  žiūrėjo  vienas  į  kitą.  Paskui,  iškėlęs  kardą,  Gaselis  ėmė 
jį  sukti  virš  galvos  tarsi  kokį  vėzdą.  Bet  kuris  fechtavimo  meno  mokinys  būtų  pasinaudojęs 
klaida  ir  pervėręs  jį  špaga,  bet  Mubarakas  tik  šoktelėjo  atgal  ir  ėmė  laukti,  labiau 
pasitikėdamas  savo  jėga  nei  miklumu.  Jis  suėmė  kardą  abiem  rankom  ir  taip  smogė,  kad 
galėjo  pusiau  perkristi  daug  storesnį  vyrą  nei  Gaselis,  bet  šis  nestovėjo  ir  nelaukė,  kada  bus 
perkirstas.  Ėmė  smarkiai  kepinti  saulė,  jų  kūnais  žliaugė  prakaitas,  sudrėkindamas  delnus, 
todėl  buvo  sunku  išlaikyti  pakeltų  kardų  rankenas.  Kurį  laiką  jie  tyrinėjo  vienas  kitą,  paskui 
sutartinai  puolė,  bet  paskutinę  akimirką  Gaselis  šoktelėjo  atgal.  Mubarakas  ginklo 
smaigaliu  perplėšė  jo  gandurą  ir  įdrėskė  krūtinę,  bet  Gaselis  staigiu  dūriu  persmeigė  jam 
pilvą. 

Mubarakas  dar  minutėlę  laikėsi  ant  kojų,  bet  tik  todėl,  kad  pargriūti  jam  neleido  pilvan 
suvarytas  kardas  ir  Gaselio  rankos.  Kai  tik  Gaselis  ištraukė  kardą,  Mubarakas  susmuko  ir 
liko  gulėti  ant  smėlio  su  išvirtusiais  viduriais,  susirietęs  dvilinkas,  pasiryžęs  tyliai  iškęsti 
likimo  skirtą  ilgą  agoniją. 

Po  valandėlės,  kai  jo  budelis,  nei  laimingas,  nei  išdidus,  lėtai  žingsniavo  prie  laukiančio 
kupranugario,  bedantė  senė  įžengė  į  didžiausią  chaimą,  nusikabino  šautuvą,  užtaisė,  nuėjo 
prie  be  jokios  aimanos  besiraitančio  sūnaus  ir  nusitaikė  jam  į  galvą. 

Mubarakas  atsimerkė,  ir  jo  žvilgsnyje  ji  perskaitė  begalinį  dėkingumą  žmogaus,  žinančio, 
kad  greitai  bus  išvaduotas  iš  ilgų  ir  beviltiškų  kančių. 

Šūvį  Gaselis  išgirdo  tą  akimirką,  kai  jo  kupranugaris  vėl  leidosi  į  kelią.  Bet  jis  neatsisuko. 

Gaselis  veikiau  pajuto  nei  pamatė  tolumoje  kaimenę  antilopių,  ir  tik  tada  suprato,  koks 
išalkęs. 

Per  dvi  praėjusias  dienas  tenkinosi  vien  sauja  sorų  miltų  ir  datulių,  nes  jam  rūpėjo  surasti 
Mubaraką,  bet  dabar  vien  nuo  minties  apie  gerą  mėsos  gabalą,  lėtai  besičirškinantį  virš 
degančių  žarijų,  jam  draskyte  draskė  vidurius. 

Jis  lėtai  priėjo  prie  graros,  neaukšto  stalkalnio,  krašto.  Kupranugarį  vedė  už  pavadžio, 
akylai  žiūrėdamas,  kad  vėjas  nenuneštų  jo  kvapo  iki  gyvulių,  skabančių  skurdžią  žolę 
siaurame  įklonyje,  susidariusiame  vietoj  kadaise  buvusios  lagūnos  ar  plačiai  ištvinusio 
upelio,  savo  gelmėse  dar  išsaugojusio  drėgmės  likučių.  Vietomis  tebestirksojo  kuklūs 
eglūnai  ir  pustuzinis  nykštukinių  akacijų,  ir  Gaselis  apsidžiaugė  supratęs,  kad  medžiotojo 
instinktas  jo  neapgavo  ir  šį  kartą:  įklonio  gilumoje  rupšnojanti  lapus  ar  saulėje  mieganti 
gražių  ilgaragių  ir  rausvaodžių  antilopių  šeima,  regis,  kvieste  kvietė  vieną  nušauti. 

Jis  užtaisė  šautuvą  tik  vienu  šoviniu,  vengdamas  pagundos  pirmą  kartą  nepataikius  iš 
nevilties  pabandyti  paleisti  antrą  šūvį  į  vikrius,  jau  tolyn  šuoliuojančius  gyvulius.  Gaselis  iš 
patirties  žinojo,  kad  antras  beveik  atsitiktinis  šūvis  retai  pasiekia  taikinį,  ir  tai  reiškia  ne  ką 
kita,  tik  šovinių  švaistymą,  o  juk  dykumoje  jų  trūksta  taip  pat  kaip  ir  vandens. 

Jis  paleido  meharį,  ir  nieko  nelaukdamas  gyvulys  puolė  ieškoti  maisto,  instinktyviai 
atsirinkdamas  maištingiausius  ir  sultingiausius  augalus.  Tuo  tarpu  Gaselis,  beveik 
vilkdamas  kojas,  tyliai  slinko  į  priekį  nuo  akmens  prie  vėjo  susukto  krūmo,  nuo  nedidelės 
kopos  prie  dygliakrūmio,  kol  pagaliau  pasiekė  tinkamą  vietą,  akmeninę  kalvelę,  iškilusią 
maždaug  už  trijų  šimtų  metrų  nuo  plynaukštės,  ant  kurios  stovėjo  kaimenės  vedlys,  didelis 
ir  grakštus  patinas. 

„Kai  nušauni  patiną,  jo  vietą  greitai  užima  kitas,  jaunesnis,  ir  apvaisina  pateles,  -  kartą  jam 
pasakė  tėvas.  -  Kai  nušauni  patelę,  nužudai  ne  tik  jos  vaikus,  bet  ir  vaikų  vaikus,  kurie  būtų 
galėję  išmaitinti  tavo  ir  tavo  vaikų  vaikus.“ 

Gaselis  prispaudė  prie  peties  ginklą  ir  gerai  nusitaikė  į  mentę  širdies  aukštyje.  Per  tokį 
atstumą  šūvis  į  galvą,  be  abejo,  būtų  geriau,  bet  Gaselis,  kaip  geras  musulmonas,  galėjo 
valgyti  mėsą  tik  tokio  gyvulio,  kuriam  gerklę  perpjovė  atsisukęs  į  Meką  ir  kalbėdamas 
Pranašo  skirtas  maldas.  Jei  užmuštų  gyvulį  vietoje,  negalėtų  jo  valgyti.  Todėl  rizikavo 
leisdamas  gyvuliui  pabėgti,  nes  žinojo,  kad  su  kulka  plaučiuose  toli  nepaspruks. 

Gyvulys  staiga  pakėlė  snukį  ir  truputį  sunerimęs  pamataravo  juo  ore.  Po  kurio  laiko,  regis, 
prilygstančio  amžinybei,  nors  iš  tikrųjų  prabėgo  ne  daugiau  nei  dvi  minutės,  patinas, 
norėdamas  įsitikinti,  kad  negresia  pavojus,  apžvelgė  savo  bandą  ir  ėmė  skabyti  eglūną. 

Kai  jau  buvo  tikras,  kad  neprašaus  ir  auka  nešoktels  į  šalį  ar  nepadarys  kito  netikėto 
judesio,  Gaselis  švelniai  paspaudė  gaiduką,  kulka  švilpdama  perskrodė  orą  ir  patinas 
suklupo,  tarsi  kažkas  staiga  būtų  jam  nupjovęs  visas  keturias  kojas  arba  lyg  per  stebuklą 
kilstelėjęs  žemę  aukštyn. 

Patelės  žiūrėjo  į  jį  visiškai  abejingai  ir  be  baimės,  mat  tyliame  ore  šūvis  nuaidėjo  lyg 
perkūnas,  joms  jis  nebuvo  susijęs  su  pavojumi  ir  mirtimi,  ir  jos  leidosi  bėgti  tik  tada,  kai 
pamatė  atbėgantį  vyrą  su  besiplaikstančiais  drabužiais  ir  peiliu  rankoje. 

Gaselis  pribėgo  prie  sužeisto  medžioklės  laimikio,  bandančio  paskutinį  kartą  atsistoti  ir 
leistis  paskui  savo  kaimenę,  bet  jo  viduriuose  kažkas  jau  buvo  sulūžę  ir  nebeklausė  proto 
įsakymų. 

Didžiulėse  ir  nekaltose  akyse  spindėjo  paniška  baimė,  kai  targi  paėmė  jį  už  ragų,  atsuko 
snukį  į  Meką  ir,  smarkiai  užsimojęs,  perrėžė  gerklę  gerai  išgaląstu  kardu. 

Staiga  pliūptelėjo  kraujas,  aptaškydamas  Gaselio  sandalus  ir  burnuso  kraštą,  bet  Gaselis  to 
nepastebėjo,  laimingas,  kad  jo  šūvis  ir  šį  kartą  buvo  taiklus  ir  pataikė  gyvuliui  į  reikiamą 
vietą. 

Sutemos  jį  užklupo  bevalgantį;  dar  nesužibus  pirmosioms  žvaigždėms  jis  jau  miegojo,  nuo 
vėjo  saugomas  krūmo  ir  šildomas  laužo  žarijų. 

Gaselį  pažadino  hienų  kvatojimas  -  jas  primasino  negyvos  antilopės  kvapas,  -  be  to,  aplink 
slankiojo  šakalai,  todėl  jis  pakurstė  ugnį  ir  nuvijo  žvėris  atgal  į  tamsą,  o  pats  atsigulė  veidu  į 
dangų,  klausydamasis,  kaip  kyla  vėjas,  ir  mąstydamas  apie  ką  tik  nužudytų  žmogų. 

Pirmą  kartą  gyvenime  jis  nužudė  žmogų,  ir  tai  reiškė,  kad  dabar  jo  gyvenimas  jau  nebebus 
toks,  koks  buvo. 

Nesijautė  kaltas,  nes  manė,  jog  pasielgė  teisingai,  bet  nerimą  kėlė  tai,  kad  galbūt  jis 
pradėjo  vieną  iš  genčių  karų,  apie  kuriuos  tiek  kartų  girdėjo  kalbant  vyresnio  amžiaus 
žmones,  ir  tai,  kad  kariaujant  ateidavo  tokia  akimirka,  kai  jau  niekas  nesusigaudydavo,  nei 
dėl  ko  liejamas  kraujas,  nei  kuo  vardu  žmogus,  tuos  karus  pradėjęs.  Ir  tuaregai,  nedaugelis 
imohagų ,  dar  klajojančių  dykumos  pakraščiuose  ir  besididžiuojančių  savo  tradicijomis  ir 
įstatymais,  neįstengė  sunaikinti  vieni  kitų  tik  todėl,  kad  turėjo  iš  visų  jėgų  gintis  nuo 
civilizacijos  išpuolių. 

Gaselis  prisiminė  keistą,  visą  jo  kūną  persmelkusį  jausmą,  kai  jo  kardas  minkštai  ir  mažne 
be  pastangų  susmigo  į  Mubarako  pilvą,  ir  jam  pasidingojo,  kad  dar  tebegirdi  priešmirtinį  iš 
jo  gerklės  išsiveržusį  kriokimą.  Jam  pasirodė,  kad  ištraukdamas  takubą  pasivogė  prie  jos 
smaigalio  prikibusią  jo  gyvybę,  ir  išsigando,  kad  nereikėtų  to  kardo  panaudoti  dar  prieš  ką 
nors.  Bet  paskui  prisiminė  sausą  trakštelėjimą  ir  šūvį,  nužudžiusį  miegantį  jo  svečią,  ir 
nusiramino  pagalvojęs,  kad  tokį  nusikaltimą  padariusių  žmonių  nevalia  gailėtis. 

Staiga  jam  toptelėjo:  kad  ir  kokia  nemaloni  būtų  neteisybė,  lygiai  taip  pat  nemalonu  ją 

atitaisyti  -  nužudęs  Mubaraką,  jis  nepatyrė  malonumo,  tik  didžiulį,  neviltin  varantį 
tuštumos  jausmą.  Viskas  buvo  taip,  kaip  sakė  senasis  Suilemas:  kerštas  mirusiųjų 
neprikelia. 

Paskui  savęs  paklausė,  kodėl  visą  laiką  tuaregams  toks  svarbus  nerašytas  svetingumo 
įstatymas,  kodėl  jis  visada  pirmesnis  už  visus  kitus  įstatymus,  net  Korano,  ir  stengėsi 
įsivaizduoti,  kaip  atrodytų  lyguma,  jei  keliauninkas  nebūtų  tikras,  kad  ten,  kur  nuvyks,  bus 
draugiškai  sutiktas,  susilauks  pagalbos  ir  deramos  pagarbos. 

Viena  legenda  bylojo,  kad  kartą  du  vyrai  taip  nekentė  vienas  kito,  jog  vienas  jų,  silpnesnis, 
staiga  nuėjo  į  savo  priešo  chaimą  ir  paprašė  suteikti  jam  prieglobstį.  Stropiai  laikydamasis 
tradicijos,  targi  priėmė  svečią,  davė  jam  apsaugą,  o  praėjus  keletui  mėnesių,  negalėdamas 
daugiau  jo  pakęsti  ir  maitinti,  prisiekė:  jo  svečias  galįs  eiti  kur  nori,  jis  daugiau 
nesikėsinsiąs  į  jo  gyvybę.  Nuo  tada  -  tai  buvo  labai  seniai  -  toji  tradicija  tapo  įprasta 
tuaregams,  kurie  taip  išspręsdavo  nesutarimus  ir  užbaigdavo  kivirčus. 

Kaip  Gaselis  būtų  elgęsis,  jei  Mubarakas  būtų  atėjęs  į  jo  stovyklą  prašyti  suteikti  jam 
prieglobstį  ir  atleisti  už  padarytą  nusikaltimą? 

To  jis  nežinojo,  bet  tikriausiai  būtų  pasielgęs  kaip  anas  targi  -  juk  nelogiška  padaryti 
nusikaltimą  ir  nubausti  žmogų,  padariusį  tokį  pat  nusikaltimą. 

Kai  reaktyviniai  lėktuvai  vagojo  aukščiausias  dykumos  padanges,  o  sunkvežimiai  važinėjo 
žinomiausiais  keliais,  išstumdami  jų  rasę  į  tolimiausius  kampelius,  nebuvo  lengva  nuspėti, 
kiek  dar  ši  rasė  gyvuos  lygumoje,  bet  Gaseliui  buvo  aišku  -  jei  bent  vienas  iš  jų  išgyvens  ant 
šių  smėlynų  ir  ant  begalinių  bežadžių  plynių  arba  hamadoje,  akmeningoje  aridinėje 
dykumoje,  kurioje  nematyti  net  horizonto,  svetingumo  įstatymas  ir  toliau  bus  šventas, 
antraip  šios  dykumos  niekada  neįveiks  joks  keleivis. 

Ne,  Mubarako  nusikaltimas  nepateisinamas,  ir  jis,  Gaselis  Sajahas,  įsipareigojo  priversti 
tai  suprasti  tuos,  kurie  nėra  tuaregai,  kad  Sacharoje  ir  toliau  reikia  gerbti  jo  rasės  įstatymus 
ir  papročius,  nes  šie  įstatymai  ir  papročiai  pritaikyti  prie  aplinkos  ir  be  jų  būtų  neįmanoma 
išgyventi. 

Papūtė  vėjas  ir  išaušo  diena.  Hienos  ir  šakalai  suprato  praradę  galimybę  nugvelbti  bent 
vieną  antilopės  kąsnelį  ir  nudūlino  urgzdami  ir  graudžiai  cypaudami  į  savo  tamsias  irštvas,  į 
kurias  jau  buvo  sugrįžę  visi  nakties  gyventojai:  ilgaausės  laputės  fenekai,  dykumos  žiurkės, 
gyvatės,  kiškiai  ir  paprastosios  lapės.  Kai  pradės  šildyti  saulė,  jie  jau  miegos,  taupydami 
jėgas,  kol  nakties  šešėliai  vėl  palengvins  gyvenimą  nykiausioje  planetos  vietoje,  kurioje, 
kitaip  negu  visame  pasaulyje,  darbuojamasi  naktį,  o  ilsimasi  dieną. 

Tik  žmogus  per  amžių  amžius  nesugebėjo  visiškai  prisitaikyti  prie  nakties,  todėl  vos 
prašvitus  Gaselis  susiieškojo  daugiau  nei  už  kilometro  šakeles  skabantį  kupranugarį,  paėmė 
už  pavadžio  ir  neskubėdamas  vėl  leidosi  vakarų  link. 

ADORO  KARINIS  POSTAS  užėmė  trikampę  oazę,  kurioje  augo  per  šimtą  palmių  ir  buvo 
keturi  šuliniai.  Didžiulėje,  kopų  nusėtoje  vietoje  ji  buvo  laikoma  išgyvenimo  stebuklu,  nes 
jai  iš  visų  pusių  grasino  smėlis.  Jis,  žinoma,  saugojo  ją  nuo  vėjo,  bet  sykiu  buvo  pavertęs 
tikra  krosnimi,  kurioje  vidudienį  termometras  rodydavo  šešiasdešimt  Celsijaus  laipsnių. 

Trys  tuzinai  įgulos  kareivių  vieną  savo  gyvenimo  pusę  leido  keikdami  likimą  palmių 
pavėsyje,  o  kitą  pusę  -  kasdami  smėlį,  beviltiškai  stengdamiesi  nustumti  jį  šalin  ir  išsaugoti 
siaurą  taką,  kuriuo  kartą  per  du  mėnesius  jie  susisiekdavo  su  išoriniu  pasauliu,  kad  pasiimtų 
maistą  ir  laiškus. 

Kai  prieš  trisdešimt  metų  vienam  pamišusiam  pulkininkui  šovė  kvaila  mintis,  kad  tuos 
keturis  šulinius,  vienintelius  per  šimtą  kilometrų  aplink,  turi  kontroliuoti  kariuomenė, 
Adoras  virto  „prakeikta  katorga“  pirmiausia  kolonijiniams  daliniams,  paskui  čiabuviams, 
todėl  kapuose,  atsiradusiuose  palmių  giraitės  gale,  buvo  palaidoti  ne  tik  devyni  kareiviai, 
mirę  „natūralia  mirtimi“,  bet  ir  šeši  savižudžiai,  neįstengę  susitaikyti  su  mintimi,  kad  tokį 
pragarą  turės  kentėti  iki  gyvenimo  pabaigos. 

Kai  tribunolas  dvejodavo,  kaip  pasielgti  su  nusikaltėliu,  -  pastatyti  prie  sienos  ir  sušaudyti, 
nuteisti  iki  gyvos  galvos  ar  pakeisti  bausmę  į  penkiolikos  metų  privalomąją  tarnybą  Adore, 
jis  gerai  žinojo,  ką  daro,  juoba  kad  iš  pradžių  nusikaltėlis  įsivaizduodavo,  jog  bausmės 
sušvelninimas  prilygsta  malonei. 

Kapitonas  Kalebas  ei  Fasi,  vyriausiasis  įgulos  vadas  ir  aukščiausia  valdžia  teritorijoje, 
prilygstančioje  pusei  Italijos,  nors  joje  gyveno  ne  daugiau  nei  aštuoni  šimtai  žmonių,  buvo 
nuteistas  septyneriems  metams  už  tai,  kad  nužudė  jauną  leitenantą,  ketinusį  atskleisti 
finansinius  nusikaltimus,  kuriuos  kapitonas  padarė  ankstesnėje  tarnybos  vietoje.  Kalebas  ei 
Fasi  buvo  nuteistas  myriop,  bet  jo  dėdė,  garsusis  generolas  Obeidas  ei  Fasi, 
Nepriklausomybės  kovų  didvyris,  pasiekė,  kad  giminaičiui,  kuris  per  Išsilaisvinimo  karą 
buvo  jo  padėjėjas  ir  patikėtinis,  būtų  leista  reabilituotis,  ir  jo  prašymu  kapitonas  buvo 
išsiųstas  vadovauti  būriui,  kuriam  šiaip  jau  savo  valia  nebūtų  sutikęs  vadovauti  joks  kadrinis 
karininkas. 

Prieš  trejus  metus,  remdamasis  vien  asmeninėmis  kareivių  bylomis,  kapitonas  Kalebas 
suskaičiavo,  kad  jo  pulko  sąskaitoje  esama  daugiau  nei  dvidešimt  mirčių,  penkiolika 
išprievartavimų,  šešiasdešimt  ginkluotų  užpuolimų  ir  nesuskaičiuojama  daugybė  plėšimų, 
apgavysčių,  dezertyravimo  atvejų  ir  mažesnių  nusikaltimų,  tad  norėdamas  suvaldyti  tokią 
„bandą“  turėjo  pasitelkti  visą  patirtį,  sumanumą  ir  jėgą.  Kalebo  ei  Fasi  iškovotą  pagarbą 
pranoko  tik  pagarba,  kurią  visiems  kareiviams  sugebėjo  primesti  jo  dešinioji  ranka, 
vyresnysis  seržantas  Malikas  ei  Haideri,  liesas,  mažutis,  tikriausiai  silpnas  ir  ligotas,  bet 
nepaprastai  žiaurus,  gudrus  ir  drąsus  vyras,  įstengęs  sutramdyti  tikrą  galvažudžių  gaują  ir 
likęs  gyvas  po  penkių  pasikėsinimų  nužudyti  ir  dviejų  muštynių  su  peiliais. 

Adore  Malikas  buvo  viena  iš  normaliausių  „natūralių  mirčių“  -  neištvėrę  jo  kankinimų,  du 
savižudžiai  patys  išsitaškė  smegenis. 

Dabar,  sėdėdamas  ant  aukščiausios  kopos,  stūksančios  rytinėje  oazės  pusėje,  ant  senojo 
gurdso,  siekiančio  daugiau  nei  šimtą  metrų,  laiko  paauksuoto  ir  taip  sukietėjusio,  kad  jo 
viduje  smėlis  buvo  virtęs  akmeniu,  seržantas  Malikas  abejingai  stebėjo,  kaip  darbuojasi  jo 
vyrai,  kasdami  jaunų  kopų  smėlį,  grasinantį  užpilti  vieną  iš  atokiausių  šulinių.  Galop 
nukreipė  žiūronus  į  netikėtai  pasirodžiusį  raitelį,  ant  balto  mehario  lėtai  jojantį  posto  link. 
Jis  paklausė  savęs,  ko  šitam  užkampy  galėtų  ieškoti  targi  -  jie,  vengdami  susidurti  su 
grobikais,  jau  šešeri  metai  nebesirodo  prie  Adoro  šulinių.  Beduinų  karavanai  taip  pat 
užsuka  rečiau:  apsirūpina  geriamuoju  vandeniu,  pailsi  porą  dienų  tolimiausiame  oazės 
kampelyje,  stengdamiesi  paslėpti  savo  moteris  ir  neturėti  nieko  bendra  su  kareiviais,  ir  vėl 
leidžiasi  į  kelią  lengviau  atsidusę,  jeigu  nenutinka  nemalonių  įvykių.  Bet  tuaregai  buvo 
kitokie:  kai  pasirodydavo  prie  šulinių,  išdidūs  ir  nepatiklūs,  jie  įžūliai  stebeilydavosi  į  akis,  o 
savo  moterims  leisdavo  vaikščioti  iš  vieno  oazės  galo  į  kitą  atidengtu  veidu,  nuogom 
rankom  ir  kojom.  Jos  visiškai  nekreipdavo  dėmesio,  kad  įgulos  vyrai  metų  metus 
nesimėgavo  jokia  moters  draugija,  ir  iškart  griebdavosi  šautuvo  ar  aštraus  kardo,  jei  koks 
kareivis  imdavo  įžūliai  su  jomis  elgtis. 

Todėl  nuo  tada,  kai  per  vieną  ginčą  žuvo  du  tuaregų  kariai,  Vėjo  sūnūs  nusprendė  aplenkti 
karinį  postą,  bet  dabar  vienišas  raitelis  ryžtingai  jojo  į  priekį,  pasiekė  paskutinį  gūbrį  ir  su 
vėjyje  besiplaikstančiais  drabužiais  tapo  aiškiai  matomas  vakarėjančio  dangaus  fone. 
Pagaliau  išniro  pro  palmes  ir  sustojo  prie  šiaurinio  šulinio,  maždaug  už  šimto  metrų  nuo 
pirmųjų  barakų. 

Malikas  neskubėdamas  nušliuožė  nuo  kopos,  perėjo  stovyklą  ir  priėjo  prie  kupranugarį 
girdančio  targi.  Kai  kurie  šių  gyvulių  vienu  atsikvėpimu  galėdavo  išgerti  šimtą  litrų 
vandens. 

-  Aselam,  aleikuml 

-  Metulem,  metuleml  -  atsakė  Gaselis. 

-  Turi  labai  gerą  gyvulį.  Ir  labai  ištroškusį. 

-  Keliaujam  iš  toli. 

-  Iš  kur? 

-  Iš  šiaurės. 

Targi  šydų  seržantas  Malikas  ei  Haideri  nekentė,  nes  visada  norėdavo  žinoti,  su  kuo  turi 
reikalą,  ir  stengdavosi  iš  žmonių  veido  išraiškos  nuspėti,  kada  jie  sako  tiesą,  o  kada 
meluoja.  Bet  su  tuaregais  tai  buvo  neįmanoma  -  akims  jie  palikdavo  tik  mažą  plyšelį,  ir  kai 
kalbėdavosi  su  pašnekovu,  kartais  jos  pasidarydavo  visai  mažuliukės,  o  kartais  suvis 
užsimerkdavo.  Balsas  jo  ausis  pasiekdavo  iškreiptas,  todėl  seržantas  turėjo  patikėti 

atsakymu  ir  savo  akimis  -  tuaregas  atjojo  iš  šiaurės,  ir  Malikas  neturėjo  jokios  priežasties 
įtarti,  jog  norėdamas  jį  apgauti  Gaselis  padarė  didelį  lankstą,  kad  atrodytų,  jog  tikrai  atjojo 
iš  šiaurės,  o  ne  iš  priešingos  pusės. 

-  O  kur  trauki? 

-  Į  pietus. 

Kol  jo  kupranugaris,  plačiai  išsižergęs  ir  išpūtęs  pilvą  ilsėjosi,  Gaselis  ėmė  rinkti  šakas, 
ketindamas  užsikurti  nedidelį  laužą. 

-  Tu  gali  pavalgyti  su  kareiviais,  -  pasiūlė  Malikas. 

Gaselis  praskleidė  antklodę  ir  parodė  pusę  dar  sultingos  antilopės,  apsitraukusios 
išdžiūvusiu  krauju. 

-  Jei  nori,  gali  pavalgyt  su  manim.  Mainais  už  vandenį. 

Vyresnysis  seržantas  Malikas  pajuto,  kaip  burna  prisipildė  seilių.  Dvi  savaites 
medžiotojams  nepavyko  sumedžioti  jokio  grobio,  nes  ilgainiui  laukiniai  žvėrys  pasitraukė  į 
dykumos  gilumą,  o  tarp  jo  kareivių  nebuvo  nė  vieno  tikro  beduino,  pažįstančio  dykumą  ir 
jos  gyventojus. 

-  Vanduo  priklauso  visiems,  -  atsakė  Malikas.  -  Bet  tavo  kvietimą  mielai  priimu.  Kur  ją 
sumedžiojai? 

Gaselis  širdyje  nusišypsojo  iš  nevykusių  spąstų. 

-  Šiaurėje,  -  atsakė. 

Prisirinkęs  užtektinai  malkų,  atsisėdo  ant  balno  kilimėlio,  išsitraukė  titnagą  ir  dagtį,  bet 
Malikas  padavė  jam  dėžutę  degtukų. 

-  Imk  šituos,  -  pasiūlė.  -  Su  jais  patogiau.  -  Paskui  mostelėjo  ranka.  -  Gali  juos  pasilikti. 
Savo  parduotuvėj  turim  daugybę. 

Jis  atsisėdo  priešais  Gaselį  ir  stebėjo,  kaip  tas  smaigsto  antilopės  kulšis  ant  šautuvo 
stumplio,  ketindamas  pačirškinti  ant  mažos  ugnies. 

-  Ko  ieškai  pietuose?  Darbo? 

-  Ne,  karavano. 

-  Dabar  ne  karavanų  metas.  Paskutiniai  praėjo  prieš  mėnesį. 

-  Mano  karavanas  laukia  manęs,  -  mįslingai  atsakė  Gaselis  ir  pastebėjęs,  kad  seržantas 
žiūri  į  jį  nieko  nesuprasdamas,  tuo  pačiu  tonu  pridūrė:  -  Jis  laukia  manęs  jau  penkiasdešimt 
metų. 

Seržantas,  regis,  suprato  ir  pažvelgė  į  jį  atidžiau. 

-  Didysis  karavanas!  -  pagaliau  sušuko.  -  Tai  tu  ieškai  legendinio  Didžiojo  karavano?  Gal 

-  Tai  ne  legenda...  Su  juo  keliavo  mano  dėdė...  Aš  ne  pamišėlis.  Mano  pusbrolis 
Suleimanas,  visą  dieną  nešiojantis  plytas  už  apgailėtiną  atlyginimą,  -  taip,  jis  tikras 
pamišėlis. 

-  To  karavano  ieškojo  daugelis,  bet  nė  vienas  negrįžo  gyvas. 

Gaselis  galva  parodė  į  akmeninius  antkapius,  tarp  retų  palmių  gumšančius  kitam  oazės 
gale. 

-  Anie  ne  labiau  mirę  nei  šitie...  bet  jei  būtų  jį  radę,  būtų  pasidarę  pasakiškai  turtingi. 

-  „Tuščia  žemė“  nieko  nesigaili:  ten  nėr  nei  vandens,  nei  augalijos,  kurią  ėda  tavo 
kupranugaris,  nei  šešėlio  pasislėpti,  nei  jokio  orientyro!  Tikras  pragaras! 

-  Žinau,  -  pritarė  jam  targi.  -  Buvau  ten  du  kartus. 

-  Tu  buvai  „tuščiose  žemėse“?  -  paklausė  Malikas,  netikėdamas  savo  ausimis. 

-  Du  kartus. 

Seržantui  Malikui  nė  nereikėjo  matyti  Gaselio  veido,  kad  suprastų,  jog  targi  sako  tiesą,  ir 
tai  tik  dar  labiau  pakurstė  jo  smalsumą.  Jis  buvo  užtektinai  pagyvenęs  Sacharoje,  kad 
įvertintų  žmogų,  kuris  buvo  „tuščioje  žemėje“  ir  sveikas  grįžo  namo.  Visoje  teritorijoje  tarp 
Maroko  ir  Egipto  tokius  žmones  suskaičiuotum  ant  vienos  rankos  pirštų  -  net  Mubarakas 
ben  Sadas,  oficialusis  įgulos  vedlys,  vienas  geriausių  smėliu  ir  akmenimis  užklotos  žemės 
žinovų,  prisipažino  niekada  nedrįsęs  kelti  kojos  į  tas  žemes. 

„Bet  aš  pažįstu  vieną...  -  kartą  prisipažino  per  ilgą  ekspediciją  į  Huailos  masyvą.  -  Pažįstu 
vieną  Kel  Tagelmusto  inmučarą.  Jis  ten  buvo  ir  grįžo...“ 

-  Ką  jautei  ten  patekęs?  -  paklausė  Malikas. 

Gaselis  ilgai  žiūrėjo  į  jį,  paskui  gūžtelėjo  pečiais. 

-  Nieko.  Turi  užmiršti  visus  jausmus  ir  net  mintis.  Turi  gyventi  kaip  akmuo  ir  stengtis 
nepadaryti  nė  vieno  judesio,  kuris  sukeltų  troškulį.  Net  naktį  turi  judėti  lėtai,  kaip  juda 
chameleonas,  ir  tada,  -  jei  tapsi  nejautrus  karščiui  ir  troškuliui,  o  svarbiausia,  jei  įstengsi 
nugalėti  mirties  baimę  ir  išlikti  ramus,  -  tada  galbūt  tau  pavyks  išgyventi. 

-  Ko  leidaisi  į  tą  kelionę?  Ieškojai  Didžiojo  karavano? 

-  Ne.  Ieškojau  savo  protėvių  pėdsakų.  Jie  buvo  nugalėję  „tuščią  žemę“. 

-  Niekas  negali  nugalėti  „tuščios  žemės“,  -  tvirtai  atsakė  seržantas.  -  Štai  įrodymas:  visi 
tavo  protėviai  mirė,  o  toji  žemė  kaip  buvo,  taip  ir  liko  paslaptinga,  tarsi  ką  tik  Alacho 
sukurta.  -  Jis  patylėjo,  tada  papurtė  galvą,  paskui  paklausė,  bet  ne  Gaselio,  o  veikiau  savęs:  - 
O  kam  Alachui  reikėjo  ją  sukurti?  Kodėl  jam,  didžiajam  stebukladariui,  prisireikė  sukurti 
dar  ir  dykumą? 

Gaselio  atsakymas  nebuvo  įžūlus,  bet  iš  pradžių  galėjo  pasirodyti  provokuojantis. 

-  Kad  galėtų  sukurti  imohagus. 

Malikas  smagiai  nusijuokė. 

-  Na  taip...  Tikrai...  -  Paskui  parodė  į  antilopės  kulšį  ir  pridūrė:  -  Aš  nemėgstu  perkepusios 
mėsos.  Dabar  ji  pati  ta. 

Gaselis  nutraukė  nuo  stumplio  du  gabalus,  vieną  padavė  Malikui,  kitą,  savąjį,  aštriu  it 
skustuvas  durklu  ėmė  pjaustyti  storais  griežiniais.  Paskui  tarė: 

-  Jei  kada  nors  pateksi  į  bėdą,  mėsos  nevirk  ir  nekepk,  o  valgyk  žalią.  Valgyk  bet  kokį 
gyvulį  ir  gerk  jo  kraują!  Tik  nejudėk!  Svarbiausia  -  niekada  nejudėk! 

-  Turėsiu  galvoje,  -  sutiko  seržantas.  -  Turėsiu  galvoje,  bet  maldauju  Alacho,  kad  Jis 
neatsiųstų  man  tokio  išbandymo. 

Vakarieniauti  baigė  tylėdami,  paskui  atsigėrė  iš  šulinio  tyro  vandens.  Malikas  atsistojo  ir 
patenkintas  pasirąžė. 

-  Turiu  eiti,  -  tarė.  -  Kapitonas  laukia  mano  ataskaitos,  be  to,  dar  reikia  apsukti  stovyklą  ir 
apžiūrėti,  ar  viskas  gerai.  Ar  ilgai  čia  pabūsi? 

Gaselis  gūžtelėjo  pečiais,  parodydamas,  kad  nežino. 

-  Suprantu.  Būk  kiek  nori,  bet  prie  barakų  nelįsk.  Sargybiniai  turi  įsakymą  šaudyti  be 
įspėjimo. 

-  Kodėl? 

Seržantas  Malikas  ei  Haideri  mįslingai  nusišypsojo  ir  mostelėjo  galva  į  tolimiausio 
medinio  namelio  pusę. 

-  Kapitonas  neturi  draugų,  -  paaiškino.  -  Nei  jis,  nei  aš,  bet  aš  sugebu  savimi  pasirūpinti. 

Gaselis  nuėjo,  kai  oaze  jau  šliaužė  tamsa  ir  gulėsi  palei  palmes.  Grįžtančių  su  kastuvais  per 
petį  kareivių  balsai  dabar  aidėjo  skardžiau.  Kareiviai  buvo  suprakaitavę  ir  pavargę, 
svajojantys  apie  valgį,  prastą  čiužinį  ir  miegą,  kuris  keletui  valandų  nuneštų  į  sapnų  pasaulį, 
toli  nuo  Adoro  pragaro. 

Dar  nebuvo  sutemę,  kai  dangus  bemaž  staiga  iš  raudono  virto  juodu,  ir  nameliuose  greit 
sužibo  karbido  švieselės.  Tik  kapitono  namas  buvo  su  langinėmis,  todėl  nebuvo  matyti,  kas 
dedasi  jo  viduje.  Prieš  visiškai  sutemstant  pasirodė  išsitempęs  sargybinis  su  atstatytu 
šautuvu  ir  mažiau  nei  už  dvidešimt  metrų  nuo  durų  pradėjo  eiti  sargybą. 

Po  pusvalandžio  durys  atsidarė  ir  pasirodė  aukštas  ir  liesas  pavidalas.  Ir  be  žvaigždučių  ant 
uniformos  Gaselis  būtų  atpažinęs  jo  svečią  nužudžiusį  vyrą.  Jis  matė,  kaip  vyras  porą 
minučių  ramiai  pastovėjo,  visa  krūtine  traukdamas  nakties  orą,  paskui  užsirūkė.  Degtuko 
šviesoje  Gaselis  atpažino  kiekvieną  jo  veido  bruožą,  plieninį  ir  niekinamą  žvilgsnį,  kai  vyras 
jam  tvirtino  pats  esąs  įstatymas.  Ir  kai  norėjo  atlaužti  gaiduką  ir  vienu  šūviu  jį  nužudyti. 

Dabar  jis  buvo  taip  arti,  aiškiai  apšviestas  iš  namelio  sklindančios  šviesos,  kad  Gaselis 

pamanė,  jog  galėtų  suvaryti  jam  kulką  į  kaktą  ir  užgesinti  cigaretę  jo  lūpose,  bet  to 
nepadarė,  tik  stebėjo  jį  stovėdamas  nuo  jo  mažiau  nei  už  šimto  metrų  ir  su  pasimėgavimu 
įsivaizduodamas,  ką  tas  žmogus  pagalvotų,  jei  sužinotų,  kad  jo  įžeistas  ir  paniekintas  targi 
sėdi  čia,  priešais  jį,  prie  laužo,  atsikolęs  į  palmės  kamieną,  ir  mąsto,  ar  nužudyti  jį  dabar,  ar 
atidėti  egzekuciją  vėlesniam  laikui. 

Visiems  miesto  žmonėms,  perkeltiems  iš  miesto  į  dykumą,  tiems,  kurie  niekada  neišmoks 
jos  mylėti  ir  kurie  iš  tikrųjų  dykumos  nekentė  ir  svajojo  bet  kokia  kaina  iš  jos  pabėgti, 
tuaregai  buvo  tik  dalis  gamtovaizdžio,  jie  neįstengė  jų  atskirti  vieno  nuo  kito,  kaip 
nesugebėtų  atskirti  ilgųjų  kopų  sifų  nuo  smėlio  gūbrio,  nors  juos  skiria  pusdienis  kelio. 

Jie  nesuvokia,  nei  kas  yra  laikas,  nei  erdvė,  nei  dykumos  kvapai  ir  spalvos,  kaip 
nesupranta,  kuo  Šydo  genties  karys  skiriasi  nuo  Kardo  genties  imohago  ar  inmučaras  nuo 
vergo,  arba  tikrai  laisva  ir  stipri  targija  nuo  vargšės  beduinės,  haremo  vergės. 

Gaselis  galėjo  prieiti  prie  kapitono,  pasikalbėti  su  juo  valandą  apie  naktį  ir  žvaigždes,  apie 
vėjus  ir  gazeles,  ir  tas  nebūtų  atpažinęs  „dvokiančio  prakeikto  driskiaus“,  prieš  penkias 
dienas  bandžiusio  jam  pasipriešinti.  Daugelį  metų  prancūzai  stengėsi  priversti  tuaregus 
atidengti  veidą,  bet  jiems  nieko  neišėjo. 

Pagaliau  įsitikinę,  jog  tuaregai  niekada  neatsisakys  šydo,  turėjo  susitaikyti  su  mintimi,  kad 
niekada  iš  balso  ar  veido  neatskirs  jų  vieno  nuo  kito. 

Nei  Malikas,  nei  karininkas,  nei  smėlį  kasantys  kareiviai  nebuvo  prancūzai,  bet  panėšėjo  į 
juos  savo  neišprusimu  ir  neapykanta,  kurią  jautė  dykumai  ir  jos  gyventojams. 

Baigęs  rūkyti,  kapitonas  numetė  nuorūką  ant  smėlio,  bodėdamasis  pasisveikino  su 
sargybiniu  ir  uždarė  duris.  Paskui  triukšmingai  užšovė  sunkų  skląstį.  Viena  po  kitos  užgeso 
šviesos,  stovykla  ir  oazė  nugrimzdo  į  tylą,  pertraukiamą  tik  švelnaus  brizo  sūpuojamų 
palmių  vėduoklių  šnaresio  ir  kažkur  toli  stūgaujančio  alkano  šakalo. 

Gaselis  įsisupo  į  antklodę,  padėjo  galvą  ant  balno,  metė  paskutinį  žvilgsnį  į  barakus,  į 
negrabiai  suręstam  garaže  stovinčių  karinių  sunkvežimių  eilę  ir  užmigo. 

Aušra  jį  užklupo  pačioje  vešliausios  palmės  viršūnėje  mėtantį  žemėn  sunkias  prinokusių 
datulių  kekes.  Prisikrovė  jų  pilną  maišą,  prisipylė  gerbas  vandens  ir  pasibalnojo 
besiaikštijantį  meharį,  trokštantį  kuo  ilgiau  pabūti  šešėlyje  prie  šulinio. 

Pasirodė  pirmieji  kareiviai  -  jie  šlapinosi  priešais  kopas  arba  prausėsi  girdykloje  prie 
didžiausio  šulinio.  Iš  savo  prieglobsčio  išėjo  ir  seržantas  Malikas  ei  Haideri  ir  greitu  tvirtu 
žingsniu  priėjo  prie  Gaselio. 

-  Iškeliauji?  -  paklausė,  nors  klausimas  aiškiai  buvo  nereikalingas.  -  Maniau,  bent  porą 
dienų  pailsėsi. 

-  Aš  nepavargęs. 

-  Matau.  Ir  apgailestauju.  Kartais  malonu  pasišnekėti  su  svetimšaliu.  Šitom s^^^npm^ 


galvoj  tik  plėšimai  ir  moterys. 

Gaselis  neatsakė,  skubėdamas  pritvirtinti  ryšulius,  kad  linguodamas  į  šalis  kupranugaris 
jau  už  penkiolikos  metrų  jų  nenumestų.  Atsistojęs  kitoje  gyvulio  pusėje,  jam  padėjo 
Malikas. 

-  Jei  kapitonas  leistų,  ar  paimtum  ir  mane  ieškoti  Didžiojo  karavano? 

Targi  mostelėjo  ranka. 

-  Ne,  „tuščia  žemė“  ne  tau.  Įžengti  į  ją  išdrįstam  tik  mes,  imohagai. 

-  Atsivesčiau  tris  kupranugarius.  Galėtume  pasiimti  daugiau  vandens  ir  maisto.  Tame 
karavane  yra  pinigų,  kurių  užtektų  visiems.  Pusę  duočiau  kapitonui,  už  kitą  nusipirkčiau 
perkėlimą  kiton  tarnybon,  ir  dar  užtektinai  liktų  iki  gyvenimo  pabaigos.  Pasiimk  ir  mane! 

-  Ne. 

Vyresnysis  seržantas  nesispyriojo,  bet  žvilgsniu  lėtai  peržvelgė  palmių  giraitę,  barakus  ir 
karinį  postą  iš  keturių  pusių  supančias  kopas.  Dėl  jų  postas  pamažu  virto  kalėjimu,  tik  čia 
geležines  grotas  atstojo  aukštos  kopos,  grasinančios  palaidoti  po  smėliu  visą  oazę. 

-  Dar  vienuolika  metų!  -  tyliai  sumurmėjo  Malikas.  -  Jei  pavyks  išgyventi,  tada  jau  būsiu 
senis,  be  teisės  į  atsargos  pensiją.  Kur  dėsiuos?  -  Jis  vėl  atsisuko  į  targi.  -  Ar  nebūtų  oriau 
mirti  dykumoje,  viliantis,  kad  likimas  staiga  gali  viską  pakeisti? 

-  Galbūt. 

-  Tu  pabandysi,  tiesa?  Nori  verčiau  rizikuoti,  nei  gyvalioti  tampydamas  plytas. 

-  Aš  targi,  o  tu  ne... 

-  Ak,  eik  po  velnių  su  savo  prakeiktu  išdidumu!  -  piktai  sušuko  Malikas.  -  Gal  manai,  kad 
esi  geresnis,  nes  nuo  vaikystės  esi  įpratintas  pakelti  karštį  ir  troškulį?  O  aš  turėjau  pakęsti 
šituos  kalės  vaikus,  ir  dar  nežinia,  kas  blogiau.  Eik!  Kai  panorėsiu  surasti  Didįjį  karavaną, 
tai  padarysiu  vienas.  Man  tavęs  nereikia. 

Gaselis  šyptelėjo  po  šydu,  bet  Malikas  nepastebėjo.  Targi  pakėlė  ant  kojų  kupranugarį  ir 
lėtai  nuėjo  vesdamasis  už  pavadžio. 

Seržantas  Malikas  ei  Haideri  lydėjo  jį  žvilgsniu  tol,  kol  jis  dingo  už  kopų.  Tada  apsisuko  ir 
susimąstęs  grįžo  į  didįjį  baraką. 

KAPITONAS  KALEBAS  EL  FASI  visada  miegodavo  ilgai,  iki  devynių  ryto,  kol  saulė  vėl 
imdavo  kaitinti  trobelės  stogą.  Savo  būstą  buvo  įsakęs  pastatyti  tankiausioje  palmių  giraitės 
vietoje,  todėl  nuo  datulių  dunksėjimo  į  skardines  stogo  plokštes  dažnai  pašokdavo  iš  miegų. 

Rytais  išeidavo  į  lauką  ir  už  dviejų  metrų  nuo  trobelės  durų  pasimelsdavo.  Tada  įlipdavo  į 
netoli  nuo  didžiojo  šulinio  stovintį  lovį  ir  prausdavosi,  klausydamasis  seržanto  Maliko 
ataskaitos  -  paprastai  trumpos  -  apie  retus  tos  dienos  įvykius. 

Vis  dėlto  tą  rytą  jo  pavaldinys,  regis,  apimtas  nelabai  jam  būdingo  įkarščio,  staiga  panūdo 
išsipasakoti. 

-  Tas  targi  traukia  ieškoti  Didžiojo  karavano,  -  tarė  jis. 

-  Na  ir  kas? 

-  Paprašiau,  kad  paimtų  ir  mane,  bet  jis  nesutiko. 

-  Vadinasi,  jis  ne  toks  kvailas,  nei  tu  manei!  Nuo  kada  tave  domina  Didysis  karavanas? 

-  Nuo  tada,  kai  išgirdau  apie  jį.  Kalbama,  kad  jis  gabeno  prekių  daugiau  nei  už  dešimtį 
milijonų  to  meto  frankų.  Šiandien  dramblio  kaulas  ir  brangenybės  kainuotų  trigubai. 

-  Bet  kiek  žmonių  apie  tai  svajojo  ir  kiek  žuvo? 

-  Visi  jie  buvo  ekspedicijai  moksliškai  nepasirengę  nuotykių  ieškotojai.  Neturėjo  tinkamų 
priemonių  ir  nebuvo  materialiai  bei  techniškai  apsirūpinę. 

Kapitonas  Kalebas  ei  Fasi  įbedė  į  jį  ilgą,  apsimestinai  rūstų  ir  nepatenkintą  žvilgsnį. 

-  Ar  nori  pasakyti,  kad  to  karavano  paieškoms  turėčiau  tau  skirti  technikos  ir  kareivių? 

-  Kodėl  ne?  -  nuoširdžiai  atsakė  seržantas.  -  Juk  mes  nuolat  siunčiami  į  beprasmes 
ekspedicijas  ieškoti  naujų  šulinių,  beverčių  akmenų  ar  skaičiuoti  genčių.  Ieškodami  naftos, 
kartą  inžinieriai  mus  išlaikė  šešis  mėnesius. 

-  Bet  rado  ir  naftos. 

-  Taip,  bet...  ką  tai  davė  mums?  Nuovargį,  nepatogumus,  kareivių  nepasitenkinimą,  o 
sprogus  džipui  su  dinamitu  trys  mano  vyrai  buvo  sudraskyti  į  gabalus. 

-  Toks  buvo  viršininkų  įsakymas. 

-  Žinau.  Bet  jūs  turite  pakankamai  galių  išsiųsti  mane  į  kokią  nors  misiją,  pavyzdžiui,  į 
ištvermės  pratybas  „tuščioje  žemėje“.  Įsivaizduokit,  kas  būtų,  jeigu  grįžtume  su  tikru  lobiu! 
Pusė  kariuomenei,  pusė  mudviem  ir  kareiviams.  Ar  nemanot,  kad  tinkamai  padaliję  lobį 
galėtume  suminkštinti  kai  kurių  generolų  širdis? 

Viršininkas  valandėlę  tylėjo.  Panardino  galvą  į  lovį  ir,  tikriausiai  norėdamas  pamąstyti, 
patūnojo  po  vandeniu  keletą  sekundžių.  Kai  išniro,  nežiūrėdamas  į  Maliką  tarė: 

-  Už  tokį  pasiūlymą  galėčiau  uždaryti  tave  į  daboklę. 

-  Ir  ką  laimėtumėt?  Koks  gi  skirtumas  -  tūnoti  belangėj  ar  lauke?  Lauke  truputį  šilčiau, 
štai  ir  viskas.  Bet,  žinoma,  ne  taip,  kaip  „tuščioje  žemėje“. 

-  Tai  tu  iš  tikrųjų  toks  beviltiškas? 

-  Kaip  ir  jūs.  Žinau,  jei  nieko  nedarysim,  niekad  iš  čia  neištrūksim.  Vieną  dieną  kuris  nors 
iš  šitų  pašlemėkų  įsius  ir  visus  išpyškins. 

-  Iki  šiol  sugebėjom  juos  sutramdyti. 

-  Mums  labai  pasisekė,  -  atsakė  seržantas.  -  Bet  kiek  dar  mus  lydės  sėkmė?  Kai  pasensim 
ir  būsim  ne  tokie  stiprūs,  jie  mus  nužudys. 

Kapitonas  Kalebas  ei  Fasi,  Dievo  užmiršto  Adoro  posto,  kariuomenėje  dar  vadinamo 
„Velnio  subine“,  vyriausiasis  vadas,  krestelėjo  galvą  ir  ilgai  žiūrėjo  į  palmes,  kurių  viršūnių 
nejudino  nė  menkiausias  vėjelio  dvelksmas,  ir  į  tokį  žydrą,  beveik  baltą  dangų,  kad  ilgiau  į  jį 
žiūrint  įskausdavo  akys. 

Jis  pagalvojo  apie  savo  šeimą:  apie  žmoną,  kuri,  vos  tik  jis  buvo  nuteistas,  paprašė  skyrybų 
ir  gavo  leidimą  išsiskirti,  apie  sūnus,  kurie  jam  neparašė  nė  vieno  laiško,  apie  draugus  ir 
pažįstamus,  kurie  ištrynė  jo  vardą  iš  atminties,  nors  daugelį  metų  liaupsino  jo  šaunumą,  ir 
dar  pagalvojo  apie  šitą  mirtinai  jo  nekenčiančią  vagių,  žudikų  ir  narkomanų  gaują:  jei  bent 
valandėlei  pamirštų  atsargumą,  jie  suvarytų  jam  durklą  į  nugarą  arba  po  žygio  lova  pakištų 
rankinę  granatą. 

-  Ko  tau  reikėtų?  -  kuo  tvirtesniu  balsu  paklausė  kapitonas  neatsigręždamas. 

-  Vieno  sunkvežimio,  vieno  džipo  ir  penkių  vyrų.  Taip  pat  pasiimčiau  Mubaraką  ben 
Sadą,  targi  vedlį.  Ir  dar  man  reikės  kupranugarių. 

-  Ilgam? 

-  Keturiems  mėnesiams.  Bet  kartą  per  savaitę  mudu  galėtume  susisiekti  per  radiją. 

Dabar  kapitonas  pažiūrėjo  seržantui  į  akis. 

-  Aš  negaliu  nieko  priversti,  kad  tave  lydėtų.  Jei  negrįši  ir  visi  apie  tai  sužinos,  būsiu 
pastatytas  prie  sienos. 

-  Aš  žinau,  kurie  mielai  eis  ir  neprasižios.  Kiti  neturi  nieko  žinoti. 

Kapitonas  lėtai  išlipo  iš  vandens,  užsitempė  trumpas  dukslias  kelnes,  įsispyrė  į  nailsus,  o 
šlapią  kūną  paliko  nuogą,  kad  nudžiovintų  karštas  oras.  Paskui  nepatikliai  papurtė  galvą  ir 
tarė: 

-  Žinau,  kad  esi  toks  pat  pamišęs  kaip  tas  targi,  -  tarė  pabrėždamas  kiekvieną  žodį.  -  Bet 
gal  tu  teisus,  gal  taip  geriau,  nei  sėdėti  čia  ir  laukti  mirties.  -  Jis  trumpam  nutilo.  -  Mudu 
turėtume  rasti  logišką  tokios  ilgos  kelionės  pateisinimą.  -  Šyptelėjo.  -  Jei  kartais  negrįžtum. 

Patenkintas  pergale,  Malikas  nusišypsojo,  nors  jau  iš  pradžių  žinojo,  kad  laimės.  Nuo  tada, 
kai  ankstų  rytą  targi  dingo  jam  iš  akių  kopose,  jis  visą  laiką  suko  galvą,  kaip  paaiškins  savo 
planą,  ir  kuo  ilgiau  mąstė,  tuo  buvo  tikresnis,  kad  leidimą  gaus. 

Abu  vyrai  nužingsniavo  prie  didžiojo  barako,  kur  buvo  kanceliarija,  ir  ten,  vos  pastebimai 
šypsodamasis,  Malikas  tarė: 

-  Vergai. 

-  Vergai?.. 

-  Šį  rytą  išjojęs  targi  man  užsiminė  neva  turįs  žinių,  kad  į  mūsų  teritoriją  traukia  vergų 
karavanas.  Juk  vergų  prekyba  vėl  įgauna  vis  didesnį,  nerimą  keliantį  mastą. 

-  Žinau.  Bet  vergų  pirkliai  keliauja  prie  Raudonosios  jūros,  jie  aprūpina  jais  šalis,  kuriose 
dar  nepanaikinta  vergija. 

-  Tiesa,  -  pritarė  jam  Malikas.  -  Bet  kas  mums  uždraus  patikrinti  informaciją,  o  paskui 
prisipažinti,  kad  tai  buvo  klaidingas  signalas?  -  Jis  ironiškai  nusišypsojo.  -  Už  tokį  uolumą  ir 
pasiaukojimą  dar  būsim  pagirti. 

Juodu  įžengė  į  kanceliariją,  erdvų  kambarį  su  dviem  stalais.  Tomis  ryto  valandomis  ji  jau 
buvo  įkaitusi,  ir  kapitonas  iš  karto  nuėjo  prie  didžiulio,  visą  sieną  dengiančio  žemėlapio. 

-  Koks  velnias  tave  pakušino  grūstis  į  tą  pragarą?  Kur  ketini  tos  žemės  ieškoti? 

Malikas  ryžtingai  parodė  didžiulę  geltoną  dėmę,  kurios  vidury  buvo  matyti  visiškai  baltas, 
be  menkiausių  žymių  plotas  -  nei  kupranugarių  tako,  nei  šulinio  ar  gyvenvietės. 

-  Štai  čia,  pačiame  Tikdabros  viduryje.  Logiškai  mąstant,  karavanas  turėjo  jos  išvengti  ir 
palikti  Tikdabrą  šiaurėje,  bet  jei  pasiklydo  tarp  kopų,  atsidūrė  „tuščioje  žemėje“  ir  grįžti 
atgal  buvo  per  vėlu.  Ir  tada  tikriausiai  jiems  liko  vienintelė  išeitis  -  pamėginti  pasiekti 
Mulėj  ei  Akbaro  šulinius,  bet  jų  nepasiekė. 

-  Tai  tik  teorija.  Toji  žemė  gali  būti  ir  kitur. 

-  Galbūt,  -  atsakė  seržantas.  -  Bet  jos  nėra  jokioje  kitoje  vietoje.  Per  daugelį  metų 
Tikdabros  rajonas  buvo  gerai  ištirtas.  Tiek  rytuose,  tiek  vakaruose.  Bet  niekas  niekada 
nedrįso  kelti  kojos  į  pačią  Tikdabrą.  Arba  tie,  kurie  išdrįso,  niekada  negrįžo. 

Kapitonas  apytikriai  paskaičiavo:  „Daugiau  nei  penki  šimtai  kilometrų  ilgio  ir  trys  šimtai 
pločio  kopomis  ir  lygumomis.  Gal  tau  lengviau  pasisektų  surasti  baltą  blusą  meharių 
kaimenėje...“ 

Malikas  atšovė: 

-  Aš  galiu  ieškoti  vienuolika  metų. 

Kapitonas  atsisėdo  į  sulūžusį,  gazelės  oda  aptrauktą  krėslą,  susiieškojo  cigaretę,  ramiai 
užsirūkė  ir  atidžiai  pažvelgė  į  žemėlapį,  kurį  seniai  buvo  gerai  ištyrinėjęs,  nes  jis  čia  jau 
kabojo  tą  dieną,  kai  atvyko  į  postą.  Puikiai  pažinojo  dykumą  ir  suprato,  ką  iięyįMflniįk.©l§i 


koją  į  Tikdabros  ergą  su  nenutrūkstama  virtine  aukščiausių  kopų,  nusidriekusių  tolyn  tarsi 
jūra  su  milžiniškomis  bangomis,  kurios  nelyginant  lakiojo  smėlio  -  į  jį  kartais  iki  krūtinės 
nugrimzdavo  žmonės  ir  kupranugariai  -  spąstai  saugojo  plokščią  it  stalas  behorizontę 
lygumą.  Gniauždama  kvapą  virš  jos  nuolat  mirguliuodavo  tokia  karšta  saulė,  kad  žmonių  ir 
gyvulių  gyslose  beveik  užvirdavo  kraujas. 

-  Ten  neišgyventų  net  driežas,  -  pagaliau  iškošė  pro  dantis  kapitonas.  -  Tie,  kurie  sutiks 
tave  lydėti,  tikriausiai  praradę  bet  kokią  viltį,  ir  tu  padarysi  man  didelį  malonumą,  jeigu  jais 
atsikratysi.  -  Jis  atrakino  nedidelį,  į  žemę  įkastą  ir  po  lentom  prie  stalo  paslėptą  seifą. 
Suskaičiavo  pinigus  ir  papurtė  galvą.  -  Gyvulius  turėsi  atimti  iš  beduinų  genčių,  -  pridūrė.  - 
Aš  neturiu  pinigų,  o  mūsų  kupranugarių  negaliu  tau  duoti. 

-  Jų  gauti  man  padės  Mubarakas.  -  Malikas  pasuko  durų  link.  -  Jei  sutinki,  aš  šnektelėsiu 
su  savo  vyrais. 

Atsisveikindamas  kapitonas  mostelėjo  ranka,  vėl  užrakino  seifą  ir  susikėlęs  kojas  ant  stalo 
įsistebeilijo  į  žemėlapį.  Vos  šyptelėjo,  patenkintas,  kad  priėmė  Maliko  pasiūlymą.  Jei  viskas 
baigsis  blogai,  jis  praras  šešis  vyrus  ir  targi  vedlį,  be  to,  du  sunkvežimius.  Bet  niekas 
nepareikalaus  atsakyti  už  tai,  kas  šiose  platumose  atrodo  įprasta.  Čia  visiems  laikams 
dingdavo  daug  patrulių  -  užtekdavo  vedlio  klaidos,  sugedusio  variklio  ar  sulūžusios  ašies, 
kad  paprastas  pasivažinėjimas  baigtųsi  neatitaisoma  tragedija.  Iš  tikrųjų  vadovybė  tai 
turėdavo  omenyje  siųsdama  į  Adorą  visas  padugnes  iš  šalies  kareivinių  ir  kalėjimų.  Gerai 
pagalvojus,  nė  vienas  iš  jo  vyrų  neturėjo  grįžti  gyvas,  nes  visuomenė  nenorėjo  jų  priimti  ir 
nebūtų  priėmusi.  Todėl  niekam  nerūpėjo,  kad  jie  mirtinai  badosi  peiliais,  juos  nusineša 
karštinė,  kad  pasiklysta  per  įprastinį  patruliavimą  ar  dingsta  vaikydamiesi  mistinio  lobio. 

Visi  sutarė,  kad  Didysis  karavanas  yra  kažkur  pietuose,  jis  niekur  negalėjo  išgaruoti,  o 
brangiausias  jo  krovinys  tikriausiai  ištvėrė  nesugedęs  daugybę  metų,  gal  net  ištisus 
šimtmečius.  Gavęs  nors  mažiausią  šio  krovinio  dalį,  kapitonas  Kalebas  ei  Fasi  galėtų  visam 
laikui  palikti  Adorą  ir  vėl  apsigyventi  Prancūzijoje,  pavyzdžiui,  Kanuose,  juk  viešbutyje 
„Hotel  Majestic“  su  žavia  Antikų  gatvės  „butiko“  pardavėja  jis  praleido  gražiausius  savo 
gyvenimo  metus.  Tikriausiai  ji  laukia  nesulaukia,  kol  jis  pagaliau  vieną  dieną  tesės  žodį  ir 
grįš  pas  ją. 

Per  pačią  popietę  juodu  atidarytų  didžiulius  langus  į  baseino  „La  Croisette“  ir  paplūdimio 
pusę  ir  žvelgdami  į  jūrą  iki  sutemų  mylėtųsi,  paskui  eitų  vakarieniauti  į  „Moulin  de 
Mougens“,  į  „L’Oasis“  ar  „Chez  Fėlix“,  o  naktį  baigtų  kazino,  visą  laiką  pavojingai 
rinkdamiesi  aštuntą  numerį. 

Už  tas  dienas  jis  brangiai  sumokėjo.  Jo  manymu,  per  brangiai,  bet  šioje  dykumoje 
blogiausia  buvo  ne  karštis  ir  monotonija,  o  prisiminimai  ir  įsitikinimas:  jei  kada  nors  iš 
Adoro  ištrūktų  gyvas,  jau  neturėtų  galimybės  kaip  anksčiau  mėgautis  viešbučių,  restoranų 
ir  Kanų  merginų  teikiamais  malonumais. 

Kurį  laiką  sėdėjo  gromuliuodamas  prisiminimus,  nekreipdamas  dėmesio  į  visu  kūnu 
žliaugiantį  prakaitą  ir  į  karštį,  pamažu  užgrobiantį  visą  baraką.  Netrukus  ateis  pasiuntinys, 
nešinas  padėklu  su  riebiu  ir  šlykščių  kuskusu.  Tą  valgį  jis  kasdien  prarydavo  be  jokio 
apetito,  kiekvieną  kąsnelį  užsigerdamas  gurkšneliu  drungo,  drumzlino  ir  sūroko  vandens. 
Prie  jo  jis  niekaip  neįstengė  priprasti,  ir  nors  prabėgo  daug  metų,  jam  visada  paleisdavo 
vidurius. 

Vėliau,  kai  ėmė  kepinti  švininė  saulė,  tokia  nežmoniškai  sekinanti  ir  įkyri,  kad  net 
pasislėpė  visos  musės,  jis  lėtai  perėjo  palmių  giraitę,  grįžo  į  barako  prieglobstį  ir  plačiai 
atlapojo  langus  bei  duris,  kad  pasimėgautų  bent  menkiausiu  vėjelio  dvelktelėjimu. 

Tai  buvo  gailos  valanda,  šventa  dykumos  siesta,  nes  keturias  karščiausias  valandas  žmonės 

-  ir  gyvuliai  -  turėdavo  ramiai  tūnoti  šešėlyje,  jei  nenorėjo  susirgti  dehidratacija  ar  gauti 
saulės  smūgio. 

Kareivai  jau  miegojo  savo  barakuose,  budėjo  tik  sargybinis,  pasislėpęs  nuo  karščio  šakų 
stoginėje  ir  iš  visų  jėgų  stengdamasis  -  neretai  bergždžiai  -  žiūrėti  bent  prisimerkęs,  kad 
neužmigtų,  o  nuo  baltų  kopų  atsispindinti  saulė  jo  neapakintų. 

Dar  po  valandos  galėjai  pamanyti,  kad  Adoro  karinis  postas  išmirė.  Termometras  šešėlyje 

-  saulėje  tikriausiai  būtų  sprogęs  -  pavojingai  artėjo  prie  penkiasdešimties  laipsnių  padalos. 
Kadangi  nedvelkė  joks  vėjelis,  palmių  vėduoklės  atrodė  apmirusios  ir  netikros,  tarsi 
nutapytos  danguje. 

Prasižioję,  prakaitu  apsipylusiais  veidais,  nenatūraliomis  pozomis  lyg  sudaužytos 
marionetės,  vyrai  knarkė  sugniužę  nuo  karščio,  neįstengdami  nusivaikyti  musių,  ir  jos, 
ieškodamos  bent  trupučio  drėgmės,  nutūpdavo  jiems  ant  liežuvio.  Kažkas  kone 
aimanuodamas  ėmė  garsiai  sapnuoti,  vienas  kapralas  staiga  pašoko  išplėstomis  nuo  baimės 
akimis,  tikriausiai  kažką  baisaus  susapnavęs  ir  išsigandęs,  kad  dūsta,  nes  plaučiuose  pristigo 
oro. 

Panašus  į  skeletą  negras,  niekaip  neįstengiantis  užmigti  savo  kampe,  kurį  laiką  atidžiai 
stebeilijosi  į  kapralą,  kol  nusiraminęs  vėl  užsimerkė,  bet  gulėjo  nejudėdamas.  Neramios  jo 
mintys  nesiliovė  kunkuliavusios  nuo  tos  akimirkos,  kai  vyresnysis  seržantas  jam 
pašnibždėjo,  kad  po  keturių  dienų  jie  leisis  į  beprotišką  avantiūrą  -  vienoje  nesvetingiausių 
žemių  ieškoti  dingusio  karavano. 

Tikriausiai  niekas  iš  jų  negrįš  gyvas,  bet  ar  tai  ne  geriau,  nei  kasdien  kasti  smėlį,  kol  vieną 
dieną  draugai  juo  užpils  ir  tave? 

Savo  barake  tyliai  knarkė  ir  kapitonas  Kalebas  ei  Fasi.  Gal  sapnavo  dingusį  karavaną  ir  jo 
turtus,  bet,  šiaip  ar  taip,  miegojo  labai  kietai  ir  nepajuto,  kai  tarpduryje  šmėkštelėjo  aukštas 
pavidalas,  tyliai  tyliai  prisėlino  prie  žygio  lovos  ir  šalia  jos  atrėmė  į  sieną  seną  sunkų 
šautuvą,  menantį  tuos  laikus,  kai  sėmusiai  buvo  sukilę  prieš  prancūzus  ir  italus.  Tada  iš  po 
diržo  išsitraukė  gumiją  ir  įrėmė  kapitonui  į  pasmakrę. 

Gaselis  Sajahas  atsisėdo  ant  šiaudinio  čiužinio  krašto  ir,  lengvai  spausdamas  durklą,  delnu 
užėmė  miegančiajam  burną. 

Dešiniąja  ranka  kapitonas  automatiškai  griebėsi  revolverio,  kuris  visada  gulėdavo  ant 
grindų  prie  lovos,  bet  targi  paspyrė  jį  koja  ir  dar  žemiau  pasilenkęs  prie  kapitono 
grėsmingai  sušnabždėjo: 

-  Tik  šūktelėk,  ir  aš  perrėšiu  tau  gerklę! 

Jis  palaukė,  kol  vyras  akimis  duos  ženklą,  kad  suprato,  paskui  labai  pamažu, 
neatitraukdamas  durklo,  leido  jam  truputį  atsikvėpti.  Išsigandusio  kapitono  kaklu  ėmė 
tekėti  kraujo  srovelė,  iš  karto  susimaišydama  su  krūtine  žliaugiančiu  prakaitu. 

-  Ar  žinai,  kas  aš? 

Kapitonas  linktelėjo. 

-  Kodėl  nužudei  mano  svečią? 

Vyras  nurijo  seilę.  Pagaliau  didelėmis  pastangomis  vos  girdimai  sušnabždėjo: 

-  Taip  buvo  įsakyta.  Labai  griežtai  įsakyta!  Jaunuolis  turėjo  mirti,  o  senis  -  ne. 

-  Kodėl? 

-  Nežinau. 

Durklo  smaigalys  įsmigo  dar  giliau  į  kaklą. 

-  Kodėl?  -  neatlyžo  targi. 

-  Nežinau,  prisiekiu!  -  beveik  raudodamas  atsakė  vyras.  -  Aš  gaunu  įsakymą  ir  turiu 
paklusti.  Negaliu  atsisakyti. 

-  Kas  tau  davė  įsakymą? 

-  Provincijos  gubernatorius. 

-  Kuo  jis  vardu? 

-  Hasanas  ben  Koufra. 

-  Kur  jis  gyvena? 

-  EI  Akabe. 

-  O  kitas...  Senis?  Kur  jis  dabar? 

-  Iš  kur  aš  galiu  žinoti?  Jie  išsivežė  jį,  ir  viskas. 

-  Kodėl? 

Kapitonas  Kalebas  ei  Fasi  neatsakė.  Gal  suprato,  kad  jau  pasakė  per  daug,  gal  pavargo  nuo 
šito  žaidimo,  o  gal  iš  tikrųjų  nežinojo  tikslaus  atsakymo.  Veltui  stengėsi  ištrūkti  iš 
įsibrovėlio,  kurio  akyse  matė  nepermaldaujamą  ryžtą,  ir  klausė  savęs:  ką,  po  velnių,  veikia 

mano  vyrai,  kad  neatskuba  man  į  pagalbą? 

Targi  ėmė  nekantrauti.  Dar  giliau  įrėmė  durklą  į  pasmakrę,  o  kaire  ranka  ėmė  spausti 
kaklą,  kad  kapitonas  nepradėtų  rėkti  iš  skausmo. 

-  Kas  tas  senis?  -  kamantinėjo  Gaselis.  -  Kodėl  jie  išsivedė  jį? 

-  Jo  vardas  Abdulas  ei  Kebiras-. 

Regis,  jis  pasakė  viską,  ką  galėjo,  bet  žinojo,  kad  įsibrovėliui  vardas  nieko  nereiškia. 
Gaselis  tebelaukė,  tikėdamasis  išgirsti  paaiškinimą. 

-  Tu  nežinai,  kas  yra  Abdulas  ei  Kebiras? 

-  Niekada  nieko  apie  jį  negirdėjau. 

-  Jis  žudikas.  Šlykštus  žudikas.  O  tu  dėl  jo  rizikuoji  savo  gyvybe. 

-  Jis  buvo  mano  svečias. 

-  Bet  vis  tiek  žudikas. 

-  Tas  žudikas  buvo  mano  svečias.  Ir  tik  aš  turėjau  teisę  spręsti,  kas  jis. 

Gaselis  staiga  pasuko  riešą  ir  vienu  pjūviu  perrėžė  jam  kaklo  arteriją. 

Kurį  laiką  stebėjo  trumpą  mirties  agoniją,  paskui  nusišluostė  rankas  į  purviną  paklodę, 
paėmė  revolverį,  šautuvą,  atidarė  duris  ir  išėjo. 

Kaip  ir  anksčiau,  sargybinis  tebesnūduriavo  savo  poste.  Oazė  buvo  tarsi  išmirusi  -  nei 
vėjelio,  nei  lapų  šnaresio. 

Sėlindamas  nuo  palmės  prie  palmės,  Gaselis  pasiekė  pirmąją  kopą  ir  vikriai  ant  jos 
užsiropštė. 

Po  penkių  minučių  dingo,  tarsi  jį  būtų  prarijęs  smėlis. 

5  Didžiojo  Dievo  tarnas. 

KAPITONO  LAVONĄ  seržantas  Malikas  ei  Haideri  rado  pavakare. 

Jo  kone  isteriškas  riksmas  pasklido  po  visą  oazę.  Išgirdę  jį  vyrai  metė  kastuvus  ir  visu 
būriu  sulėkė  į  mažąjį  baraką,  bet  vyresnysis  seržantas  spyriais  išgrūdo  juos  lauk. 

Pagaliau,  likęs  vienas  priešais  lavoną  ir  musių  nutūptą  kraujo  klaną,  atsisėdo  ant  taburetės 
ir  ėmė  keikti  savo  likimą.  Kalės  vaikas,  kuris  taip  padarė,  galėjo  palaukti  bent  keturias 
dienas! 

Nejautė  jokio  skausmo  nei  užuojautos  kapitonui,  dar  vienam  kalės  vaikui,  didžiausiam 
kalės  vaikui  iš  visų,  dabar  tysančiam  priešais  jį,  nors  šiame  pragare  juodu  praleido  kartu 
daugybę  metų,  ir  kapitonas  buvo  vienintelis  žmogus,  su  kuriuo  galėdavo  šiek  tiek 
žmoniškai  pasikalbėti.  Jis  tikrai  žinojo,  kad  kapitonas  Kalebas  ei  Fasi  nusipelnė  mirties,  ir 
jam  buvo  nusispjaut,  kaip  ir  kuriam  pasaulio  gale  jis  gavo  galą,  bet  tai  neturėjo  įvykti  čia  ir 
ne  šiomis  dienomis! 

Dabar  jie  atsiųs  naują  vadą,  nei  geresnį,  nei  blogesnį,  tiesiog  kitokį,  ir  praslinks  daug  metų, 
kol  perpras  jį  iš  esmės,  suras  jo  silpnąsias  vietas  ir  sugebės  valdyti  taip,  kaip  buvo  išmokęs 
valdyti  velionį. 

Jam  nedavė  ramybės  ir  sudėtinga  tyrimo  procedūra  -  net  jis,  geriausiai  pažįstantis  šitą 
banditų  gaują,  negalėtų  nurodyti  tikrojo  žudiko,  kuris  gal  susijaudinęs  laukia  ir  aptarinėja  šį 
įvykį  už  penkių  metrų  nuo  jo  durų. 

Kalti  atrodė  visi,  ir  jam  staiga  toptelėjo,  kad  net  jis  gali  pasirodyti  įtartinas,  nes,  kaip  ir  bet 
kuris  kitas,  turėjo  savo  priežasčių  trokšti  mirties  žmogui,  pavertusiam  pavaldinių  gyvenimą 
pragaru. 

Jis  būtinai  turi  surasti  tikrąjį  nusikaltėlį  ir,  jei  nenori  bėdų,  išspręsti  šią  bylą,  kol  dar 
nepasirodė  komisija. 

Malikas  užsimerkė  ir  ieškodamas  įtariamųjų  mintyse  prisiminė  visų  savo  vyrų  veidus.  Ir 
tada  jį  apėmė  baisus  nusivylimas. 

Jis  nesuskaičiavo  nė  tuzino  žmonių,  kuriuos,  jo  manymu,  būtų  galėjęs  atmesti  kaip 
tariamai  nekaltus.  Papjauti  savo  viršininką  galėjo  bet  kuris! 

-  Mulajau!  -  pašaukė  jis. 

Į  kambarį  įžengė  aukštas  dramblotas  vaikinas  ir  sustingo  prie  durų.  Buvo  išblyškęs,  iš 
baimės  išvertęs  akis  ir  kone  drebantis. 

-  Klausau,  ser...  seržante!  -  vargais  negalais  išstenėjo. 

-  Tu  ėjai  sargybą,  tiesa? 

-  Taip,  seržante. 

-  Ir  nieko  nematei? 

-  Regis,  vienu  tarpu  buvau  prisnūdęs...  -  beveik  verkdamas  prisipažino  milžinas.  -  Kas 
galėjo  pagalvoti,  kad  pačioj  dienos  aky... 

-  Tu  -  tikrai  jau  ne!  Ir  dėl  to  galiausiai  būsi  pastatytas  prie  sienos.  Jei  neatsiras  kalto, 
atsakysi  tu. 

Vyras  nurijo  seilę,  sunkiai  atsikvėpė  ir  maldaujamai  ištiesė  rankas. 

-  Bet,  seržante,  tai  padariau  ne  aš!  Kam  man  žudyti?  Juk  po  keturių  dienų  keliausim 
ieškoti  to  karavano! 

-  Jei  dar  sykį  paminėsi  žodį  „karavanas“,  pats  pasirūpinsiu,  kad  tave  sušaudytų.  Ir 
neprisipažinsiu  kada  nors  jį  minėjęs.  Kuo  labiau  žmonės  patikės  -  tavim  ar  manim? 

-  Suprantu,  seržante.  Daugiau  to  nebus,  -  atsiprašė  Mulajus.  -  Aš  tik  norėjau  pasakyti,  jog 
esu  vienas  iš  to  nedaugelio  kareivių,  kurie  norėjo,  kad  kapitonas  būtų  gyvas. 

Vyresnysis  seržantas  Malikas  ei  Haideri  atsistojo,  paėmė  nuo  stalo  pakelį  mirusiojo 
cigarečių,  prisidegė  vieną  sunkiu  sidabriniu  žiebtuvėliu  ir  ramiai  įsidėjo  jį  į  kišenę. 

-  Na,  tarkim,  tu  teisus,  -  sutiko  seržantas.  -  Bet  teisybė  ir  tai,  kad  tu  ėjai  sargybą  ir  žinojai, 
jog  tavo  priedermė  -  šauti  į  kiekvieną,  kuris  tik  prisiartins  prie  barako.  Velniai  rautų!  Kai 
tik  surasiu,  kas  tai  padarė,  gyvam  nudirsiu  kailį! 

Jis  metė  paskutinį  žvilgsnį  į  lavoną,  išėjo  į  lauką,  sustojo  šešėlyje  prie  durų  ir  akimis 
perbėgo  kareivių  veidus.  Netrūko  nė  vieno. 

-  Dabar  gerai  klausykit!  -  kreipėsi  į  vyrus.  -  Šį  reikalą  turim  išspręsti  tarp  mūsų,  jei 
nenorim,  kad  čia  atsiųstų  kelis  karininkus.  Jie  tik  apkartintų  mums  gyvenimą.  Mulajus  ėjo 
sargybą,  bet  nemanau,  kad  nužudė.  Visi  kiti  turėjo  miegoti  didžiajame  barake.  O  gal  kas 
nemiegojo?  Tada  kodėl? 

Tarsi  įtardami  vienas  kitą,  kareiviai  susižvelgė.  Jie  suprato,  kad  padėtis  labai  rimta,  o 
galimybė  susilaukti  komisijos  jiems  kėlė  baimę. 

Kiek  pagalvojęs,  nedrąsiai  prabilo  vyresnysis  kapralas: 

-  Neprisimenu,  kad  kurio  būtų  trūkę,  seržante.  Buvo  nepakeliamai  karšta  ir  būtų  buvę 
keista,  jeigu  kas  nors  tokią  dieną  būtų  pasilikęs  lauke. 

Pasigirdo  vieningas  pritarimo  šnabždesys. 

Valandėlę  pagalvojęs,  seržantas  paklausė: 

-  O  kas  buvo  išėjęs  į  tualetą? 

Trys  vyrai  pakėlė  rankas.  Tačiau  vienas  jų  greitai  pasiteisino: 

-  Aš  buvau  ne  daugiau  nei  dvi  minutes.  Štai  tas  vyras  mane  matė,  o  aš  mačiau  jį. 

-  O  kas  matė  tave? 

Iš  rikiuotės  galo  kelią  prasiskynė  liesas  negras. 

-  Aš.  Jis  nuėjo  iki  kopų  ir  neišsukdamas  iš  kelio  grįžo.  Taip  pat  mačiau  ir  tuodu...  Aš 
nemiegojau,  seržante,  ir  galiu  prisiekti,  kad  niekas  nebuvo  išėjęs  iš  barako  daugiau  nei  tris 
minutes.  Lauke  buvo  vienintelis  Mulajus.  -  Jis  patylėjo,  paskui  lyg  niekur  nieko  pridūrė:  -  Ir 
dar,  žinoma,  jūs. 

Vyresnysis  seržantas  pasijuto  nejaukiai,  pamindžikavo  nuo  vienos  kojos  ant  kitos,  gal 
dešimtadalį  sekundės  prarado  savitvardą  ir  pajuto,  kaip  nugara  ritasi  šaltas  prakaitas. 
Atsisuko  į  Mulajų,  ramiai  tebestovintį  prie  durų,  ir  nuvėrė  jį  deginančiu  žvilgsniu. 

-  Jei  tai  nepadarė  nė  vienas  iš  jų  ir  ne  aš,  ir  jei  per  šimtą  kilometrų  aplink  nieko  nebuvo, 
tada,  vadinasi,  tu...  -  Jis  nutilo,  nes  staiga  jam  nušvito  protas,  iš  jo  lūpų  išsiveržė  sykiu  ir 
keiksmažodis,  ir  džiaugsmo  šūksnis: 

-  Po  velnių,  juk  tai  targi!..  Targis,  kaprale! 

-  Klausau,  seržante! 

-  Ką  tu  man  pasakojai  apie  kažkokį  targi,  kuris  nenorėjo  įsileisti  jūsų  į  savo  stovyklą?  Ar 
prisimeni  tą  tipą? 

Kapralas  neryžtingai  gūžtelėjo  pečiais. 

-  Visi  tuaregai  vienodi,  kai  būna  prisidengę  veidus,  seržante. 

-  Bet  ar  galėjo  būti  tas,  kuris  vakar  buvo  čia  apsistojęs? 

Už  jį  atsakė  sudžiūvėlis  negras. 

-  Galėjo,  seržante!  Aš  taip  pat  ten  buvau.  Targi  buvo  aukštas,  liesas,  vilkėjo  mėlyną 
gandurą  be  rankovių,  o  ant  jos  -  kitą,  baltą.  Ant  kaklo  kabojo  nedidelis  raudonos  odos 
kapšas  ar  amuletas. 

Seržantas  pertraukė  negrą  rankos  mostu  ir  giliai  su  palengvėjimu  atsiduso. 

-  Be  abejonės,  tai  jis,  -  tarė.  -  Tas  kalės  vaikas  turėjo  įžūlumo  ateiti  čia  ir  mūsų  panosėj 
perpjauti  gerklę  kapitonui.  Kaprale!  Uždaryk  Mulajų!  Jei  pabėgs,  leidžiu  tau  jį  nušauti. 
Paskui  sujunk  mane  su  sostine.  Ali! 

-  Klausau,  seržante! 

-  Paruošk  visus  sunkvežimius...  Paimk  kuo  daugiau  vandens,  kuro  ir  maisto.  Mes  surasim 
tą  kiaulę,  net  jeigu  jis  pasislėptų  pačiam  pragare! 

Po  pusvalandžio  Adoro  kariniame  poste  virė  toks  darbas,  kokio  niekas  neprisiminė  nuo  jo 
įkūrimo  pradžios,  arba  nuo  tada,  kai  jame  apsistodavo  iš  rytų  traukiantys  karavanai. 

VESDAMASIS  KUPRANUGARĮ  UŽ  PAVADŽIO,  jis  nesustojo  visą  naktį.  Kelią  jam  švietė 
balzganas  mėnulis  ir  tūkstančiai  žvaigždžių,  todėl  galėjo  įžiūrėti  kopų  apybrėžas,  o  tarp  jų  - 
vingiuotus  takus.  Tie  takai,  vietinių  gyventojų  vadinami  gasi  ir  išpustyti  aikštingo  vėjo, 
kartais  staiga  baigdavosi,  ir  tada  jis  vėl  turėdavo  sunkiai  ropštis  aukštyn  biriu  smėliu, 
griūdamas,  šnarpšdamas,  tampydamas  mehario  pavadį,  o  nuo  tokių  pastangų  ir  sunkaus, 
ištisas  valandas  trunkančio  ėjimo  pavargęs  gyvulys  įnirtingai  aikštijosi,  nes  tomis  nakties 
valandomis  paprastai  ilsėdavosi  ar  ramiai  ganydavosi  lygumoje. 

Pailsėti  kelias  minutes  jie  galėjo  tik  tada,  kai  pasiekė  ergą  ir  prieš  akis  iki  pat  horizonto 
atsivėrė  plynė,  nusėta  milijonų  saulės  į  keturias  dalis  suskaldytų  juodų  akmenų  ir  rupaus  it 
gargždas  smėlio,  kurį  vėjas  įstengdavo  pakelti  tik  tada,  kai  lyg  pamišęs  siautėdavo  per 
didžiąsias  vėtras. 

Gaselis  žinojo,  kad  dabar  savo  kelyje  nepamatys  nei  dygliakrūmių,  nei  antilopių  ganyklos 
graros,  nei  seniai  išdžiūvusios  upės  vagos,  kurių  dažnai  pasitaikydavo,  kai  jodavo  hamada. 
Dabar  vienodą  gamtovaizdį,  kuriame  raitelis  bus  toks  pat  matomas,  kaip  prie  šluotkočio 
pririšta  ir  vėjo  plaikstoma  vėliava,  paįvairins  nebent  koks  druskos  ežeras  stačiais  krantais. 

Bet  Gaselis  taip  pat  žinojo,  kad  tokioje  vietovėje  joks  kupranugaris  negali  varžytis  su  jo 
mehariu  ir  kad  daugybė  smailių  ir  aštrių  it  peilis  akmenų,  kartais  siekiančių  iki  pusės  metro 
aukščio,  taps  beveik  neįveikiama  kliūtimi  mechaninėms  transporto  priemonėms. 

Jeigu  jis  neklysta,  kareiviai  ims  jį  persekioti  su  džipais  ir  sunkvežimiais,  nes  jie  ne 
dykumos  žmonės  ir  neįpratę  nei  ilgai  žygiuoti,  nei  ištisas  dienas  suptis  ant  kupranugario 
nugaros. 

Aušra  jį  užklupo  jau  labai  toli  nuo  kopų,  dabar  panašių  į  neaiškią  ir  vingiuotą  horizonto 
liniją,  ir  jis  sumetė,  kad  kaip  tik  šią  akimirką  kareiviai  leidžiasi  į  žygį.  Jie  užtruks  maždaug 
dvi  valandas,  kol  suseks  jo  pėdsakus,  kuriuos  jis  paliko  smėlyje  prieš  išjodamas  į  lygumą,  toli 
į  rytus  nuo  tos  vietos,  kur  yra  dabar.  Ir  net  jeigu  jie  pasuks  tiesiai  ergo  link,  jo  kraštą  pasieks 
gerokai  išaušus  rytui,  kai  saulė  jau  kybos  aukštai  danguje.  Tai  leis  jam  sutaupyti  daug  laiko. 
Jis  nulipo  nuo  kupranugario,  užkūrė  nedidelį  laužą,  išsikepė  paskutinius,  jau  pradėjusius 
dvokti  antilopės  likučius,  ir  atsisukęs  į  Meką,  į  rytus,  iš  kur  turėjo  pasirodyti  jo 
persekiotojai,  sukalbėjo  maldas.  Užpylęs  smėliu  laužavietę,  sočiai  pavalgė,  tada  paėmė 
kupranugario  pavadį  ir,  kai  saulė  pradėjo  šildyti  jam  nugarą,  vėl  leidosi  į  kelią. 

Jojo  tiesiai  į  vakarus,  toldamas  nuo  Adoro  ir  nuo  gerai  pažįstamų  žemių,  taip  pat  nuo  EI 
Akabo,  palikdamas  jį  šiaurėje,  dešinėje  pusėje,  nusprendęs,  kad  vėliau  jis  bus  artimiausias  jo 
tikslas. 


Gaselis  buvo  targi,  dykumos  žmogus,  kuriam  laikas  -  valandos,  dienos  ir  net  mėnesiai  - 

neturėjo  jokios  reikšmės.  Jis  žinojo,  kad  EI  Akabas  yra  ten,  stovi  ten  šimtus  metų  ir  stovės 

tada,  kai  dykumoje  nebeliks  nei  Gaselio,  nei  jo  vaikaičių  pėdsako.  Jis  turės  laiko  grįžti  atgal, 
kai  jo  liausis  ieškoję  nekantrūs,  susinervinę  kareiviai.  Dabar  jie  įnirtę,  tarė  jis  sau,  bet  po 
mėnesio  manęs  jau  nebeprisimins. 

Apie  vidudienį  sustojo,  negilioje  įduboje  parklupdė  meharį,  tada  apdėjo  jį  akmenimis, 
įsmeigė  į  žemę  kardą  ir  šautuvą,  užtiesė  ant  jų  antklodę,  kuri  suteikė  tokį  reikalingą  tą 
valandą  šešėlį,  ir  palindo  po  ja.  Netrukus  užmigo,  ir  niekas  už  dviejų  šimtų  metrų  nebūtų 
įstengęs  jo  pamatyti. 

Jį  pažadino  į  veidą  įstrižai  tvoskianti,  jau  aukštai  virš  horizonto  pakilusi  saulė.  Pažvelgęs 
pro  akmenis,  tolumoje  pamatė  dulkių  stulpą,  paliktą  lygumos  pakraščiu  lėtai  važiuojančio 
sunkvežimio.  Jis  riedėjo  lėtai,  tarsi  bijodamas  nutolti  nuo  jį  saugančių  kopų  ir  leistis  į 
nesvetingas  ergo  platybes. 

VYRESNYSIS  SERŽANTAS  MAUKAS  sustabdė  automobilį,  išjungė  variklį  ir 
neskubėdamas  akimis  perbėgo  beribę  lygumą,  kurioje  tarsi  juokais  milžino  ranka  buvo 
primėčiusi  juodų  ir  aštrių  akmens  luitų,  galinčių  sudraskyti  į  skutus  padangas  arba,  jei 
neapsižiūrėsi,  sutraiškyti  karterį. 

-  Kertu  lažybų,  kad  tas  kekšės  vaikas  čia!  -  pasakė  seržantas,  lėtai  traukdamas  dūmą. 
Paskui  nežiūrėdamas  atkišo  delną,  ir  negras  Ali  padavė  jam  telefono  ragelį.  -  Kaprale!  - 
sušuko  Malikas.  -  Ar  girdi  mane? 

Jam  atsakė  tolimas  balsas: 

-  Girdžiu,  seržante.  Ar  ką  aptikote? 

-  Nieko.  O  tu? 

-  Jokio  pėdsako. 

-  Ar  pavyko  užmegzti  ryšį  su  Almalariku? 

-  Ką  tik,  seržante.  Jis  taip  pat  nieko  nepastebėjo.  Aš  išsiunčiau  jį  ieškoti  Mubarako.  Jei 
pavyks,  pasieks  jo  stovyklą  prieš  sutemstant.  Septintą  paskambins. 

-  Supratau,  -  atsakė  seržantas.  -  Kai  su  juo  pasikalbėsi,  paskambink.  Aš  baigiau. 

Jis  padavė  ragelį  negrui,  atsistojo  ant  sėdynės,  paėmė  žiūronus,  vėl  apžvelgė  akmenuotą 
lygumą,  suirzo,  nulipo  nuo  sėdynės  ir  nusigręžęs  nuo  savo  vyrų  ėmė  šlapintis.  Šie  pasekė  jo 
pavyzdžiu. 

-  Jo  vietoj  aš  taip  pat  būčiau  įžengęs  į  šį  pragarą,  -  garsiai  suniurnėjo  Malikas.  -  Čia  jis 
greitesnis  ir  gali  joti  į  priekį  net  naktį,  o  mes  kapstysimės  vietoje  tol,  kol  išlakstys 
paskutinės  veržlės.  -  Jis  susisagstė  kelnių  antuką,  paėmė  cigaretę,  kurią  buvo  palikęs  ant 
džipo  gaubšlės,  ir  giliai  įtraukė  dūmo.  -  Jei  bent  žinotume,  kur  link  traukia... 

-  Gal  grįžta  namo,  -  pareiškė  Ali.  -  Tik  priešinga  kryptim,  į  pietryčius. 

-  Namo!  -  nusišaipė  seržantas.  -  Kur  tu  matei,  kad  šitie  prakeikti  Vėjo  vaikai  turėtų 
namus?  Išgirdę  mažiausią  pavojaus  signalą,  jie  tik  perkelia  stovyklavietę  į  kitą  vietą  ir 
išsiunčia  šeimą  į  kokį  nors  užkampį  už  tūkstančio  kilometrų.  Ne,  -  energingai  papurtė 
galvą.  -  Dabar  šitam  targi  namai  ten,  kur  jo  kupranugaris  -  nuo  Atlanto  vandenyno  iki 
Raudonosios  jūros.  Todėl  jis  už  mus  pranašesnis:  jam  nieko  nereikia. 

-  Tai  ką  darysim? 

Malikas  pažvelgė  į  dangų,  raudonai  nudažytą  besileidžiančios  saulės. 

-  Ogi  nieko,  -  atsakė  jis.  -  Įrenkit  stovyklą  ir  paruoškit  vakarienę.  Vienas  vyras  visada  turi 
eiti  sargybą,  o  jei  kuris  užmigs,  čia  pat  ištaškysiu  jam  smegenis.  Supratot? 

Atsakymo  nelaukė.  Iš  pirštinių  dėžės  išsiėmė  žemėlapį,  išskleidė  ant  džipo  dangčio  ir  ėmė 
atidžiai  tyrinėti.  Žinojo,  kad  juo  pasitikėti  negali.  Kopos  dažnai  keisdavo  vietą,  kelius 
užpustydavo  smėlis,  šuliniai  užakdavo.  Malikas  iš  savo  patirties  taip  pat  žinojo,  kad  žmonės, 
kurie  sudarydavo  tokius  žemėlapius,  niekada  nekeldavo  kojos  į  ergą  ir  kruopščiai  jo 
nematuodavo  -  tiesiog  iš  akies  nubrėždavo  kontūrus,  nelabai  imdami  į  galvą,  kad  galbūt 
kokį  šimtą  kilometrų  nurėžė  ar  pridėjo. 

O  lemiamą  akimirką  šimtas  kilometrų  gali  lemti  gyvybę  ar  mirtį,  ypač  tada,  kai  sulūžta 
džipo  velenas  ir  toliau  reikia  kulniuoti  pėstute. 

Vienu  metu  Malikas  panoro  viską  mesti  velniop  ir  duoti  komandą  grįžti  į  įgulos  postą,  juk 
galų  gale  kapitonas  Kalebas  ei  Fasi  tūkstantį  kartų  nusipelnė  tokio  galo,  kokio  ir  sulaukė. 
Jeigu  jis  nežinotų,  kad  jį  nužudė  targi,  šitas  reikalas  būtų  baigtas.  Bet  jautėsi  apgautas  ir 
įžeistas  asmeniškai.  Vienas  iš  Vėjo  sūnų  juo  tiesiog  pasinaudojo  -  sugebėjo  apmauti  ir 
tikriausiai  netvėrė  juoku  po  savo  šlykščių  lithamu ,  kai  pasakojo  tą  kvailą  istoriją  apie  Didįjį 
karavaną  ir  jo  lobius. 

O  aš  net  padėjau  jam  pririšti  ant  mehario  nugaros  visus  tuos  daiktus,  keikė  save  Malikas. 
Aprūpinau  vandeniu  ir  parengiau  ilgiausiai  kelionei,  kai  jis  iš  tikrųjų  jau  buvo  suplanavęs 
pasislėpti  už  artimiausių  kopų  ir  tą  pačią  dieną  vėl  sugrįžti. 

Seržantas  dar  kartą  pažvelgė  į  lygumą,  pamažu  virstančią  vienodai  pilka  ir  lygia  it  stalas 
dėme.  „Jei  tave  pagausiu,  -  tyliai  iškošė  pro  dantis  -  nudirsiu  odą  gyvam.“ 

Sukalbėjęs  vakaro  maldą,  Gaselis  persimetė  per  petį  odinį  maišelį  su  sauja  datulių  ir 
valgydamas  patraukė  vakarų  link.  Netrukus  pradingo  žemę  užgrobusioje  tamsoje.  Jis  žinojo, 
kad  jeigu  net  neskubėdamas  visą  naktį  žingsniuos  į  priekį,  taip  nutols  nuo  savo 
persekiotojų,  kad  taps  nepasiekiamas. 

Vakar  kupranugaris  iki  soties  atsigėrė  vandens,  be  to,  jam  nereikėjo  įveikti  didžiulių 
atstumų  ir  jis  nenuvargo,  todėl  dabar  buvo  storas  ir  stiprus,  pilna  žvilgančia  kupra,  vadinasi, 
turi  užtektinai  atsargų  ir  tokiu  ritmu  galės  žingsniuoti  daugiau  nei  savaitę.  Kol  pradeda 
jausti  nuovargį,  toks  gyvulys  gali  prarasti  daugiau  nei  šimtą  kilogramų. 

O  jam,  įpratusiam  prie  ilgų  medžioklių,  šis  bėgimas  buvo  tik  pasivaikščiojimas,  panašus  į 
daugelį  kitų,  kai  jis  ieškodavo  žvėries  ar  sprunkančios  įsiganiusios  bandos  pėdsakų. 
Dykumoje  jam  patiko  būti  vienam,  nes  tai  buvo  gyvenimas,  kurį  jis  mėgo,  ir  nors  kartais 
galvodavo  apie  savo  šeimą  ir  naktimis  ar  popietėmis  jam  trūkdavo  Lailos,  gerai  žinojo,  kad 
gali  apsieiti  be  jų  tiek  laiko,  kiek  būtina,  kol  įvykdys  užduotį  ir  atsikeršys  už  įžeidimą. 

Vėliau  padėkojo  patekėjusiam,  kelią  nušvietusiam  mėnuliui.  Prieš  vidurnaktį  tolumoje 
pastebėjo  sidabru  švytinčią  sebchą,  didžiulį  druskos  ežerą.  Jis  išniro  jam  prieš  akis  tarsi 
suakmenėjusi  jūra  -  kitas  jo  krantas  buvo  taip  toli,  kad  neįstengė  jo  įžiūrėti. 

Gaselis  pasuko  į  šiaurę,  apeidamas  ežerą  tam  tikru  atstumu,  nes  pelkėtose  ir  dumblinose 

tokių  ežerų  pakrantėse  knibždėte  knibžda  milijonai  moskitų,  sudarančių  tikrų  tikriausius 
debesis,  kurie  atėjus  vakarui  ir  auštant  užkloja  smėlį  ir  surengia  tikrą  pragarą  prie  jų 
besiartinančiam  žmogui  ar  gyvuliui.  Gaselis  buvo  matęs,  kaip  iš  skausmo  galvos  netenka 
kupranugariai,  kai  moskitai  tiesiog  saujom  lenda  jiems  į  akis  ir  snukį,  ir  kaip  nusimetę 
krovinį  ir  raitelį  jie  lyg  patrakę  bėga  kur  akys  veda  ir  dingsta  suvisam. 

Užtat  sebchos  krantą  reikia  įveikti  vidury  dienos,  kai  saulė  būna  aukštai  ir  degina  pakilti 
išdrįsusių  moskitų  sparnus.  Karščiausiom  valandom  jie  tūno  pasislėpę,  ir  tada  atrodo,  kad 
jų  išvis  nėra,  o  juk  jie  -  pati  didžiausia  bausmė,  kokią  tik  Alachas  gali  pasiųsti  ir  taip  jau 
tūkstančius  kartų  nubaustiems  dykumos  gyventojams.  Gaselis  to  druskos  ežero  nežinojo, 
bet  girdėjo  apie  jį  kalbant  daugybę  keliautojų.  Nuo  kitų,  kuriuos  kada  nors  buvo  matęs,  šitas 
skyrėsi  tik  dydžiu. 

Prieš  daugelį  metų  Sachara  buvo  didžiulė  jūra,  o  kai  ji  pasitraukė,  vanduo  susirinko  į 
daugybę  slėnių.  Tie  ežerai  ilgainiui  išdžiūvo,  jų  dugne  susidarė  druskos  sluoksnis,  kuris 
ežero  viduryje  kartais  būdavo  kelių  metrų  storumo.  Neretai  tokius  salietros  ežerus 
pamaitindavo  požeminės  srovės,  taip  pat  lietus,  ir  jų  pakrantėse  pamažu  susidarė  drėgno, 
druskingo  ir  tąsaus  smėlio  pelkė,  kurią  saulė  taip  išdegindavo,  kad  ji  apsitraukdavo 
sukietėjusiu  luobu,  panašiu  į  ką  tik  iš  krosnies  ištrauktos  duonos  plutą.  Luobas  buvo 
pavojingas  -  bet  kurią  akimirką  galėjo  įtrūkti,  įtraukdamas  raitelį  į  klampynę,  primenančią 
ištirpusį  sviestą,  ir  prarydamas  jį  per  kelias  minutes.  Jis  buvo  pavojingesnis  nei  feš  feš, 
klastingoji  žemė,  kurioje  nėra  į  ką  atsiremti  ir  kurioje  žmogus  ir  kupranugaris  pradingdavo, 
tarsi  jų  išvis  nebūtų  buvę. 

Gaselis  bijojo  feš  feš,  nes  ji  niekada  neįspėdavo  keleivio,  nebent  suteikdavo  jam  tokią 
malonę,  kad  labai  greit  jį  prarydavo.  Tuo  tarpu  judantis  sūriųjų  ežerų  pakrančių  smėlis 
žaisdavo  su  savo  auka  kaip  su  medun  įklimpusią  muse  -  gramzdindavo  centimetras  po 
centimetro,  neduodamas  jokios  galimybės  pabėgti  ir  versdamas  kęsti  tokias  ilgas 
priešmirtines  kančias,  kokių  neįmanoma  įsivaizduoti. 

Todėl  dabar  Gaselis  pakeitė  kryptį  ir  neskubėdamas  jojo  šiaurės  link,  stengdamasis  apeiti 
baltą  ir,  regis,  beribę  plynę,  suvokdamas,  kad  tai  dar  viena  kliūtis,  kurią  Gamta  pastatė  tarp 
jo  ir  persekiotojų.  Klastingasis  smėlis  prarytų  kiekvieną  mašiną,  kuri  tik  mėgintų  jį  įveikti. 

-  Mubarakas  negyvas!  Tas  kekšės  vaikas  jį  nudūrė.  Almalarikas  sako,  kad  dvikova  buvo 
švari  ir  kad  sipai  neketina  pradėti  genčių  karo.  Šis  klausimas  daugiau  nesvarstomas. 

-  O  mums,  deja,  kyla  abejonių.  Būkit  akyli  iki  kito  įsakymo. 

-  Supratau,  seržante.  Aš  baigiau. 

Malikas  atsisuko  į  negrą. 

-  Turiu  pasikalbėti  su  Tidikelto  postu.  Su  leitenantu  Rachmanu-.  Pranešk,  kai  užmegsi  su 

Jis  apsigręžė  ir  nuėjo  į  naktį,  žiūrėdamas  į  žvaigždes  ir  mėnulį,  liejantį  sidabrinius 
atšvaitus  ant  aukštų,  už  nugaros  stūksančių  kopų.  Malikas  suprato:  jis  jaučiasi  laimingas, 
kad  yra  čia,  ergo  pakraštyje,  nors  jo  laukia  sunkus  uždavinys  -  sumedžioti  žmogų,  be  jokios 
abejonės,  geriau  pažįstantį  dykumą,  nei  jis  kada  nors  įstengs  ją  pažinti,  ir  žaidžiantį  su  juo 
kaip  su  kupranugariu,  medžiojančiu  kiškį.  Jis  pasijuto  vėl  žengiąs  į  priekį,  vėl  gyvas,  veiklus 
ir  jaunas,  kaip  tais  laikais,  kai  tykodavo  prancūzų  karininkų  už  kasbos  kampo,  kad  suvarytų 
jiems  peilį  į  pilvą  ir  dingtų  tamsiose  gatvelėse.  Arba  kaip  tą  dieną,  kai  europiečių  kvartale 
įmetė  bombą  į  kavinę  ir  pagaliau  pradėjo  atvirą  laisvės  kovą,  gerai  žinodamas,  kad  toji 
laisvė  jau  visai  arti. 

Tai  buvo  gražus  gyvenimas,  jaudinamas  ir  visko  kupinas,  toks  nepanašus  į  gyvaliojimą 
kareivinėse,  į  kurias  pateko  kartu  su  nepriklausomybe,  ir  visai  nepanašus  į  siaubingą  Adoro 
tremtį,  į  tas  amžinas  ir  bergždžias  grumtynes  su  smėliu. 

„Aš  pagausiu  tą  šlykštų  targi,  -  tarė  sau.  -  Ir  gyvą,  kad  galėčiau  nuplėšti  jam  šydą  ir 
pamatyti  jo  veidą.  Ir  kad  jis  pamatytų  manąjį  ir  suprastų:  aš  esu  paskutinis,  iš  kurio  jis 
pasijuokė.“ 

Kiaurą  naktį  praleido  žygio  lovoje  nemiegodamas,  svajodamas,  kaip  būtų  buvę,  jeigu  jis 
būtų  lydėjęs  targi  į  „tuščią  žemę“  ieškoti  Didžiojo  karavano.  įsivaizdavo,  kokių  nuotykių 
juodu  būtų  patyrę  ir  kaip  tam  žmogui  būtų  įrodęs,  kad  jis  taip  pat  sugebėjo  nukeliauti  ten  ir 
atgal  ne  vieną,  o  du  kartus. 

Per  tą  ilgą  kelionę  targi  taptų  jo  draugu  ir  grąžintų  jam  viltį  sulaukti  geresnės  ateities.  Ir 
štai  vos  per  kelias  valandas  targi  sudaužė  jo  svajones  du  kartus:  neleido  kartu  keliauti,  o 
paskui  perrėžė  kapitonui  gerklę,  kai  jam,  Malikui,  jau  buvo  pavykę  jį  įtikinti. 

Ne,  dar  negimė  toks  Vėjo  sūnus,  kuris  būtų  taip  pasielgęs  ir  likęs  gyvas.  Dar  negimė. 

-  Seržante!  Skambina  leitenantas! 

Malikas  nubėgo  prie  džipo. 

-  Leitenantas  Rachmanas? 

-  Taip,  seržante.  Ar  sugavot  targi? 

-  Dar  ne,  pone  leitenante.  Bet,  manau,  dabar  jis  bando  pereiti  didįjį  ergą  į  pietus  nuo 
Tidikelto...  Jei  pasiųsčiau  savo  vyrus,  galėčiau  užkirsti  jam  kelią,  kol  jis  dar  nepasiekė  Sidi  ei 
Madijos  kalnų... 

Stojo  tyla.  Pagaliau  pasigirdo  dvejojantis  leitenanto  balsas: 

-  Bet,  seržante,  tai  beveik  už  dviejų  šimtų  kilometrų... 

-  Žinau,  -  atsakė  Malikas.  -  Bet  jeigu  jis  pasieks  Sidi  ei  Madiją,  jo  neras  net  visi  pasaulio 
kareiviai.  Tie  kalnai  -  tikras  labirintas. 

Išgirdęs  atsakymą,  leitenantas  Rachmanas  susimąstė.  Jis  niekino  seržantą  Maliką,  kaip  ir 

kapitoną  Kalebą  ei  Fasi,  ir  jo  mirtį  sutiko  džiūgaudamas.  Jis  niekino  visus,  kurie  baigdavo 
tarnybą  Adore  kaip  jo  šalies  kariuomenės  atliekos,  nes  troško  matyti  ją  tyrą  ir  dorą,  ir 
tokiems  šunsnukiams  kaip  Malikas  joje  neturėjo  būti  vietos  -  net  prakeiktame  Adoro  poste. 

Targi  išdrįso  įsigauti  į  tą  pragarą,  nužudyti  kapitoną  ir  dingti  kaip  į  vandenį,  ir  leitenantas 
Rachmanas  jį  palaikė,  net  nesigilindamas  į  tokio  poelgio  priežastis.  Bet  jis  taip  pat  suprato, 
kad  dabar  ant  kortos  pastatytas  kariuomenės  autoritetas,  ir  jeigu  jis  nepatenkins  Maliko 
prašymo  ir  targi  pabėgs,  seržantas  pasinaudos  proga  ir  vyresnybės  akyse  apkaltins  jį 
atsakomybės  stoka. 

Leitenantas  žinojo,  kad  po  dvejų  metų  bus  paaukštintas,  gaus  kapitono  laipsnį  ir  taps  šio 
regiono  vyriausiuoju  kariuomenės  vadu.  O  jeigu  dar  sumedžios  karininko,  -  kad  ir  koks  jis 
buvo  kiaulė  -  žudiką,  dveji  metai  gali  sutrumpėti.  Jis  atsiduso  ir  linktelėjo  galvą,  tarsi 
seržantas  būtų  galėjęs  jį  matyti. 

-  Gerai,  seržante,  -  pagaliau  atsakė.  -  Išvyksim  auštant.  Aš  baigiau. 

Jis  paliko  mikrofoną  ant  stalo,  išjungė  ir  liko  ramiai  sėdėti  žiūrėdamas  į  aparatą,  tarsi 
tikėdamasis  iš  jo  išgirsti  atsakymą. 

Iš  susimąstymo  jį  pažadino  ir  grąžino  į  tikrovę  Souad  balsas. 

-  Tau  nepatinka  šita  misija,  tiesa?  -  paklausė  iškišusi  galvą  pro  virtuvės  duris. 

-  Aišku,  ne,  -  prisipažino  Rachmanas.  -  Aš  juk  ne  policininkas,  kad  persekiočiau  žmogų 
dykumoje  tik  todėl,  kad  jis  pasielgė  taip,  kaip  jam  atrodė  teisinga  pasielgti  pagal  įstatymą. 

-  Čia  jau  ne  įstatymas,  ir  tu  tai  žinai,  -  paprieštaravo  Souad  ir  atsisėdo  kitame  didžiulio 
stalo  gale.  -  Mes  moderni  nepriklausoma  šalis,  kurioje  visi  turi  būti  lygūs  -  jeigu  kiekvienas 
elgsis  pagal  savo  papročius,  tapsime  nevaldomi.  Kaip  pakrantės  žmonių  gyvenimo  įpročius 
suderinti  su  kalnų  gyventojų,  beduinų  ar  dykumos  tuaregų?  Reikia  pamiršti  praeitį  ir  viską 
pradėti  iš  naujo.  Reikia  sukurti  tokius  įstatymus,  kurie  tiktų  visiems,  antraip  mus  ištiks 
katastrofa.  Argi  nesupranti? 

-  Suprantu.  Tai  supranta  kiekvienas,  baigęs  karo  akademiją  kaip  aš,  arba  prancūzų 
universitetą  -  kaip  tu.  -  Rachmanas  nutilo,  išsirinko  lenktą  pypkę  iš  tuzino  kitų,  kabančių 
ant  medinio  stovo,  ir  ėmė  kruopščiai  kimšti.  -  Bet  abejoju,  ar  tai  suprastų  žmogus,  visą 
gyvenimą  praleidęs  dykumos  pakraštyje,  jeigu  oficialiai  jam  neparodytume,  kad  padėtis 
pasikeitė?  Ar  turime  teisę  nuo  ryto  iki  vakaro  kalti  jam  į  galvą,  kad  jo  tėvų  ir  protėvių 
dviejų  tūkstančių  metų  praeitis  ir  gyvenimas  jau  beverčiai?  Kodėl?  Ką  mes  už  tai  davėm 
jam  mainais? 

-  Laisvę. 

-  Ar  laisvę  įsiveržti  į  svetimus  namus,  vieną  svečią  nužudyti,  kitą  išsivesti?  -  Rachmanas 
įsikarščiavo.  -  Tu  kalbi  apie  politinę  laisvę  kaip  universiteto  miestelio  ir  barų  studentė,  bet 

ne  kaip  žmogus,  kuris  visada  laikė  save  laisvu  iš  tikrųjų,  nekreipdamas  dėmesio,  kas  jį  valdo 

-  prancūzai,  fašistai  ar  komunistai...  Pulkininkas  Diuperė,  tikrų  tikriausias  „kolonialistas“, 
targi  tradicijas  būtų  gerbęs  labiau  nei  tas  kiaulė  kapitonas  Kalebas,  nors  jis  kovojo  už  mūsų 
nepriklausomybę. 

-  Kalebas  mums  ne  pavyzdys.  Jis  buvo  padugnė. 

-  Bet  šitas  padugnė,  kaip  tu  sakai,  siunčiamas  vesti  derybų  su  tyriausiais  mūsų  žmonėmis, 
kuriuos  turėtume  saugoti,  nes  jie  -  gyvybingiausia  ir  geriausia  mūsų  istorijos  ir  mūsų  tautos 
dalis.  Į  šią  dykumą  siunčiami  visokie  kalebai,  malikai  ir  gubernatorius  Ben  Koufra,  kaip 
prancūzai  čia  siųsdavo  savo  rinktinius  karininkus. 

-  Ne  visi  buvo  tokie  kaip  pulkininkas  Diuperė,  ir  tu  tai  žinai.  O  gal  užmiršai  Svetimšalių 
legioną  ir  jo  žudikus?  Jie  taip  pat  žiauriai  niokojo  mūsų  gentis,  žudė,  paliko  be  šulinių, 
ganyklų  ir  išstūmė  į  akmenynus. 

Leitenantas  Rachmanas  užsidegė  pypkę  ir  mostelėjo  galva  virtuvės  link. 

-  Svyla  tavo  mėsa...  Ne...  -  iškart  pridūrė,  -  aš  nepamiršau  legiono  ir  jo  žiaurumo.  Bet  man 
aišku  viena:  legionieriai  taip  elgėsi  todėl,  kad  visuomet  turėjo  kovoti  su  maištingomis 
gentimis  ir  liovėsi  tik  tada,  kai  jas  įveikė.  Tai  buvo  jų  misija,  ir  jie  ją  įvykdė  taip  pat,  kaip 
rytoj  aš  vyksiu  gaudyti  targi,  sukilusio  prieš  esamą  valdžią,  kad  ir  kokia  ji  būtų.  -  Jis  vėl 
nutilo  ir  ėmė  stebėti,  kaip  ji  traukia  iš  ugnies  mėsą,  deda  į  lėkštę,  paskui  neša  į  stalą.  -  Koks 
tada  skirtumas?  -  kalbėjo  toliau.  -  Kariaudami  mes  elgiamės  kaip  kolonialistai,  o  kai 
nekariaujam,  nesugebam  net  jų  pamėgdžioti. 

-  Tu  juos  mėgdžioji,  -  patikslino  Souad  kupinu  meilės  balsu.  -  Tu  stengiesi  padėti 
beduinams  ir  juos  suprasti,  tau  rupijų  bėdos,  net  remi  juos  pinigais...  -  Ji  nepatikliai  papurtė 
galvą.  -  Kiek  jie  tau  skolingi  ir  kada  susimokės?  Jau  kelis  mėnesius  iš  tavo  algos  nematau  nė 
sentimo,  nors  mums  atrodė,  kad  čia  galėsim  sutaupyti. 

Jis  norėjo  kažką  sakyti,  bet  ji  pertraukė  rankos  mostu. 

-  Ne.  Aš  nesiskundžiu.  Man  gana  to,  ką  turime.  Bet  noriu  pasakyti  vieną  dalyką  -  tu 
negali  išspręsti  visų  problemų.  Tu  esi  tik  leitenantas  ir  vadovauji  įgulai,  kurios  net  nėra 
žemėlapiuose.  Todėl  žiūrėk  į  viską  ramiai...  Kai  tapsi,  kaip  Diuperė,  šitos  teritorijos  karo 
gubernatoriumi  ir  artimu  Respublikos  prezidento  bičiuliu,  gal  tada  ką  nors  padarysi. 

-  Nemanau,  kad  iki  to  laiko  čia  liks  ką  saugoti,  -  atsakė  jis  ir  ėmė  lėtai  kramtyti  kietą  ir 
gyslotą  seno  kupranugario  mėsą.  Pats  patarė  jį  papjauti,  kol  persenęs  neišgaišo.  -  Ir  per 
vieną  kartą  šioje  nepriklausomoje  šalyje  mes  būsime  sunaikinę  viską,  kas  ištvėrė 
šimtmečius.  Ką  apie  mus  pasakys  Istorija?  Ką  pasakys  mūsų  vaikaičiai,  kai  pamatys,  ką  mes 
padarėme  su  savo  Laisve?  -  Norėjo  dar  kažką  sakyti,  bet  jį  pertraukė  nedrąsus  beldimas. 
Rachmanas  pažvelgė  į  duris. 

-  Prašom  užeiti! 

Ant  slenksčio  pasirodė  aukšta  seržanto  Achamuko  figūra.  Jis  pridėjo  ranką  prie  turbano  ir 

išsitempė. 

-  Klausau  jūsų,  pone  leitenante!  -  pasisveikino  jis.  -  Labą  vakarą!  -  pagarbiai  pridūrė.  -  Iš 
posto  jokių  žinių.  Ką  įsakysite? 

-  Taip.  Prašom  arčiau,  -  pakvietė  Rachmanas.  -  Auštant  išžygiuojame  į  pietus.  Devyni 
vyrai  ir  trys  mašinos.  Aš  važiuosiu  su  jais,  o  jūs  pavaduosite  mane  čia.  Prašom  viską 
paruošti  žygiui. 

-  Kelioms  dienoms? 

-  Penkioms...  Daugiausia  savaitei.  Seržantas  Malikas  įtaria,  kad  targi  tikriausiai  bando 
pereiti  ergą  Sidi  ei  Madijos  link.  -  Leitenantas  pastebėjo,  kaip  persikreipė  Achamuko 
veidas.  -  Man  irgi  nepatinka,  bet  tokia  mūsų  pareiga. 

Seržantas  Achamukas  labai  gerai  žinojo  savo  vietą,  bet  taip  pat  pažinojo  leitenantą 
Rachmaną  ir  suprato,  kad  gali  išsakyti  ir  savo  nuomonę. 

-  Atsiprašau,  pone,  -  tarė  jis,  -  bet  turiu  jums  pasakyti,  kad  jūs  neturėtumėte  leistis 
įpainiojamas  į  tų  Adoro  žmogėnų  reikalus... 

-  Jie  taip  pat  mūsų  kariuomenės  dalis,  Achamukai,  -  priminė  Rachmanas.  -  Ar  mums 
patinka,  ar  ne...  Prašom  sėstis!  Gal  pyragaitį? 

-  Dėkui,  bet  nenorėčiau  jūsų  trukdyti. 

Souad  nunešė  į  virtuvę  beveik  pilnas  lėkštes  -  kupranugario  mėsa  pasirodė  bemaž 
nevalgoma  -  ir  grįžo  nešina  padėklu  su  naminiais  saldumynais.  Pamačius  pyragaičius, 
seržanto  akys  sublizgo. 

-  Nagi,  seržante!  -  nusijuokė  Souad.  -  Juk  mes  jus  pažįstame.  Ištraukiau  juos  iš  krosnies 
vos  prieš  dvi  valandas. 

Neklausydama  šeimininko,  ranka  nukeliavo  prie  pyragaičių. 

-  Jūs  mane  lepinate,  ponia,  -  pasijutęs  nepatogiai,  gynėsi  Achamukas.  -  Mano  žmonai, 
kad  ir  kaip  stengtųsi,  tokie  skanūs  neišeina... 

Jis  suleido  stambius,  nepaprastai  baltus  dantis  į  traškią  migdolų  plutą  ir  ėmė 
gardžiuodamasis  valgyti.  Dar  pilna  burna  pridūrė: 

-  Atsiprašau,  pone  leitenante,  bet  drįstu  prašyti,  kad  man  taip  pat  leistumėte  vykti  su 
jumis.  Niekas  geriau  už  mane  nepažįsta  to  rajono. 

-  Bet  kas  nors  turi  mane  pavaduoti  čia. 

-  Galite  pasikliauti  kapralu  Mohamedu.  Jo  žmona  moka  elgtis  su  radiju.  -  Jis  patylėjo,  kol 
nurijo  kąsnelį.  -  Juk  čia  niekada  nieko  neatsitinka. 

Kol  Souad  pylė  karštą,  gerai  pasaldintą,  kvapnią  ir  gardžią  arbatą,  leitenantas  mąstė. 
Seržantas  jam  patiko,  jis  mėgo  jo  draugiją  ir  buvo  vienintelis  iš  jo  vyrų,  galintis  sugauti 

bėglį.  Gal  dėl  to  jis  nesąmoningai  nenorėjo  jo  imti  su  savimi,  nes  širdies  gilumoje  buvo  targi 
pusėje.  Abiejų  vyrų  žvilgsniai  susitiko  virš  arbatos  stiklinių,  tarsi  jie  būtų  atspėję  kits  kito 
mintis. 

-  Jūs  irgi  taip  manote? 

-  Aš  nemanau.  Aš  žinau. 

-  Ir  tikite,  kad  jo  laukia  geresnis  likimas,  jeigu  jį  įduosime  gubernatoriui?  -  Kadangi 
Achamukas  neatsakė,  Rachmanas  pridūrė  tuo  neabejojąs:  -  Kapitonas  Kalebas  nebūtų 
drįsęs  žudyti  to  jaunuolio  be  Ben  Koufros  pritarimo.  Ir  dar  man  keista,  kodėl  gubernatorius 
nenužudė  Abdulo  ei  Kebiro. 

Pastebėjęs  rūstų  ir  susirūpinusį  žmonos  žvilgsnį,  leitenantas  pavargęs  atsiduso. 

-  Tiek  to!  -  iškošė  pro  dantis.  -  Čia  ne  mūsų  reikalas...  Aš  sutinku,  -  galop  nusileido.  - 
Vyksi  su  manim.  Pažadink  mane  ketvirtą! 

Seržantas  Achamukas  pašoko  ant  kojų  kaip  spyruoklinis  kareivėlis,  įsitempė,  paskui 
neslėpdamas  pasitenkinimo  nužingsniavo  prie  durų. 

-  Ačiū,  leitenante!  Labanakt,  ponia...  Ir  dėkui  už  pyragaičius. 

Išeidamas  uždarė  duris,  o  netrukus  jo  pavyzdžiu  pasekė  ir  leitenantas  Rachmanas  -  išėjęs 
atsisėdo  terasoje  ir  ėmė  stebėti  naktį  ir  dykumą,  kiek  tik  užmato  akys  besidriekiančią 
tamsoje. 

Souad  taip  pat  atėjo  prie  jo  ir  juodu  ilgai  sėdėjo  tylėdami,  po  varginamai  karštos  dienos 
mėgaudamiesi  tyru  ir  gaiviu  oru. 

-  Nemanau,  kad  turėtum  per  daug  dėl  to  nerimauti,  -  kiek  patylėjusi  tarė  ji.  -  Dykuma 
labai  didelė.  Labai  tikėtina,  kad  tu  jo  nerasi. 

-  O  jei  rasiu,  gal  jie  mane  paaukštins,  -  tarė  Rachmanas,  nežiūrėdamas  į  ją.  -  Ar  apie  tai 
pagalvojai? 

-  Taip,  -  paprastai  atsakė  ji.  -  Pagalvojau. 

-  Ir  ką? 

-  Anksčiau  ar  vėliau  būsi  paaukštintas,  bet  tegu  tai  būna  už  ką  nors,  kuo  tu  didžiuotumeis, 
o  ne  už  tai,  kad  tapai  policijos  skaliku.  Aš  neskubu...  O  tu? 

-  Norėčiau  tau  padovanoti  geresnį  gyvenimą. 

-  Ką  reiškia  dar  viena  žvaigždutė  ir  didesnė  alga,  jei  tu  tąja  uniforma  niekada  nesinaudoji 
ir  toliau  skolini  pinigus?..  Žmonės  tau  bus  skolingi  tik  dar  daugiau  pinigų,  štai  ir  viskas. 

-  Gal  mane  perkels  kitur  ir  mudu  galėsime  grįžti  į  miestą.  Į  savo  pasaulį... 

Ji  linksmai  nusijuokė. 

-  Ak,  liaukis,  Rachmanai!  Ką  nori  apgauti?  Juk  žinai,  kad  tavo  pasaulis  čia. 


tol,  kol  tave  paaukštins.  O  aš  pasiliksiu  su  tavim. 

Jis  atsisuko,  pažvelgė  į  ją  ir  nusišypsojo. 

-  Žinai  ką?  -  paklausė  jis.  -  Man  būtų  smagu  pasimylėti  su  tavim  kaip  aną  naktį...  Tarp 
kopų. 

Ji  atsistojo,  dingo  name  ir  netrukus  grįžo  su  antklode  po  pažastim. 

6  Maloningasis  (Alacho  malonybinis  vardas). 

GASELIS  PASIEKĖ  druskos  ežero  kraštą,  kai  saulė  jau  buvo  labai  aukštai  ir  kaitino  žemę, 
o  moskitai  tūnojo  išsislapstę  po  akmenimis  ir  krūmokšniais. 

Jis  sustojo  ir  kurį  laiką  stebėjo  baltą  plynę,  maždaug  už  dvidešimties  metrų  it  veidrodis 
spindinčią  žemai  po  kojomis.  Ji  žeidė  jam  akis,  ir  jis  turėjo  prisimerkti  -  druskos  atspindima 
šviesa  buvo  tokia  pikta  ir  akinama,  kad  galėjo  jam  išdeginti  vyzdžius,  nors  jau  nuo  mažens 
buvo  įpratęs  prie  kone  violetinio  smėlio  švytėjimo. 

Susirado  sunkų  akmenį,  pakėlė  jį  abiem  rankom  ir  paleido  į  ežerą.  Kaip  ir  tikėjosi,  akmuo 
pralaužė  saulės  išdžiovintą  plutą  ir  iškart  nugrimzdo  į  dugną.  Iš  pramušto  akivaro 
burbuliuodama  ištryško  šviesiai  ruda,  panaši  į  tešlą,  masė. 

Jis  tebemėtė  akmenis,  kaskart  nusviesdamas  vis  toliau  nuo  stataus  kranto,  kol  maždaug  už 
trisdešimties  metrų  jie  jau  nenugrimzdavo  į  dugną,  o  atšokdavo  nuo  druskos  paviršiaus. 
Tada  pasilenkė  virš  skardžio  ir  atsargiai  apsižvalgė  ieškodamas  properšų,  pro  kurias 
sunkiasi  drėgmė. 

Daugiau  nei  valandą  atidžiai  tyrinėjo  skardį,  kol  galop  surado  tinkamiausią  vietą,  kuria 
galėtų  nusileisti  mažiausiai  rizikuodamas.  Įsitikinęs,  kad  išsirinko  teisingai,  privertė  meharį 
atsiklaupti,  pabėrė  jam  prieš  snukį  tris  saujas  miežių,  pasitaisė  guolį  ir  iškart  užmigo. 

Po  keturių  valandų,  kai  saulė  ėmė  nedrąsiai  krypti  vakarop,  jis  atsimerkė,  tarsi  šalia  staiga 
būtų  sučirškęs  žadintuvas. 

Stovėdamas  ant  kupranugario  ir  stengdamasis  neprarasti  pusiausvyros,  kelias  minutes 
Gaselis  tyrinėjo  už  nugaros  besidriekiančią  lygumą.  Jis  nepamatė  į  orą  kylančio  jokio 
dulkių  stulpo,  bet  žinojo,  kad  sunkus  ergo  žvyras  nepakyla  nuo  žemės,  nes  dėl  daugybės 
akmenų  mašinos  juo  važiuoja  labai  lėtai. 

Jis  ėmė  kantriai  laukti,  ir  už  kantrybę  jam  buvo  atsilyginta:  labai  toli,  nuo  kažkokio 
metalinio  paviršiaus  atsimušęs,  blykstelėjo  spindulys.  Jis  apskaičiavo  atstumą:  kol  pasieks  jo 
buvimo  vietą,  jiems  prireiks  maždaug  šešių  valandų. 

Nušoko  ant  žemės,  paėmė  kupranugario  pavadį  ir,  nepaisydamas  jo  garsaus  aikštijimosi, 
nusivedė  prie  skardžio  krašto.  Juodu  labai  atsargiai,  žingsnis  po  žingsnio,  ėmė  leistis  ne  tik 
saugodamiesi,  kad  nepaslystų,  nenugarmėtų  žemyn  ir  nenusisuktų  sprando,  bet  atidžiai 
apžiūrinėdami  kiekvieną  uolą  ir  kiekvieną  plokščią  akmenį,  nes  čia,  prie  druskos  ežero 
krašto,  knibždėte  knibždėjo  skorpionų. 

Atsidūręs  skardžio  apačioje,  Gaselis  su  palengvėjimu  atsiduso,  sustojo  ir  atidžiai  apžiūrėjo 
druskos  plutą,  prasidedančią  už  keturių  metrų.  Jis  žengė  į  priekį  ir  pabaksnojo  ją  koja. 
Atrodė  kieta  ir  tvirta.  Tada  išleido  iki  galo  pavadį  ir  apsivyniojo  jį  apie  riešą.  Žinojo,  kad  jei 
įklimps,  meharis  jį  ištrauks. 

Pajuto,  kaip  į  kulkšnį  jam  įsisiurbė  pirmasis  moskitas.  Saulės  galia  vis  didėjo,  ir  ši  vieta 
greitai  virs  pragaru. 

Jis  žengė  kelis  žingsnius.  Kartais  jam  pasirodydavo,  kad  girdi,  kaip  po  kojom  dejuoja  pluta, 
o  kai  kuriose  vietose  ji  įlinkdavo,  bet  nesuaižėdavo. 

Kupranugaris  klusniai  žengė  jam  įkandin,  bet  po  keturių  metrų  tikriausiai  instinktyviai 
pajuto  pavojų,  neryžtingai  sustojo  ir  piktai  subliuvo,  tarsi  protestuodamas  prieš  begalinę 
druskos  plynę,  kurioje  nebuvo  matyti  nė  skurdžiausio  krūmokšnio. 

-  Nagi  pirmyn,  kvaileli!  -  subarė  jį  pro  dantis.  -  Tik  jau  nesustok! 

Atsakydamas  kupranugaris  vėl  subliuvo,  bet  staigus  pavadžio  timptelėjimas  ir  du  skambūs 
keiksmažodžiai  padėjo  jam  apsispręsti.  Gyvulys  žengė  dar  dešimt  metrų  ir,  regis, 
nusiramino,  nes  sūri  druskos  pluta  jau  buvo  kietesnė  ir  netrukus  tapo  visiškai  tvirta  ir  saugi. 

Jie  žengė  lėtai,  visą  laiką  besileidžiančios  saulės  link,  ir  kai  tamsos  marška  pamažu  užklojo 
meharį,  Gaselis  vėl  atsisėdo  į  balną  ir,  žinodamas,  kad  gyvulys  neišklys  iš  kelio,  leido  jam 
eiti  vienam,  o  pats  susigūžė  aukštam  balne  ir  įkrito  į  ilgą  miegą.  Jis  jautėsi  tarsi  jūros  bangų 
sūpuojamas,  bet  toks  saugus  ir  laimingas,  lyg  būtų  miegojęs  šalia  Lailos  po  savo  chaimos 
stogu. 

Naktis  buvo  neapsakomai  tyli.  Neraudojo  vėjas,  gauruotos  vienkuprio  kojos  žengė  per 
druską  be  jokio  garso,  o  toli,  pačiame  neaprėpiamos  sebchos  viduryje,  reikalaudamos  savo 
grobio  nestūgavo  nei  hienos,  nei  šakalai.  O  kai  patekėjo  pilnas,  švytintis  ir  tyras  mėnulis,  jo 
šviesoje  sidabriniais  atšvaitais  suspindo  sužibo  milijonai  druskos  kristalų,  ir  raitelio  bei 
kupranugario  pavidalai  atrodė  tokie  nerealūs  ir  fantasmagoriški,  tarsi  išnirę  naktyje  iš 
Niekur  ir  keliaujantys  į  Niekur.  Tai  buvo  visiškos,  absoliučios  vienatvės  paveikslas,  nes 
tikriausiai  dar  niekada  joks  žmogus  nebuvo  toks  vienišas  kaip  tasai  targi  druskos  ežero 
viduryje. 

-  Žiūrėk,  jis  ten! 

Leitenantas  padavė  žiūronus  seržantui  Achamukui,  tas  pakėlė  juos  prie  akių,  nustatė 
ryškumą  ir  tada  iš  tikrųjų  pamatė  raitelį,  tolstantį  nuo  jų  svilinančioje  ryto  saulėje. 

-  Taip,  tai  jis,  -  atsakė  seržantas,  -  atrodo,  bus  mus  pastebėjęs.  Jis  sustojo  ir  žiūri  į  mūsų 
pusę. 

Leitenantas  Rachmanas  vėl  paėmė  žiūronus,  nukreipė  juos  į  bėglį  ir  pro  ūką, 
mirguliuojantį  virš  balto  ežero  paviršiaus,  pamatė  Gaselį  Sajahą,  taip  pat  žiūrintį  į  juos  nuo 
sebchos  krašto.  Rachmanas  žinojo,  kad  targi,  turintys  vanago  akis,  įpratusias  prie  didelių 
atstumų,  mato  be  žiūronų  taip  pat,  kaip  paprastas  žmogus  -  su  žiūronais. 

Juodu  žiūrėjo  vienas  į  kitą,  nors  iš  tikrųjų  per  tokį  atstumą  galėjai  įžvelgti  tik  neaiškų 
gyvulio  pavidalą,  dėl  oro  mirgesio,  regis,  linguojantį  čia  į  vieną,  čia  į  kitą  pusę.  Leitenantas 

mielai  būtų  norėjęs  sužinoti,  ką  galvoja  targi,  staiga  supratęs,  kad  buvo  pagautas  druskos 
spąstų  viduryje  ir  neturi  jokio  šanso  iš  jų  pabėgti. 

-  Pasirodo,  viskas  daug  lengviau,  nei  maniau,  -  tarė  leitenantas. 

-  Bet  mes  jo  dar  nesugavom,  -  atsakė  Achamukas. 

Rachmanas  atsigręžė  į  jį. 

-  Ką  nori  pasakyti? 

-  Tai,  ką  pasakiau,  -  nesutriko  seržantas.  -  Mūsų  mašinos  negali  nusileisti  į  druskos  ežerą. 
Gal  ir  sugebėtume  rasti  tinkamą  šlaitą,  bet  paskui  įklimptume  į  druską.  O  pėstute  niekad  jo 
nepagausim. 

Leitenantas  Rachmanas  suprato,  kad  jis  teisus,  ir  griebė  radijo  telefono  ragelį. 

-  Seržante!  -  sušuko.  -  Seržante  Malikai!  Ar  mane  girdit? 

Aparatas  sušvilpė,  suurzgė,  atsikrenkštė  ir  tada  pasigirdo  aiškus  seržanto  Maliko  ei 
Haideri  balsas. 

-  Klausau,  leitenante. 

-  Vakariniame  sebchos  krante  aptikome  bėglį.  Jis  eina  mūsų  link,  nors,  manau,  mus 
pamatė. 

Rachmanui  pasigirdo,  kad  seržantas  nusikeikė  kimiu  balsu.  Netrukus  atsakė: 

-  Bet  aš  negaliu  toliau  važiuoti.  Radau  nuožulnią  vietą,  bet  pluta  neišlaiko  džipo. 

-  Tada  nematau  kitos  išeities,  kaip  apsupti  druskos  ežerą  ir  palaukti,  kol  troškulys  privers 
targi  pasiduoti. 

-  Pasiduoti?  -  Balsas  buvo  nepatiklus,  kupinas  nuostabos.  -  Du  žmones  nužudęs  targi 
niekada  nepasiduos! 

Achamukas  pritardamas  linktelėjo. 

-  Verčiau  mirs,  bet  nepasiduos. 

-  Tai  įmanoma,  -  sutiko  Rachmanas,  -  bet  mes  negalim  jo  pasiekti.  Turim  laukti. 

-  Klausau,  pone  leitenante! 

-  Nesitraukit  nuo  telefono.  Aš  baigiau. 

Jis  išjungė  aparatą  ir  atsisuko  į  Achamuką. 

-  Kas  čia  darosi?  -  iškošė  pro  dantis.  -  Gal  jis  įsivaizduoja,  kad  vaikysimės  targi  po  visą 
lygumą,  kol  jis  vedžios  mus  už  nosies  ar  paleis  kulką  į  kaktą?..  -  Jis  patylėjo,  paskui  atsisuko 
į  vieną  iš  kareivių. 

-  Atnešk  man  baltą  vėliavą,  -  įsakė. 

-  Norite  derėtis?  -  nustebo  Achamukas.  -  Kas  jums  iš  to? 

Leitenantas  gūžtelėjo  pečiais. 

-  Nežinau.  Bet  padarysiu  viską,  ką  tik  galėsiu,  kad  daugiau  nebūtų  pralietas  kraujas. 

-  Leiskit  eiti  man,  -  paprašė  seržantas.  -  Nesu  targi,  bet  gimiau  šiose  vietose  ir  gerai  jas 
palįstu. 

Leitenantas  griežtai  papurtė  galvą. 

-  Į  pietus  nuo  Sidi  ei  Madijos  dabar  aš  esu  aukščiausias  pagal  rangą  valdžios  atstovas,  - 
tarė  jis.  -  Gal  jis  manęs  paklausys. 

Jis  paėmė  kastuvą,  prie  jo  galo  kareivis  buvo  pririšęs  baltą  purviną  nosinę.  Atidavęs 
pistoletą,  ėmė  atsargiai  leistis  pavojinga  nuokalne. 

-  Jei  man  kas  atsitiks,  vadovavimą  perimsi  tu,  -  šūktelėjo  Achamukui.  -  Supratai? 

-  Supratau,  pone  leitenante! 

Klupinėdamas,  svirduliuodamas  ir  tik  per  plauką  neprasmegęs  į  bedugnę,  leitenantas 
nusileido  žemyn  ir  nepatikliai  apžiūrėjo  ploną  druskos  plutą.  Jis  žinojo,  kad  jį  stebi  jo  vyrai. 
Apsisuko  ir  ryžtingu  žingsniu  nuėjo  tolimo  vienišo  raitelio  ir  kupranugario  link,  melsdamas 
Aukščiausiąjį,  kad  tik  po  kojom  neprasmegtų  žemė. 

Pasijutęs  saugus,  kepinant  saulei,  jis  žengė  toliau  mojuodamas  vargana  vėliava.  Nuo 
pragariško  karščio  pasaulis  aplink  buvo  virtęs  švino  lydymo  krosnimi.  Rachmanas  juto,  kad 
šioje  druskos  lomoje,  be  menkiausio  vėjelio  dvelktelėjimo  įkaitintoje  saulės,  karštis  buvo 
pašokęs  dar  penkiais  laipsniais.  Svilinantis  oras  degino  plaučius. 

Iš  tolo  pastebėjo,  kaip  targi  parklupdė  kupranugarį  ir  atsistojęs  šalia  ėmė  laukti,  nukreipęs 
į  jį  šautuvo  vamzdį.  Vos  nuėjęs  pusę  kelio,  leitenantas  jau  ėmė  gailėtis  savo  sumanymo:  visu 
jo  kūnu  žliaugė  prakaitas,  uniforma  permirko  nors  gręžk,  ir  jam  dingojosi,  kad  tuoj 
nebeklausys  kojos. 

Be  jokios  abejonės,  paskutinis  kilometras  buvo  ilgiausias.  Likus  dešimčiai  metrų  iki 
Gaselio,  sustojo,  kad  atsikvapstytų,  atgautų  jėgas.  Pagaliau  tyliai  sušnibždėjo: 

-  Vandens  turi? 

Targi  papurtė  galvą.  Jo  šautuvas  tebebuvo  nutaikytas  leitenantui  į  krūtinę. 

-  Jo  reikia  man.  Atsigersi,  kai  grįši  atgal. 

Rachmanas  supratingai  linktelėjo  ir  apsilaižė  lūpas,  bet  pajuto  tik  sūrų  prakaito  skonį. 

-  Tu  teisus,  -  pripažino.  -  Kvailai  padariau,  kad  nepasiėmiau  gertuvės.  Kaip  tu  ištveri  tokį 
karštį? 

-  Aš  įpratęs...  Atėjai  pasikalbėti  apie  orą? 

-  Ne.  Atėjau  prašyti,  kad  pasiduotum.  Juk  nuo  mūsų  niekur  nepabėgsi!..  iš  skaitiniai.org 


-  Tai  gali  nuspręsti  tik  Alachas.  Dykuma  didelė. 

-  Bet  ne  šis  druskos  ežeras.  Be  to,  tave  iš  visų  pusių  supa  mano  vyrai.  -  Rachmanas  metė 
žvilgsnį  į  subliūškusią  gerbę,  kabančią  ant  kupranugario  balno.  -  Turi  nedaug  vandens.  Ilgai 
neatsilaikysi.  -  Truputį  pagalvojęs,  pridūrė:  -  Jei  eisi  su  manim,  pažadu,  kad  būsi  garbingai 
teisiamas. 

-  Manęs  nėra  už  ką  teisti,  -  tvirtai  atsakė  Gaselis.  -  Mubaraką  nužudžiau  dvikovoje  pagal 
senus  savo  rasės  papročius,  o  karininkui  įvykdžiau  mirties  nuosprendį  todėl,  kad  buvo 
žudikas  ir  sulaužė  šventus  svetingumo  įstatymus...  Pagal  targi  įstatymus  aš  nepadariau  jokio 
nusikaltimo. 

-  Tada  ko  bėgi? 

-  Todėl,  kad  žinau:  nei  netikėliai  rumiai ,  nei  jūs,  nusikopijavę  jų  kvailus  įstatymus, 
negerbsite  manųjų,  nors  visi  mes  gyvename  dykumoje.  Tau  aš  esu  purvinas  Vėjo  sūnus, 
kuris  nužudė  vieną  iš  taviškių,  o  ne  Kel  Tagelmusto  inmučaras,  įvykdęs  teisingumą, 
siekiantį  tūkstantį  metų.  Tie  įstatymai  buvo  jau  tada,  kai  dar  niekas  iš  jūsų  nė  nesapnavo, 
jog  kada  nors  vaikščiosit  šia  žeme. 

Leitenantas  Rachmanas  papurtė  galvą  ir  atsargiai  atsisėdo  ant  kietos  druskos  plutos. 

-  Ne,  tu  man  nesi  joks  purvinas  Vėjo  sūnus.  Man  tu  kilmingas  ir  drąsus  imohagas,  ir  aš 
suprantu,  kodėl  taip  pasielgei.  -  Truputį  patylėjęs,  kalbėjo  toliau:  -  Ir  pritariu  tau. 
Tikriausiai  taip  būčiau  reagavęs  ir  aš  -  nebūčiau  leidęs  savęs  įžeisti.  -  Jis  garsiai  atsiduso.  - 
Bet  mano  pareiga  įduoti  tave  valdžiai  ir  išvengti  kraujo  praliejimo.  Prašau!  -  ėmė  maldauti. 
-  Neapsunkink  visko  dar  labiau! 

Būtų  galėjęs  prisiekti,  kad  jo  pašnekovas  nusišypsojo  po  šydu,  nes  ironiškai  paklausė: 

-  Kam  visko  neapsunkinti?  -  Jis  papurtė  galvą.  -  Targi  viskas  tampa  sunku  tą  akimirką, 
kai  jis  praranda  savo  laisvę. 

Mūsų  gyvenimas  labai  sunkus,  bet  mums  viską  atperka  laisvė.  Jeigu  prarastume  laisvę, 
prarastume  gyvenimo  prasmę.  -  Kiek  patylėjęs,  paklausė:  -  Ką  jūs  man  padarytumėte? 
Nuteistumėt  dvidešimčiai  metų? 

-  Nebūtinai  dvidešimt... 

-  Ne?  Tai  kiek?  Penkeriems?  Aštuoneriems?  -  Gaselis  paniekinamai  mostelėjo  ranka.  - 
Gerai  manęs  klausyk:  nė  vienos  dienos!  Aš  mačiau  jūsų  kalėjimus,  man  pasakojo,  koks 
juose  gyvenimas,  ir  aš  žinau,  kad  neištverčiau  nė  vienos  dienos.  -  Jis  išraiškingai  mostelėjo 
ranka,  parodydamas,  kad  eina  toliau.  -  Jei  nori  mane  pagauti,  pirma  surask... 

Rachmanas  sunkiai  atsistojo,  su  siaubu  galvodamas,  kad  vėl  reikės  grįžti  ilgą  kelią  saulėje, 
kepinant  pragariškam  karščiui. 

-  Daugiau  tavęs  neieškosiu,  -  tepasakė  atsukdamas  jam  nugarą. 

Gaselis  stebėjo,  kaip  jis  tolsta  pasiramstydamas  basliu,  ką  tik  atstojusiu  jam  vėliavos  kotą. 
Jis  svarstė,  ar  leitenantas  sugebės  pasiekti  sebchos  kraštą,  ar  nugrius  pakirstas  saulės 
smūgio. 

Gaselis  įsmeigė  į  kietą  druskos  plutą  takubą  ir  šautuvą,  užtiesė  ant  jų  antklodę  ir  pasirengė 
kantriai  laukti,  kol  praslinks  sunkiausios  dienos  valandos... 

Jis  nemiegojo  -  jo  akys  buvo  įsmeigtos  į  tašką,  kur,  atsimušę  nuo  mašinų,  blyksėjo 
metaliniai  saulės  atspindžiai.  Jautė,  kaip  minutė  po  minutės  tirštėja  rūkas  ir  kyla  karštis, 
galintis  užvirinti  gyslose  kraują.  Karštis  buvo  toks  stiprus,  varginantis  ir  slogus,  kad  net 
sukėlė  mehario  nepasitenkinimą,  nors  prie  šutros  jis  buvo  įpratęs. 

Gaselis  žinojo,  kad  čia,  druskos  ežero  viduryje,  ilgai  neišgyventų.  Vandens  jam  buvo  likę 
vos  kelioms  dienoms.  Netrukus  imtų  kliedėti,  paskui  mirtų  nuo  troškulio  -  pačia 
siaubingiausia  mirtimi,  kurios  tuaregai  bijojo  nuo  pat  gimimo. 

SERŽANTAS  ACHAMUKAS  kritišku  žvilgsniu  pažvelgė  į  aukštai  kabančią  saulę  ir  ėmė 
atidžiai  tyrinėti  druskos  ežero  krantus. 

-  Nepraeis  nė  pusvalandis,  ir  mus  gyvus  suės  moskitai,  -  pasakė  rūsčiu  veidu.  -  Turim 
trauktis  atgal. 

-  Galim  užkurti  laužus. 

Seržantas  ryžtingai  papurtė  galvą. 

-  Nuo  šito  maro  neišgelbės  nei  ugnis,  nei  niekas,  -  tarė  jis.  -  Kai  tik  jie  pradės  pulti, 
kareiviai  ims  bėgti,  ir  aš  jų  nesulaikysiu.  -  Jis  nusišypsojo.  -  Aš  taip  pat  nestovėsiu  ir 
nelauksiu. 

Rachmanas  norėjo  kažką  atsakyti,  bet  jį  nutraukė  vienas  iš  jo  kareivių.  Vyras  parodė 
ranka  druskos  ežero  link  ir  sušuko: 

-  Žiūrėkit!  Jis  bėga! 

Leitenantas  paėmė  žiūronus  ir  nukreipė  į  judantį  tašką. 

Iš  tikrųjų,  sutvarkęs  savo  juokingą  stovyklą,  targi  vedėsi  už  pavadžio  kupranugarį  ir 
pamažu  tolo. 

Susimąstęs  leitenantas  atsisuko  į  Achamuką. 

-  Kur  jis  eina? 

Achamukas  gūžtelėjo  pečiais. 

-  Kas  gali  žinoti,  kas  dedasi  tuarego  galvoje? 

-  Visa  tai  man  nepatinka. 

-  Man  taip  pat. 

Akivaizdžiai  susirūpinęs,  leitenantas  mąstė. 

-  Tikriausiai  bandys  pasprukti  naktį,  -  tarė  nelabai  užtikrintai.  -  Achamukai,  imk  tris 
vyrus  ir  traukit  į  šiaurinį  kraštą,  o  tu,  Šaudai,  -  į  pietinį...  Malikas  saugo  rytinį,  o  aš 
pridengsiu  šį  rajoną.  -  Jis  papurtė  galvą.  -  Jei  būsim  akylus,  jis  nepraeis. 

Seržantas  nieko  neatsakė,  bet  buvo  aišku,  kad  savo  viršininko  optimizmui  nepritaria. 
Achamukas  buvo  beduinas  ir  gerai  pažinojo  tuaregus,  bet  taip  pat  pažinojo  ir  savo  kareivius 
kalniečius,  atliekančius  būtinąją  karo  tarnybą  dykumoje,  bet  nesuprantančius  jos  ir 
nenorinčius  suprasti.  Achamukas  žavėjosi  leitenantu  Rachmanu,  vertino  jo  pastangas 
prisitaikyti  prie  šių  vietų,  jo  norą  tapti  tikru  žinovu,  bet  akivaizdu,  kad  jam  dar  reikia  daug 
ko  išmokti.  Sacharos  ir  jo  žmonių  neperprasi  nei  per  metus,  nei  per  dešimt.  Juoba 

neįmanoma  suprasti,  kaip  mąsto  gudrūs,  pažiūrėti  paprasti,  bet  iš  tikrųjų  labai  sudėtingos 

prigimties  Vėjo  sūnūs. 

Jis  paėmė  nuo  sėdynės  žiūronus  ir  nukreipė  į  vyrą  ir  į  linguojantį  jam  iš  paskos 
kupranugarį,  pamažu  tolstančius  ir  virstančius  vos  įžiūrimais  taškeliais. 

Kodėl  targi  vėl  eina  į  tą  siaubingą  krosnį,  jis  nežinojo,  bet  nujautė,  kad  tas  žmogus  bus 
sumanęs  kažkokią  gudrybę.  Jeigu  tiek  mažai  vandens  turintis  tuaregas  kažkur  traukia  su 
savo  kupranugariu,  vadinasi,  turi  labai  rimtą  priežastį. 

Prie  ausies  kažkas  suzyzė,  ir  jis  pašoko. 

-  Važiuojam!  -  sušuko.  -  Moskitai! 

Jie  greitai  sušoko  į  mašinas  jau  mostaguodami  rankom  ir  vaikydamiesi  nuo  veido 
vabzdžius.  Greitai  greitai,  kaip  tik  galėjo,  nelygiu  ežero  paviršiumi  paliko  pelkėtą  vietovę. 
Paskui  išsiskyrė  ir  nuvažiavo  į  priešingas  puses. 

Leitenantas  Rachmanas  įsakė  savo  vyrams  likti  su  juo,  įrengti  stovyklą  ir  paruošti 
vakarienę.  Tada  paprašė  sujungti  su  seržantu  Maliku  ei  Haideri,  norėdamas  jį  informuoti 
apie  savo  pastovio  vietą  ir  bėglio  kelius. 

-  Aš  taip  pat  nežinau,  ką  jis  sumanė,  pone  leitenante,  -  prisipažino  Malikas.  -  Bet,  man 
regis,  tas  tipas  labai  gudrus.  Gal,  -  pridūrė  kiek  pagalvojęs,  -  vertėtų  jį  pasekti. 

-  Tikriausiai  jis  to  ir  nori,  -  atsakė  leitenantas.  -  Prisimink,  kad  jis  garsėja  taiklumu.  Be  to, 
turi  ne  tik  šautuvą,  bet  ir  kupranugarį.  Pėstute  būtume  prieš  jį  bejėgiai,  todėl  palaukim. 

Jie  laukė  visą  naktį  nesumerkdami  akių,  dėkingi  mėnuliui  už  šviesą.  Budėjo  su  užtaisytais 
ginklais,  atidžiai  įsiklausydami  į  menkiausią  bruzdesį. 

Bet  nieko  neatsitiko.  Kai  horizonte  pakilo  saulė,  jie  vėl  grįžo  į  savo  krantą.  Ir  kone 
pačiame  druskos  ežero  viduryje  išvydo  klūpantį  meharį  ir  ramiai  jo  šešėlyje  miegantį  vyrą. 

Iš  keturių  pusių  visą  dieną  į  miegantį  vyrą  buvo  nukreipta  keturios  poros  žiūronų,  bet  nei 
raitelis,  nei  kupranugaris  nepadarė  nė  menkiausio  judesio,  kurį  būtų  buvę  įmanoma 
pastebėti  iš  tokio  atstumo. 

Kai  vėl  ėmė  temti,  prieš  pat  moskitams  paliekant  savo  lindynes,  leitenantas  Rachmanas 
dar  sykį  kreipėsi  į  savo  vyrus  per  radiją: 

-  Jis  nė  nekrustelėjo,  -  pasakė.  -  Ką  apie  tai  manote  jūs? 

Seržantas  Malikas  prisiminė  targi  jam  pasakytus  žodžius: 

„Turi  gyventi  kaip  akmuo  ir  stengtis  nepadaryti  nė  vieno  judesio,  kuris  sukeltų  troškulį. 
Net  naktį  turi  judėti  lėtai,  kaip  juda  chameleonas,  ir  tada,  jei  tapsi  nejautrus  šalčiui  ir 
troškuliui,  o  svarbiausia,  jei  įstengsi  nugalėti  mirties  baimę  ir  išlikti  ramus,  -  tada  galbūt  tau 
pavyks  išgyventi.“ 

-  Jis  taupo  jėgas...  -  seržantas  Malikas  atsakė  per  radiją  leitenantui  Rachmanui.  -  Bet  šią 

-  Jam  reikės  mažiausiai  keturių  valandų,  kad  pasiektų  sebchos  krantą,  -  įsiterpė 
Achamukas.  -  Ir  dar  vienos,  kad  tamsoje  užsikeberiotų  aukštyn  ir  atsidurtų  ten,  kur  ir  mes, 
-  paskaičiavo  mintyse  seržantas.  -  Turime  būti  ypač  akylus  iki  vidurnakčio.  Jei  lauks  ilgiau, 
nebespės  nuo  mūsų  pabėgti,  net  jeigu  jam  pavyktų  praeiti  pro  mus  nepastebėtam. 

-  Jis  nesuvaldys  užsiaikštijusio  kupranugario,  -  prisiminė  Saudas,  užėmęs  pietinį 
stebėjimo  postą.  -  Čia  moskitai  susimetę  į  tikrus  debesis.  Be  to,  čia  pilna  požeminių 
vandens  srovių.  Jei  prieis  arčiau,  ežeras  jį  praris. 

Leitenantas  Rachmanas  buvo  įsitikinęs,  kad  targi  mieliau  norėtų  būti  prarytas  druskos 
liūno,  nei  sugaunamas  gyvas,  bet  pratylėjo,  tik  savo  vyrams  įsakė: 

-  Keturias  valandas  pamiegokit,  bet  paskui  būkit  labai  akylus. 

Naktis  buvo  tokia  pat  ilga  ir  įtempta  kaip  praėjusioji.  Lygią  it  stalas  lygumą  apšvietė 
nepaprastai  ryškus  mėnulis,  ir  rytas  užklupo  vyrus  mirtinai  išvargintus,  nusikamavusius, 
raudonom  nuo  žiūrėjimo  į  tamsą  akim.  Nuo  didžiulės  įtampos  visi  buvo  labai  suirzę. 

Vėl  prisiartinę  prie  druskos  ežero  kranto,  targi  ir  kupranugarį  jie  išvydo  toje  pačioje 
vietoje.  Regis,  tie  nebuvo  nė  krustelėję. 

Susinervinęs  leitenantas  sušuko  į  mikrofoną: 

-  Na,  ką  pasakysite? 

-  Kad  jis  tikras  pamišėlis!  -  piktai  atrėžė  Malikas.  -  Tikriausiai  jau  nebeturi  vandens.  Kaip 
ištvers  dar  vieną  dieną  tokiame  pragare? 

Atsakymo  niekas  nežinojo.  Net  jiems,  stovintiems  toliau  nuo  slėnio  ir  turintiems  pilnus 
bidonus  vandens,  mintis  praleisti  dar  vieną  dieną  šitoje  krosnyje  atrodė  nepakeliama,  bet 
targi,  regis,  ketino  prastumti  dieną  nė  nekrustelėdamas. 

-  Čia  jau  savižudybė...  -  tyliai  sumurmėjo  leitenantas.  -  Taip,  savižudybė,  o  aš  niekada 
netikėjau,  kad  targi  galėtų  nusižudyti.  Jis  akivaizdžiai  prašosi  amžinojo  prakeiksmo! 

Tai  buvo  ilgiausia  diena  jo  gyvenime.  Ir  karščiausia. 

Druska  atmušinėjo  saulės  spindulius  vis  labiau  kibirkščiuodama,  todėl  menkutis  jo 
prieglobstis  atrodė  juokingai  bevertis.  Targi  ir  kupranugaris  gulėjo  lyg  nutrenkti  žaibo.  Vos 
tik  meharis  atsiklaupė,  Gaselis  surišo  jam  visas  keturias  kojas,  nors  jam  skaudėjo  širdį,  kad 
sukelia  gyvuliui  tokias  kančias,  kokių  jis,  šitiek  metų  nešiojęs  šeimininką  per  smėlynus  ir 
akmenis,  tikrai  nenusipelnė. 

Tarsi  pro  miegus  sukalbėjo  maldas  ir  lyg  pro  miegus  juto,  kaip  slenka  valandos, 
nejudėdamas,  net  nepakeldamas  rankos,  kad  nusivaikytų  musę,  nors,  tiesą  sakant,  čia  jų 
nebuvo.  Kaip  jos  būtų  ištverusios  tokį  pragarą?  Jis  iš  visų  jėgų  grūmėsi,  kad  virstų  akmeniu, 
užmirštų  savo  kūną  ir  jo  reikmes,  suvokdamas,  kad  gerbose  jau  neliko  nė  lašo  vandens,  ir 
jausdamas,  kaip  pamažu  džiūsta  oda.  Jį  persekiojo  keistas  jausmas,  kad  venorųi%(y^j4i|ęįąįi 


teka  tirštėjantis  kraujas. 

Po  vidudienio  prarado  sąmonę  ir  gulėjo  atsirėmęs  į  gyvulio  kūną,  plačiai  prasižiojęs, 
nepajėgdamas  kvėpuoti,  nes  oras,  regėjosi,  tapo  toks  sūdrus,  kad  neįstengė  pasiekti  plaučių. 

Jis  klejojo,  bet  išdžiūvusi  gerklė  ir  pamėlęs  liežuvis  neišleido  jokio  garso.  Sąmonę  atgavo 
tik  tada,  kai  kelis  sykius  krūptelėjęs  meharis  ėmė  gailiai  bliūvauti.  Aimana,  atrodė,  veržiasi 
iš  pačių  gyvulio  vidurių.  Gaselis  atsimerkė,  bet  vėl  užsimerkė,  apžilpintas  baltai  akinamo 
ežero  spindesio. 

Dar  nė  viena  diena,  netgi  ta,  kai,  spjaudydamas  į  smėlį  kraujais  ir  plaučiais,  merdėjo 
pirmagimis,  neatrodė  jam  tokia  ilga. 

Ir  tokia  karšta. 

Paskui  atėjo  naktis.  Žemė  vėso  labai  pamažu,  plaučiai  ėmė  lengviau  traukti  orą,  ir  jis 
atsimerkė  tik  tada,  kai  pajuto,  kad  tinklainės  jau  nebado  įkaitę  durklai.  Pabudęs  iš  letargo, 
ėmė  bliauti  ir  bejėgiškai  muistytis  meharis.  Gaselis  mylėjo  savo  gyvulį,  ir  širdį  jam  smelkė 
gailestis,  kad  jo  laukia  neišvengiama  mirtis.  Jis  matė,  kaip  kupranugaris  gimė,  ir  iš  pirmo 
žvilgsnio  suprato,  koks  bus  nartus,  atkaklus  ir  kilnus.  Meiliai  juo  rūpinosi,  išmokė  klausyti 
savo  balso  ir  kulno  prisilietimo  prie  kaklo  bei  savitos  kalbos,  kurią  suprato  tik  juodu. 
Niekada  per  tuos  metus  nereikėjo  jo  mušti.  Ir  gyvulys  nė  karto  nemėgino  jam  įkąsti  ar 
pulti,  net  pavasarį,  poravimosi  dienomis,  kai  kiti  patinai  tapdavo  isteriški  ir  nesuvaldomi, 
šiepdavo  dantis  ir  neretai  numesdavo  žemėn  savo  nešulį  ir  raitelį.  Taip,  šis  gražus  gyvulys 
buvo  tikra  Alacho  palaima,  bet  dabar  išmušė  jo  valanda,  ir  jis  tai  žinojo. 

Palaukęs,  kol  virš  horizonto  pasirodys  mėnulis  ir  savo  spinduliais  nušvies  žemę,  o  šie, 
atsimušę  nuo  ežero  paviršiaus,  naktį  pavers  šviesia  diena,  jis  išsitraukė  aštrų  durklą  ir  vienu 
stipriu,  žiauriu  ir  giliu  brūkštelėjimu  perrėžė  baltą  kaklą. 

Kalbėdamas  ritualinę  maldą,  Gaselis  į  vieną  gerbę  ėmė  rinkti  burbulais  trykštantį  kraują. 
Kai  gerba  buvo  pilna,  išgėrė  šiltą,  dar  virpuliuojantį  kraują  ir  iš  karto  pasijuto  atgavęs  jėgas. 
Palaukęs  kelias  minutes,  susikaupęs  atsargiai  apčiupinėjo  kupranugario  pilvą,  bet  pririštas 
besigaluojantis  gyvulys  nesujudėjo,  tik  nuolankiai  palenkė  galvą.  Įsitikinęs,  kad  rado 
tinkamą  vietą,  targi  nušluostė  durklą  į  šiurkštų  balno  mituką,  iš  visų  jėgų  suvarė  jį  į  pilvą  ir, 
kad  žaizda  būtų  gilesnė,  kelis  kartus  pasukiojo.  Ištraukus  ginklą,  pirma  ištryško  truputis 
kraujo,  paskui  pliūptelėjo  žalsvas  dvokiantis  vanduo.  Gaselis  prisipildė  antrą  gerbę.  Tada 
delnu  užspaudė  sau  nosį,  užsimerkė  ir  prispaudęs  lūpas  prie  žaizdos  ėmė  gerti  šlykštų  skystį, 
suvokdamas,  kad  nuo  jo  priklauso  gyvybė. 

Vandenį  išgėrė  iki  paskutinio  lašo,  nors  troškulį  jau  buvo  numalšinęs  ir,  regėjosi,  jam 
tuojau  pat  sprogs  skrandis. 

Paskui,  kad  nesusivemtų,  ėmė  galvoti  apie  kitus  dalykus,  stengdamasis  užmiršti  skonį  ir 
kvapą  vandens,  kupranugario  pilve  išbuvusio  daugiau  nei  penkias  paras.  Kad  užsimirštų  ir 
ištvertų,  targi  turėjo  sukaupti  visą  valios  jėgą. 

Ir  tada  pagaliau  užmigo. 

-  JIS  NEGYVAS...  -  sušnabždėjo  leitenantas  Rachmanas.  -  Greičiausiai  negyvas.  Jau 
keturias  dienas  nė  krust,  tarsi  būtų  pavirtęs  druskos  stulpu. 

-  Gal  nori,  kad  nueičiau  ir  įsitikinčiau?..  -  pasisiūlė  vienas  iš  kareivių,  suvokdamas,  kad  už 
tokį  pasiūlymą  galėtų  gauti  kapralo  antsiuvus.  -  Karštis  jau  ima  slūgti. 

Rachmanas  lėtai  papurtė  galvą,  degdamasis  pypkę  ilga  ir  stora  pintimi,  vienu  jūreivių 
dažniausiai  naudojamų  daikčiukų,  labai  praverčiančių  ir  vėjų  plakamoje  smėlio  dykumoje. 

-  Šituo  targi  aš  nepasitikiu,  -  prisidegęs  pypkę  pagaliau  tarė  leitenantas.  -  Nenoriu,  kad 
tamsoje  tave  nušautų. 

-  Bet  negalim  čia  stypsoti  ir  laukti  visą  gyvenimą,  -  paprieštaravo  jam  kareivis.  -  Vandens 
liko  vos  trims  dienoms. 

-  Žinau...  -  sutiko  leitenantas.  -  Jeigu  iki  ryto  nieko  neatsitiks,  iš  kiekvienos  pusės  pasiųsiu 
po  vyrą.  Nenoriu  kvailai  rizikuoti. 

Bet  likęs  vienas  pagalvojo:  ar  tik  ne  didžiausias  pavojus  būtų  laukti,  tai  yra  žaisti  pagal 
targi  taisykles?  Jis  vis  dar  neįstengė  įspėti  jo  ketinimų  ir  susitaikyti  su  mintimi,  kad 
tuaregas  nusprendė  be  kovos  mirti  nuo  karščio  ir  troškulio.  Žinojo,  kad  Gaselis  Sajahas  - 
vienas  iš  paskutinių  tikrai  laisvų  tuaregų,  kilmingas  inmučaras ,  kone  princas  tarp  saviškių, 
sugebėjęs  nujoti  į  „tuščią  žemę“,  grįžti  atgal,  susigrumti  su  ištisa  armija  kareivių  ir  atkeršyti 
už  įžeidimą.  Pagautas  į  spąstus,  toks  žmogus  nesusitaikytų  su  mirtimi.  Tuaregų  pasaulyje 
savižudybei  nėra  vietos,  kaip  ir  daugelio  musulmonų  galvose,  nes  jie  žino,  kad  tas,  kuris 
pasikėsino  prieš  savo  gyvybę,  niekada  nepateks  į  Rojų.  Gal  bėglys,  kaip  ir  daugelis  jo  tautos 
vyrų,  nėra  karštas  tikintysis  ir  neišsaugojo  daugybės  senųjų  tradicijų,  bet  vis  dėlto 
Rachmanas  neįsivaizdavo,  kad  jis  galėtų  nusišauti,  persipjauti  venas  ar  ramiausiai  laukti, 
kada  jį  pribaigs  karštis  ir  troškulys. 

Ne,  jis  buvo  įsitikinęs,  kad  tas  žmogus  turi  planą.  Makiavelišką  ir  sykiu  labai  paprastą, 
jame  svarbiausią  vietą  tikriausiai  užima  jį  supantys  daiktai,  kuriais  targi  išmoko  naudotis 
dar  prieš  gimdamas.  Bet  kad  ir  kaip  leitenantas  suko  galvą,  vis  tiek  neįstengė  to  plano 
perprasti.  Įsivaizdavo,  kad  tuaregas  tik  nori  pasinaudoti  jo  vyrų  ir  jo  nuovargiu,  be  to, 
stengiasi  juos  įtikinti,  kad  tokiame  svilinančiame  karštyje  neįstengtų  išgyventi  jokia  gyva 
būtybė.  Jis  žaidžia  su  jais  norėdamas  įteigti  jų  sąmonei  ar  net  pasąmonei,  kad  jie  tyko 
lavono,  todėl  patys  to  nesuvokdami  po  truputį  praranda  budrumą,  ir  jis  galės  prasprūsti  pro 
jų  akis  ir  lyg  vaiduoklis  dingti  dykumoje. 

Rachmanas  samprotavo  logiškai,  tai  gerai  žinojo  ir  pats,  bet  tuo  metu,  kai  buvo  visiškai 
tikras,  kad  samprotauja  teisingai,  staiga  prisiminė  nepakeliamą  karštį,  kurį  turėjo  iškęsti 
nusileidęs  į  druskos  ežerą,  ir  paskaičiavo,  kiek  žmogui  reikia  vandens,  kad  išgyventų,  net  jei 
tas  žmogus  -  targi,  ir  tada  suvokė,  jog  visos  jo  prielaidos  subliūško:  ne,  nėra 


kad  bėglys  būtų  gyvas. 

-  Jis  negyvas...  -  pakartojo  dar  sykį  pykdamas  ant  savęs  ir  savo  bejėgiškumo.  -  Be  jokios 
abejonės,  tas  kekšės  vaikas  turi  būti  negyvas! 

*  *  * 


Bet  Gaselis  Sajahas  buvo  gyvas. 

Nejudėdamas,  kaip  nejudėdamas  ištūnojo  keturias  dienas  ir  kone  keturias  naktis,  jis 
žiūrėjo,  kaip  už  horizonto  leidžiasi  saulė.  Dykumą  staiga  užklos  tamsa,  ateis  naktis,  ir  jis 
pagaliau  įgyvendins  savo  planą. 

Jo  protas  tarsi  pakirdo  iš  keisto  stingulio,  į  kurį  sąmoningai  buvo  jį  nugramzdinęs,  kad 
kuriam  laikui  taptų  negyva  būtybe  -  pieniniu  augalu,  ergo  akmeniu  ar  druskos  kruopele 
tarp  milijonų  kitų  sebchos  kruopelyčių  -  ir  įveiktų  norą  gerti,  kvėpuoti  ar  šlapintis. 

Tarsi  jo  odos  poros  būtų  užsitraukusios,  šlapimo  pūslė  praradusi  ryšį  su  išoriniu  pasauliu, 
kraujas  virtęs  lipnia,  vos  tekančia  mase,  o  širdis  beveik  nustojusi  daužytis. 

Dėl  to  turėjo  liautis  galvoti,  prisiminti  ir  įsivaizduoti,  nes  žinojo,  kad  kūnas  ir  protas 
priklauso  vienas  nuo  kito,  ir  vien  Lailos  prisiminimas,  mintis  apie  tyro  vandens  šaltinį  ar 
svajos  apie  pabėgimą  iš  šito  pragaro  paskatintų  jo  širdį  plakti  greičiau,  ir  tada  jo  pastangos 
tapti  „akmeniniu  žmogumi“  nueitų  niekais. 

Bet  jam  pavyko,  ir  dabar  jis  budo  iš  ilgo  transo,  žiūrėjo  į  sutemas  ir  vertė  dirbti  protą, 
traukė  jį  iš  miego,  kad  jis  savo  ruožtu  priverstų  dirbti  kūną,  vėl  imtų  varinėti  kraują,  o 
kiekvienas  raumuo  atgautų  buvusią  jėgą  ir  lankstumą,  kurių  jam  prireiks. 

Visai  sutemus,  įsitikinęs,  jog  niekas  negali  jo  pamatyti,  pradėjo  judėti:  pirma  sulenkė  vieną 
ranką,  paskui  kitą,  tada  pajudino  kojas  bei  galvą  ir  pamėgino  išlįsti  iš  savo  prieglobsčio  nuo 
saulės  ir  atsistoti.  Stodamasis  turėjo  atsiremti  į  kupranugarį  ir  tik  tada  pajuto,  kad  nuo 
gyvulio  sklinda  aitri  smarvė. 

Susiieškojo  gerbę  ir,  pasitelkęs  neįtikimą  valią,  dar  sykį  atsigėrė  šlykštaus  žalsvo  skysčio. 
Buvo  sutirštėjęs,  lyg  ne  vanduo,  o  su  tulžim  sumaišytas  kiaušinio  baltymas. 

Paskui  susirado  durklą,  pastūmė  į  šalį  balną,  įtempęs  visas  jėgas  perrėžė  kupranugario 
kuprą  ir  atsipjovė  balkšvų  riebalų,  vėsaus,  jau  pradedančio  gesti  lajaus.  Bet  suvalgė, 
suvokdamas,  kad  tik  jis  gali  grąžinti  jėgas. 

Tad  ir  negyvas  jo  ištikimas  gyvulys  pasitarnavo  paskutinį  kartą:  padovanojo  jam  savo  venų 
kraują,  skrandžio  vandenį,  kad  jis  galėtų  grumtis  su  troškuliu,  ir  neįkainojamas  riebalų 
atsargas,  kad  grąžintų  jam  gyvybę. 

Po  valandos,  jau  visiškai  sutemus,  paskutinį  kartą  metė  į  jį  dėkingą  žvilgsnį,  pasiėmė 
ginklus,  gerbę  su  vandeniu  ir  neskubėdamas  leidosi  žingsniuoti  vakarų  link. 


iš  skaitiniai.org 


Buvo  nusivilkęs  mėlynąjį  gandurę  ir  dabar  vilkėjo  tik  apatiniais  baltiniais,  todėl  tapo 
panašus  į  baltą  dėmę,  tyliai  slenkančią  balta  dykuma,  ir  net  patekėjus  mėnuliui  ir  nutįsus 
pirmiesiems  šešėliams  daugiau  nei  už  dvidešimt  metrų  niekas  jo  nebūtų  pastebėjęs. 

Pasiekęs  šlaitą  ir  išvydęs  pirmuosius  uodus,  apsivyniojo  galvą  turbanu,  veidą  ir  akis 
prisidengė  lithamu  ir  iki  pat  žemės  nuleido  apdaro  skvernus,  kad  vabzdžiai  nesukandžiotų 
kulnų. 

Jų  buvo  milijonai  -  zyziančių  ir  grėsmingų,  ir  nors  truputį  mažiau  nei  temstant,  bet  dar 
nenusakomai  daug,  ir  jie  buvo  tokie  alkani,  kad  jis  turėjo  nuolat  vaikytis  juos  nuo  rankų  ir 
kaklo.  Jų  buvo  aibių  aibės  ir  tokių  didelių,  kad  kai  kurie  įgeldavo  per  drabužius. 

Jis  aiškiai  pajuto,  kaip  druskos  pluta  po  kojom  tampa  plonesnė  ir  pavojingesnė,  bet 
suprato  negalįs  niekuo  daugiau  pasikliauti,  tik  Alachu,  ir  tikėti,  kad  jis  ves  jo  žingsnius,  ir 
lengviau  atsikvėpė,  pajutęs  kojom  pirmą  nuo  šlaito  nukritusį  plokščią  akmenį.  Tada 
susirado  tinkamą  vietą,  kuria  galėtų  žengti  laisvai,  nesisaugodamas  net  skorpionų,  nes  ir  be 
jų  turėjo  daugybę  rūpesčių. 

Kairėje,  už  trijų  šimtų  metrų,  rado  vietelę  nesunkiai  užsiropšti  ant  kranto,  ir  kai  įveikęs 
aukštą  skardį  apžvelgė  neaprėpiamą  ergą  ir  lengvutis  vėjo  gūsis  padvelkė  jam  į  veidą, 
pargriuvo  išsekęs  ant  smėlio  ir  padėkojo  Visagaliui,  kad  leido  jam  ištrūkti  iš  mirties 
gniaužtų,  nors  vieną  akimirką  jo  tikėjimas  buvo  susvyravęs. 

Ilgokai  ilsėjosi,  stengdamasis  nekreipti  dėmesio  į  zyziančius  moskitus,  paskui  kantriai,  lyg 
vabzdžių  tykojantis  chameleonas,  metras  po  metro  nušliaužė  apie  pusę  kilometro  nuo 
ežero  krašto. 

Nė  karto  nepakėlė  galvos  aukščiau  nei  per  pėdą  virš  akmenų,  net  tada,  kai  prieš  pat  akis 
prašliaužė  nedidukė  gyvatė. 

Atsigulė  aukštielninkas,  pažvelgė  į  žvaigždes  ir  pagal  jas  apskaičiavo  laiką,  likusį  iki  aušros. 
Paskui  apsidairė  aplink  ir  rado  tinkamą  vietą:  tris  kvadratinius  metrus  stambaus  žvirgždo, 
iš  visų  pusių  apsupto  nedidelių  juodų  uolų.  Išsitraukė  durklą  ir  ėmė  tyliai  rausti 
trisdešimties  centimetrų  gylio  ir  savo  ūgio  ilgumo  duobelę.  Atsigulė  į  ją,  ir  kai  pirmasis 
saulės  spindulys  nušvietė  lygumą,  apsižėrė  žvyru,  palikdamas  nepridengtas  tik  akis,  šnerves 
ir  burną,  kurias  vidudienį,  didžiausio  karščio  valandomis,  turėjo  apsaugoti  dviejų  uolų 
šešėlis. 

Vos  už  trijų  žingsnių  besišlapinantis  žmogus  nebūtų  pastebėjęs,  kad  mažne  po  jo  kojom 
slepiasi  vyras. 

Kiekvieną  rytą,  kai  džipas  priartėdavo  prie  sebchos  krašto,  leitenanto  širdyje  žiauriai 
grumdavosi  du  jausmai:  baimė  pamatyti  nejudantį  žmogaus  pavidalą  ir  baimė  jo 
nepamatyti. 

Kiekvieną  rytą  leitenantą  Rachmaną  suimdavo  įniršis  ir  bejėgiškumas  ii§ 


plūsdavo  iš  jo  besityčiojantį  prakeiktą  Vėjo  sūnų.  Ir  kas  rytą  suvokdavo,  jog  širdies  gilumoje 
jaučiasi  patenkintas,  kad  dėl  targi  neapsiriko. 

-  Reikia  būti  labai  drąsiam,  kad  rinktumeis  mirtį,  o  ne  kalėjimą,  -  pripažino  jis.  -  Labai 
drąsiam...  Ir  jis  tikriausiai  negyvas. 

Per  radiją  jį  pasiekė  nekantrus  seržanto  Maliko  balsas: 

-  Jis  pabėgo,  pone  leitenante!  -  Seržantas  buvo  aiškiai  įsiutęs.  -  Čia  viskas  atrodo  kaip 
anksčiau,  bet  esu  tikras,  kad  pabėgo! 

-  Kur?  -  paklausė  prastai  nusiteikęs  leitenantas.  -  Kur  gali  eiti  žmogus  be  vandens  ir 
kupranugario?  O  gal  tai  ne  kupranugaris? 

-  Kupranugaris,  -  patvirtino  Malikas.  -  O  tai,  kas  guli  šalia  jo,  panašu  į  žmogų,  bet  gali  būti 
ir  manekenas.  -  Jis  patylėjo,  paskui  pridūrė:  -  Pagarbiai  prašau  jūsų  leidimo  jo  ieškoti. 

-  Gerai,  -  nenorom  sutiko  leitenantas.  -  Šiąnakt! 

-  Ne,  dabar! 

-  Gerai  klausyk,  seržante!  -  sušuko  leitenantas  kuo  valdingesniu  balsu.  -  Čia  aš  atsakingas! 
Išvyksit  temstant,  o  grįšit  auštant!  Supratot? 

-  Supratau,  pone  leitenante! 

-  O  tu,  Achamukai? 

-  Supratau,  pone  leitenante. 

-  O  tu,  Šaudai? 

-  Temstant  pasiųsiu  vieną  vyrą. 

-  Gerai,  -  baigė  pokalbį  leitenantas.  -  Rytoj  noriu  grįžti  į  Tidikeltą.  Man  jau  nusibodo 
targi,  karštis  ir  šita  kvaila  padėtis.  Jeigu  nepasiduos  gyvas,  nušaukit! 

Kone  tą  pačią  akimirką  pasigailėjo  ištaręs  tuos  žodžius,  bet  suprato,  kad  negali  jų  atsiimti, 
nors  seržantas  Malikas  galbūt  supras  juos  paraidžiui  ir  targi  pribaigs. 

Širdies  gilumoje  turėjo  pripažinti,  kad  tai  tikriausiai  geriausia  išeitis,  juk  pats  targi  leido 
suprasti,  kad  mieliau  renkasi  mirtį  nei  šlykštų  kalėjimą. 

Leitenantas  pabandė  įsivaizduoti  aukštą,  orios  laikysenos,  lėtakalbį  vyrą,  įsitikinusį,  kad 
nieko  bloga  nepadarė,  tik  įvykdė  tai,  ko  reikalauja  senos  tradicijos,  ir  suprato,  jog  kalėjime 
tarp  padugnių  targi  neištvertų. 

Rachmanas  žinojo,  kad  targi  tėvynainiai,  daugiausia  laukiniai  ir  primityvūs  žmonės,  šimtą 
metų  gyveno  engiami  prancūzų  kolonizatorių,  kurie  stengėsi  išlaikyti  šią  tautą  tamsoje  bei 
nežinioje,  ir  nors  dabar  ji  laikė  save  laisva  ir  nepriklausoma,  per  laisvės  metus  netapo 
geresnė  ar  geriau  išsilavinusi.  Atvirkščiai,  daugelis  žmonių  pernelyg  dažnai  laisvę  suprato 
blogai  ir  manė,  kad  jei  esi  laisvas,  gali  daryti  ką  nori,  jėga  užvaldyti  viską,  ką^  paliko 


prancūzai. 

O  rezultatas?  Anarchija,  krizė  ir  nuolatiniai  politiniai  bruzdėjimai.  Valdžia  tapo  veikiau 
trokštamu  grobiu  visiems,  kas  norėjo  greitai  praturtėti,  o  ne  tautos  tarnystės  priemone. 

Kalėjimai  buvo  prigrūsti  ne  tik  banditų,  bet  ir  politinių  kalinių,  ir  nė  viename  šių  kalėjimų 
nebuvo  vietos  žmogui,  kuris,  kaip  targi,  buvo  gimęs  gyventi  beribėse  dykumos  platybėse. 

Kai  Gaselio  nebesaugojo  uolų  šešėlis  ir  tiesiai  į  veidą  ėmė  plieksti  saulė,  o  kakta 
nesulaikomai  ristis  prakaito  lašai,  jis  atsimerkė  ir  nejudėdamas  apsidairė. 

Miegodamas  nė  sykio  nekrustelėjo  -  nepajudino  nė  vienos  jį  užklojusios  smiltelės. 
Abejingai  ištvėrė  karštį  ir  muses,  ir  net  nenusivaikė  driežo,  kuris  vienu  metu  perbėgo  veidu 
ir  dabar,  žalias  ir  baltas,  vos  per  metrą  nuo  jo  nosies  tupėjo  ant  uolos  ir  apvaliomis, 
tamsiomis  ir  išsprogusiomis  akutėmis  stebėjo  nepažįstamą  gyvūną,  turintį  tik  akis,  nosį  ir 
burną  ir  įžūliai  užgrobusį  jo  valdas. 

Gaselis  įsiklausė.  Vėjas  neatnešė  žmonių  balsų,  ir  pagal  saulę,  kuri  kybojo  labai  aukštai, 
kone  zenite,  suprato,  kad  dabar  gailos  metas,  ir  nedaug  kas  atsispiria  pagundai  valandėlę 
nusnūsti.  Bemaž  nejudėdamas,  jis  pakėlė  galvą  ir  pažvelgė  per  akmenų  viršų.  Mažiau  nei  už 
kilometro,  pietų  pusėje,  ant  druskos  ežero  kranto  pastebėjo  sunkvežimį.  Ant  jo  buvo 
užtiestas  ir  ilgom  virvėm  pririštas  prie  dviejų  akmenų  piramidės  pavidalo  brezentas. 
Ganėtinai  didelis,  po  juo  galėjo  pasislėpti  nuo  saulės  maždaug  pustuzinis  žmonių. 

Jis  įžiūrėjo  tik  stovintį  nugara  ir  sebchą  saugantį  sargybinį,  bet  nematė,  kiek  dar  kareivių 
prigulę  popiečio  miego.  Vis  dėlto  žinojo,  -  prieš  kelias  dienas  matė  savo  akimis,  -  kad  kitos 
mašinos  su  kareiviais  stovi  labai  toli  ir  neturėtų  kelti  jam  rūpesčių. 

Priešais  įsitaisė  jo  persekiotojai,  bet  jis  nepajudės  iš  vietos,  kol  moskitai  vėl  nenuvarys  jų  į 
ergo  vidurį. 

Nusišypsojo,  stengdamasis  įsivaizduoti,  kaip  jie  nustebtų,  jei  pastebėtų,  kad  jis  guli  nuo  jų 
vos  per  šautuvo  šūvį  ir,  slėpdamasis  už  uolų,  dabar  pat  galėtų  lyg  roplys  prišliaužti  prie  jų  iš 
nugaros,  pirma  perrėžti  gerklę  sargybiniui,  paskui,  taip  pat  be  jokio  pavojaus,  - 
miegantiesiems. 

Bet  nieko  panašaus  nepadarė,  tik  truputį  pajudino  ranką  ir  pastūmė  į  kitą  vietą  akmenį, 
kad  jis  geriau  užstotų  jį  nuo  saulės.  Darėsi  vis  karščiau,  tačiau  jį  saugojo  smėlio  sluoksnis,  be 
to,  pūtė  lengvas  vėjelis,  todėl  čia  kvėpuoti  buvo  lengviau  nei  nepakeliamoje  tvankumoje 
druskos  ežero  viduryje.  Ergas  buvo  jo  pasaulio  dalis,  ir  jis  nebūtų  galėjęs  pasakyti,  kiek 
dienų  praleido  jame  apsikasęs,  laukdamas  pasirodant  gazelių  bandos.  Tykodavo  jų  tol,  kol 
jos  prieidavo  visiškai  arti. 

Taip  vieną  kartą  jis  susitvarkė  su  didžiuliu  gepardu.  Tas  žvėris  rydavo  jo  ožkas,  buvo 
nuožmus  ir  gudrus,  regis,  jaučiantis  pavojų  ar  globojamas  nelabos  dvasios.  Puldavo  tada,  kai 
bandą  saugodavo  piemuo,  o  kai  Gaselis  atbėgdavo  su  šautuvu,  jau  būdavo  jųgi&ffiįfflaitevų' 


prasmegęs. 


Apsikasęs  smėliu,  Gaselis  išgulėjo  tris  dienas  tykodamas  ir  laukdamas,  kol  vyresnysis 
sūnus  atgins  bandą. 

Ir  gepardas  pagaliau  pasirodė.  Šliaužė  nuo  vieno  krūmokšnio  prie  kito  taip  prisiplojęs  prie 
žemės  ir  taip  tyliai,  kad  nei  vaikinukas,  nei  gyvuliai  nieko  nepajuto.  Ir  tik  tada,  kai  žvėris 
rengėsi  šuoliui,  Gaselis  iššovė  jam  į  galvą  anksčiau,  nei  šis  spėjo  atplėšti  nuo  žemės  letenas. 
Paskui  didžiavosi  gepardo  kailiu,  kaip  dar  niekuo  nebuvo  didžia vęsis.  Juo  žavėjosi  visi,  kas 
tik  apsilankydavo  jo  chaimoje ,  o  išgirdę  istoriją,  kaip  jis  tą  žvėrį  nušovė,  aplinkinių  vietovių 
žmonės  praminė  jį  Medžiotoju. 

KETURI  VYRAI  išžygiavo  vienu  metu,  kiekvienas  iš  savo  posto,  esančio  skirtingoje  - 
šiaurinėje,  vakarinėje,  pietinėje  ir  rytinėje  -  ežero  pusėje,  ir  kiekvienas  jų  buvo  gavęs  aiškų 
įsakymą:  vidurnaktį  tuo  pačiu  metu  prisiartinti  prie  targi,  jei  priešinsis  -  pribaigti  jį  ir 
auštant  grįžti  atgal. 

Vyresnysis  seržantas  Malikas  ei  Haideri  niekam  neleido  užimti  savo  posto.  Dar  nepabudus 
moskitams,  nusekė  pėdsakais,  kuriuos  bėglys  paliko  sebchos  pakraštyje,  įžengė  į  ją  ir  su 
šautuvu  ant  perpetinio  diržo  leidosi  tolyn,  vis  dar  įsitikinęs,  kad  prakeiktas  Vėjo  sūnus  bus 
dingęs. 

Jis  nežinojo,  nei  kada  jis  dingo,  nei  kur  yra  šiuo  metu,  ir  svarstė,  kaip  jam  pavyko  pabėgti 
iš  neaprėpiamo  ergo  pėsčiomis  ir  be  lašelio  vandens,  nes  artimiausias  šulinys  buvo  daugiau 
nei  už  šimto  kilometrų  Sidi  ei  Madijos  kalnų  papėdėje. 

Po  kelių  dienų  jo  lavoną  išdžiovins  saulė,  jei  dar  anksčiau  neras  hienos  ir  šakalai,  pagalvojo 
Malikas,  bet  širdies  gilumoje  nebuvo  tuo  tikras  -  nes  tas  žmogus  jam  prisipažino  dukart 
buvęs  „tuščioje  žemėje“,  ir  Malikas  žinojo,  kad  jis  nemeluoja.  Šimtas  kilometrų  tuaregui 
nėra  neįveikiama  kliūtis,  bet  targi  tikriausiai  nepagalvojo,  kad  jeigu  jis,  Malikas,  neras  jo 
ant  druskos  ežero,  lauks  prie  šulinio. 

Vyresniajam  seržantui  ši  medžioklė  tapo  asmeniniu  reikalu,  ant  kortos  buvo  pastatyta  kur 
kas  daugiau,  nei  vien  noras  sunaikinti  targi  dar  prieš  įsikišant  vadovybei.  Targi  pasityčiojo 
iš  jo  oazėje,  jo  panosėje  perrėžė  gerklę  kapitonui,  kaip  kvailį  už  nosies  pavedžiojo  nuo  vieno 
dykumos  galo  iki  kito  ir  galiausiai  privertė  penkias  dienas  laukti  nežinia  ko. 

Jo  vyrai  tyliai  šnabždasi,  ir  jis  tai  žino.  Grįžę  į  Adorą,  pliaukš  liežuviais,  kad  jį,  seržantą 
Maliką,  kareivių  siaubą,  apmovė  beraštis  tuaregas,  o  tokį  būrį  sunku  sutramdyti.  Jei  ne 
baimė,  kurią  sugebėjo  jiems  įskiepyti,  ne  vienas  bandytų  pabėgti  per  lygumą.  Jei  buvo 
įmanoma  nužudyti  kapitoną  ir  nebaudžiamam  pasprukti,  tada  kodėl  negalima  pašalinti 
seržanto  ir  taip  pat  dingti?  Gerai  pamąsčius,  mano  gyvenimas  ne  ką  vertesnis  už  saują 
datulių,  pagalvojo  Malikas. 

Temstant  leitenantas  Rachmanas  įsakė  vyrams  atsitraukti  kuo  toliau  nuo  moskitų  maro. 
Kol  vyniojo  brezentą,  metė  paskutinį  žvilgsnį  į  kapralą,  tvirtai  žengiantį  ežero  vidurio  link, 
tada  vėl  nukreipė  žiūronus  į  tašką  tolumoje,  apie  kurį  pastaruoju  metu  sukosi  visos  jo 
mintys. 

Su  juo  likę  kareiviai  nieko  nekalbėjo,  įsitikinę,  kad  būtų  bergždžia  dar  sykį  klausti,  ar  targi 
nepajudėjo  iš  vietos.  Buvo  aišku,  kad  negyvėliai  nejuda,  ir  niekas  tuo  neabejojo.  Jei  Vėjo 
sūnus  turėjo  drąsos  iškepti  saulėje,  labai  greit  jį,  kaip  ir  jo  kupranugarį,  užklos  druska,  juodu 
taps  mumijomis,  ir  galbūt  vieną  dieną  po  šimto  metų  kas  nors  atkas  jį  nesugedusį  ir 

susimąstys,  kodėl  jis  atsitrenkė  ieškoti  mirties  į  tokią  tolimą  vietą. 

Leitenantas  Rachmanas  širdyje  nusišypsojo  pagalvojęs,  kad  galbūt  po  šimto  metų  šitas 
targi  taps  tuaregų  dvasios  simboliu,  kai  jo  tauta  jau  visiems  laikams  bus  dingusi  nuo  žemės 
paviršiaus. 

Priešų  persekiojamas,  išdidusis  inmučaras  abejingai  laukia  mirties  kupranugario  šešėlyje, 
įsitikinęs,  kad  tokia  mirtis  tauresnė  ir  garbingesnė  už  ilgą  gyvaliojimą  kalėjime. 

Jis  taps  legenda,  pamanė  Rachmanas.  Tokia  legenda,  kaip  Omaras  Muktaras  ar  Hamodu... 
Legenda,  kuria  didžiuosis  jo  gentainiai  ir  kuri  primins,  kad  kadaise  tokie  buvo  visi 
imohagai. 

Į  tikrovę  jį  grąžino  vieno  iš  kareivių  balsas: 

-  Viskas  paruošta,  pone  leitenante. 

Rachmanas  paskutinį  kartą  pažvelgė  į  druskos  ežerą,  paleido  automobilio  variklį  ir 
nuvažiavo.  Dar  sykį  pabėgo  nuo  moskitų  ten,  kur  kiekvieną  naktį  įsirengdavo  stovyklą. 

Kol  vienas  kareivių  ant  žibalinės  viryklės  ruošė  kuklią  vakarienę,  jis  paskambino  į  bazę. 

Souad  atsiliepė  iškart. 

-  Ar  pagavai  jį?  -  paklausė  sunerimusi. 

-  Ne.  Dar  ne. 

Stojo  ilga  tyla.  Pagaliau  jis  prisipažino: 

-  Meluočiau,  jei  sakyčiau,  kad  gailiuosi. 

-  Kada  grįši?  Rytoj? 

-  O  ką  daryti?  Mums  baigiasi  vanduo. 

-  Būk  atsargus! 

-  Kas  naujo  stovykloje? 

-  Vakar  vakare  buvau  pribuvėja...  Gimė  kupranugariukė. 

-  Tai  puiku!  Iki  rytojaus! 

Baigęs  kalbėti,  valandėlę  stovėjo  su  rageliu  rankoje  ir  susimąstęs  žvelgė  į  lygumą,  jau 
besigaubiančią  pilka  skraiste.  Gimė  mažuliuke  kupranugarė,  o  jis  tebepersekioja  bėglį. 
Šiaip  ar  taip,  šią  savaitę  Tidikelto  karinėje  bazėje,  kur  jau  daugelį  mėnesių  nieko  nevyksta, 
tikriausiai  buvo  kilęs  nemenkas  bruzdesys. 

Jis  dar  sykį  paklausė  savęs,  ar  būtent  tokį  gyvenimą  įsivaizdavo  stodamas  į  Karo 
akademiją.  Ar  apie  tai  svajojo  skaitydamas  pulkininko  Diuperė  biografiją,  trokšdamas 
pranokti  jo  žygdarbius  ir  tapti  naujuoju  klajoklių  genčių  Išganytoju,  nors  Tidikelto 
apylinkėse  jau  nebuvo  klajoklių  -  jie  stengdavosi  apeiti  bazę  ir  vengdavo  turėti  bet  kokių 

reikalų  su  kariškiais. 

Liūdna  pripažinti,  kad  kariškiai  niekada  nesugebėjo  patraukti  į  savo  pusę  čiabuvių,  ir  šie 
žiūrėjo  į  juos  kaip  į  suįžūlėjusius  svetimšalius,  kurie  atimdavo  iš  jų  gyvulius,  užgrobdavo 
šulinius  ir  įžeidinėdavo  jų  moteris. 

Akmenėtą  lygumą  apgaubė  tamsa,  kažkur  toli  nusikvatojo  hiena  ir  nedrąsiai  sumirksėjo 
greitai  visą  dangų  nusagsčiusios  žvaigždės.  Šis  dangus  taps  stebuklingu  reginiu,  kuriuo  jie 
niekada  nepavargs  žavėtis.  Gal  šitos  žvaigždės  teikia  ramybę,  padeda  nenuleisti  rankų  visą 
ilgą  karščio,  nuobodulio  ir  nevilties  dieną.  „Tuaregai  savo  ietimis  perveria  žvaigždes,  idant 
pasišviestų  kelią...“  Tai  buvo  gražus  posakis,  tik  keli  žodžiai,  bet  tas,  kas  juos  sugalvojo, 
žinojo,  ką  reiškia  valandų  valandas  stebėti  dangaus  šviesulius  iš  arti.  Nuo  vaikystės 
Rachmaną  žavėjo  trys  dalykai:  didžiulis  laužas,  į  statų  skardį  dūžtančios  jūros  bangos  ir 
skaisčiame  danguje  be  debesų  spindinčios  žvaigždės.  Žiūrėdamas  į  ugnį  pamiršdavo 
galvoti,  žiūrėdamas  į  jūrą  nugrimzdavo  į  prisiminimus,  o  stebėdamas  žvaigždeles 
susitaikydavo  su  savimi,  savo  praeitimi,  dabartimi  ir  -  beveik  -  su  ateitimi. 

Jis  staiga  išniro  iš  tamsos,  ir  Rachmanas  pirmiausia  pamatė  blizgantį  šautuvo  vamzdį. 

Jie  žiūrėjo  į  jį  netikėdami  savo  akimis.  Jis  nemirė,  nepavirto  druskos  stulpu  sebchos 
viduryje.  Stovėjo  čia,  priešais  juos,  su  šautuvu  rankoje  ir  revolveriu  prie  diržo.  Veido 
nebuvo  matyti,  tik  akys,  ir  jų  išraiška  bylojo,  kad  pajutęs  pavojų  nedvejodamas  paspaustų 
gaiduką. 

-  Vandens!  -  įsakė  jis. 

Leitenantas  linktelėjo,  ir  vienas  iš  jo  kareivių  drebančia  ranka  padavė  kareivišką  gertuvę. 
Targi  žengė  du  žingsnius  atgal,  kilstelėjo  šydą  ir,  nenuleisdamas  nuo  jų  akių,  viena  ranka 
laikydamas  šautuvą,  ėmė  godžiai  gerti. 

Leitenantas  paslapčiomis  ėmė  siekti  pistoleto  dėklo,  gulinčio  ant  džipo  sėdynės,  bet  targi 
nusitaikė  tiesiai  į  jį,  ir  jis  pamatė,  kaip  pirštas  ant  gaiduko  įsitempė.  Rachmanas  sustingo 
ant  kėdės,  apgailestaudamas  dėl  savo  neapdairaus  poelgio,  nes  suvokė,  jog  nužudytasis 
kapitonas  Kalebas  -  ne  tas  žmogus,  dėl  kurio  vertėtų  rizikuoti  gyvybe. 

-  Maniau,  tu  negyvas,  -  tarė  jis. 

-  Žinau,  -  baigęs  gerti  atsakė  targi.  -  Vienu  metu  aš  irgi  taip  maniau.  -  Jis  ištiesė  ranką,  iš 
vieno  kareivio  paėmė  lėkštę  ir  truputį  pakėlęs  lithamę  ėmė  valgyti  pirštais.  -  Bet  aš 
imohagas,  -  tarė.  -  Dykuma  mane  gerbia. 

-  Matau.  Bet  kuris  kitas  būtų  numiręs.  Ką  manai  daryti  toliau? 

Gaselis  galva  parodė  į  džipą. 

-  Nuveši  mane  į  Sidi  ei  Madijos  kalnus.  Ten  manęs  niekas  neras. 

-  O  jei  nevešiu?.. 

-  Tada  tave  nužudysiu,  o  mane  nuveš  vienas  iš  tavo  kareivių. 

-  Nenuveš,  jei  aš  neįsakysiu. 

Targi  ilgai  žiūrėjo  į  leitenantą,  tarsi  norėdamas  įvertinti  ką  tik  pasakytos  nesąmonės 
dydį... 

-  Jie  tavęs  neklausys,  nes  jau  būsi  negyvas.  Prieš  tuos  žmones  aš  nieko  neturiu...  -  pridūrė. 
-  Nei  prieš  tave.  -  Jis  truputį  patylėjo,  paskui  ramiai  tarė:  -  Reikia  žinoti,  kada  laimi  ir  kada 
pralaimi.  Tu  pralaimėjai. 

Leitenantas  linktelėjo. 

-  Tu  teisus,  aš  pralaimėjau.  Kai  išauš,  nuvešiu  tave  į  Sidi  ei  Madiją. 

-  Kai  išauš?  Ne!  Dabar! 

-  Dabar?..  -  nustebo  leitenantas.  -  Naktį? 

-  Greit  patekės  mėnulis. 

-  Tu  pamišėlis!  -  sušuko  Rachmanas.  -  Net  dieną  sunku  važiuoti  per  ergą...  Akmenys 
pjausto  padangas  ir  laužo  ašis.  Naktį  nenuvažiuotume  nė  kilometro. 

Targi  ilgai  tylėjo.  Ištiesęs  ranką,  paėmė  antro  kareivio  dubenėlį  ir  atsisėdęs  ant  žemės, 
susikryžiavęs  kojas  ir  atrėmęs  į  kelį  ginklą  ėmė  valgyti  -  godžiai,  neragaudamas,  kone 
springdamas. 

-  Klausyk!  -  kiek  patylėjęs  tarė.  -  Jei  pasieksim  Sidi  ei  Madijos  šulinį,  paliksiu  tave  gyvą,  jei 
nepasieksim  -  nužudysiu,  nors  tu  nekaltas.  -  Palaukė,  kol  leitenantas  apsvarstys  jo  žodžius, 
paskui  pridūrė:  -  Ir  atsimink,  kad  aš,  inmučaras,  visada  laikausi  žodžio. 

Vienas  iš  kareivių,  labai  jaunas  vaikinas,  įspėjo: 

-  Būkit  atsargus,  pone  leitenante.  Jis  pamišęs  ir,  manau,  gali  padaryti  tai,  ką  sako. 

Targi  neištarė  nė  žodžio.  Tik  nuvėrė  akimis  ir  nukreipė  į  jį  šautuvo  vamzdį. 

-  Nusirenk!  -  įsakė. 

-  Ką  tu  pasakei?  -  netikėdamas  savo  ausimis,  paklausė  vaikinas. 

-  Kad  nusirengtum...  -  Paskui  parodė  į  kitą.  -  Tu  irgi. 

Vaikinai  dvejojo.  Bandė  piktintis,  bet  targi  balsas  buvo  toks  įsakmus,  kad  jie  pagaliau 
suprato,  jog  neturi  kito  pasirinkimo,  ir  ėmė  lėtai  vilktis  uniformas. 

-  Ir  batus! 

Jie  padėjo  drabužius  priešais  Gaselį,  šis  sugriebė  juos  dešine  ranka  ir  sumetė  į  džipo  galą. 
Pats  taip  pat  atsisėdo  ir  linktelėjo  į  Rachmano  pusę. 

-  Jau  patekėjo  mėnulis,  -  tarė.  -  Važiuojam! 

Leitenantas  žiūrėjo  į  nuogut  nuogutėlius  savo  kareivius  ir  jam  sukilo  baisus 


akimirką  norėjo  pasipriešinti  ir  net  paslapčiom  susižvelgė  su  kareiviais,  bet  šie  mostelėjo 
ranka,  kad  nepritaria.  Jį  nuramino  jauniausias  kareivėlis.  Jo  balsas  buvo  liūdnas  ir  pavargęs. 

-  Dėl  mūsų  nesirūpinkit,  pone  leitenante.  Greitai  atvažiuos  Achamukas  ir  mus  paims. 

-  Bet  auštant  jūs  mirtinai  sušalsit...  -  Jis  atsisuko  į  Gaselį.  -  Duok  jiems  bent  vieną 
antklodę... 

Iš  pradžių  targi,  regis,  sutiko,  bet  paskui  papurtė  galvą  ir  su  jam  būdinga  ironija  sviedė: 

-  Jie  gali  apsikloti  smėliu.  Smėlis  saugo  nuo  šalčio,  be  to,  padeda  suliesėti. 

Pridėjęs  ranką  prie  kaktos  ir  nenorom  atsisveikinęs,  Rachmanas  paleido  variklį  ir  įjungė 
šviesas,  bet  iš  karto  pajuto  į  šonkaulį  įremtą  šautuvo  vamzdį. 

-  Jokių  šviesų! 

Rachmanas  pakluso  ir  liūdnai  palingavo  galvą. 

-  Tu  beprotis!  -  piktai  iškošė  pro  dantis.  -  Visiškas  beprotis! 

Palaukęs,  kol  akys  pripras  prie  tamsos,  jis  lėtai  pajudėjo  iš  vietos,  kone  dvilinkas  pasilenkęs 
į  priekį,  kad  geriau  įžiūrėtų  kliūtis.  Pirmas  tris  valandas  važiavo  labai  lėtai  ir  sunkiai,  paskui 
Gaselis  leido  jam  įjungti  šviesas  ir  jie  ėmė  važiuoti  greičiau,  bet  netrukus  sprogo  vieno  rato 
padanga. 

Keikdamasis  ir  prakaituodamas,  leitenantas  pakeitė  padangą,  visą  laiką  jausdamas 
nutaikytą  į  nugarą  Gaselio  šautuvą.  Vieną  akimirką  leitenantas  norėjo  pasinaudoti  proga, 
sviesti  į  Gaselį  raktą,  susikibti  su  juo  ir  padaryti  galą  šitam  pažeminimui.  Bet  suprato,  kad 
targi  aukštesnis  ir  stipresnis,  ir  net  jeigu  jam  pavyktų  sugriebti  šautuvą,  jo  priešininkas  dar 
turi  revolverį,  kardą  ir  durklą. 

Vienintelis  dalykas,  kurį  turiu  padaryti,  -  įveikti  stačią  įkalnę  ir  melstis,  kad  nebūtų  dar 
blogiau.  Argi  nepadaryčiau  didžiausios  kvailystės,  jei  sulaukęs  dvidešimt  aštuonerių, 
leisčiausi  nužudomas  žmogaus,  kurio  mintims  iš  esmės  pritariu?  -  pagalvojo  leitenantas. 

Lygiai  vidurnaktį  keturi  vyrai  susitiko  prie  negyvo  kupranugario.  Niekas  nesistebėjo,  kad 
targi  dingo,  ir  vyresnysis  seržantas  Malikas  ei  Haideri  nepraleido  progos  šlykščiausiu 
kareivinių  žargonu  jį  iškoneveikti  ir  dar  riebesniais  žodžiais  į  šuns  dienas  išdėjo  „kvailą 
leitenantėlį“,  kurį  targi  apmovė  kaip  naujoką. 

-  O  ką  darysim  dabar?  -  sutrikęs  paklausė  vienas  iš  kareivių. 

-  Aš  nežinau,  ką  darys  leitenantas,  bet  aš  -  ar  jis  sutiks,  ar  ne  -  trauksiu  prie  Sidi  ei 
Madijos  šulinio.  Net  tas  kekšės  vaikas  targi  turi  kur  nors  atsigerti!  Tiek  dienų  be  vandens 
tikrai  neištvers! 

Senas  kareivis,  gerai  apžiūrėjęs  maitą  su  žibintu,  parodė  į  žaizdą  pilve  ir  tarė: 

-  Gerti  jis  turi.  Tas  vanduo  toks  šlykštus,  kad  nužudytų  bet  ką,  tačiau  jo  atsig^^yjų^r^g^i 


sugeba  išgyventi.  Be  to,  jis  atsigėrė  ir  kraujo.  -  Kiek  patylėjęs,  kareivis  tvirtai  pareiškė:  - 
Mes  niekada  jo  nerasim! 

Vyresnysis  seržantas  Malikas  ei  Haideri  neatsakė.  Metė  paskutinį  žvilgsnį  į  negyvą 
kupranugarį,  apsisuko  ir  nužingsniavo  prie  džipo.  Pažvelgęs  į  dvėseną,  sumetė,  kad 
kupranugaris  negyvas  jau  daugiau  nei  keturiasdešimt  aštuonias  valandas,  vadinasi,  targi  jį 
paaukojo  prieš  dvi  dienas.  Jeigu  iškart  leidosi  į  kelią,  -  seržantas  tuo  neabejojo,  -  jo 
pranašumas  labai  didelis,  bet  jeigu  praleido  vieną  dieną,  norėdamas  juos  suklaidinti  ir 
užmigdyti  jų  budrumą,  negalėjo  nueiti  labai  toli,  ir  jie  galbūt  dar  spėtų  užbėgti  jam  už  akių. 

Nesitikėjo  jo  pavyti  erge  -  būdamas  be  kupranugario,  vos  tik  išvydęs  tolumoje  džipą, 
apsikastų  smėlyje,  bet  kupranugario  skrandyje  bemaž  suvirškintas  vanduo  imtų  gesti,  todėl 
bėgliui  reikėtų  pasirūpinti  naujomis  maisto  atsargomis. 

Giliai  pasirausus,  vadinamuosiuose  kalnų  masyvų  slėnių  ir  tarpeklių  atankoruose  kartais 
galima  rasti  vieną  kitą  žemėtą  ir  sūrų  gurkšnį  skysčio,  bet  išgyventi  jo  nepakaktų,  gal  jis  tik 
palengvintų  į  begalinį  stačių  uolų  labirintą  išdrįsusio  įžengti  keleivio  dalią. 

Užvaldysi  šulinį,  vadinasi,  priversi  targi  pasiduoti  ar  pasmerksi  pražūčiai.  Jis  paspartino 
žingsnį  ir  pats  nustebo,  kad  iš  begalinio  noro  kuo  greičiau  pasiekti  džipą  pasileido  bėgte. 
Mėnulis  jau  buvo  pasislėpęs  už  horizonto,  bet  jo  orientavimosi  jausmas  buvo  toks  pat 
puikus,  kaip  ir  šiose  dykumose  daugybę  metų  išgyvenusio  klajoklio,  ir  kai  iki  aušros  dar 
buvo  likusi  valanda,  jis  vargais  negalais  užsirabždino  ant  šlaito,  įnirtingai  keikdamas  jį 
puolančius  uodus.  Po  valandėlės  visa  gerkle  šaukdamas  nubėgo  pas  savo  vyrus. 

Šie  išsigandę  jį  apsupo. 

-  Kas  atsitiko?  -  paklausė  negras  Ali. 

-  O  kas  dar  gali  atsitikti?  Jis  pabėgo.  Tu  dar  abejojai? 

-  O  ką  darysim  dabar? 

Seržantas  neatsakė.  Paėmė  radijo  aparato  ragelį  ir  nedelsdamas  paskambino. 

-  Pone  leitenante!  Ar  mane  girdit,  leitenante? 

Penkis  sykius  pakartojęs  ir  nesulaukęs  atsakymo,  nusikeikė  ir  įjungė  variklį. 

-  Jis  toks  kvailas,  kad  galėjo  ir  užmigti!  Važiuojam! 

Jie  leidosi  į  šiaurryčių  pusę,  kratydamiesi  per  duobes  palei  druskos  ežerą,  ir,  kad  neišlėktų 
į  orą,  vyrai  turėjo  tvirtai  laikytis  už  visko,  kas  tik  pakliuvo  po  ranka. 

AUŠTANT  LEITENANTAS  RACHMANAS  sustojo  prisipilti  benzino,  ištuštino  bidoną  ir 
apvertė,  kad  Gaselis  įsitikintų,  jog  nemeluoja. 

-  Baigiasi...  -  tarė. 

Targi  neatsakė.  Sėdėdamas  ant  užpakalinės  džipo  sėdynės,  stebėjo  horizontą,  juodą, 
vingiuotą  ir  siaurą  liniją,  pamažu  ryškėjančią  prieš  akis.  Netrukus  lygumoje  išniro  Sidi  ei 
Madijos  masyvas,  raudonas  ir  ochrinis.  Jis  atsirado  po  didžiulio  gamtos  kataklizmo, 
tikriausiai  įvykusio  dar  prieš  pasirodant  žmogui  planetoje.  Atrodė,  nuo  Žemės  centro  jį 
nustūmė  pabaisos  ranka  ir  paskui,  pasitelkusi  raganiškus  kerus,  pastatė  šioje  vietoje. 

Milijonus  metų  amžinas  dykumos  vėjas  gludino  jo  viršūnes,  nuvalė  žemės,  smėlio  ir 
augalijos  pėdsakus,  ir  dabar  jis  atrodė  kaip  begalinė  pilka  uola,  skriaudžiama  saulės,  aižoma 
didžiulių  dienos  ir  nakties  temperatūros  skirtumų.  Keleiviai,  kuriems  kada  nors  teko  pereiti 
tuos  kalnus,  tvirtina,  kad  auštant  girdėdavę  balsus,  šauksmus  ir  aimanas,  nors  iš  tikrųjų, 
staiga  nukritus  karščiui,  taip  sproginėdavo  įkaitę  akmenys. 

Be  jokios  abejonės,  tai  buvo  nesvetinga  vieta  pačiame  jau  ir  taip  nesvetingo  rajono 
viduryje;  rajono,  kur  galėjai  įsitikinti,  kad,  baigęs  savo  darbą,  Aukščiausiasis  Kūrėjas  čia 
sunešė  visas  savo  kūrybos  atliekas  ir  netvarkingai  sugrūdo  į  vieną  vietą  akmenis,  druską, 
smėlį  ir  „tuščias  žemes“. 

Bet  Gaselio  akimis  žiūrint,  Sidi  ei  Madijos  masyvas  neatrodė  dievų  palikta  vieta,  tik 
labirintas,  kuriame  galėtų  pasislėpti  visa  kariuomenė,  ir  niekas  jos  nerastų. 

-  Kiek  mums  dar  liko  benzino?  -  galop  paklausė. 

-  Porai  valandų...  Daugiausia  trims.  Važiuojant  tokiu  greičiu  ir  tokia  žeme  jo  reikia  daug... 
-  Leitenantas  patylėjo  ir  susirūpinęs  pridūrė:  -  Nemanau,  kad  mes  pasieksim  šulinį... 

Gaselis  papurtė  galvą. 

-  Mes  važiuojam  ne  prie  šulinio. 

-  Bet  tu  sakei... 

-  Aš  žinau,  ką  sakiau,  -  pertraukė  jį  targi.  -  Tu  gerai  išgirdai,  tavo  vyrai  -  taip  pat.  Ir  tą 
pasakys  kitiems.  -  Jis  patylėjo,  paskui  kalbėjo  toliau:  -  Būdamas  vienas  ant  druskos  ežero 
svarsčiau,  kaip  tu  mane  susekei,  juk  aš  turėjau  didelį  pranašumą.  Bet  vakar  mačiau,  kaip 
kalbėjai  šituo  aparatu,  ir  dabar  žinau.  Kaip  jis  vadinasi? 

-  Radijas. 

-  Taip...  Radijas.  Vieną  tokį  nusipirko  ir  mano  brolis.  Du  mėnesius  nešiojo  plytas,  kad 
nusipirktų  tokį  skambantį  ir  triukšmą  keliantį  daiktą.  Tu  mane  taip  radai,  tiesa? 

Leitenantas  Rachmanas  linktelėjo.  Gaselis  ištiesė  ranką,  paėmė  ausinę,  staiga  truktelėjęs 

nutraukė  laidą  ir  nusviedė  tolyn.  Paskui  šautuvo  buože  sudaužė  viską,  kas  buvo  likę  iš 
aparato. 

-  Tai  neteisinga,  -  pasakė.  -  Jūsų  daug,  o  aš  vienas.  Neteisinga,  kad  naudojate  prancūzų 
metodus. 

Leitenantas  buvo  nusitraukęs  kelnes  ir  atsitūpęs  tuštinosi  vos  už  trijų  metrų  nuo  džipo. 

-  Kartais  man  atrodo,  kad  tu  tiesiog  nesupranti  tikrovės,  -  paprastai  atsakė  jis.  -  Mes 
kariaujam  ne  prieš  tave.  Tu  tiesiog  padarei  nusikaltimą  ir  turi  atsakyti.  Negalima  žudyti 
nebaudžiamai. 

Gaselis  pasekė  Rachmano  pavyzdžiu,  išlipo  iš  džipo  ir  nepaleisdamas  iš  rankų  ginklo 
atsitūpė  už  kelių  žingsnių. 

-  Tą  patį  sakiau  ir  kapitonui.  Jis  neturėjo  teisės  žudyti  mano  svečio...  Bet  už  tai  niekas  jo 
nenubaudė,  todėl  tą  turėjau  padaryti  aš. 

-  Kapitonas  tik  įvykdė  įsakymą. 

-  Įsakymą?  Kieno? 

-  Manau,  savo  viršininko.  O  gal  paties  gubernatoriaus. 

-  O  kas  yra  gubernatorius,  kad  gali  duoti  tokius  įsakymus?  Kokią  valdžią  jis  turi  man, 
mano  šeimai,  mano  stovyklai,  mano  svečiams? 

-  Tokią,  kad  šiame  rajone  jis  vyriausybės  atstovas. 

-  Kokios  vyriausybės? 

-  Respublikos. 

-  O  kas  yra  respublika? 

Leitenantas  nusišnypštė,  paieškojo  aplink  tinkamo  akmens  ir  nusišluostė.  Paskui  atsistojo 
ir  kruopščiai  susisagstė  kelnes. 

-  Nenorėk,  kad  čia  pat  tau  išaiškinčiau,  kaip  veikia  pasaulis,  -  tarė  jis. 

Targi  taip  pat  susiieškojo  akmenį,  nusivalė  juo,  paskui  kelissyk  pabarstė  smėliu  išangę, 
truputį  palaukė  ir  atsistojo. 

-  Kodėl  ne?  -  neatstojo  jis.  -  Tu  nori  mane  įtikinti,  kad  aš  padariau  nusikaltimą,  bet  negali 
paaiškinti  kodėl.  Tai  kvaila! 

Rachmanas  priėjo  prie  bidono,  džipo  gale  kabančiu  kaušu  pasisėmė  vandens,  išsiskalavo 
burną  ir  nusiplovė  rankas. 

-  Taupyk  vandenį,  -  sudraudė  targi.  -  Man  jo  reikės. 

Leitenantas  atsigręžė  ir  pažvelgė  į  jį. 

-  Gal  tu  ir  teisus,  -  tarė  jis.  -  Tikriausiai  turėčiau  tau  paaiškinti,  kad  mes  jau  nesame 

kolonija,  ir  kaip  jums,  tuaregams,  kadaise  viskas  pasikeitė  prancūzams  užėjus,  lygiai  taip 
viskas  pasikeitė  jiems  išsinešdinus. 

-  Jeigu  jie  išsinešdino,  vadinasi,  mes  grįžtam  prie  senų  tradicijų. 

-  Tai  neįmanoma.  Tie  šimtas  metų  praėjo  ne  veltui.  Atsitiko  daug  dalykų...  Pasaulis,  visas 
pasaulis,  pasikeitė. 

Gaselis  plačiai  mostelėjo  aplink  ir  tarė: 

-  Čia  niekas  nepasikeitė.  Dykuma  tebėra  tokia  pati  ir  bus  tokia  šimtą  metų...  Šimtą  metų. 
Niekas  neatėjo  ir  man  nepasakė:  „Imk  vandenį.  Imk  maistą  ar  šaudmenis,  imk  vaistus! 
Prancūzai  išėjo.  Mes  negalim  visą  laiką  gerbti  tavo  papročių,  tavo  įstatymų  ir  tradicijų, 
siekiančių  tavo  protėvių  protėvių  laikus,  užtat  duosim  tau  kitų,  geresnių,  ir  padarysim,  kad 
gyvenimas  Sacharoje  būtų  lengvesnis.  Toks  lengvas,  kad  tų  papročių  tau  nė  nereikės.“ 

Leitenantas  ilgai  mąstė  nuleidęs  galvą,  sėdėdamas  ant  džipo  paminos,  žiūrėdamas  į  savo 
batus,  tarsi  širdies  gilumoje  būtų  jautęsis  kaltas,  ir  gūžčiodamas  pečiais  jam  pritarė. 

-  Tiesa...  Jie  turėjo  tau  pasakyti,  bet  mes  -  jauna  šalis,  ką  tik  gavusi  nepriklausomybę,  ir 
mums  reikės  daugybės  metų,  kad  prisitaikytume  prie  naujos  padėties. 

-  Tada...  -  Gaselio  logika  pasirodė  gniuždanti.  -  Kol  nesugebat  visko  suderinti,  būtų 
geriau,  jei  gerbtumėt  tai,  kas  jau  yra.  Kvaila  griauti,  kol  dar  nepastatei  nieko  nauja. 

Rachmanas  suprato,  kad  nežino,  ką  atsakyti.  Iš  tikrųjų  jis  dar  nesugebėdavo  atsakyti  ir  į 
savo  klausimus,  o  jie  užplūsdavo  tomis  akimirkomis,  kai  apstulbęs  stebėdavo,  kaip 
naikinama  toji  visuomeninė  sistema,  kurioje  jis  gimė. 

-  Geriau  baikim,  -  tarė.  -  Mudu  niekad  nesutarsim...  Ar  nori  ko  nors  užkąsti? 

Gaselis  linktelėjo,  ir  leitenantas  ėmė  raustis  didžiulėje  medinėje  dėžėje,  kurioje  buvo 
laikomas  maistas.  Jis  paėmė  iš  jos  indelį  mėsos  konservų  ir  pasidalijo  su  Gaseliu.  Paskui 
juodu  suvalgė  po  porą  galėtų  su  sausu  ir  kietu  ožkos  sūriu.  Virš  horizonto  pakilusi  saulė  jau 
šildė  žemę  ir  mėtė  atšvaitus  ant  juodų,  vis  labiau  horizonte  ryškėjančių  Sidi  ei  Madijos  uolų. 

-  Kur  mes  važiuojam?  -  po  kurio  laiko  paklausė  leitenantas. 

Gaselis  parodė  tašką  dešinėje. 

-  Kažkur  ten  turi  būti  šulinys.  Bet  mes  keliaujam  į  kairę,  prie  kitos  uolos. 

-  Kartą  teko  eiti  pro  ją  pėstute.  Į  ją  neįmanoma  užkopti. 

-  Aš  galiu!  Huailos  kalnai  tokie  kaip  šitie.  Gal  net  blogesni!  Ten  kartais  einu  medžioti 
muflonų.  Vieną  kartą  nušoviau  penkis.  Džiovintos  mėsos  turėjom  visiems  metams,  o  mano 
sūnūs  dar  tebemiega  ant  jų  kailių. 

-  Gaselis,  Medžiotojas!  -  sušuko  leitenantas  šypsodamasis.  -  Tu  didžiuojiesi,  kad  esi  tas, 
kas  esi,  o  labiausiai  -  kad  esi  targi,  tiesa? 


iš  skaitiniai.org 


-  Jei  nebūčiau  tas,  kas  esu,  turėčiau  pasikeisti,  kad  toks  būčiau.  Argi  tu  nesididžiuoji,  kad 
esi  tas,  kas  esi? 

Leitenantas  papurtė  galvą. 

-  Na,  nelabai...  -  nuoširdžiai  prisipažino.  -  Šiuo  metu  norėčiau  būti  tavo,  o  ne  savo  pusėje, 
bet,  žinoma,  taip  šalies  nesukursi. 

-  Jei  šalys  kuriamos  darant  neteisingus  dalykus,  joms  blogai  baigiasi...  -  atsakė  targi, 
pabrėždamas  kiekvieną  žodį.  -  Verčiau  važiuojam.  Jau  gana  prisišnekėjom. 

Jie  vėl  leidosi  į  kelią,  bet  netrukus  pradūrė  padangą,  o  po  dviejų  valandų  ėmė  čiaudėti 
variklis  ir  visiškai  užgeso  likus  penkiems  kilometrams  iki  vietos,  kur  stūksojo  stati  uola. 
Prie  jos  baigėsi  didysis  Tidikelto  ergas. 

-  Štai  ir  atvažiavom!  -  tarė  Rachmanas,  atidžiai  apžiūrinėdamas  juodą,  lygią  ir  blizgančią 
sieną,  panašią  į  kiklopo  pilies  mūrą.  -  Ar  tu  iš  tikrųjų  nori  į  ją  rabždintis? 

Gaselis  tylėdamas  linktelėjo,  iššoko  iš  džipo  ir  ėmė  krauti  į  kareivių  kuprines  maistą  ir 
šaudmenis.  Išėmė  iš  ginklų  šovinius,  patikrino,  ar  nė  vieno  neliko  lizduose  ir,  atidžiai 
apžiūrėjęs,  išsirinko  geriausius  šautuvus,  o  savąjį  paliko  ant  sėdynės. 

-  Kai  buvau  mažas,  jį  man  padovanojo  tėvas,  -  tarė  jis,  -  ir  aš  niekada  nesinaudojau  kitu... 
Bet  dabar  jis  jau  senas  ir  vis  sunkiau  gauti  jo  kalibro  šovinių. 

-  Aš  saugosiu  jį  kaip  muziejaus  eksponatą,  -  tarė  leitenantas,  -  o  apačioje  parašysiu:  „Šis 
šautuvas  priklausė  Gaseliui  Sajahui,  medžiotojui  ir  banditui.“ 

-  Aš  ne  banditas. 

Leitenantas  ramiai  nusišypsojo. 

-  Tai  buvo  tik  pokštas... 

-  Pokštai  tinka  naktimis,  sėdint  su  draugais  prie  laužo...  -  Jis  patylėjo,  paskui  tarė:  -  Noriu 
tau  pasakyti  štai  ką:  daugiau  manęs  nepersekiok,  nes  jei  vėl  pamatysiu,  nušausiu. 

-  Jei  man  įsakys,  turėsiu  persekioti,  -  atsakė  leitenantas. 

Targi  liovėsi  tuštinęs  bei  švariu  vandeniu  skalavęs  savo  gerbę  ir  nepatikliai  papurtė  galvą. 

-  Kaip  tu  gali  gyventi  klausydamas  įsakymų?  -  paklausė  jis.  -  Kaip  gali  jaustis  laisvas, 
priklausydamas  nuo  kitų  valios?  Jei  jie  tau  pasakys:  „Persekiok  nekaltą“,  ir  tu  jį  persekiosi? 
Jeigu  įsakys:  „Palik  ramybėje  kapitoną,  nors  jis  žudikas“,  ar  atstosi  nuo  jo?  Aš  tavęs 
nesuprantu. 

-  Gyvenimas  ne  toks  paprastas,  kaip  atrodo  čia,  dykumoje. 

-  Tada  nebandyk  perkelti  to  gyvenimo  į  dykumą.  Čia  mes  visada  žinome,  kas  yra  gera, 
bloga,  teisinga  ar  neteisinga. 

Gaselis  baigė  pildyti  gerbę  ir  patikrino,  ar  pilnos  ir  kareivių  gertuvės.  Leitenantas 

pastebėjo,  kad  bidonas  liko  beveik  tuščias. 

-  Juk  nepaliksi  manęs  be  vandens,  tiesa?  -  paklausė  susirūpinęs.  -  Palik  bent  vieną 
gertuvę. 

Gaselis  papurtė  galvą. 

-  Kai  bent  truputį  ištrokši,  suprasi,  ką  aš  jaučiau  ant  druskos  ežero,  -  atsakė.  -  Tau  bus 
naudinga  patirti,  ką  reiškia  troškulys  dykumoje. 

-  Bet  aš  ne  targi!  -  nesutiko  Rachmanas.  -  Juk  nepareisiu  pėsčias  į  savo  stovyklą.  Ji  labai 
toli,  ir  aš  pasiklysiu.  Prašau! 

Gaselis  vėl  papurtė  galvą. 

-  Iš  čia  niekur  neik,  -  patarė.  -  Kai  pasieksiu  kalnus,  galėsi  uždegti  kareivių  antklodes  ir 
drabužius.  Pamatę  dūmus,  jie  atvažiuos  tavęs  ieškoti.  -  Jis  valandėlę  patylėjo.  -  Duok  man 
garbės  žodį,  kad  palauksi,  kol  užkopsiu  į  kalnus. 

Leitenantas  tyliai  linktelėjo.  Jis  sėdėjo  džipe  ir  žiūrėjo,  kaip  targi  kraunasi  ant  savęs 
kuprines,  gertuves,  ginklus  ir  vandenmaišį.  Paskui,  regis,  nejausdamas  nei  svorio,  nei 
karščio,  sparčiu  žingsniu  nueina. 

Kai  jau  buvo  nuėjęs  daugiau  nei  šimtą  metrų,  leitenantas  tol  spaudė  garso  signalą,  kol  targi 
atsisuko. 

-  Sėkmės!  -  šūktelėjo  jam  pavymui. 

Targi  pamojavo  jam  ranka  ir  nužingsniavo  savo  keliu. 

„PALMĖS  MĖGSTA  galvą  laikyti  ugnyje,  o  kojas  -  vandenyje“,  -  skelbia  senas  posakis. 

Prieš  savo  akis  Gaselis  išvydo  tarsi  gyvą  šio  posakio  iliustraciją  -  toli  toli,  kiek  tik  užmato 
akys,  driekėsi  daugiau  nei  dvidešimties  tūkstančių  palmių  giraitė.  Iškėlusios  į  dangų  savo 
žalias  vėduokles,  jos  stovėjo  nepaisydamos  svilinančio  karščio,  nes  jų  šaknis  gaivino  tyras  ir 
gaivus  šimtų  šaltinių  ir  daugybės  šulinių  vanduo. 

Vaizdas  buvo  gražus  dar  ir  todėl,  kad  aukštai  danguje,  pakibusi  tiesiai  virš  giraitės, 
negailestingai  kepino  saulė,  o  viduje,  didžiuliame  tamsiame  kabinete,  apsaugotame  storų 
stiklų  ir  švelnių,  akinamai  baltų  užuolaidų,  kondicionuotas  oras  visada  -  dieną,  naktį  ir 
visais  metų  laikais  -  išlaikydavo  vienodą  temperatūrą,  buvo  kone  šalta.  Bet  toks  buvo 
neginčytinas  gubernatoriaus  Hasano  ben  Koufros  reikalavimas:  tas  komfortas  leido  jam 
maloniai  jaustis  ir  dirbti. 

Žvelgiant  iš  kabineto  su  puodeliu  arbatos  vienoje  rankoje  ir  su  „Davidoff  -  Ambassatrice“ 
cigaru  kitoje,  tam  tikru  atžvilgiu  Sachara  atrodė  pakenčiama,  ir  kartais,  vakarop,  kai  saulė, 
regis,  stabtelėdavo  pailsėti  palmių,  vienintelio  EI  Akabo  horizonto,  viršūnėse,  kad  paskui 
galutinai  pasislėptų  už  nedidukės  mečetės  minareto,  šią  dykumą  buvo  galima  laikyti  tikru 
rojumi. 

Žemai,  po  balkonais,  vienišam  sode,  kurį,  kaip  pasakojama,  projektavo  pats  pulkininkas 
Diuperė,  kai  jo  įsakymu  buvo  pastatyti  rūmai,  aukštų  kiparisų  pavėsy  rožių  ir  gvazdikėlių 
gėlynai  varžėsi  dėl  vietos  su  obelimis  ir  citrinmedžiais.  Juose  čiulbėjo  tūkstančiai  purplelių 
ar  putpelių,  kurių  pulkų  pulkai  čia  parskrisdavo  po  ilgiausių  kelionių. 

Be  jokios  abejonės,  EI  Akabas  buvo  gražus.  Gražiausia  Sacharos  oazė  nuo  Marakešo  iki 
Nilo  krantų,  todėl  tapo  provincijos,  kur  kas  didesnės  už  daugelį  Europos  šalių,  sostine. 

Ir  iš  to  šalto  rūmų  kabineto  „ypatingųjų  reikalų“  gubernatorius  Hasanas  ben  Koufra  valdė 
savo  imperiją  kaip  absoliučią  galią  turintis  vicekaralius.  Valdė  tvirta  ranka,  taupiais  gestais 
ir  užgauliais  žodžiais. 

-  Jūs  nevykėlis,  leitenante,  -  tarė  jis  ir  atsisukęs  pažvelgė  į  Rachmaną  šypsodamasis,  todėl 
atrodė,  kad  jį  ne  bara,  o  sveikina.  -  Jeigu  tuzinas  vyrų  negali  pagauti  senu  šautuvu  ginkluoto 
bėglio,  tai  kiek  jums  reikia  dar?  Gal  divizijos? 

-  Aš  nenorėjau  rizikuoti  žmonių  gyvybėmis,  Jūsų  Ekscelencija.  Jau  sakiau.  Su  savo  senu 
šautuvu  jis  būtų  iššaudęs  mus  po  vieną,  net  neleisdamas  prisiartinti.  Jo  taiklumas  jau  tapo 
legenda,  o  mūsų  vyrams  per  gyvenimą  teko  iššauti  vos  keturiasdešimt  kartų...  -  Leitenantas 
patylėjo,  paskui  pridūrė:  -  Be  to,  mums  įsakyta  taupyti  šovinius. 

-  Žinau,  žinau,  -  atkirto  gubernatorius,  nuo  balkono  lango  eidamas  prie  įspūdingo 
rašomojo  stalo.  -  Pats  daviau  tą  įsakymą.  Kam  reikia  taikos  metu  švaistyti  šovinius  ir 
mokyti  rekrūtus  gerai  šaudyti,  jeigu  po  metų  jie  grįš  namo?  Tegu  tik  išmoks^slmiiišpaiusįi 


gaiduką,  ir  viskas. 

-  Bet  to  neužteko,  Jūsų  Ekscelencija.  Atleiskit  už  akiplėšiškumą,  tačiau  dykumoje 
žmogaus  gyvybė  dažnai  priklauso  nuo  jo  taiklumo.  -  Jis  nurijo  seilę,  paskui  pridūrė:  -  Tai 
buvo  vienas  iš  tokių  atvejų. 

-  Klausykit,  leitenante...  -  atrėžė  Hasanas  ben  Koufra  neprarasdamas  savitvardos,  nors 
niekas  neprisiminė,  kad  kada  nors  būtų  ją  praradęs.  -  Turėkit  omeny,  kad  aš  ne  kariškis, 
todėl  galiu  apie  tai  kalbėti  nesivaržydamas.  Tausoti  kareivių  gyvybę  labai  pagirtinas 
dalykas,  bet  yra  atvejų,  o  šis  -  vienas  iš  tokių „  -  tarė  pabrėždamas  paskutinius  žodžius,  -  kai 
šitie  kareiviai  pirmiausia  turi  atlikti  savo  pareigą,  nes  čia  ant  kortos  pastatyta  kariuomenės, 
kuriai  jie  priklauso,  garbė.  O  leisti  kažkokiam  beduinui  nužudyti  kapitoną  ir  vieną  iš  vedlių, 
nuogai  išrengti  kareivius  ir  priversti  leitenantą  vežioti  jį  po  dykumą,  -  tai  pakerta 
pasitikėjimą  mūsų  ginkluotosiomis  pajėgomis  ir  manimi,  kaip  aukščiausia  provincijos 
valdžia. 

Leitenantas  Rachmanas  tyliai  linktelėjo  ir  vargais  negalais  sutramdė  drebulį,  nes  jo 
uniforma  buvo  per  plona,  kad  apsaugotų  nuo  kabinete  tvyrančios  vėsos. 

-  Aš  buvau  gavęs  įsakymą  padėti  sučiupti  tą  žmogų  ir  atiduoti  į  teisėjų  rankas,  Jūsų 
Ekscelencija,  -  atsakė  leitenantas,  stengdamasis,  kad  jo  žodžiai  nuskambėtų  tvirtai  ir 
nuoširdžiai,  -  o  ne  tam,  kad  nušaučiau  jį  kaip  šunį.  -  Jis  trumpam  nutilo.  -  Kad  būčiau 
galėjęs  veikti  kaip  policininkas,  turėjau  gauti  labai  aiškius  ir  konkrečius  vyresnybės 
įsakymus.  Norėjau  būti  naudingas,  bet  pripažįstu,  jog  man  nepavyko,  ir  nuoširdžiai  tikiu, 
kad  būtų  buvę  dar  blogiau,  jeigu  būčiau  grįžęs  su  penkiais  lavonais. 

Gubernatorius  lėtai  papurtė  galvą  ir  atsilošė  ant  kėdės,  tarsi  leisdamas  suprasti,  kad 
pokalbis  baigtas. 

-  Tai  galėjau  nuspręsti  tik  aš,  -  tarė  jis,  -  o  iš  to,  ką  girdėjau,  supratau,  kad  verčiau  jau  būtų 
buvę  penki  lavonai.  Mes  paveldėjome  pagarbą,  kurią  prancūzai  sugebėjo  įskiepyti 
klajoklėms  gentims,  ir  štai  dabar  pirmą  kartą  dėl  to  beduino  ir  jūsų  negrabumo  toji  pagarba 
ėmė  aižėti.  Tai  blogai,  labai  blogai. 

-  Man  labai  gaila... 

-  Gaila?  Prisiekiu,  jums  teks  dar  ne  taip  gailėtis,  leitenante.  Nuo  šiandien  jūs  perkeliamas 
į  Adoro  bazę.  Vietoj  kapitono  Kalebo  ei  Fasi. 

Nors  kabinete  buvo  vėsu,  leitenantą  Rachmaną  išpylė  prakaitas,  o  keliai  taip  drebėjo,  kad 
daužėsi  vienas  į  kitą. 

-  Adoras!  -  pakartojo  netikėdamas  savo  ausimis.  -  Tai  neteisinga,  Jūsų  Ekscelencija.  Gal 
aš  padariau  klaidą,  bet  ne  nusikaltimą. 

-  Adoras  ne  kalėjimas,  -  ramiai  atsikirto  jo  pašnekovas.  -  Tai  tik  priešakinis  postas.  Aš 
galiu  ten  siųsti  bet  kurį  savo  pavaldinį. 

-  Bet  visi  žino,  jog  tai  vieta,  skirta  nusikaltėliams...  Kariuomenės  padugnėms! 

Gubernatorius  Hasanas  ben  Koufra  abejingai  gūžtelėjo  pečiais  ir  dėdamasis  labai 
susidomėjęs  ėmė  skaityti  ant  stalo  gulinčią  informaciją.  Nežiūrėdamas  į  leitenantą,  pridūrė: 

-  Tai  tik  jūsų  nuomonė,  o  ne  oficialiai  pripažintas  faktas...  Jūs  turite  mėnesį  laiko 
sutvarkyti  asmeninius  reikalus  ir  perkėlimo  dokumentus. 

Leitenantas  Rachmanas  norėjo  kažką  sakyti,  bet  suprato,  jog  būtų  beprasmiška. 
Išsitempęs  atidavė  pagarbą  ir  nužingsniavo  prie  durų,  melsdamas  dangų,  kad  liautųsi 
drebėti  kojos  ir  tas  kalės  išpera  neturėtų  malonumo  pamatyti,  kaip  jis  griūva  ant  grindų. 

Lauke  sustojo,  priglaudė  kaktą  prie  marmurinės  kolonos  ir  valandėlę  palaukė,  jausdamas, 
kad  neįstengs  nulipti  prašmatniais  marmuriniais  laiptais  matant  dvidešimčiai  plušančių 
tarnautojų.  Jam  atrodė,  kad  tuojau  ners  stačia  galva  ir  nusiris  iki  gėlyno. 

Vienas  iš  tų  pareigūnų  tyliai  praslinko  jam  už  nugaros,  triskart  pabeldė  į  gubernatoriaus 
kabineto  duris  ir  įėjęs  vidun  uždarė. 

Gubernatorius  jau  nebeskaitė  priešais  gulinčio  raporto,  bet  sėdėjo  nejudėdamas  krėsle  ir 
pro  didžiulius  langus  žiūrėjo  į  mečetės  minaretą.  Vos  pastebimu  galvos  linktelėjimu 
pasveikino  prie  kilimo  krašto  pagarbiai  stovintį  vyrą  ir  paklausė: 

-  Kas  nutiko,  Anuharai? 

-  Jokių  žinių  apie  targi.  Jis  dingo  be  pėdsakų. 

-  Nė  kiek  nesistebiu,  -  atsakė  gubernatorius.  -  Per  mėnesį  vienas  iš  tų  Vėjo  sūnų  sugeba 
pereiti  dykumą  nuo  vieno  krašto  iki  kito.  Tikriausiai  grįžo  pas  saviškius.  Ar  mes  bent 
žinome,  kas  jis? 

-  Gaselis  Sajahas,  vienas  iš  Kel  Tagelmusto,  Šydo  genties,  inmučarų.  Jis  klajoja  po  labai 
plačią  teritoriją  netoli  Huailos  kalnų. 

Gubernatorius  Hasanas  ben  Koufra  metė  žvilgsnį  į  didžiulį,  prie  sienos  pritvirtintą 
provincijos  žemėlapį. 

-  Huailos  kalnai?  -  pakartojo  ir  liūdnai  palingavo  galvą.  -  Kaip  tik  per  jų  vidurį  eina  siena. 

-  Šioje  vietoje  sienos  beveik  nėra,  pone.  Niekas  jos  tiksliai  nenubraižė. 

-  „Niekas“  čia  apibrėžta  labai  tiksliai,  -  tarė  gubernatorius.  Jis  atsistojo  ir  ėmė  lėtai 
vaikščioti  po  didžiulį  kabinetą.  -  Ieškoti  bėglio  šiuose  tyruose  tas  pat,  kas  gaudyti  žuvį 
vandenyne.  -  Jis  atsisuko  į  pavaldinį  ir  pažvelgė  jam  į  akis.  -  Padėkit  jo  bylą  į  archyvą. 

Anuharas  ei  Mokri,  stropus  sekretorius,  tarnaujantis  gubernatoriui  jau  daugiau  nei 
aštuonerius  metus,  leido  sau  susukti  nepasitenkinimo  grimasą. 

-  Kariškiams  tai  nepatiks,  Jūsų  Ekscelencija...  Tasai  targi  nužudė  kapitoną... 

-  Kapitoną  Kalebą  ei  Fasi  jie  niekino,  -  priminė  jam  gubernatorius.  -  Jis  buvo  tikras 

bjaurybė,  -  pridūrė  užsirūkydamas  dar  vieną  „Davidovą“. 

-  Bet  jie  vieninteliai,  kurie  gali  sutramdyti  Adoro  padugnes. 

-  Dabar  tai  turės  padaryti  leitenantas  Rachmanas. 

-  Rachmanas?  -  nustebo  EI  Mokri.  -  Jūs  paskyrėte  Rachmaną  į  Adorą?  Jis  ten  neištvers  nė 
trijų  mėnesių.  -  Sekretorius  smagiai  nusišypsojo.  -  Dabar  suprantu,  kodėl  lauke  jis  vos 
nenualpo.  Jie  pirma  jį  išprievartaus,  paskui  perrėš  gerklę. 

Gubernatorius  sudribo  į  vieną  iš  juoda  oda  aptrauktų  krėslų,  jų  visas  komplektas  stovėjo 
kabineto  kampe,  išpūtė  didelį  dūmų  debesį  ir  papurtė  galvą. 

-  Gal  taip  neatsitiks...  Gal  jis  išsijudins,  ims  kovoti  dėl  savo  gyvybės  ir  pagaliau  supras,  kad 
tokioje  vietoje  negalima  sėdėti,  skaityti  apie  didvyrių  žygdarbius  ir  mėgdžioti  Diuperė.  - 
Gerokai  patylėjęs,  kalbėjo  toliau:  -  Čia  aš  turiu  atlikti  svarbią  misiją:  iššluoti  iš  šitų  vietų 
visą  seną  dekadentinį  romantizmą  bei  liguistą  patriarchalizmą  ir  priversti  provinciją  ir  jos 
gyventojus  pagaliau  tarnauti  tautos  labui.  Čia  yra  naftos,  geležies,  vario,  užsieniečių  ir 
daugybė  turtų,  kurių  mums  reikia,  jei  norime  tapti  galinga,  pažangia  ir  modernia  nacija...  - 
Ištaręs  šiuos  žodžius,  jis  kelis  kartus  papurtė  galvą.  -  Visa  tai  galime  pasiekti  ne  su  tokiais 
žmonėmis  kaip  leitenantas  Rachmanas,  o  su  tokiais  kaip  Malikas  ar  kapitonas  Kalebas... 
Apgailestaudamas  turiu  pasakyti,  kad  dvidešimtame  amžiuje  tuaregai  tiesiog  neturi  teisės 
egzistuoti,  kaip  ir  Amazonės  indėnai,  arba  kaip  jos  neturėjo  Amerikos  raudonodžiai.  Ar 
įsivaizduoji  sju,  šiandien  besibastančius  po  Centrinės  Amerikos  prerijas  ir  besivaikančius 
buivolų  kaimenes  tarp  naftos  gręžinių  ar  atominių  elektrinių?  Esama  tokių  gyvybės  rūšių, 
kurios  atlieka  istorinę  misiją,  paskui  joms  išmuša  paskutinioji  ir  jos  turi  išnykti.  Norim  ar 
ne,  bet  toks  yra  mūsų  klajoklių  atvejis.  Juos  reikia  prijaukinti  arba  išnaikinti. 

-  Skamba  labai  žiauriai... 

-  Žiauriai  skambėjo  ir  tada,  kai  ėmėme  kalbėti,  kad  reikia  išvaryti  prancūzus,  kurie 
gyveno  su  mumis  bemaž  šimtą  metų.  Daugelis  jų  buvo  mano  draugai,  kartu  lankėme 
mokyklą,  aš  žinojau  jų  vardus  ir  pomėgius.  Bet  atėjo  laikas  baigti  su  jais  be  jokių 
sentimentų,  ir  mes  tai  padarėme.  Esama  dalykų,  aukštesnių  už  buržuazinę  moralę,  ir  vienas 
iš  jų  -  klajoklių  problema.  -  Gubernatorius  vėl  nutilo  ir  ilgai  sėdėjo  susimąstęs.  Paskui  tarė:  - 
Prezidentas  man  pasakė  labai  aiškiai:  „Hasanai,  klajokliai  -  tai  pasmerkta  išnykti  mažuma. 
Paverskim  juos  naudingais  darbininkais  arba  paspartinkim  jų  išnykimą,  kad  jie 
nesikankintų,  o  mes  neturėtume  problemų...“ 

-  Vis  dėlto  paskutinėje  kalboje...  -  drįso  įsiterpti  sekretorius. 

-  Nagi  liaukitės,  Anuharai  -  kaip  berniuką  subarė  gubernatorius.  -  Tai  dalykai,  apie 
kuriuos  negali  kalbėti  viešai,  kai  tavęs  klausosi  dalis  šių  klajoklių,  o  pasaulis  išpūtęs  akis 
žiūri  ir  stebi,  kaip  mes  tvarkomės  su  nepriklausomybe...  Pavyzdžiui,  šiaurės  amerikiečiai 
tapo  karštais  žmogaus  teisių  gynėjais,  kai  tik  susitvarkė  su  savo  indėnais. 

-  Tai  buvo  kiti  laikai. 

-  Bet  tokios  pat  aplinkybės!  Amerika  buvo  ką  tik  nepriklausomybę  išsikovojusi  tauta, 
kuriai  reikėjo  pradėti  naudoti  savo  turtus  ir  atsikratyti  nereikalingų  žmonių.  Mes  bent 
suteiksim  jiems  galimybę  įsilieti  į  visuomenės  gyvenimą,  nenaikinsim  jų  nei  žudydami,  nei 
uždarydami  į  rezervatus. 

-  O  kaip  su  tais,  kurie  nenorės  įsilieti?  Tie,  kurie,  kaip  Gaselis,  tiki,  kad  turi  išsaugoti 
senus  papročius,  kurių  laikosi  gyvendami  dykumoje?  Ką  darysim  su  jais?  Persekiosim  su 
šautuvais  kaip  raudonodžius? 

-  Ne,  žinoma...  Tiesiog  išvysim  iš  šalies.  Juk  pats  sakėte,  kad  sienos  dykumoje 
nenustatytos  ir  kad  klajokliai  jų  nepaiso...  Tegu  jas  peržengia...  Tegu  susijungia  su  savo 
broliais  kitose  šalyse...  -  Gubernatorius  mostelėjo  ranka.  -  Bet  jeigu  pasiliks,  tegu  įpranta 
prie  mūsų  gyvenimo  būdo,  antraip  turės  bėdų... 

-  Jie  neprisitaikys,  -  įsitikinęs  atsakė  Anuharas  ei  Mokri.  -  Jau  seniai  turiu  su  jais  reikalų 
ir  žinau:  prisitaiko  tik  mažuma,  o  daugelis  lieka  prisirišę  prie  savo  smėlynų  ir  papročių...  - 
Jis  parodė  į  lauką  ir  į  tolimą  bokštą,  iš  kurio  muedzinas  kvietė  ištikimuosius.  -  Dabar 
maldos  valanda...  Ar  eisit  į  mečetę? 

Gubernatorius  tyliai  linktelėjo,  priėjo  prie  stalo,  į  sunkią  krištolinę  peleninę  užgesino 
cigarą,  pavartė  dokumentus,  kuriuos  jau  buvo  išnagrinėjęs  dieną,  ir  tarė: 

-  Prie  jų  grįšim  vėliau.  Sekretorė  tegu  pasilieka  -  rytoj  reikia  juos  išsiųsti  į  sostinę. 

-  Vakarieniausite  namie? 

-  Ne.  Perspėkit  mano  žmoną. 

Jie  išėjo.  Davęs  reikiamus  nurodymus,  Anuharas  nulėkė  laiptais  žemyn,  kad  suspėtų  į 
juodą  automobilį  kartu  su  viršininku.  Vairuotojas  visu  galingumu  jau  buvo  paleidęs  oro 
kondicionierių.  Trumpą  kelią  iki  mečetės  važiavo  tylėdami.  Įėję  vidun,  pasimeldė  vienas 
šalia  kito  apsupti  beduinų,  besilaikančių  nuo  jų  per  pagarbų  atstumą.  Išėjęs  iš  mečetės, 
gubernatorius  susižavėjęs  pažvelgė  į  ūksmingą  palmių  giraitę.  Jis  mėgo  šį  dienos  metą,  be 
abejo,  patį  gražiausią  oazėje,  kuriam  prilygsta  tik  aušros  dykumoje.  Jam  patikdavo  lėtai 
vaikštinėti  po  sodus  palei  šulinius  ir  stebėti  iš  toli  atskrendančius  paukščius,  parlekiančius  į 
giraitę  praleisti  nakties  medžių  lajose. 

Atrodydavo,  kad  tą  valandą  iš  karštos  dienos  letargo  pabunda  ir  kvapai,  priblokšti  lyg 
švinas  įkaitusios  saulės,  ir  oras  prisipildo  rožių,  jazminų  ir  gvazdikų  aromato. 
Gubernatorius  Hasanas  ben  Koufra  buvo  tvirtai  įsitikinęs,  kad  jokioje  pasaulio  vietoje 
neauga  tokios  kvapnios  gėlės  kaip  šioje  karštoje  turtingoje  oazėje. 

Rankos  mostu  atleido  vairuotoją  ir  neskubėdamas  pasuko  į  sodo  takelį,  kelioms  minutėms 
pamiršęs  tūkstančius  problemų,  kurios  iškildavo  valdant  tokį  nykų  rajoną  ir  puslaukinius 
žmones. 

Ištikimasis  Anuharas  sekė  jį  kaip  šešėlis,  suprasdamas,  kad  tokiu  metu  jo  šeimininkui 
patinka  tyla.  Sekretorius  jau  iš  anksto  žinojo,  kurioje  vietoje  jis  sustos,  kur  užsirūkys  cigarą 
ar  nuskins  rožės  pumpurą  naktiniam  žmonos  Tamat  staliukui.  Tie  pasivaikščiojimai  buvo 
virtę  kone  kasdieniu  ritualu  -  turėdavo  būti  labai  karšta  ar  prisikaupę  daugybė  darbų,  kad 
Jo  Ekscelencija  atsisakytų  savo  vienintelės  mankštos  ir  pramogos. 

Kaip  paprastai  būna  atogrąžose,  naktis  leidosi  staiga,  tarsi  nenorėdama,  kad  žmogus  per 
ilgai  mėgautųsi  vakaro  grožiu  ir  ramybe,  bet  gubernatorius  ir  jo  sekretorius  nekreipė 
dėmesio  į  tamsą,  kuri  po  kelių  minučių  užvaldys  sodus  ir  palmių  giraitę;  jie  atmintinai 
žinojo  kiekvieną  takelį  ir  šaltinį,  o  rūmų  šviesų  pakako,  kad  nepamestų  kelio. 

Bet  šį  kartą,  anksčiau  nei  tamsa  visiškai  apgaubė  žemę,  iš  už  vienos  palmės,  o  gal  tiesiog  iš 
žemės,  išniro  šešėlis,  ir  jie,  net  gerai  jo  neįžiūrėję  ir  nepastebėję,  kad  sugniaužęs  kumštyje 
jis  laiko  sunkų  revolverį,  suprato,  kas  jų  laukia. 

Anuharas  norėjo  šaukti,  bet  staiga  pamatė,  kad  jam  tiesiai  į  kaktą  nukreiptos  juodos 
ginklo  žiotys. 

-  Tylėkit,  -  įsakė  nepažįstamasis.  -  Aš  nedarysiu  jums  nieko  bloga. 

Gubernatoriaus  Ben  Koufros  veide  nekrustelėjo  nė  vienas  raumuo. 

-  Tada  ko  tu  ieškai?  -  paklausė  jis. 

-  Savo  svečio.  Žinai,  kas  aš  toks. 

-  Įsivaizduoju...  -  Gubernatorius  patylėjo,  paskui  tarė:  -  Bet  čia  jo  nėra. 

Gaselis  Sajahas  ilgai  žiūrėjo  į  jį  ir  suprato,  kad  jis  nemeluoja. 

-  Kur  jis? 

-  Labai  toli.  -  Gubernatorius  patylėjo.  -  Tai  beprasmiška.  Tu  niekad  jo  nerasi. 

Buvo  matyti,  kaip  blizga  targi  akys.  Jis  stipriai  suspaudė  ginklą. 

-  Dar  pažiūrėsim... 

Jis  atsisuko  į  Anuharą  ei  Mokri  ir  įsakė: 

-  Tu  gali  eiti.  Jeigu  po  savaitės  Abdulas  ei  Kebiras,  sveikas,  laisvas  ir  vienas  neatsiras 
gueltoje,  esančioje  į  šiaurę  nuo  Sidi  ei  Madijos  kalnų,  aš  nupjausiu  tavo  šeimininkui  galvą. 
Supratai? 

Anuharas  ei  Mokri  neįstengė  atsakyti.  Už  jį  atsakė  Hasanas  ben  Koufra: 

-  Jeigu  tu  ieškai  Abdulo  ei  Kebiro,  verčiau  nušauk  mane  šitoje  vietoje,  taip  mudu 
išvengsim  nemalonumų.  Jie  niekada  tau  jo  neatiduos. 

-  Kodėl? 

-  Todėl,  kad  neleis  prezidentas. 


iš  skaitiniai.org 


-  Koks  prezidentas? 

-  Koks  dar  gali  būti  prezidentas?  Respublikos. 

-  Net  už  tavo  gyvybę? 

-  Net  už  mano  gyvybę. 

Gaselis  Sajahas  gūžtelėjo  pečiais,  ramiai  atsisuko  į  Anuharą  ei  Mokri  ir  tarė: 

-  Būk  geras,  perduok  jam  mano  žinutę.  -  Patylėjęs  pridūrė:  -  Ir  įspėk  tą  prezidentą:  kad  ir 
kas  jis  būtų,  jei  negrąžins  man  svečio,  aš  nužudysiu  ir  jį! 

-  Tu  pamišėlis! 

-  Ne,  aš  esu  targi,  -  tarė  mostelėdamas  revolveriu.  -  Dabar  eik,  bet  atsimink:  po  savaitės 
gueltoįe,  į  šiaurę  nuo  Sidi  ei  Madijos  kalnų. 

Jis  įrėmė  ginklo  vamzdį  gubernatoriui  į  strėnas  ir  nusivarė  į  priešingą  pusę. 

-  Na,  -  sušuko,  -  pirmyn! 

Anuharas  ei  Mokri  žengė  kelis  žingsnius  į  priekį,  tada  atsigręžė  ir  spėjo  pamatyti,  kaip  abu 
vyrai  dingo  palmių  giraitės  tamsoje.  Paskui  kiek  tik  kojos  įkerta  leidosi  bėgti  rūmų  šviesų 
link. 

-  ABDULAS  EL  KEBIRAS  buvo  mūsų  nepriklausomybės  kalvis,  nacionalinis  didvyris  ir 
pirmasis  tautos  prezidentas.  Ar  tu  iš  tikrųjų  nieko  apie  jį  negirdėjai? 

-  Ne. 

-  Kur  tu  buvai  visus  tuos  metus? 

-  Dykumoje.  Niekas  man  niekada  nepasakojo,  kas  vyksta. 

-  Ar  į  tavo  stovyklą  nebuvo  užsukęs  joks  keliautojas? 

-  Nedaugelis...  Mes  kalbėdavomės  apie  svarbesnius  dalykus.  Kas  atsitiko  Abdului  ei 
Kebirui? 

-  Jį  nuvertė  dabartinis  prezidentas...  Atėmė  iš  jo  valdžią,  bet  gerbė  į  j  ir  nedrįso  nužudyti. 
Abu  drauge  kovojo  ir  daugelį  metų  sėdėjo  prancūzų  kalėjimuose.  -  Gubernatorius  papurtė 
galvą.  -  Ne,  negalėjo  nužudyti.  Jam  nebūtų  atleidusi  nei  jo  sąžinė,  nei  tauta. 

-  Bet  uždarė  į  kalėjimą,  ar  ne? 

-  Ištrėmė  į  dykumą. 

-  Kur? 

-  J  dykumą.  Jau  sakiau. 

-  Dykuma  labai  didelė. 

-  Žinau,  bet  ne  tokia  didelė,  todėl  vienas  jo  šalininkų  jį  rado  ir  padėjo  pabėgti.  Ir  paslėpė  jį 
tavo  chaimoje. 

-  O  kas  buvo  tas  jaunuolis? 

-  Fanatikas.  -  Susimąstęs  gubernatorius  ilgai  žiūrėjo  į  laužą.  Kai  pagaliau  prabilo, 
nežiūrėjo  į  targi,  todėl  atrodė,  kad  kalbasi  su  savimi.  -  Fanatikas,  kuris  norėjo  mus  įvelti  į 
pilietinį  karą.  Jeigu  Abdulas  atgautų  laisvę,  iš  užsienio  suorganizuotų  pasipriešinimą  ir 
paskandintų  mus  kraujo  upėje.  Prancūzai,  kurie  kadaise  taip  uoliai  jį  persekiojo,  dabar  jį 
palaikytų.  -  Jis  trumpam  nutilo.  -  Jis  patiko  jiems  labiau  nei  mes. 

Hasanas  ben  Koufra  pakėlė  galvą  ir  lėtai  apsižvalgė  po  siaurą  olą,  paskui  jo  žvilgsnis 
nukrypo  į  Gaselį  -  atsikolęs  į  uolos  kyšulį,  šis  taip  pat  jį  stebėjo.  Gubernatorius  nuoširdžiai 
pridūrė: 

-  Žinai,  kodėl  vis  kartoju,  kad  veltui  gaišti  laiką?  Jie  niekad  manęs  neiškeistų  į  jį,  ir  aš  juos 
suprantu.  Juk  aš  tik  paprastas  gubernatorius:  ištikimas  ir  naudingas  tarnautojas, 
besistengiantis  kuo  geriau  atlikti  savo  pareigas.  Dėl  manęs  niekas  neišdrįs  pradėti  pilietinio 
karo.  Reikia  daugybės  metų,  kad  Abdulo  ei  Kebiro  prisiminimas  virstų  pelenais  ir  jis 
prarastų  savo  žavesį...  -  Kadangi  jo  rankos  buvo  surištos,  jis  atsargiai  paėmė  puodelį  su 

arbata,  pakėlė  prie  lūpų  ir,  kad  nenusidegintų,  ėmė  garsiai  sriubčioti.  -  Jau  kuris  laikas 
mums  sekasi  nelabai  gerai...  -  toliau  kalbėjo  jis.  -  Jie  padarė  klaidų,  būdingų  visoms  ką  tik 
nepriklausomybę  atgavusioms  tautoms  ir  naujoms  vyriausybėms,  bet  daugelis  žmonių  to 
nesupranta  ir  yra  nepatenkinti.  Abdulas  mokėjo  žadėti...  Jis  prižadėjo  daug  dalykų  ir  liaudis 
viliasi,  kad  mes  juos  įgyvendinsime,  bet  mes  negalime  jų  įgyvendinti,  nes  tai  utopiniai 
pažadai. 

Jis  nutilo  ir  vėl  padėjo  puoduką  ant  smėlio,  prie  ugnies,  jausdamas  pro  šydą  įsmeigtas  targi 
akis,  regis,  trokštančias  žūtbūt  sužinoti,  kas  dedasi  gubernatoriaus  galvoje. 

-  Tu  jo  bijai,  -  galop  pareiškė  Gaselis.  -  Tu  ir  taviškiai  siaubingai  jo  bijote,  tiesa?.. 

Pašnekovas  linktelėjo. 

-  Mes  prisiekėme  būti  ištikimi,  ir  nors  aš  nedalyvavau  sąmoksle  ir  viską  sužinojau  jam 
įvykus,  protestuoti  nedrįsau.  -  Jis  liūdnai  nusišypsojo.  -  Už  tylėjimą  jie  mane  nupirko, 
paskirdami  visagaliu  didžiulės  teritorijos  gubernatoriumi,  ir  aš  dėkingai  sutikau.  Bet  tu 
teisus  -  širdies  gilumoje  aš  jo  bijau.  Visi  mes  bijome  ir  miegame  žinodami,  kad  vieną  dieną 
jis  grįš  ir  paprašys  už  tai  sumokėti.  Abdulas  visada  grįžta. 

-  Kur  jis  dabar? 

-  Dykumoje. 

-  Kurioje  dalyje? 

-  Šito  aš  tau  niekada  nepasakysiu. 

Targi  rūsčiai  pažvelgė  į  jį,  ir  jo  balso  tonas  bylojo,  kad  jis  kalba  tvirtai  įsitikinęs. 

-  Jei  panorėsiu,  pasakysi,  -  tarė  jis.  -  Mano  protėviai  garsėjo  tuo,  kad  mokėjo  kankinti 
kalinius,  ir  nors  dabar  to  nebedarome,  senieji  metodai  perduodami  iš  lūpų  į  lūpas  tiesiog 
šiaip  sau,  dėl  įdomumo.  -  Jis  paėmė  arbatinuką  ir  pripylė  stiklines.  -  Dabar  klausyk!  -  toliau 
kalbėjo  jis.  -  Tu  gal  nesupranti,  nes  gimei  ne  šiose  vietose,  bet  aš  negalėsiu  ramiai  miegoti, 
kol  nesužinosiu,  kad  tas  vyras  vėl  laisvas,  kaip  ir  tą  dieną,  kai  pasirodė  priešais  mano 
chaimos  duris.  Jei  dėl  to  turėsiu  žudyti,  naikinti  ar  net  kankinti,  taip  ir  elgsiuos,  nors  ir 
apgailestaudamas.  Jei  negaliu  grąžinti  gyvybės  žmogui,  kurį  tu  įsakei  nužudyti, 
pasirūpinsiu,  kad  kitas  žmogus  būtų  laisvas. 

-  Tau  nepavyks. 

Gaselis  rūsčiai  pažvelgė  į  jį. 

-  Ar  tu  tikrai  taip  manai?  -  paklausė. 

-  Visiškai.  EI  Akabe  aš  tik  vienas  žinau,  kur  jis,  ir  kad  ir  kaip  kankintum,  tau  nepasakysiu. 

-  Klysti,  -  pareiškė  Gaselis.  -  Juk  kas  nors  dar  žino? 

-  Kas? 

-  Tavo  žmona. 

Gaselis  apsidžiaugė,  supratęs,  kad  pataikė  į  skaudžiausią  vietą  -  Hasano  ben  Koufros 
veidas  persimainė,  ir  jis  pirmą  kartą  prarado  savitvardą.  Bandė  nedrąsiai  protestuoti,  bet 
Gaselis  jį  nutildė  rankos  mostu. 

-  Nebandyk  manęs  apgauti,  -  tarė.  -  Stebiu  tave  jau  dvi  savaites  ir  mačiau  judu  drauge...  Ji 
viena  iš  tų  moterų,  kuriomis  vyras  visiškai  pasitiki  ir  dalijasi  savo  paslaptimis.  Gal  aš  klystu? 

Gubernatorius  atidžiai  pažvelgė  į  jį. 

-  Kartais  aš  klausiu  savęs,  -  tarė  jis,  -  kas  tu  esi:  paprastas,  nieko  neišmanantis  targi,  gimęs 
ir  užaugęs  pačioje  šlykščiausioje  dykumoje,  ar  šydu  prisidengęs  visai  kitas  žmogus? 

Gaselis  šyptelėjo. 

-  Kalbama,  kad  mūsų  rasė  buvo  protinga,  išsilavinusi  ir  galinga  jau  faraonų  laikais,  kai  dar 
gyveno  Kretos  saloje.  Tokia  protinga  ir  galinga,  kad  bandė  užkariauti  Egiptą,  bet  viena 
moteris  juos  išdavė,  ir  jie  pralaimėjo  didįjį  mūšį.  Vieni  pabėgo  į  Egiptą,  įsikūrė  prie  jūros  ir 
sudarė  finikiečių  tautą,  visų  vandenynų  valdovę.  Kiti  pabėgo  į  vakarus  ir  tapo  dykumos 
viešpačiais.  Po  tūkstančio  metų  atėjote  jūs,  barbarai  arabai,  kuriuos  Mahometas  ištraukė  iš 
juodžiausios  tamsumos. 

-  Taip,  taip,  jau  girdėjau  tą  legendą,  kad  esat  garamantų  palikuonys,  bet  aš  ja  netikiu. 

-  Gal  ji  netikra,  bet  mes  iš  tikrųjų  čia  atsiradom  anksčiau  už  jus  ir  visada  buvom 
protingesni,  nes  ne  tokie  garbėtroškos.  Mums  patinka  mūsų  gyvenimas  ir  mes  daugiau 
nieko  netrokštam.  Tegu  kiti  mano  apie  mus  ką  tik  nori,  bet  kai  mus  išprovokuoja,  mes 
imame  veikti.  -  Gaselio  balsas  tapo  rūstus.  -  Tad  arba  tu  pasakysi,  kur  Abduldas  ei  Kebiras, 
arba  aš  turėsiu  klausti  tavo  žmonos. 

Hasanas  ben  Koufra  prisiminė  Vidaus  reikalų  ministro  žodžius,  pasakytus  prieš  jam 
išvykstant  į  EI  Akabą:  „Nepasitikėk  tuaregais,  -  pasakė  jis.  -  Nesileisk  apgaunamas  jų  išorės! 
Man  regis,  jie  protingiausi  ir  sukčiausi  žmonės  visame  žemyne!  Tai  ypatinga  rasė  -  jei 
norėtų,  galėtų  valdyti  mus  visus,  tiek  pakrančių,  tiek  kalnų  gyventojus.  Targi  gali 
įsivaizduoti,  kas  yra  jūra,  niekada  jos  nematęs,  ar  išnarplioti  filosofinę  problemą,  kuriai 
suprasti  mums  pritrūktų  žodžių  ar  įgūdžių.  Jų  kultūra  labai  sena,  ir  nors  jie  kaip  maža 
socialinė  grupė  buvo  sunaikinta  juos  supančios  aplinkos  ir  prarado  karių  dvasią,  kaip 
individai  jie  verti  dėmesio.  Saugokis  jų!“ 

-  Targi  niekad  nenuskriaustų  moters,  -  pagaliau  tarė  gubernatorius.  -  Ir  aš  netikiu,  kad 
būtum  išimtis.  Pagarba  moteriai  jiems  tokia  pat  svarbi,  kaip  ir  svetingumo  jausmas.  Ar  tu 
sulaužysi  vieną  įstatymą,  kad  įvykdytum  kitą? 

-  Žinoma,  ne,  -  prisipažino  Gaselis.  -  Bet  man  ir  nereikės  jos  skriausti.  Jeigu  ji  supras,  kad 
tavo  gyvybė  priklauso  nuo  to,  ar  ji  pasakys,  ar  ne,  kur  yra  Abdulas  ei  Kebiras,  tada  pasakys. 

ir  buvo  visiškai  tikras,  kad  targi  teisus.  Ir  jis  jos  nekaltino,  nes  žinojo,  kad  pasielgtų  taip  pat. 
O  jeigu  ji  ir  pasakys,  kur  yra  Abdulas  ei  Kebiras,  tai  dar  nereikš,  kad  jis  bus  išlaisvintas. 

-  Jis  Gerifieso  forte,  -  pagaliau  iškošė. 

Gaseliui  pasirodė,  kad  jis  sako  tiesą,  ir  mintyse  sumetė  atstumą  iki  forto. 

-  Ten  nukakti  man  prireiks  trijų  dienų  ir  dar  vienos,  kad  apsirūpinčiau  maistu  ir 
kupranugariais...  -  Truputį  pagalvojęs,  bemaž  linksmai  pasakė:  -  Vadinasi,  kai  Sidi  ei 
Madijoje  jie  man  surengs  pasalą,  aš  jau  būsiu  Gerifiese...  -  Lėtai  ir  su  pasimėgavimu  išgėręs 
arbatą,  pridūrė:  -  Mūsų  jie  lauks  vieną  dieną  ar  daugių  daugiausia  dvi,  kol  supras  esą 
apgauti,  ir  nusiųs  žinią,  kad  manęs  laukti  reikia  kitoje  vietoje.  Aš  turiu  laiko!  Taip,  manau, 
kad  laiko  turiu! 

-  O  ką  darysi  su  manim?  -  paklausė  gubernatorius  truputį  drebančiu  balsu. 

-  Turėčiau  tave  nužudyti,  bet  paliksiu  tau  vandens  ir  maisto  dešimčiai  dienų.  Jeigu  sakei 
teisybę,  ką  nors  atsiųsiu.  Jei  sumelavai  ir  Abdulo  ei  Kebiro  ten  nėra,  mirsi  iš  alkio  ir 
troškulio,  nes  niekada  neįstengsi  sutraukyti  kupranugario  odos  diržų. 

-  Iš  kur  aš  galiu  žinoti,  kad  iš  tikrųjų  ką  nors  atsiųsi? 

-  Tu  negali  žinoti,  bet  aš  atsiųsiu...  Pinigų  turi? 

Gubernatorius  smakru  parodė  piniginę  užpakalinėje  kelnių  kišenėje,  ir  targi  ją  paėmė. 
Išsirinkęs  stambius  banknotus,  kruopščiai  padalijo  pusiau.  Vieną  dalį  pasiėmė,  kitą  paliko 
piniginėje  prie  laužo. 

-  Surasiu  klajoklį,  pusę  banknotų  duosiu  jam  ir  paaiškinsiu,  kur  gali  rasti  kitą  pusę...  -  Jis 
šyptelėjo  po  šydu.  -  Dėl  tokios  sumos  bet  kuris  beduinas  sutiks  praleisti  visą  mėnesį  ant 
kupranugario.  Nesijaudink!  Kas  nors  tave  suras.  Bet  dabar  nusimauk  kelnes! 

-  Kam?  -  sunerimo  gubernatorius. 

-  Šioje  oloje  praleisi  dešimt  dienų  surištom  kojom  ir  rankom...  Jei  visą  laiką  šlapinsies  į 
kelnes,  greitai  atsivers  piktžaizdės.  -  Targi  išraiškingai  mostelėjo  rankomis.  -  Tad  pagyventi 
nuogu  užpakaliu  bus  geriau  tau  pačiam. 

Jo  Ekscelencija  gubernatorius  Hasanas  ben  Koufra,  aukščiausio  rango  pareigūnas 
teritorijoje,  didesnėje  už  visą  Prancūziją,  norėjo  paprieštarauti,  bet  geriau  pagalvojęs  nurijo 
išdidumą  bei  pyktį  ir  ėmė  stropiai  sagstytis  diržą  ir  kelnes.  Gaselis  padėjo  jas  nusimauti, 
sąžiningai  jį  surišo,  paskui  paėmė  laikrodį  ir  žiedą,  papuoštą  dideliu  briliantu. 

-  Jais  atsiskaitysiu  už  kupranugarius  ir  maistą,  -  paaiškino.  -  Esu  neturtingas  ir  turėjau 
papjauti  savo  kupranugarį.  Buvo  gražus  meharis.  Kito  tokio  nerasiu. 

Jis  susirinko  daiktus,  prie  sienos  padėjo  gerbę  su  vandeniu,  maišą  džiovintų  vaisių  ir, 
rodydamas  į  juos,  tarė: 

-  Tausok  juos,  ypač  vandenį!  Ir  nemėgink  vaduotis  iš  diržų,  nes  suprakaituosi  ir 

užsimanysi  daug  gerti.  Tada  vandens  tikriausiai  neužteks.  Pasistenk  daug  miegoti...  Nieko 
nėra  geriau  už  miegą.  Miegodamas  žmogus  neeikvoja  energijos. 

Jis  išėjo  į  tamsią  be  mėnulio  naktį.  Danguje  spindėjo  nesuskaičiuojama  daugybė 
žvaigždžių,  kalnuose  jos  atrodė  visai  arti,  lyg  smaragdai  nusagsčiusios  virš  galvos 
stūksančias  viršūnes.  Kurį  laiką  stovėjo  susimąstęs,  stengdamasis  susigaudyti  ar  mintyse 
nubrėžti  kelią  iki  tolimojo  forto.  Visų  pirma  jam  reikėjo  jojamųjų  gyvulių,  daug  maisto  ir 
vandenmašių,  kad  galėtų  juose  laikyti  kuo  daugiau  vandens:  jis  žinojo,  kad  erge  aplink 
Tikdabrą  nėra  šulinių,  o  tolėliau  į  pietus  plyti  didžiulė  „tuščia  žemė“,  ir  niekas  gerai  nežino, 
kur  ji  baigiasi. 

Jis  ėjo  visą  naktį  greitu  ir  lengvu  žingsniu,  būdingu  tik  targi,  nes  kitas  žmogus  nuo  tokio 
ėjimo  būtų  mirtinai  pavargęs. 

Aušra  jį  užklupo  ant  kalvos,  o  nuo  jos  atsivėrė  vaizdas  į  slėnį,  kurio  dugnu  prieš  daugelį 
tūkstančių  metų  tikriausiai  tekėjo  upelis.  Klajokliai  žinojo:  jei  šiame  slėnyje  išrausi  pusę 
metro,  atankoras  tau  padovanos  tiek  vandens,  kad  jo  užteks  penkiems  kupranugariams, 
todėl  šiuo  keliu  į  didžiąją  EI  Akabo  oazę  iš  pietų  traukia  karavanai. 

Toli  slėnyje  Gaselis  pamatė  palei  senvagę  įsikūrusias  tris  palapinių  stovyklas.  Vos 
prašvitus,  žmonės  ėmė  kurti  laužus  ir  varyti  krūvon  ant  šlaitų  besiganančius  gyvulius.  Visi 
rengėsi  į  kelionę. 

Niekieno  nematomas,  kurį  laiką  stebėjo  stovyklą.  Pagaliau  įsitikinęs,  kad  tarp  vyrų  nėra 
kareivių,  nusprendė  nusileisti  žemyn  ir  apsistoti  priešais  didžiausią  chaimę,  kurioje  keturi 
vyrai  siurbčiojo  ryto  arbatą. 

-  Metulem,  metuleml 

-  Aselam  aleikuml  -  vienu  balsu  atsakė  vyrai.  -  Sėskis  ir  išgerk  su  mumis  arbatos.  Gal 
sausainių? 

Jis  padėkojo  už  sausainius  ir  už  kone  suplėkusį,  bet  aštrų  ir  gardų  sūrį,  taip  pat  už  sultingas 
datules,  kurias  suvalgė  užsigerdamas  kvapnia  ir  labai  saldžia  arbata.  Nuo  jos  po  visą  kūną 
pasklido  šiluma,  išvaikiusi  rytinį  dykumos  šaltį. 

Rusvabarzdis  beduinas,  grupelės  vadas,  gudriomis  akimis  ilgai  spitrėjosi  į  Gaselį,  paskui 
lyg  tarp  kita  ko  paklausė: 

-  Tu  Gaselis,  tiesa?  Gaselis  Sajahas,  vienas  iš  Kel  Tagelmustų?.. 

Gaselis  tyliai  linktelėjo,  ir  vyras  pridūrė: 

-  Tavęs  ieško. 

-  Žinau. 

-  Tu  nužudei  gubernatorių? 

-  Ne. 


iš  skaitiniai.org 


Jie  žiūrėjo  į  jį  susidomėję,  net  liovėsi  kramtyti,  tikriausiai  stengdamiesi  suprasti,  ar  jis  sako 
tiesą. 

Pagaliau  beduinas  paprastai  paklausė: 

-  Tau  ko  nors  reikia? 

-  Keturių  meharių,  vandens  ir  maisto. 

Iš  raudonos  odos  maišelio,  kabančio  ant  kaklo,  Gaselis  išsitraukė  laikrodį  ir  žiedą,  parodė 
jiems  ir  tarė: 

-  Užsimokėsiu  šitais. 

Liesas  senolis  ilgomis  plonomis  auksakalio  rankomis  paėmė  žiedą  ir  apžiūrėjo  jį  kaip  gerai 
savo  darbą  išmanantis  žmogus,  tuo  tarpu  skystabarzdis  vyras  apžiūrinėjo  sunkų  laikrodį. 

Pagaliau  auksakalys  padavė  brangenybę  vadui. 

-  Vertas  mažiausiai  dešimties  kupranugarių.  Akmuo  tikras. 

Tas  linktelėjo,  žiedą  pasiliko,  o  laikrodį  grąžino. 

-  Imk,  kiek  reikia.  Už  žiedą,  -  nusišypsojo.  -  O  laikrodžio  tau  prisireiks. 

-  Aš  nemoku  juo  naudotis. 

-  Aš  irgi  ne,  bet  kai  norėsi  jį  parduoti,  tau  gerai  sumokės...  Jis  auksinis. 

-  Jie  siūlo  pinigų  už  tavo  galvą,  -  abejingai  tarė  auksakalys.  -  Daug  pinigų. 

-  Ar  žinai,  kas  nori  juos  gauti? 

-  Jis  ne  mūsiškis,  -  įsiterpė  jauniausias  beduinas,  žiūrėdamas  į  targi  su  neabejotinu 
susidomėjimu.  -  Gal  reikia  pagalbos?  Galiu  tave  palydėti. 

Vadas,  tikriausiai  jo  tėvas,  papurtė  galvą. 

-  Jam  nereikia  pagalbos.  Jam  bus  gana,  kad  niekam  neprasitarsi.  -  Truputį  palaukęs, 
kalbėjo  toliau:  -  Mes  neturim  į  tai  kištis.  Kariškiai  įsiutę,  jau  ir  taip  turėjom  su  jais  bėdų.  - 
Jis  atsisuko  į  Gaselį.  -  Apgailestauju,  bet  turiu  saugoti  saviškius. 

Gaselis  linktelėjo. 

-  Suprantu.  Tu  užtektinai  man  padėjai,  kad  pardavei  kupranugarius.  -  Jis  draugiškai 
pažvelgė  į  jaunėlį.  -  Be  to,  tavo  tėvas  teisus.  Man  nereikia  pagalbos,  tik  kad  niekam 
neprasitartumei. 

Vaikinas  linktelėjo,  tarsi  dėkodamas  jam  už  pagarbą,  ir  atsistojo. 

-  Išrinksiu  tau  geriausius  kupranugarius  ir  paruošiu  viską,  ko  reikia.  Taip  pat  pripilsiu 
tavo  gerbus. 

Jis  greitai  nuėjo,  lydimas  vyrų  žvilgsnių.  Vadas,  be  abejo,  juo  didžiavosi. 

-  Jis  drąsus,  ryžtingas  ir  žavisi  tavo  žygdarbiais,  -  paaiškino.  -  Tu  greitai  tapsi  garsiausiu 
dykumos  žmogumi. 

-  Aš  trokštu  ne  to,  -  tvirtai  atsakė  Gaselis.  -  Aš  tik  noriu  ramiai  gyventi  su  savo  šeima.  - 
Jis  patylėjo.  -  Ir  kad  būtų  laikomasi  mūsų  įstatymų. 

-  Tu  jau  niekad  negalėsi  ramiai  gyventi  su  savo  šeima,  -  įspėjo  jį  senasis  amatininkas.  - 
Turėsi  išvykti  iš  šalies. 

-  Į  pietus  nuo  Tikdabros  „tuščios  žemės“  yra  siena,  -  paaiškino  vadas.  -  Kita  rytuose,  už 
trijų  dienų  kelio  nuo  Huailos  kalnų.  -  Jis  susimąstęs  papurtė  galvą.  -  Vakarų  žemės  labai 
toli.  Aš  ten  niekad  nebuvau.  Šiaurėje  -  miestai  ir  jūra.  Ten  irgi  niekad  nebuvau. 

-  Tada  iš  kur  žinai,  kad  perėjęs  sieną  būsiu  saugus,  -  susidomėjęs  paklausė  Gaselis. 

Visi  susižvelgė,  mat  niekas  nežinojo  atsakymo.  Tik  vienas  iš  nė  žodžio  nepratarusių  vyrų, 
negras  akli,  vergų  sūnus,  gūžtelėjo  pečiais. 

-  Niekas  tiksliai  nežino.  Niekas,  -  pakartojo  nė  kiek  neabejodamas  savo  žodžiais.  - 
Praeitais  metais  su  karavanu  buvau  nusileidęs  iki  Nigerio,  ir  nei  keliaudami  ten,  nei 
grįždami  atgal  nežinojome,  kurioje  šalyje  esame. 

-  Kiek  užtrukot,  kol  pasiekėt  upę? 

Juodaodis  įtemptai  mąstė.  Paskui,  įsidrąsinęs,  nelabai  tvirtai  atsakė: 

-  Nežinau.  Gal  mėnesį?..  -  Jis  pliaukštelėjo  liežuviu,  tarsi  norėdamas  nuginti  šalin  blogas 
mintis.  -  Beveik  dvigubai  ilgiau  nei  grįžom  atgal.  Užėjo  sausra,  išdžiūvo  šuliniai  ir  kad 
išvengtume  Tikdabros,  turėjome  padaryti  didelį  lankstą.  Kai  buvau  vaikas,  buvo  galima 
rasti  gerų  šulinių  ir  savanų  keliomis  dienomis  anksčiau,  nei  pasiekdavai  upę.  Dabar  jos 
krantams  grasina  smėlis,  beveik  nebeauga  joks  žolės  stiebelis.  Lygumos,  kuriose  anksčiau 
ganydavosi  fulbių-  bandos,  dabar  netinka  net  alkaniausiems  kupranugariams,  o  iš  žmonių 
pilnų  oazių,  kuriose  kadaise  galėdavai  pailsėti,  neliko  nė  prisiminimo.  -  Jis  vėl  pliaukštelėjo 
liežuviu.  -  Ne,  aš  nesenas.  Tai  dykuma  per  greitai  plečiasi... 

-  Man  nesvarbu,  kad  dykuma  plečiasi  ir  praryja  kitas  žemes,  -  paaiškino  jam  Gaselis.  - 
Man  gerai  čia.  Man  tik  neramu,  kad  jau  net  dykuma  nepakankamai  didelė,  kad  galėtume 
ramiai  gyventi.  Kuo  ji  didesnė,  tuo  geriau.  Gal  vieną  dieną  kiti  mus  užmirš. 

-  Neužmirš,  -  įsiterpė  auksakalys.  -  Jie  rado  naftos,  o  rumių  niekas  taip  nedomina,  kaip 
nafta.  Žinau,  nes  dvejus  metus  dirbau  sostinėje,  o  ten  visos  kalbos  visada  sukasi  tik  apie 
naftą. 

Gaselis  pažvelgė  į  senolį  vėl  susidomėjęs.  Auksakalius,  kaip  ir  visus  amatininkus,  nors  jie 
dirbo  ne  tik  su  sidabru  ir  auksu,  bet,  kaip  ir  šis,  su  oda  ir  brangiausiais  akmenimis,  tuaregai 
laikė  žemesne  kasta,  esančia  kažkur  per  vidurį  tarp  imohago  ir  imgado,  kitaip  tariant, 
vasalo,  ar  kartais  net  tarp  imgado  ir  vergo  akli.  Taip  juos  suklasifikavę,  vis  dėlto  tuaregai 
pripažino,  kad  macharerai  tikriausiai  sudaro  vieną  iš  labiausiai  išsilavinusių  žr^c^įį^ą^ 


visoje  socialinėje  sistemoje,  nes  daugelis  jų  mokėjo  skaityti  ir  rašyti,  o  kai  kurie  net  buvo 
nukeliavę  anapus  dykumos  sienų. 

-  Mieste  buvau  tik  kartą...  -  prisipažino  Gaseliui  senolis.  -  Jis  buvo  labai  mažas  ir  tuo  metu 
jį  valdė  prancūzai.  Ar  nuo  tada  jis  labai  pasikeitė? 

-  Labai,  -  pasigirdo  atsakymas.  -  Tuo  metu  vienoje  pusėje  buvo  prancūzai,  kitoje  mes.  O 
dabar  brolis  kovoja  su  broliu,  vienas  nori  vieno  dalyko,  kitas  -  kito.  -  Senolis  liūdnai 
papurtė  galvą.  -  Kai  prancūzai  išėjo,  teritorijos  vienos  nuo  kitų  buvo  atskirtos  sienomis. 
Žemėlapyje  linijos  buvo  nubrėžtos  taip,  kad  ta  pati  gentis,  net  ta  pati  šeima,  gali  priklausyti 
dviem  šalims,  taigi  skirtingiems  režimams.  Jei  vienoje  šalyje  valdžia  komunistinė,  vadinasi, 
ir  tu  esi  komunistas.  Jei  vyriausybė  fašistinė,  tai  ir  tu  fašistas.  O  jei  šalį  valdo  karalius,  esi 
monarchistas. 

Senolis  nutilo,  atidžiai  pažiūrėjo  į  savo  pašnekovą  ir  paklausė: 

-  Ar  žinai,  ką  reiškia  būti  komunistu? 

Gaselis  atsakė  nežinąs. 

-  Nieko  apie  juos  negirdėjau.  Gal  tai  kokia  sekta? 

-  Beveik...  Tik  ne  religinė,  o  politinė. 

-  Politinė?  -  nieko  nesupratęs  paklausė  Gaselis. 

-  Jie  mano,  kad  visi  žmonės  turi  būti  lygūs,  turėti  vienodas  pareigas  ir  teises,  o  jų  turtai 
turi  būti  išdalyti  visiems  po  lygiai. 

-  Vadinasi,  jie  nori,  kad  būtų  lygūs  visi:  protingas  ir  kvailas,  imohagas  ir  vergas,  darbštuolis 
ir  tinginys,  karys  ir  bailys?..  -  Gaselis  net  šūktelėjo  iš  nuostabos:  -  Jie  pamišėliai!  Jeigu 
Alachas  mus  padarė  skirtingus,  kodėl  jie  nori,  kad  būtume  lygūs?  -  Jis  nusišnypštė.  -  Kurių 
galų  aš  tada  gimiau  targi? 

-  Viskas  daug  sudėtingiau,  -  atsakė  senolis. 

-  Įsivaizduoju,  -  prisipažino  Gaselis.  -  Turi  būti  labai  labai  sudėtinga,  jeigu  apie  tai  nė 
negalima  kalbėti.  -  Jis  nutilo,  tarsi  leisdamas  suprasti,  kad  ši  tema  jam  baigta,  ir  paklausė:  - 
Gal  ką  nors  girdėjai  apie  tokį  Abdulą  ei  Kebirą? 

-  Apie  jį  girdėjo  visi,  -  atsakė  beduinų  vadas,  aplenkdamas  atsakyti  panorusį  juvelyrą.  - 
Tai  jis  išvijo  prancūzus  ir  pirmuosius  metus  valdė  šalį. 

-  Koks  jis  žmogus? 

-  Teisingas,  -  atsakė  beduinas.  -  Nors  padarė  daug  klaidų,  bet  teisingas. 

-  Kokių  klaidų? 

-  Jis  taip  pasitikėjo  kitais,  kad  tie  atėmė  iš  jo  valdžią  ir  uždarė  į  kalėjimą.  Didžiausia  jo 
klaida  buvo  pasitikėjimas. 

Gaselis  atsisuko  į  senolį. 

-  Ar  jis  iš  tų,  kurie  įsivaizduoja,  kad  mes  visi  turime  būti  lygūs...  Ar  jis...  iš  tų...  na,  kaip  jie 
vadinasi?.. 

-  Komunistų?  Ne,  nemanau,  kad  būtų  tikras  komunistas.  Žmonės  kalbėjo,  kad  jis 
socialistas. 

-  O  kas  tai  yra? 

-  Kažkas  kita. 

-  Ar  tai  panašu  į  komunistą? 

-  Kad  aš  nelabai  žinau. 

Gaselis  paieškojo  atsakymo  kitų  veiduose,  bet  vyrai  tik  gūžčiojo  pečiais,  nes  nė  vienas  apie 
tai  nieko  nežinojo.  Gaselis  taip  pat  patraukė  pečiais,  supratęs,  kad  su  tokiais  klausimais 
niekur  nenueisi. 

-  Turiu  keliauti,  -  tarė  jis  paprastai  ir  iškart  atsistojo. 

-  Aselam  aleikum. 

-  Aselam  aleikum. 

Jis  nuėjo  ten,  kur  buvo  baigiami  ruošti  kelionei  kupranugariai.  Pažvelgęs  žinovo  akimi  ir 
įsitikinęs,  kad  viskas  gerai,  užsėdo  ant  greičiausio  mehario,  bet  kol  tas  dar  nespėjo  atsistoti, 
išsitraukė  pluoštą  banknotų  ir  padavė  vado  sūnui. 

-  Kitą  pusę  rasi  oloje,  Tataleto  tarpeklyje,  už  pusės  dienos  kelio  nuo  čia.  Ar  žinai,  kur  jis? 

-  Žinau,  -  atsakė  vaikinas.  -  Ten  tu  paslėpei  gubernatorių? 

-  Kartu  su  banknotais,  -  atsakė  Gaselis.  -  Po  savaitės,  kai  grįši  pro  ten  iš  EI  Akabo, 
išlaisvink  jį. 

-  Manimi  gali  pasitikėti. 

-  Ačiū.  Ir  atsimink:  po  savaitės.  Ne  anksčiau. 

-  Nesirūpink.  Telydi  tave  Alachas! 

Targi  kulnais  spustelėjo  mehario  kaklą,  gyvulys  atsistojo,  kiti  pasekė  jo  pavyzdžiu  ir 
neskubėdami  pajudėjo  iš  vietos.  Netrukus  mažytis  karavanas  dingo  už  uolų. 

Tik  tada  jaunasis  beduinas  grįžo  į  savo  chaimą  ir  atsisėdo  prie  durų.  Tėvas  šyptelėjo. 

-  Dėl  jo  nesirūpink,  -  tarė  jis.  -  Jis  targi,  o  pasaulyje  nėra  žmogaus,  kuris  galėtų  pagauti 
vienišą  tuaregą  dykumoje. 

7  Fulbiai  -  Vakarų  Afrikos  piemenų  klajoklių  tauta. 

JĮ  PAŽADINO  šviesa  ir  tyla.  Saulės  spinduliai  skverbėsi  pro  lango  groteles,  apšviesdami 
ilgas  eiles  knygų,  išskeldami  sidabrines  kibirkštis  iš  pilnos  nuorūkų  žalvario  peleninės.  Ir  vis 
dėlto  -  nors  jau  buvo  šviesu  ir  vėlyvas  metas  -  jis  buvo  tikras,  kad  vidiniame  kieme  negirdi 
jokio  bruzdesio.  Vyrui  pasidingojo,  kad  net  negirdėjo  trimito,  kviečiančio  į  rytinį 
patikrinimą. 

Toji  tyla  jam  sukėlė  nerimą.  Per  daugelį  metų  įpratęs  prie  griežtos  karinės  rutinos,  kai 
kiekvienas  jo  veiksmas  ir  poelgis  būdavo  numatytas  spartietiško  tvarkaraščio,  dabar,  staiga 
supratęs,  kad  šis  tvarkaraštis  pasikeitė  ir  jam  nereikia  lygiai  šeštą  šokti  iš  lovos  ir  per 
pusvalandį  apsitvarkius  sėsti  prie  pusryčių  stalo,  širdyje  pajuto  keistą  maudulį. 

Bet  ši  tyla! 

Toji  slegianti  kiemo  tyla,  kurią  visada,  prieš  užeinant  didiesiems  karščiams,  sudrumsdavo 
kareivių  balsai,  privertė  jį  šokti  iš  lovos,  užsimauti  kelnes  ir  pribėgti  prie  lango. 

Lauke  nieko  nepamatė.  Nei  prie  šulinio,  nei  prie  dantytų  sargybos  bokšto  sienų  vakarų 
pusėje,  vienintelėje  vietoje,  matomoje  iš  jo  vienutės. 

-  Ei!  -  šūktelėjo  truputį  sunerimęs.  -  Kas  čia  dedasi?  Kur  visi  dingo? 

Atsakymo  neišgirdo.  Sušuko  dar  kartą,  bet  vėl  nieko  neišgirdo  ir  dar  labiau  išsigando. 

Mane  paliko,  pirmiausia  pamanė.  Išėjo  ir  paliko  čia  uždarytą  mirti  iš  alkio  ir  troškulio. 

Nubėgo  prie  durų  ir  nustebo  pamatęs,  kad  jos  atdaros.  Išėjus  į  kiemą,  jį  apakino  svilinanti 
saulė,  atsispindinti  nuo  baltų,  gal  tūkstantį  kartų  kalkėm  dažytų  ir  perdažytų  sienų,  mat 
dienų  dienom  ir  metų  metais  neturėdami  ką  veikti  jas  nuolat  perdažydavo  forto  kareiviai. 

Bet  neišvydo  nė  vieno  kareivio.  Ir  niekas  nėjo  sargybos  keturiuose  kampiniuose  bokštuose 
ar  prie  durų,  pro  kurias  buvo  galima  apžvelgti  beribę  dykumą. 

-  Ei!  -  šūktelėjo  dar  kartą.  -  Kas  čia  dedasi?  Kas  dedasi? 

Tyla.  Prakeikta  tyla.  Jokio  vėjelio  dvelksmo,  kuris  atneštų  gyvenimo  šurmulį  ar  sutrikdytų 
šios  vietos  suakmenėjusią  tylą.  Fortas,  regėjosi,  buvo  priplotas  prie  žemės  ir  sunaikintas 
saulės,  jau  plieskiančios  iš  visų  jėgų. 

Dviem  ilgais  žingsniais  vyras  peršoko  keturias  laiptų  pakopas,  nulėkė  žemyn  ir  žengė  prie 
šulinio.  Priėjęs  prie  jo,  atsigręžė  į  kabinetų,  valgomojo  ir  kareivinių  pusę  ir  sušuko: 

-  Kapitone!..  Kapitone!..  Kas  čia  per  pokštas!  Kur  visi  dingo? 

Prieblandoje  skendinčios  virtuvės  tarpduryje  pasirodė  tamsus  pavidalas.  Tai  buvo  targi  - 
aukštas,  labai  liesas,  su  veidą  dengiančiu  tamsiu  šydu,  su  šautuvu  vienoje  rankoje  ir  ilgu 
kardu  -  kitoje. 

Targi  žengė  kelis  žingsnius  ir  sustojo  po  dengta  kolonada. 

-  Jie  negyvi,  -  tarė  jis. 

Vyras  nepatikliai  žiūrėjo  į  jį. 

-  Negyvi?  -  nieko  nesuprasdamas  pakartojo  jis.  -  Visi? 

-  Visi. 

-  Kas  juos  nužudė? 

-  Aš. 

Netikėdamas  savo  ausimis,  vyras  priėjo  arčiau. 

-  Tu?  -  paklausė  kraipydamas  galvą,  tarsi  norėdamas  nusivaikyti  blogas  mintis.  -  Nori 
pasakyti,  kad  pats  vienas  nužudei  dvylika  kareivių,  seržantą  ir  karininką? 

Gaselis  nuoširdžiai  linktelėjo. 

-  Jie  miegojo,  -  paaiškino  jis. 

Abdulas  ei  Kebiras,  kuris  matė  mirštant  tūkstančius  žmonių  -  kai  kurie  jų  buvo  nužudyti 
jo  įsakymu  -  ir  neapkentė  visų  kartu  ir  kiekvieno  atskirai  savo  kalėjimo  sargybinių,  vis 
dėlto  pajuto  nepakeliamą  baimę  bei  tuštumą  prieskrandyje  ir,  kad  neprarastų  pusiausvyros, 
lengvai  atsirėmė  į  portiką  laikantį  medinį  stulpą. 

-  Tu  nužudei  juos  miegančius?  -  paklausė.  -  Kodėl? 

-  Todėl,  kad  jie  nužudė  mano  svečią.  -  Kiek  patylėjęs,  Gaselis  pridūrė:  -  Ir  jeigu  bent 
vienas  jų  būtų  paskelbęs  pavojų,  tarp  šių  keturių  sienų  tu  būtum  miręs  iš  senatvės... 

Abdulas  ei  Kebiras  pažvelgė  į  jį  tylėdamas,  paskui  linktelėjo,  tarsi  prisiminęs  kažką,  ką  iš 
pradžių  tik  neaiškiai  nujautė. 

-  Dabar  tave  prisimenu,  -  tarė.  -  Tu  esi  tasai  targi,  svetingai  mus  priėmęs  savo 
palapinėje...  Mačiau  tave,  kai  mane  išsivedė. 

-  Taip,  aš  Gaselis  Sajahas,  tu  buvai  mano  svečias  ir  dabar  turiu  tave  nugabenti  kitapus 
sienos. 

-  Kodėl? 

Gaselis  pažvelgė  į  jį  nieko  nesuprasdamas.  Galop  paaiškino: 

-  Toks  paprotys...  Tu  paprašei  mane  prieglobsčio,  ir  aš  turiu  tave  globoti. 

-  Nužudyti  keturiolika  žmonių,  kad  apsaugotum  mane?  Ar  ne  per  didelė  auka? 

Targi  nesiteikė  atsakyti  ir  nužingsniavo  durų  link. 

-  Atvesiu  kupranugarius...  -  tarė.  -  Ruoškis  ilgai  kelionei. 

Abdulas  ei  Kebiras  žiūrėjo,  kaip  Gaselis  tolsta,  paskui  dingsta  iš  akių  už  plačiai  atvertų 
vartų,  ir  apleistame  forte  pasijuto  vienišas  ir  prislėgtas.  Labiau  prislėgtas  ir  išsigandęs  nei 
tada,  kai  įsitikino,  kad  niekada  neišeis  iš  jo  gyvas  ir  šitos  sienos  taps  jo  kalėjimUjį^Į^^ųgj  org 


Kurį  laiką  sėdėjo  labai  ramus,  nors  žinojo,  kad  neišgirs  jokio  šurmulio,  kurį  gali  sukelti  tik 
vėjas  ir  žmonės.  Bet  šiandien  nėra  jokio  vėjo,  o  žmonės  negyvi. 

Keturiolika! 

Vieną  po  kito  prisiminė  jų  veidus  -  liesą  ir  labai  blyškų  kapitono,  kuris  nekentė  saulės  ir 
mėgo  kabineto  prietemą,  prisiminė  prakaituotus,  kraujo  priplūdusius  storus  virėjo  žandus, 
nepamiršdamas  ūsuoto  ir  apsileidusio  kapralo,  kuris  kuopdavo  jo  vienutę  ir  nešdavo  jam 
maistą. 

Taip  pat  pažinojo  kiekvieną  sargybinį  ir  kiekvieną  virėjo  parankinį,  jis  lošdavo  su  jais 
kauliukais  arba  rašydavo  laiškus  jų  žmonoms,  o  begalinėmis  dykumos  naktimis  kartais 
skaitydavo  jiems  romanus,  nes  dažnai  būdavo  neįmanoma  suprasti,  kuris  iš  šių  dykumos 
pakrašty  stovinčio  forto  gyventojų  yra  didesnis  kalinys. 

Pažinojo  juos  visus,  ir  štai  dabar  jie  negyvi. 

Jis  klausė  savęs,  koks  turėtų  būti  žmogus,  kuris  kuo  ramiausiai  prisipažino  nužudęs 
keturiolika  miegančių  vyrų?  Nė  nebandė  teisintis,  jo  balsas  nebuvo  nė  kiek  pasikeitęs,  ir, 
regis,  jis  visai  nesigailėjo  taip  pasielgęs. 

Žinoma,  jis  buvo  targi.  Dar  universitete  Abdulas  ei  Kebiras  sužinojo,  kad  tuaregai  yra 
atskira  rasė,  kad  ji  neturi  nieko  bendra  su  kitomis  pasaulio  rasėms,  o  jos  moralė  ar 
papročiai  neturi  nieko  bendra  su  kitų  mirtingų  žmonių  rase  ar  papročiais. 

Tai  buvo  išdidi,  nesutramdoma  ir  maištinga  tauta,  gyvenanti  pagal  savo  įstatymus,  bet 
tada,  žinoma,  niekas  jam  nepaaiškino,  kad  tie  įstatymai  jiems  leidžia  šaltakraujiškai  žudyti 
miegančius  žmones. 

„Moralė  -  tai  papročių  dalykas,  ir  mes  niekada  negalime  teisti  pagal  savo  požiūrį  tų,  kurie 
kitaip  negu  mes  regi  ir  vertina  pasaulį...“ 

Tarsi  nebūtų  prabėgęs  laikas,  Abdulas  ei  Kebiras  prisiminė  profesoriaus  žodžius.  Jis  tingiai 
sėdėjo  krėsle  už  didžiulio  stalo  baltais  nuo  kreidos  delnais  ir  tamsiomis  striukės  rankovėmis 
ir  stengėsi  juos  įtikinti,  kad  visos  kitos  etninės  grupės,  sudarančios  tai,  kas  vieną  dieną  taps 
laisva  šalimi,  neturėtų  jiems  atrodyti  blogesnės  vien  todėl,  kad  mažiau  nei  jie  bendravo  su 
prancūzais. 

„Viena  didžiausių  mūsų  žemyno  bėdų  ta,  -  nuolat  tvirtino  tas  žmogus,  -  kad  dauguma 
Afrikos  tautelių  yra  rasistiškesnės  už  kolonizatorius.  Šalia  gyvenančios  gentys,  beveik 
seserys,  neapkenčia  vienos  kitų  ir  niekina  viena  kitą,  o  dabar,  kai  tampa  nepriklausomos, 
akivaizdžiai  matyti,  kad  juodaodžiui  nėra  didesnio  priešo  už  juodaodį,  kalbantį  kitu 
dialektu.  Nepadarykim  tos  pačios  klaidos!  Jūs,  kurie  vieną  dieną  vadovausite  šiai  nacijai, 
visada  prisiminkite,  kad  beduinai,  tuaregai  ar  kalnų  kabliai  nėra  blogesni  už  kitus,  jie  tik 
kitokie...“ 


Kitokie! 

Jis,  Abdulas  ei  Kebiras,  niekada  nedvejojo,  kai  reikėdavo  duoti  įsakymą  surengti  išpuolį 
prieš  kokią  nors  kavinę,  kurioje  rinkdavosi  prancūzai,  ir  nekreipė  dėmesio  į  tai,  kad 
duodamas  tokį  įsakymą  gali  sunaikinti  daugybę  nekaltų  žmonių.  Jis  niekada  nedvejojo 
imdamas  į  rankas  automatą  ir  nutaikydamas  jį  į  parašiutininkus  ar  legionierius.  Mirtis 
lydėjo  jį  nuo  paauglystės  ir  vėliau,  kai  pirmaisiais  prezidentavimo  metais  turėjo  išsiųsti  į 
kartuves  tuziną  kolaborantų.  Todėl  jis  neturėjo  teisės  gąsčiotis  dėl  keturiolikos  kalėjimo 
sargybinių  mirties,  bet  juos  jis  pažinojo  asmeniškai,  žinojo  jų  vardus  ir  polinkius,  o  dabar 
žino  ir  tai,  kad  jie  buvo  papjauti  savo  lovose. 

Lėtai  perėjo  vidinį  kiemą  ir  priėjo  prie  didelio  įgulos  barako  lango.  Pridengė  stiklą  delnu, 
kad  nemirguliuotų  nuo  atspindžių,  ir  pažvelgė  vidun. 

Išvydo  tik  eilę  gulinčių  pavidalų  su  dviejų  metrų  tarpu  tarp  lovų,  užklotų  purvinomis 
paklodėmis,  bet  nepamatė  nė  vienos  dėmelės  kraujo  -  jį  buvo  sugėrę  stori  čiužiniai. 

Negirdėjo  nei  alsavimo,  nei  knarkimo,  nei  staiga  per  miegus  pasigirstančio  balso,  nei 
nagų,  draskančių  nuo  saulės  ir  smėlio  išdžiūvusią  odą,  krebždesio. 

Tik  spengianti  tyla  ir  kelios  į  stiklą  besidaužančios,  kraujo  prisisiurbusios  musės, 
besistengiančios  ištrūkti  į  šviesą  ir  gaivų  orą. 

Maždaug  už  dešimties  metrų  stumtelėjo  kapitono  namelio  duris  ir  pirmą  kartą  į 
užgriozdintą,  pilną  dulkių  kambarį  plūstelėjo  saulės  šviesa.  Jis  sustojo  prie  gale  stovinčios 
didžiulės  lovos  ir  išvydo  joje  gulintį  liesą  kūną,  kaip  ir  kiti  užklotą  labai  balta  paklode. 

Uždarė  duris  ir  lėtai  apėjo  kiekvieną  forto  kampelį,  bet  niekur  -  nei  sargybos  bokštelyje, 
nei  prie  bokšto,  nei  priešais  duris  neišvydo  nė  vieno  lavono,  tarsi  targi  būtų  atlikęs 
neįprastą  ritualą  -  sutempęs  juos  visus  į  lovas  ir  uždengęs  paklodėmis. 

Grįžęs  į  savo  vienutę,  susirinko  laiškus,  savo  vaikų  nuotraukas  ir  aptrintą  Koraną,  lydintį  jį 
nuo  tada,  kai  jis  pradėjo  mąstyti,  ir  viską  su  keliais  drabužiais  sukrovė  į  brezentinį  krepšį. 
Tada  atsisėdo  ir  ėmė  laukti  po  dengta  kolonada  prie  šulinio,  prieangio  pavėsyje. 

Saulė  jau  buvo  pačiame  zenite  ir,  nušlavusi  visus  šešėlius,  negailestingai  kaitino  žemę. 
Varginamas  karštis  jį  nugramzdino  į  neramų  snaudulį,  panašų  į  miegą,  iš  kurio  staiga 
krūptelėjęs  pabudo  išsigandęs  tos  pačios  tylos,  nerimą  keliančios  ramybės  ir  tuštumos.  Jo 
kūnu  žliaugte  žliaugė  prakaitas,  o  ausyse  jautė  kone  skausmą,  tarsi  kažkas  būtų  jį 
panardinęs  į  tuščiavidurį  pasaulį,  ir  jis  ėmė  murmėti  kažkokius  žodžius,  vien  norėdamas 
išgirsti  savo  balsą  ir  įsitikinti,  kad  žemėje  dar  neišnyko  garsai.  O  kurgi  dar  galėtų  būti  vieta, 
tylesnė  už  šį  didžiulį  panteoną,  į  kurį  vieną  tykią  ramią  dieną  pavirto  ši  Sacharos  pakraštyje 
stovinti  maža  tvirtovė? 

Kodėl  jie  pastatė  fortą  būtent  čia,  pačiame  lygumos  viduryje,  toli  nuo  žinomų  šulinių  ir 
karavanų  kelių?  Ir  toli  nuo  oazių  bei  sienų,  pačiame  absoliutaus  Nieko  viduryje?  Deja,  to 
niekas  negalėjo  pasakyti. 

Gerifieso  fortas,  mažas  ir  niekam  nereikalingas,  turėjo  abejotiną,  grynai  teorinę  vertę  kaip 
numanomas  logistinis  pagalbos  punktas  ir  klajoklių  patrulių  poilsio  vieta.  Taigi  šis  fortas, 
kaip  ir  bet  kuris  kitas,  buvo  nei  geresnis,  nei  blogesnis  už  kitus  atsparos  punktus,  esančius 
penkių  šimtų  kvadratinių  kilometrų  spinduliu,  todėl  čia  buvo  iškastas  šulinys,  iškilo  žemos 
dantytos  sienos,  buvo  atgabenti  išklibę  baldai,  tikras  šlamštas,  suvežtas  iš  apleistų 
kareivinių,  o  tam  gabalui  dykumos,  tokios  dykumos,  kad  į  ją,  kaip  byloja  legenda,  niekada 
nebuvo  įkėlęs  kojos  joks  keleivis,  saugoti  buvo  paskirta  saujelė  vyrų.  Ta  pati  legenda  bylojo, 
kad  prancūzų  legiono  įgula  tik  po  trijų  mėnesių  sužinojo,  kad  ji  -  jau  ne  kolonijinės  pajėgos, 
o  nugalėtieji  svetimšaliai. 

Už  galinės  sienos  buvo  iškilę  šeši  bevardžiai  kapai.  Kadaise  ant  jų  stovėjo  kryžiai  su 
mirusiųjų  vardais,  bet  prieš  kelerius  metus  jie  buvo  sudeginti,  kai  baigėsi  malkos.  Abdulas  ei 
Kebiras  daugsyk  klausė  savęs,  kas  tie  krikščionys,  atkeliavę  numirti  taip  toli  nuo  savo 
tėvynės,  ir  kokia  neįprasta  istorija  privertė  juos  stoti  į  Legioną  ir  baigti  gyvenimą 
behorizontėje  Sacharos  vienatvėje. 

„Vieną  dieną  šalia  jų  jie  iškas  ir  man  kapą,  -  pagalvodavo  jis.  -  Tada  bus  septyni  bevardžiai 
kapai,  ir  mano  sargai  galės  palikti  Gerifiesą...  Nepriklausomybės  didvyris  liks  ilsėtis  šalia 
šešių  nežinomų  samdinių...“ 

Bet  taip  neatsitiko,  ir  dabar  prireiks  keturiolikos  kapų.  Kapų,  ant  kurių  niekas  niekada 
neužrašys  vardų,  nes  niekam  nerūpės,  kur  guli  palaidoti  keliolika  kvailų  vyrų. 

Abdulas  ei  Kebiras  vėl  instinktyviai  atsigręžė  į  didįjį  barako  langą.  Jis  vargais  negalais 
įstengė  susitaikyti  su  mintimi,  kad  ten,  nepakeliamame  karštyje,  jau  ėmė  pūti  kūnai  tų, 
kurių  balsai  dar  vakar  vakare  pripildė  šią  vietą. 

Kiek  kartų  jam  buvo  užėjusi  pagunda  pasmaugti  kurį  nors  savo  rankomis!  Nelaisvės 
metais  dauguma  elgėsi  su  juo  pagarbiai,  bet  kiti  buvo  pavertę  jį  pažeminimo  auka,  ypač 
pastaruoju  metu,  kai  jis  buvo  atvežtas  į  fortą  antrą  kartą. 

Dėl  jo  pabėgimo  buvo  nubausta  visa  įgula,  kareiviams  buvo  atimta  galimybė  gauti 
kasmetinių  atostogų,  ir  daugelis  jų  buvo  linkę  suorganizuoti  nelaimingą  atsitikimą,  kuris 
kartą  ir  visiems  laikams  jį  pribaigtų,  o  juos  išvaduotų  nuo  gyvenimo,  kurį  taip  pat  būtų 
galima  pavadinti  įkalinimu. 

Dabar  jį  baugino  mintis  vėl  pradėti  ilgą  bėgimą,  begalinį  žygį  per  smėlynus  ir  akmenis 
kepinant  nepavargstančiai  saulei,  nežinant,  kur  jie  eina  ir  ar  toji  nyki  lyguma  iš  tikrųjų  turi 
pabaigą.  Abdulas  ei  Kebiras  su  siaubu  prisiminė,  kaip  jį  kankino  troškulys  ir  nepakeliamai 
skaudėjo  kiekvienas  mėšlungio  sutrauktas  raumuo,  ir  jis  savęs  klausė:  kodėl  tu  sėdi  čia  su 
savo  manta  rankoje,  laukdamas,  kada  grįš  tas  vyras,  tasai  žudikas,  pasirengęs  tave  kažkur 
vėl  nugabenti  per  dykumos  smėlynus  ir  akmenų  sąvartas? 

Staiga  jis  išdygo  šalia,  tarsi  išniręs  iš  niekur,  tyliai  vesdamasis  keturis  kupranugarius,  kurie 

žengė  paskui  jį  nekeldami  triukšmo,  lyg  tąja  tyla  būtų  užsikrėtę  nuo  savo  šeimininko,  arba 

instinktyviai  išsigando  staiga  įžengę  į  mauzoliejų. 

Abdulas  ei  Kebiras  galva  parodė  į  barako  pusę  ir  paklausė: 

-  Kam  tu  vėl  suguldei  sargybinius  į  lovas?  Manai,  kad  ten  jiems  geriau,  nei  toje  vietoje, 
kur  juos  nužudei?  Kokią  dabar  tai  turi  prasmę? 

Gaselis  pažvelgė  į  jį  tarsi  nesuprasdamas,  ką  jis  turi  galvoje.  Pagaliau  gūžtelėjo  pečiais. 

-  Gryname  ore  maitvanagis  aptinka  lavoną  po  dviejų  valandų,  -  paaiškino.  -  O  pro  duris  ir 
langus  smarvė  prasiskverbs  tik  po  trijų  dienų.  Tada  mes  jau  būsim  netoli  sienos. 

-  Kokios  sienos? 

-  Argi  jos  ne  visos  vienodai  geros? 

-  Pietinė  ir  rytinė  -  taip.  Bet  jei  peržengsiu  vakarinę,  tučtuojau  būsiu  pakartas. 

Gaselis  neatsakė,  nes  sėmė  vandenį  iš  šulinio  ir  girdė  nepasotinamus  gyvulius.  Kai 
pagirdė,  jo  žvilgsnis  užkliuvo  už  brezentinio  krepšio. 

-  Tik  tiek  pasiėmei?  -  nusistebėjo. 

-  Tai  viskas,  ką  turiu... 

-  Kaip  buvusiam  šalies  prezidentui  -  nedaug.  -  Jis  parodė  į  virtuvę.  -  Eik  ten,  atnešk 
maisto  ir  visus  indus  vandeniui.  -  Ir  pakratė  galvą.  -  Šioje  kelionėje  vanduo  mums  kels 
daugiausia  rūpesčių. 

-  Dykumoje  vanduo  visada  kelia  rūpesčių,  ar  ne? 

-  Taip,  bet  ten,  kur  mes  keliausim,  labiau  nei  kitur. 

-  O  ar  galiu  paklausti,  kur? 

-  Ten,  kur  niekas  mums  nelips  ant  kulnų.  Į  Tikdabros  didžiąją  „tuščią  žmę“. 

KUR  JIE  GALĖJO  PASUKTI? 

Bet  atsakymo  neišgirdo.  Vidaus  reikalų  ministras  Ali  Madanis,  aukštas  stiprus  vyras 
lygiais  plaukais  ir  mažutėmis  akimis,  -  kaip  ir  savo  mintis,  jis  stengėsi  jas  paslėpti  po  labai 
tamsiais  akiniais,  -  nužvelgė  vieną  po  kito  susirinkusiųjų  veidus  ir,  nesulaukęs  atsakymo  į 
savo  klausimą,  paragino: 

-  Nagi,  ponai!  Ar  tam  keliavau  tūkstantį  penkis  šimtus  kilometrų,  kad  sėdėčiau  ir  į  jus 
žiūrėčiau!  Juk  jūs  esat  Sacharos  klausimų  ir  tuaregų  žinovai,  argi  ne  taip?  Todėl  kartoju:  kur 
jis  galėjo  dingti? 

-  Bet  kur!  -  tvirtai  atsakė  pulkininkas,  atšiauraus  veido  vyras.  -  Pirmiausia  patraukė  į 
šiaurę,  ieškodamas  uolėtos  vietovės,  kur  galėtų  paslėpti  pėdsakus.  O  iš  ten  -  pirmyn,  nes 
jam  priklauso  visa  dykuma. 

-  Vadinasi,  -  labai  tyliai,  stengdamasis  užgniaužti  savo  pasipiktinimą,  iškošė  pro  dantis 
ministras,  -  beduinas,  vienas  beduinas  gali  įsigauti  į  mūsų  atramos  punktus,  perrėžti  gerkles 
keturiolikai  vyrų,  išlaisvinti  pavojingiausią  valstybės  priešą  ir  dingti,  kaip  jis  teigia,  savo 
dykumoje?  -  Jis  nepatikliai  papurtė  galvą.  -  O  aš  iki  šiol  maniau,  kad  dykuma  mūsų.,  pone 
pulkininke.  Ir  kad  visą  šią  šalį  valdo  kariuomenės  ir  tvarkos  palaikymo  pajėgos! 

-  Mūsų  šalį  sudaro  devyniasdešimt  procentų  dykumos,  Jūsų  Ekscelencija,  -  aiškiai  suirzęs 
įsiterpė  generolas,  vyriausiasis  regiono  vadas.  -  Kitoje  dešimtyje  procentų,  kitaip  tariant, 
pakrantėje,  sukaupta  visi  mūsų  turtai  ir  ištekliai.  Man  pavesta  kontroliuoti  rajoną, 
prilygstantį  pusei  Europos,  su  prasčiausiomis  armijos  padugnėmis  ir  menkiausiu 
aprūpinimu.  Vienam  kvadratiniam  kilometrui  tenka  mažiau  nei  po  vieną  kareivį,  o  mūsų 
įgulos  įkurdintos  oazėse  ir  tvirtovėse,  išmėtytose  be  jokios  logikos.  Ar  jūs  rimtai  manote, 
Jūsų  Ekscelencija,  jog  mes  galime  teigti,  kad  dykuma  mūsų?...  Mūsų  įsiskverbimas  į  dykumą 
ir  įtaka  joje  lygi  nuliui.  Praėjus  daugiau  nei  dvidešimčiai  metų  tas  targi  dar  nežino,  kad  mes 
-  nepriklausoma  nacija!  Vienintelis  dykumos  šeimininkas  -  jis,  -  pabrėždamas  kiekvieną 
skiemenį  baigė  savo  kalbą  generolas. 

Ministras  Madanis,  regis,  buvo  linkęs  jam  pritarti,  ar  bent  nusprendė  neatsakyti  iš  karto, 
ir  atsisuko  į  leitenantą  Rachmaną,  pagarbiai  stovintį  šalia  vyresniojo  seržanto  Maliko  ei 
Haideri. 

-  Jums,  leitenante,  kiek  žinau,  gana  ilgai  teko  bendrauti  su  targi.  Ką  apie  jį  manote  jūs? 

-  Kad  jis  labai  gudrus,  pone  ministre.  Šiaip  ar  taip,  visada  elgiasi  taip,  kaip  mes  mažiausiai 
tikimės. 

-  Papasakokit  apie  jį. 

-  Jis  aukštas  ir  liesas. 

Madanis  pažvelgė  į  leitenantą  laukdamas  tolesnių,  paaiškinimų,  bet  šis  tylėjo. 

-  O  kas  dar? 

-  Nieko  daugiau,  Jūsų  Ekscelencija.  Jis  visada  vaikščioja  nuo  galvos  iki  kojų  apsisiautęs. 
Matyti  tik  tamsios  akys  ir  stiprios  rankos. 

Ministras  nusikeikė. 

-  Po  šimts  velnių!  -  sušuko  ir  kelissyk  sudavė  pieštuku  per  stalą.  -  Vadinasi,  mes  turim 
reikalą  su  vaiduokliu?  Aukštas,  lieknas,  juodaakis,  stipriarankis...  Tai  viskas,  ką  žinome  apie 
žmogų,  kuris  kelia  siaubą  visai  mūsų  armijai,  neleidžia  miegoti  prezidentui,  pagrobė 
gubernatorių  ir  išsivedė  Abdulą  ei  Kebirą?  Tai  beprotybė! 

-  Ne,  Jūsų  Ekscelencija,  -  vėl  įsiterpė  generolas.  -  Ne  beprotybė.  Čionykščiai  įstatymai 
leidžia  tuaregams  slėpti  veidą  pagal  jų  tradicijas...  Pasakojimas  visiškai  atitinka  targi 
požymius...  Turėdami  galvoj,  kad  čia  jų  gyvena  trys  šimtai  tūkstančių,  o  trečdalis  -  šiapus 
mūsų  sienų,  turime  sutikti,  kad  leitenanto  nupieštas  targi  paveikslas  tinka  mažiausiai 
penkiasdešimčiai  tūkstančių  suaugusių  vyrų. 

Ministras  nieko  neatsakė.  Nusiėmė  akinius,  pasidėjo  šalia  ir  labai  susirūpinęs  pasitrynė 
akis.  Pastarąsias  dvi  dienas  jis  beveik  nesudėjo  bluosto,  o  ilga  kelionė  ir  EI  Akabo  karštis  jį 
nuvargino.  Bet  juto,  kad  pailsėti  neteks:  jeigu  tuojau  pat  nesugaus  Abdulo  ei  Kebiro,  jis 
nebevadovaus  ministerijai  ir  taps  eiliniu  funkcionieriumi. 

Abdulas  ei  Kebiras  buvo  tarsi  laikrodinė  bomba,  ir  dabar  ji  mažiau  nei  per  mėnesį 
susprogdins  vyriausybę,  jeigu  tik  jis  pasieks  sieną  ir  atvyks  į  Paryžių,  kur  prancūzai  jam 
suteiks  pagalbą,  kurią  anksčiau  buvo  atsakę.  Pasitelkus  prancūzų  pinigus  ir  jų  gebėjimą 
patraukti  žmones,  jokia  jėga  neįstengs  jam  pasipriešinti,  ir  jo  išdavikai  vos  spės  susikrauti 
daiktus  ir  pabėgti  į  ilgą  tremtį.  Ir  ten  turės  amžinai  laukti  -  kad  ir  kur  būtų  pasislėpę  -  kol 
juos  pasieks  keršto  ranka. 

Jis  turi  žūtbūt  surasti  Abdulą  ei  Kebirą  ir  pribaigti  jį,  nes  jautė,  kad  daugiau  tokios  baimės 
ir  tokio  nerimo  neištvers.  Jeigu  prezidentas  būtų  paklausęs  jo  patarimo  ir  sušaudęs  jį  po 
pirmojo  pabėgimo,  nieko  panašaus  nebūtų  atsitikę  ir  problema  būtų  buvusi  išspręsta  visam 
laikui. 

-  Turim  juos  surasti,  -  pagaliau  tarė  jis.  -  Prašykit  manęs  visko,  ko  tik  norit:  žmonių, 
lėktuvų,  tankų,  visko!  Tik  suraskit  jį!..  Tai  įsakymas! 

-  Pone  ministre!.. 

Madanis  įsmeigė  akis  į  prakalbusįjį. 

-  Klausau,  seržante? 

-  Pone  ministre,  -  vos  girdimu  balsu  pakartojo  seržantas  Malikas, 
jie  įžengė  į  Tikdabros  „tuščią  žemę“. 


-  aš  esu  įsitikinęs,  kad 

-  „Tuščią  žemę?“  Kodėl  taip  manote? 

-  Mačiau  pėdsakus,  vedančius  iš  Gerifieso  forto.  Keturių  labai  apkrautų  kupranugarių. 
Forte  neliko  nė  vieno  indo,  kuriame  būtų  galima  laikyti  vandenį.  Jeigu  targi  būtų  norėjęs 
greitai  pabėgti,  nebūtų  pasiėmęs  keturių  kupranugarių  ir  jų  apkrovęs... 

-  Bet  pėdsakai  veda  į  šiaurę...  O  „tuščia  žemė“,  jei  neklystu,  liko  pietuose. 

-  Neklystate,  pone  ministre.  Tasai  targi  mus  jau  apgavo  daugybę  kartų.  Jam  nieko 
nereiškia  prarasti  vieną  dieną  ir  apsimesti,  jog  joja  į  šiaurę,  kad  paslėptų  pėdsakus,  o  paskui 
grįžti  į  Tikdabrą.  Kai  atsidurs  anapus  sienos,  jis  bus  saugus. 

-  Nė  vienas  žmogus  dar  niekada  neįveikė  šios  vietovės,  -  įsiterpė  pulkininkas.  -  Todėl  jis 
ir  pasirinko  šį  pasienio  rajoną.  Jam  nereikia  jokios  priedangos. 

-  Jokia  žmogiška  būtybė  neištvertų  penkių  dienų  ant  druskos  ežero,  bet  targi  ištvėrė,  pone 
pulkininke,  -  atsakė  Malikas.  -  Su  visa  pagarba  turiu  atkreipti  jūsų  dėmesį,  kad  jis  neeilinis 
žmogus.  Jo  ištvermė  pranoksta  mūsų  vaizduotę. 

-  Bet  jis  ne  vienas!  Abdulas  ei  Kebiras  -  bemaž  senis,  išvargintas  neapgalvoto  pabėgimo  ir 
ilgų  kalėjimo  metų.  Ar  jūs  iš  tikrųjų  manot,  kad  jis  gali  ištverti  trisdešimties  dienų  troškulį 
ir  daugiau  nei  šešiasdešimties  laipsnių  karštį?  Jeigu  jie  bus  tokie  bepročiai  ir  leisis  į  tą  žygį, 
tada,  prisiekiu,  mums  daugiau  nebereikės  dėl  jų  nerimauti. 

Vyresnysis  seržantas  Malikas  ei  Haideri  nedrįso  dar  kartą  prieštarauti  gerokai  aukštesnio 
rango  kariškiui,  todėl  vietoj  jo  prabilo  ministras. 

-  Gal  jis  ir  beprotis,  -  tarė  Madanis,  -  bet  seržantas  ir  leitenantas  čia  pakviesti  tam,  kad 
vieninteliai  bendravo  su  tuo  laukiniu  ir  jų  nuomonė  labai  svarbi...  O  ką  manote  jūs, 
leitenante? 

-  Gaselis  gali  padaryti  bet  ką,  pone  ministre.  Net  savo  kraujo  kaina  išsaugoti  seniui 
gyvybę...  Rūpintis  savo  svečiu  jam  tapo  svarbiau,  nei  rūpintis  savo  sveikata  ar  šeima.  Jeigu 
jam  atrodo,  kad  Tikdabroje  bus  saugiau,  tada  jo  niekas  nesulaikys  ir  jis  leisis  į  „tuščią 
žemę“. 

-  Gerai.  Tada  ieškosim  jo  ir  ten...  Beje,  užsiminėte  apie  jo  šeimą.  Kas  apie  ją  žinoma?  Jei 
rastume  ją,  galėtume  iškeisti  į  targi... 

-  Jo  šeima  paliko  ganyklas...  -  Generolo  balse  pasigirdo  pasibodėjimo  ir  apmaudo  gaidelės. 
-  Man  atrodo,  negarbinga  į  šį  reikalą  painioti  moteris  ir  vaikus.  Kokia  nuomonė  susidarytų 
apie  mūsų  ginkluotąsias  pajėgas,  jeigu  jos  turėtų  griebtis  tokių  metodų  savo  problemoms 
išspręsti? 

-  Ginkluotosios  pajėgos  į  tai  nesikiš,  generole.  Šio  reikalo  imsis  mano  vyrai.  -  Ir  juokais 
pridūrė:  -  Be  to,  aš  manau,  kad  kariuomenės  reputacija  jau  negali  tapti  blogesnė,  nei  buvo 
iki  šiol. 

Generolas  norėjo  griežtai  atkirsti,  bet  vargais  negalais  susitvardė.  Jis  žinėEjokakiaidii.Aįi 


Madanis  šiuo  metu  yra  dešinioji  prezidento  ranka  ir  antras  pagal  įtaką  žmogus  šalyje,  tuo 
tarpu  jis  -  paprastas  kariškis,  ką  tik  gavęs  generolo  laipsnį  ir  pirmą  užduotį.  Tokia 
absurdiška  padėtis  susidarė  dėl  politikų  aplaidumo,  o  ne  dėl  ginkluotųjų  pajėgų 
neveiksnumo,  bet  dabar  ne  metas  ir  ne  vieta  leistis  į  ginčus,  kurie  gali  jam  pridaryti 
nemalonumų.  Todėl  generolas  prikando  lūpą  ir  ėmė  laukti.  Kai  taps  brigados  generolu, 
Madanis  tikriausiai  jau  bus  dingęs  nuo  politinės  scenos. 

-  Kiek  mes  turime  sraigtasparnių?  -  paklausė  ministras. 

-  Vieną. 

-  Liepsiu  atsiųsti  dar  tris.  O  lėktuvų? 

-  Šešis.  Bet  mes  negalim  jų  paimti,  nes  dauguma  įgulų  aprūpinama  oro  keliu. 

-  Aš  atsiųsiu  visą  eskadrilę.  Tegu  iššukuoja  Gerifieso  apylinkes.  -  Ministras  valandėlę 
mąstė.  -  Ir  noriu,  kad  du  pulkus  dislokuotumėte  kitapus  Tikdabros  „tuščios  žemės“. 

-  Bet  tai  jau  už  mūsų  sienų!  -  paprieštaravo  pulkininkas.  -  Jie  tai  palaikys  įsiveržimu  į 
kaimyninę  šalį. 

-  Palikit  tas  problemas  Užsienio  reikalų  ministrui  ir  pasistenkit,  kad  būtų  įvykdyti  mano 
įsakymai. 

Ministras  sutrikęs  nutilo  -  kažkas  pasibeldė  į  duris. 

Jas  atidaręs  pasiuntinys  kažką  šnipštelėjo  sekretoriui  Anuharui  ei  Mokri  į  ausį.  Per  visą 
pasitarimą  šis  žmogus  nebuvo  pravėręs  burnos,  bet  dabar  jo  veidas  pasikeitė.  Jis  mostelėjo 
ranka,  uždarė  duris  ir  paaiškino: 

-  Atsiprašau,  Jūsų  Ekscelencija,  bet  man  pranešė,  kad  atvyko  gubernatorius. 

-  Ben  Koufra?  -  nustebo  Madanis.  -  Gyvas? 

-  Taip,  pone  ministre.  Prastai  atrodo,  bet  gyvas  ir  laukia  jūsų  kabinete. 

Ministras  staiga  pašoko  ant  kojų  ir,  neatsisveikinęs  su  pasitarimo  dalyviais,  Anuharo  ei 
Mokri  ir  išsigandusių  tarnautojų  lydimas,  perėjo  aukštą  galeriją  ir  įžengė  į  prieblandoje 
skendintį  erdvų  gubernatoriaus  kabinetą,  palikdamas  už  nugaros  vos  neatsitrenkusį  į  duris 
sekretorių. 

Su  dešimties  dienų  barzda,  sulysęs  ir  tamsiais  ratilais  po  akimis,  gubernatorius  Hasanas 
ben  Koufra  iš  išdidaus,  pasipūtusio  ir  savimi  pasitikinčio  žmogaus,  koks  vieną  vakarą  išėjo  į 
mečetę,  buvo  virtęs  šešėliu.  Sudribęs  į  vieną  iš  sunkių  krėslų,  nieko  nematydamas  pro 
tankias  užuolaidas  žiūrėjo  į  palmių  giraitę,  ir  galėjai  pamanyti,  kad  jo  mintys  labai  toli, 
tikriausiai  oloje,  kurioje  patyrė  didžiausią  savo  gyvenimo  psichinę  traumą.  Įėjus  Madaniui, 
net  nepakėlė  akių,  ir  ministras  turėjo  atsisėti  priešais,  kad  pagaliau  jį  pastebėtų. 

-  Jau  nesitikėjau  tave  pamatyti. 

Paraudusiomis  iš  nuovargio  ir  siaubo  išplėstomis  akimis,  jis  pažvelgė  aukšty£iskliW&Sg&-^ 


negalais  atpažino  pašnekovą.  Ir  tada  gergždžiančiu,  vos  girdimu  balsu  sušnibždėjo: 

-  Aš  irgi...  -  Parodė  žaizdotus,  iki  kaulo  diržų  nugraužtus  riešus,  ir  tarė:  -  Žiūrėkit! 

-  Džiaukis,  kad  likai  gyvas.  Dėl  tavo  kaltės  nužudyta  keturiolika  vyrų,  o  šalis  atsidūrė 
pavojuje. 

-  Niekad  neįsivaizdavau,  kad  jis  taip  padarys...  Buvau  tikras,  kad  jam  paspęsti  spąstai,  ir 
Gerifiese  jis  bus  pribaigtas.  Ten  jo  laukė  geriausi  mūsų  vyrai. 

-  Geriausi?  -  sušuko  ministras.  -  Jis  juos  išpjovė  vieną  po  kito  kaip  vištas...  Ir  dabar 
Abdulas  laisvas.  Ar  tu  supranti,  ką  tai  reiškia? 

Gubernatorius  linktelėjo. 

-  Mes  jį  sučiupsim. 

-  Ką?  Dabar  jį  lydi  ne  kvailas  fanatiškas  jaunuolis,  o  targi,  kuris  pažįsta  šitą  žemę,  kaip 
niekas  iš  mūsų  niekada  nepažins.  -  Madanis  atsisėdo  priešais  Ben  Koufrą  ant  sofos  ir 
mechanišku  judesiu  pasilygino  plaukus.  -  Kai  pagalvoju,  kad  aš  tave  pasiūliau  į  šį  postą  ir 
labai  prašiau,  kad  būtum  paskirtas... 

-  Apgailestauju. 

-  Apgailestauji?..  -  Madanis  karčiai  ir  paniekinamai  nusijuokė.  -  Jeigu  būtum  negyvas, 
būtų  galima  sakyti,  kad  buvai  ilgai  ir  nežmoniškai  kankinamas...  Bet  tu  čia,  gyvas  ir 
didžiuojiesi  žaizdomis,  o  juk  jos  užgis  per  porą  savaičių.  Bet  kuris  maištingas  studentas 
atkakliau  priešinasi  mano  vyrams,  nei  tu  -  targi.  Anksčiau  buvai  kietesnis. 

-  Tada  buvau  jaunas  ir  mane  kankino  prancūzų  parašiutininkai...  Tada  kažkuo  dar 
tikėjau.  Teisingu  reikalu.  Nors  gal  ir  nebuvau  tikras,  ar  teisinga  laikyti  Abdulą  kalėjime  iki 
gyvenimo  pabaigos. 

-  Bet  tau  viskas  atrodė  teisinga,  kai  gavai  šį  kabinetą  ir  buvai  paskirtas  gubernatoriumi,  - 
įgėlė  ministras.  -  Tada  tau  atrodė  viskas  teisėta,  kai  mes  sprendėm,  ką  su  juo  daryti.  Tada 
jis  nebuvo  „Abdulas“,  o  priešas,  velnias,  žmogus,  kuris  norėjo  paskandinti  šalį  chaose,  o 
mus,  savo  draugus,  nušalino  nuo  valdžios.  Ne,  Hasanai,  -  Madanis  ryžtingai  papurtė  galvą,  - 
nebandyk  manęs  apgauti,  nes  aš  tave  seniai  pažįstu.  Tiesa  tokia,  kad  valdžia,  metai  ir 
patogus  gyvenimas  tave  padarė  minkštą  ir  bailų...  Lengva  tapti  didvyriu  ir  priešintis  tada, 
kai  negali  daugiau  nieko  prarasti,  tik  geresnės  ateities  viltį.  Bet  kai  gyveni  rūmuose  ir  turi 
sąskaitą  Šveicarijos  banke...  Tik  jau  nereikia  priešgyniauti!  -  lyg  kirviu  nukirto  ministras.  - 
Nepamiršk,  kad  mano  pareiga  gauti  informaciją,  ir  aš  žinau,  kiek  už  bendradarbiavimą  tau 
moka  naftos  bendrovės... 

-  Tikriausiai  mažiau  nei  tau! 

-  Žinoma,  -  sutiko  Ali  Madanis  be  pykčio.  -  Bet  šiuo  metu  kaltinamųjų  suole  sėdžiu  ne  aš, 
o  tu...  -  Jis  atsisuko  į  langą  ir  ėmė  stebėti  muedziną,  iš  mečetės  minareto  šaukiantį 
tikratikius  melstis.  Neatsisukdamas  į  gubernatorių,  tarė:  -  Melskis  Alachui,  kadaašiigaiių 


atitaisyti,  ką  padarei,  antraip  rizikuoji  prarasti  kur  kas  daugiau  nei  gubernatoriaus  postą. 

-  Vadinasi,  aš  atstatydintas? 

-  Žinoma!  -  atsakė  ministras.  -  Ir  prisiekiu:  jei  nerasiu  Abdulo,  pats  pasirūpinsiu,  kad 
būtum  teisiamas  už  išdavystę! 

Gubernatorius  Hasanas  ben  Koufra  neatsakė.  Susimąstęs  žiūrėjo  į  žaizdas,  kurias  ant  riešų 
paliko  diržai,  ir  mąstė,  kaip  neseniai  šiame  kabinete,  kuriame  dabar  sėdi  Madanis,  sėdėjo 
jis  ir  rūsčiai  teisė  žmogų,  dėl  kurio  kaltės  targi  visiems  tapo  gyva  bėda  ir  apsėdimu. 

Prisiminė  oloje  praleistas  nerimo  ir  baimės  valandas  bei  dienas,  kas  akimirką  klausdamas 
savęs,  ar  targi  tikrai  atsiųs  ką  nors  jo  ieškoti,  ar  paliks  kaip  šunį  nudvėsti  iš  alkio,  siaubo  ir 
troškulio. 

Taip  pat  prisiminė,  kaip  tas  žmogus  įrodė,  jog  yra  protingesnis  už  jį,  nes  be  didelių 
pastangų  atrado  jo  silpnąją  vietą  ir  pasiekė,  prie  jo  nė  neprisiliesdamas,  kad  su  juo 
bendradarbiautų. 

Hasanas  ben  Koufra  turėjo  pripažinti,  kad  dėl  to  jis  targi  nekentė,  bet  dar  labiau  ėmė  jo 
neapkęsti,  kai  tas  vyras  tesėjo  pažadą  ir  atsiuntė  žmogų  jo  išlaisvinti. 

-  Kodėl?  -  paklausė  Ali  Madanis  ir,  tarsi  skaitydamas  jo  mintis,  atsisuko  į  jį.  -  Ar  gali  man 
pasakyti,  kodėl  žmogus,  taip  šaltakraujiškai  žudantis  kitus  žmones,  tave  paleido? 

-  Todėl,  kad  buvo  pažadėjęs. 

-  Taip,  žinau,  targi  visada  įvykdo  savo  pažadus.  Bet  vis  tiek  man  sunku  suprasti  žmogų, 
kuris  mano  turįs  teisę  papjauti  daugybę  miegančių  nepažįstamųjų,  bet  neleidžia  sau 
netesėti  priešui  duoto  pažado.  -  Jis  papurtė  galvą  ir  nuėjęs  atsisėdo  už  sunkaus  stalo  į  krėslą, 
kitados  priklausiusį  pašnekovui.  -  Kartais  aš  klausiu  save,  kaip  mes  galime  gyventi  toje 
pačioje  šalyje,  kai  mus  sieja  tiek  mažai  dalykų...  -  Dabar,  regis,  jis  kalbėjosi  su  savimi.  -  Tai 
dalis  palikimo,  už  kurį  turime  dėkoti  prancūzams:  jie  mus  sumaišė  lyg  didžiulį  pudingą, 
paskui  supjaustė  gabalais  ir  išdalijo  kaip  įsigeidę.  Todėl  dabar,  po  dvidešimties  metų,  mudu 
sėdim  štai  čia  ir  veltui  stengiamės  vienas  kitą  suprasti. 

-  Tai  mudu  žinojome  jau  seniai...  -  tarė  Hasanas  ben  Koufra  pavargusiu  balsu.  -  Visi 
buvome  priėję  prie  tos  pačios  išvados,  bet  niekam  neatėjo  mintis  atsisakyti  dalies,  kuri 
mums  nepriklauso,  ir  tenkintis  mažesne,  bet  vientisesne  šalimi...  -  Iškreiptu  veidu,  tarsi 
sunkiai  tramdydamas  skausmą,  jis  sugniaužė,  paskui  vėl  atgniaužė  delnus.  -  Mus  apakino 
ambicijos,  mes  troškome  vis  daugiau  teritorijų,  nors  žinojome,  kad  nesugebėsim  jų  valdyti. 
Tai  nulėmė  ir  mūsų  politiką:  jei  neįstengiame  pasiekti,  kad  beduinai  prisitaikytų  prie  mūsų 
gyvenimo  būdo,  turime  juos  sunaikinti.  Ką  būtume  darę,  jeigu  prancūzai  būtų  ėmę  mus 
naikinti  vien  todėl,  kad  mes  neįstengėme  prie  jų  prisitaikyti? 

-  Ką  būtume  darę?  Tą,  ką  jau  padarėm,  -  iškovoję  nepriklausomybę.  Gal  tokia  ir  tuaregų 
ateitis  -  tapti  nepriklausomais. 

-  Ar  gali  juos  įsivaizduoti  nepriklausomus? 

-  Gal  tokius  mus  įsivaizdavo  ir  prancūzai,  kol  pradėjom  mėtyti  bombas  ir  leidome  jiems 
suprasti,  kad  tokie  galime  tapti  iš  tikrųjų.  Tas  Gaselis  -  toks  jo  vardas,  ar  ne?  -  parodė,  kad 
gali  mus  nugalėti.  Jei  jie  visi  susivienytų  -  prisiekiu!  -  išgrūstų  mus  iš  dykumos!  Ir  už  naftą 
jiems  mielai  padėtų  pusė  pasaulio...  Ne,  -  pasakė  įsitikinęs,  -  mes  negalime  leisti,  kad  jie 
patikėtų,  jog  savo  kupranugarius  gali  paversti  auksiniais  kadilakais. 

-  Tai  dėl  to  čia  ir  atskridai? 

-  Dėl  to  ir  todėl,  kad  pribaigčiau  Abdulą  ei  Kebirą. 

ŽEMĖ  ATRODĖ  TAIP,  tarsi  būtų  nugulta  daugybės  moterų  kūnų.  Jos  buvo  nuogos, 
išsitiesusios  saulėje.  Jų  oda  buvo  auksinė,  varinė,  arba  -  pačiose  seniausiose  viršūnėse  -  net 
raudona.  Jų  kūnai  buvo  didžiuliai,  krūtys  kartais  siekdavo  du  šimtus  metrų  aukščio,  o 
užpakalio  skersmuo  -  per  kilometrą.  Ir  dar  kojos  -  ilgos,  begalinės,  neįveikiamos, 
kupranugariai  jomis  ropštėsi  prunkšdami,  čiaudėdami  ir  kandžiodamiesi;  jie  bet  kurią 
akimirką  galėjo  slystelėti  į  šoną,  nusiristi  iki  kopos  papėdės,  daugiau  neatsikelti  ir  galiausiai 
nugrimzti  į  smėlį. 

Gasi,  siauri  takai  tarp  kopų,  čia  tapdavo  vingriais  labirintais,  čia  staiga  baigdavosi  ir 
grąžindavo  keleivį  į  pradinį  tašką,  ir  tik  neįtikimas  Gaselio  gebėjimas  orientuotis  ir  blaivi 
nuovoka  jiems  leido  -  nedarant  didelių  lankstų  -  diena  po  dienos  stumtis  į  pietus. 

Nors  Abdulas  ei  Kebiras  didžiavosi  gerai  pažįstąs  šalį,  kurią  daugelį  metų  valdė  ir  gyveno 
pačioje  dykumos  širdyje,  niekada,  net  blogiausiuose  sapnuose  neįsivaizdavo,  kad  šioje 
planetoje  esama  tokio  smėlio  kopų  vandenyno,  taip  toli  ir  plačiai  nusidriekusios  erdvės, 
tokio  ergo,  kurio  krašto  nepamatydavai  net  užkopęs  ant  aukščiausios  ir  kiečiausios  kopos 
viršūnės. 

Čia,  prie  didžiosios  „tuščios  žemės“  sienos,  viešpatavo  tik  smėlis  ir  vėjas,  ir  jis  tyliai 
stebėjosi  targi  įsitikinimu,  kad  esama  kažko  dar  blogesnio  nei  ši  suakmenėjusi  bevandenė 
jūra. 

Dienas  jie  stumdavo  pasislėpę  nuo  vėjo  didžiulėje  geltonoje  palapinėje,  kuria  dalijosi  su 
kupranugariais,  o  kai  imdavo  temti,  vėl  leisdavosi  į  kelią  ir  jodavo  visą  naktį  mėnulio  ir 
žvaigždžių  šviesoje,  visada  stebėdamiesi  pasakiškomis  aušromis,  kai  ilgųjų  kopų 
skiauterėmis  imdavo  šliaužti  šešėliai.  Tos  skiauterės  visada  būdavo  kardų  pavidalo,  todėl 
ant  jų  ašmenų  smiltelės  atrodydavo  sulipusios,  tarsi  apsikabinusios. 

-  Ar  dar  toli?  -  paklausė  Abdulas  ei  Kebiras  išaušus  penktajai  dienai.  Jau  buvo  ganėtinai 
šviesu  ir  jis  galėjo  įsitikinti,  kad  dar  neįstengia  įžiūrėti  horizonto  pakraštyje 
besidriekiančios  didžiosios  lygumos. 

-  Nežinau,  -  prisipažino  Gaselis.  -  Iš  šios  vietos  niekas  niekada  dar  negrįžo.  Niekas 
neskaičiavo  dienų  nei  smėlio  dykumoje,  nei  „tuščioje  žemėje“. 

-  Vadinasi,  mudu  jojam  mirties  link?.. 

-  Jeigu  niekam  nepavyko,  dar  nereiškia,  jog  tai  neįmanoma. 

Abdulas  nepatikliai  palingavo  galvą. 

-  Man  kelia  nuostabą  tavo  pasitikėjimas  savimi,  -  tarė  jis.  -  Tiesą  pasakius,  aš  jau  pradedu 
bijoti. 

-  Baimė  -  didžiausias  priešas  dykumoje,  -  pasigirdo  atsakymas.  -  Baimė  veda  ^ngvUtį  ir 


beprotybę,  o  beprotybė  -  tiesiausias  kelias  į  bukaprotystę  ir  mirtį. 

-  Tu  niekada  nebijai? 

-  Dykumoje?  Ne.  Čia  gimiau,  čia  prabėgo  visas  mano  gyvenimas...  Mes  turime  keturis 
kupranugarius,  ir  šiandien,  ir  rytoj  kupranugarės  mums  duos  pieno.  Jokio  ženklo,  kad  gali 
kilti  harmatanas-.  Jei  ramybės  nesudrums  vėjas,  mudu  turėsim  vilties. 

-  Ar  ilgam?  -  paklausė  Abdulas. 

Prieš  užmigdamas  Abdulas  stengėsi  suskaičiuoti,  kiek  vilties  dienų  jiems  liko  ir  kiek  dar 
tęsis  ši  kankynė.  Vidudienį  jį  pažadino  tolimas  burzgimas.  Atsimerkęs  pirmiausia  pamatė 
palapinės  angoje  klūpantį  ir  dangų  stebintį  Gaselį. 

-  Lėktuvai...  -  tarė  neatsigręždamas. 

Abdulas  atsitūpė  prie  jo  ir  aiškiai  pamatė  maždaug  už  penkių  kilometrų  sukantį  ratus  ir 
pamažu  artėjantį  žvalgybos  lėktuvėlį. 

Gaselis  papurtė  galvą,  bet  priėjo  prie  kupranugarių  ir  ėmė  jiems  rišti  užpakalines  kojas  su 
priekinėmis,  kad  nesumanytų  atsistoti. 

-  Triukšmas  juos  gąsdina...  -  paaiškino.  -  Jei  imtų  bėgti,  mus  išduotų. 

Baigęs  darbą,  kantriai  palaukė,  kol  lėktuvėlis  trumpam  pasislėpė  už  kopos,  ir  tik  tada  išėjo 
į  lauką  ir  smėlio  sluoksniu  apipylė  labiausiai  matomas  palapinės  dalis. 

Po  ketvirčio  valandos  burzgimas  nuščiuvo,  ir  lėktuvėlis,  apsukęs  vieną  ratą  virš  jų  galvų, 
nutolo  ir  virto  mažu  taškeliu.  Išsigandę  ir  be  perstojo  mūkavę  gyvuliai  pagaliau  nutilo, 
nusiramino  ir  triskart  vyrams  bandžiusi  įkąsti  kupranugarė. 

Sėdėdamas  prietėmy,  atsikolęs  nugara  į  vieną  iš  gyvulių,  Gaselis  išsiėmė  iš  odinio  krepšio 
saują  datulių  ir  ėmė  ramiai  valgyti,  tarsi  nieko  nebūtų  atsitikę  ir  jis  sėdėtų  savo  patogioje 
chaimoje. 

-  Jei  tau  pavyks  pereiti  sieną,  ar  iš  tikrųjų  galėsi  atimti  iš  jų  valdžią?  -  paklausė  Abdulo  ei 
Kebiro,  nors  buvo  aišku,  kad  atsakymas  jo  nedomina. 

-  Jie  mano,  kad  galiu,  nors  nesu  tikras...  Dauguma  mano  vyrų  mirę  ar  įkalinti...  Kiti 
išdavė...  -  Gaselis  pasiūlė  jam  datulių,  ir  jis  kelias  paėmė.  -  Lengva  nebus...  -  pridūrė.  -  Bet 
jei  pavyks,  galėsi  manęs  prašyti,  ko  tik  nori...  Aš  tau  skolingas  už  viską. 

Gaselis  lėtai  papurtė  galvą. 

-  Nieko  tu  man  neskolingas.  Tai  aš  tau  skolingas  tavo  draugo  mirtį...  Kad  ir  ką  daryčiau, 
kad  ir  kiek  metų  prabėgtų,  niekada  negalėsiu  grąžinti  jam  gyvybės,  kurią  man  patikėjo. 

Abdulas  ilgai  žiūrėjo  į  jį,  stengdamasis  įsiskverbti  į  tamsias  ir  gilias  targi  akis,  vienintelę 
veido  dalį,  kurią  jam  iki  šiol  pavyko  pamatyti. 

-  Aš  klausiu  savęs,  kodėl  vienų  žmonių  gyvybė  tau  reiškia  tiek  daug,  o  kitų  -  tiek  mažai. 

Tą  dieną  tu  negalėjai  niekuo  man  padėti,  bet  jos  prisiminimas,  regis,  persekioja  ir  kankina 
tave  iki  šiol.  Tuo  tarpu  perpjovęs  gerkles  tiems  kareiviams  likai  visiškai  abejingas. 

Bet  atsakymo  neišgirdo.  Targi  tik  gūžtelėjo  pečiais  ir  toliau  uoliai  dėjo  datules  į  burną  po 
šydu. 

-  Ar  tu  mano  draugas?  -  staiga  paklausė  Abdulas. 

Gaselis  nustebęs  pažvelgė  į  jį. 

-  Taip.  Manau,  draugas. 

-  Tuaregai  nusiima  šydą  savo  šeimos  ir  draugų  akivaizdoje,  bet,  būdamas  su  manim,  dar 
nė  karto  to  nepadarei. 

Gaselis  valandėlę  pagalvojo,  paskui  labai  lėtai  pakėlė  ranką  ir  nusitraukė  šydą,  leisdamas 
Abdului  apžiūrėti  liesą  ir  rūstų  veidą,  išvagotą  gilių  raukšlių. 

Gaselis  nusišypsojo. 

-  Veidas  kaip  veidas,  -  tepasakė. 

-  įsivaizdavau  jį  kitokį. 

-  Kitokį? 

-  Gal  senesnį?..  Kiek  tau  metų? 

-  Nežinau.  Niekad  neskaičiavau.  Mano  motina  mirė,  kai  dar  buvau  mažas,  be  to,  amžius 
rūpi  tik  moterims.  Nebesu  toks  stiprus  kaip  anksčiau,  bet  nesijaučiu  ir  pavargęs. 

-  Neįsivaizduoju  tavęs  pavargusio.  Ar  turi  šeimą? 

-  Žmoną  ir  keturis  vaikus.  Mano  pirmoji  žmona  mirė. 

-  Aš  turiu  du  vaikus.  Mano  žmona  taip  pat  mirė,  bet  niekas  man  nepasakė  kada. 

-  Kiek  laiko  tu  įkalintas? 

-  Keturiolika  metų. 

Gaselis  patylėjo,  stengdamasis  įsivaizduoti,  ką  reiškia  keturiolika  metų  žmogaus 
gyvenime,  bet  visiškai  neįsivaizdavo,  ką  reiškia  būti  tiek  metų  įkalintam. 

-  Ar  visus  tuos  metus  praleidai  Gerifieso  forte? 

-  Keturiolika  -  tenai.  Bet  dar  anksčiau  aštuonerius  atsėdėjau  prancūzų  kalėjimuose...  -  Jis 
karčiai  nusišypsojo.  -  Kai  buvau  jaunas  ir  kovojau  už  nepriklausomybę. 

-  Ir  vis  tiek  nori  vėl  stoti  į  kovą?  O  kas,  jei  vėl  būsi  išduotas  ir  atsidursi  kalėjime? 

-  Aš  esu  vienas  iš  tų  žmonių,  kurie  gali  būti  tik  viršūnėje  arba  dugne. 

-  Ar  ilgai  buvai  viršūnėje? 

-  Valdžioje?  Pusketvirtų  metų. 

-  Neapsimoka,  -  purtydamas  galvą,  tvirtai  pareiškė  targi.  -  Kad  ir  kaip  būtų  gera  valdžioje, 
dvidešimt  dveji  metai  kalėjimo  neverti  pusketvirtų  valdžios.  Ne,  neapsimokėtų,  net  jei  būtų 
atvirkščiai.  Mums,  tuaregams,  laisvė  visada  svarbesnė.  Tokia  svarbi,  kad  mes  nestatom 
akmeninių  namų  -  sienos  mus  dusina.  Man  gera  žinoti,  kad  galiu  pakelti  bet  kurią  savo 
chaimos  sieną  ir  išvysti  beribę  dykumą.  Ir  dar  man  patinka  klausytis,  kaip  tarp  šeribų 
nendrių  vaikščioja  vėjas.  -  Jis  patylėjo.  -  O  kai  pasislepiam  po  akmeniniu  stogu,  mūsų  negali 
matyti  Alachas. 

-  Jis  mato  mus  visur.  Net  giliausiame  požeminiame  kalėjime.  Jis  įvertina  mūsų  kančias  ir 
atsilygina,  jeigu  kenčiame  dėl  teisingo  reikalo.  -  Abdulas  ei  Kebiras  pažvelgė  Gaseliui  į  akis. 
-  O  mano  reikalas  teisingas!  -  baigė  jis. 

-  Kodėl? 

Jis  pažvelgė  į  targi  sutrikęs. 

-  Kaip  „kodėl“? 

-  Kodėl  tavo  reikalas  teisingesnis  nei  kitų?  Juk  jūs  visi  vaikotės  valdžios,  ar  ne? 

-  Naudotis  valdžia  galima  įvairiai.  Vieni  ja  piktnaudžiauja  siekdami  asmeninės  naudos. 
Kiti  -  naudojasi,  kad  užtikrintų  geresnę  savo  tautos  ateitį.  Toks  buvo  ir  mano  tikslas,  todėl 
jie  neįstengė  manęs  apkaltinti,  o  išdavę  nedrįso  sušaudyti. 

-  Išduoti  tave  jie  tikriausiai  turėjo  kokią  nors  priežastį! 

-  Aš  neleidau  jiems  vogti,  -  nusišypsojo  Abdulas.  -  Norėjau  sudaryti  vyriausybę  iš  tyrų 
žmonių,  nesuprasdamas,  kad  jokioje  šalyje  nėra  tiek  tyrų  žmonių,  iš  kurių  būtų  įmanoma 
sudaryti  visą  vyriausybę.  Dabar  visi  turi  jachtas,  vilas  Rivjeroje  ir  sąskaitas  Šveicarijos 
bankuose,  nors  kai  buvome  jauni  ir  kartu  kovojome,  prisiekėme  kovoti  su  korupcija  taip 
pat  ryžtingai,  kaip  ir  grūmėmės  su  prancūzais.  -  Jis  pliaukštelėjo  liežuviu,  tarsi  šaipydamasis 
iš  savęs.  -  Tai  buvo  kvaila  priesaika!  Kovoti  su  prancūzais  buvo  lengva,  nes  žinojome  -  kad 
ir  kaip  besistengtume,  niekados  netapsime  prancūzais.  O  kovoti  su  korupcija  ne  taip 
paprasta  -  reikia  padėti  nemažai  pastangų,  kad  pats  netaptum  korumpuotas.  -  Jis 
klausiamai  pažvelgė  į  pašnekovą.  -  Ar  supranti,  ką  noriu  pasakyti? 

-  Aš  targi,  o  ne  koks  kvailys!  Skirtumas  tarp  mūsų  tik  toks,  kad  mes,  tuaregai,  stebime 
jūsų  pasaulį  iš  arti,  suprantame  jį  ir  supratę  nuo  jo  nusigręžiam.  O  jūs  nė  nesistengiat 
priartėti  prie  mūsų  ir  nieko  apie  mus  nežinot.  Todėl  mes  visada  būsim  už  jus  pranašesni. 

Targi  žodžiai  Abdulą  pralinksmino,  ir  jis  pirmą  kartą  per  visą  tą  laiką  nuoširdžiai 
nusišypsojo. 

-  Ar  tai  reiškia,  kad  jūs,  tuaregai,  laikote  save  dievų  išrinktąja  tauta? 

Gaselis  mostelėjo  ranka  į  dykumą. 

-  Kas  kitas  būtų  išgyvenęs  du  tūkstančius  metų  šiuose  smėlynuose?  Aš  išgyvenčiau  ir  be 
vandens,  o  tave  sugraužtų  kirminai.  Ar  tai  ne  įrodymas,  kad  mus  pasirinko  dievišiskaitiniai.org 


-  Gali  būti...  O  jeigu  taip,  turėtum  prašyti  savo  dievų  pagalbos,  nes  tai,  ko  dykuma 
neįstengė  padaryti  per  du  tūkstančius  metų,  žmonės  padarys  per  dvidešimt.  Jie  nori  jus 
išnaikinti,  pribaigti,  ištrinti  nuo  žemės  paviršiaus,  nors  ant  jūsų  kapų  nesugeba  nieko 
pastatyti. 

Gaselis  užsimerkė.  Atrodė,  grėsmingas  įspėjimas  jį  nelabai  sujaudino. 

-  Tuaregų  niekas  niekada  nesunaikins,  -  atsikirto  jis.  —  Niekas,  nebent  patys  tuaregai! 
Bet  jie  jau  daugelį  metų  gyvena  taikiai  ir  tarpusavy  nekovoja.  -  Jis  patylėjo  ir  neatsimerkęs 
pridūrė:  -  Būtų  gerai,  kad  dabar  pamiegotum.  Naktis  bus  ilga. 

Ir  iš  tikrųjų  naktis  buvo  ilga  ir  varginama.  Jie  leidosi  į  kelią  vos  tik  saulė  paniro  į 
virpuliuojantį  nuo  karščio,  virš  kopų  skiauterių  tvyrantį  rūką.  Ir  keliavo,  kol  ta  pati  saulė, 
visa  švytinti  ir  atsigavusi,  išniro  kairėje  pusėje  ir  apšvietė  tą  patį  gamtovaizdį  su  daugybe 
gulinčių  nuogų  moterų.  Atsigręžę  į  Meką,  jie  sukalbėjo  savo  maldas  ir,  kaip  ir  kiekvieną, 
taip  ir  tą  rytą,  Abdulas  ei  Kebiras  pažvelgė  į  horizontą  ir  paklausė: 

-  Ar  dar  toli? 

-  Rytoj  pasieksim  lygumą...  Tada  prasidės  blogiausia. 

-  Iš  kur  žinai? 

Targi  nežinojo,  ką  atsakyti.  Čia  tas  pat,  kas  išpranašauti  smėlio  vėtrą  ar  kada  pakils 
nepakeliamas  karštis.  Tas  pat,  kaip  pajusti,  kad  už  kopos  ganosi  antilopių  kaimenė,  ar 
nepasiklysti,  kai  joji  per  nežinomą  kraštą. 

-  Tiesiog  žinau,  -  pagaliau  atsakė.  -  Auštant  pasieksim  lygumą. 

-  Pagaliau!  Man  įgriso  keberiotis  į  kopas,  leistis  nuo  jų  ir  klampoti  per  smėlį. 

-  Nesidžiauk  per  anksti,  -  perspėjo  jį  Gaselis.  -  Čia  visada  pučia  lengvas  vėjelis.  Jis  šiek 
tiek  mus  gaivina  ir  padeda  kvėpuoti.  Vėjas  padeda  susidaryti  takams  tarp  kopų,  kuriais 
dabar  jojame.  O  „tuščios  žemės“  -  tarsi  slėniai  be  gyvybės  ženklų,  kur  oras  taip  įkaista,  kad 
tampa  tirštas  ir  lipnus.  Ten  gyslose  kone  užverda  kraujas,  o  plaučiai  ir  galva  plyšte  plyšta. 
Ten  neauga  joks  augalas,  negyvena  joks  gyvulys.  -  Gaselis  ištiesė  ranką  ir  parodė  į  priekį.  - 
Todėl  tos  lygumos  dar  niekas  nėra  perėjęs. 

Abdulas  ei  Kebiras  neatsakė,  labiau  sukrėstas  targi  tono  nei  žodžių.  Jis  išmoko  jį  pažinti, 
matė,  kaip  kiekvieną  akimirką  jis  elgiasi,  kaip,  regis,  niekas  jo  nebaugina,  kaip  pasitiki 
žeme,  kuria  žengia,  ir  priešišku  pasauliu,  kuriame  gyvena.  Buvo  nuoširdus,  uždaras  ir  atstus 
žmogus,  jo,  atrodė,  nebaugina  nei  būsimos  negandos,  nei  pavojai,  bet  dabar  apie  „tuščią 
žemę“  jis  kalbėjo  su  tokia  pagarba,  kuri  sukėlė  Abdului  ei  Kebirui  didžiulį  nerimą.  Bet 
kuriam  kitam  žmogui  ergas,  kuriuo  jie  keliavo,  būtų  reiškęs  visų  kelių  pabaigą,  visų 
beprotybių  pradžią  ir  tikrą  mirtį.  O  targi  tai  buvo  tik  patogus  kelio,  kelionės,  kuri  netrukus 
iš  tikrųjų  pasidarys  neapsakomai  sunki,  ruožas.  Abdulas  ei  Kebiras  tiesiog  bijojo 
įsivaizduoti,  kas  tam  žmogui  galėtų  būti  sunku. 

Tuo  tarpu  Gaselis  grūmėsi  su  savimi,  klausdamas  savęs,  ar  nepervertina  savo  jėgų, 
nepaisydamas  patarimo,  -  o  gal  tai  buvo  įstatymas?  -  kurį  jo  tautos  žmonės  perduodavo  iš 
kartos  į  kartą,  iš  lūpų  į  lūpas:  Saugokis  Tikdabrosl 

Rub  ai  Chalijus,  arabų  pusiasalio  pietuose,  ir  Tikdabra,  pačioje  Sacharos  širdyje,  buvo  dvi 
nesve tingiausios  planetos  vietos.  Tai  reiškė,  kad  dangiškosios  galybės  šiuos  rajonus  paliko 
sau,  kad  galėtų  į  juos  siųsti  žiauriausių  žudikų,  vaikžudžių  ir  prievartautojų  sielas.  Ten 
kankinosi  amžinai  prakeiktos  vėlės  žmonių,  kurie  per  šventuosius  karus  atsuko  nugarą 
priešui. 

Nuo  pat  vaikystės  Gaselis  Sajahas  išmoko  nekreipti  dėmesio  į  dvasias,  šmėklas  ar 
vaiduoklius,  bet  pažinojo  kitų  „tuščių  žemių“,  ne  tokių  garsių  ir  baisių  nei  Tikdabra,  ir 
galėjo  įsivaizduoti,  kas  jų  laukia  artimiausiomis  dienomis. 

Jis  pažvelgė  į  kelionės  draugą.  Iš  tikrųjų  tyrinėjo  jį  nuo  tada,  kai  pamatė  baimės  kibirkštėlę 
jo  akyse,  kai  jis,  Gaselis,  prisipažino  nužudęs  jo  sargybinius.  Jeigu  iškentė  tiek  metų 
nelaisvės  ir  nepasidavė,  nusprendęs  vėl  stoti  į  kovą,  vadinasi,  jis  drąsus  žmogus, 
apdovanotas  nepaprasta  ištverme.  Bet  nepalaužiama  kovos  drąsa  -  Gaselis  tai  gerai  žinojo  - 
neturi  nieko  bendra  su  ištverme,  kuria  turi  būti  apdovanotas  žmogus,  kad  galėtų 
pasipriešinti  dykumai.  Su  ja  nekovojamą  -  ji  neįveikiama.  Dykumai  reikia  priešintis  ir 
meluoti,  stengtis  ją  apgauti,  gudrumu  atimti  iš  jos  savo  gyvybę  tada,  kai  ji  mano  jau  turinti 
ją  savo  rankose.  „Tuščioje  žemėje“  reikia  būti  ne  didvyriu  iš  kūno  ir  kraujo,  o  bekrauju 
akmeniu,  nes  tik  akmenims  lemta  tapti  neatskiriama  jos  gamtovaizdžio  dalimi.  Gaselis 
širdyje  baiminosi,  kad  Abdulas  ei  Kebiras,  kaip  ir  bet  kuris  kitas  žmogus,  gimęs  ne  imohagu 
ir  užaugęs  ne  tarp  smėlynų  ir  akmenų,  neturi  nė  menkiausios  galimybės  virsti  akmeniu. 

Gaselis  vėl  pažvelgė  į  jį.  Šis  vyras,  be  abejo,  nebijojo  žmonių,  bet  jį  gniuždė  bežadė,  truputį 
agresyvi  gamtos  vienatvė  ir  tyla.  Čia  viešpatavo  švelnios  linijos  ir  ramios  spalvos,  čia 
netykojo  žvėrys,  nesislapstė  skorpionas  ar  gyvatė,  net  godus  uodas  negrasino  pavakariais, 
bet  čia  viskas  dvokė  bekvape  mirtim,  nes  šioje  aseptiškoje  kopų  jūroje  nebuvo  net  kvapų, 
jie  išgaravo  prieš  tūkstančius  metų. 

Žvelgdamas  į  begalinę  smėlio  jūrą,  Abdulas  ei  Kebiras  ėmė  rodyti  pirmuosius  nerimo 
ženklus  jau  tada,  kai  dar  tik  laukė  sunkiausi  išmėginimai.  Jo  pulsas  imdavo  beprotiškai 
daužytis,  kai  kopdavo  į  aukščiausias  kopas,  senus,  rausvus  ir  kaip  bazaltas  kietus  gurdsus,  o 
kitapus  jų  prieš  akis  atsiverdavo  vis  tas  pats  vaizdas,  kurį  būdavo  palikę  už  nugaros,  ir  jis 
burnodavo,  kai  kupranugariai  vėl  nusimesdavo  nešulius  arba  griūdavo  ant  smėlio  ir 
atrodydavo,  kad  jau  niekad  neatsikels. 

Bet  tai  buvo  tik  pradžia. 

Jie  pastatė  palapinę,  ir  apie  vidudienį  danguje  vėl  pasirodė  du  lėktuvai.  Gaselis  širdyje 
džiaugėsi,  kad  jie  skraido  ir  skraido  virš  jų  galvų  nieko  nepastebėdami,  ir  buvo  jiems 
dėkingas  -  jis  suprato,  kad  jie  tarsi  akstinas,  kurio  reikėjo  Abdului,  nes  priminė,  kad  jam 

gresia  pavojus,  kad  jis  vėl  gali  būti  uždarytas  į  kalėjimą,  kad  jo  laukia  kitokia  mirtis, 
šlykštesnė  ir  labiau  žeminama,  jeigu  tik  pakliūtų  persekiotojams  į  rankas. 

Abu  žinojo,  kad  jeigu  jie  visiems  laikams  dingtų  Tikdabros  „tuščioje  žemėje“,  virstų 
legenda,  kaip  kadaise  -  Didysis  karavanas  arba  kaip  tie  narsūs,  niekada  nepasiduodantys 
didvyriai.  Prabėgtų  šimtas  metų,  jį  mylinti  tauta  prarastų  viltį,  kad  vieną  dieną  Abdulas  ei 
Kebiras  grįš  iš  dykumos,  ir  tada  jo  priešai,  neturėdami  tikros  žinios  apie  jo  mirtį,  turėtų 
amžinai  kovoti  su  jo  šmėkla. 

Lėktuvai  trikdė  siaubingą  tylą  ir,  palikdami  ore  benzino  kvapą,  regis,  gaivino 
prisiminimus.  Kai  jie  nutolo,  Gaselis  ir  Abdulas  išlindo  laukan  ir  ėmė  stebėti,  kaip  jie  suka 
ratus  danguje  tarsi  grobio  ieškantys  maitvanagiai. 

-  Jie  įtaria,  kur  link  mes  jojame.  Ar  nebūtų  geriau  apsisukti  ir  bandyti  pasprukti  kita  puse? 

Targi  lėtai  papurtė  galvą. 

-  Jie  įtaria,  bet  tai  dar  nereiškia,  kad  mus  ras.  O  jei  ras,  turės  pagauti.  Bet  to  padaryti 
niekas  nedrįs.  Dabar  dykuma  mūsų  vienintelis  priešas  ir  sykiu  vienintelis  sąjungininkas. 
Dabar  galvok  tik  apie  tai,  o  visa  kita  pamiršk. 

Bet  Abdulas  ei  Kebiras  nenorėjo  pamiršti  -  jis  pirmą  kartą  gyvenime  suvokė,  kad  iš  tikrųjų 
siaubingai  bijo. 

8  Harmatanas  -  karštas  šiaurės  rytų  vėjas  Vakarų  Afrikoje;  smėlio  vėtra. 

ŠVIESA  ČIA  BUVO  KITOKIA  -  nemetė  jokio  šešėlio.  Nebuvo  jokio  daikto,  kuris  būtų 
galėjęs  mesti  bent  menkiausią  šešėlį  ant  baltos  beribės  dykumos.  Paskutinės  kopos  pamažu 
darėsi  plokštesnės  ir  bemaž  išnyko.  Dabar  jos  panėšėjo  į  vandens  ištroškusius  liežuvius  ar 
ilgas  ir  bejėges  jūros  bangas,  beribiame  paplūdimyje  tysančias  prie  užgaidžios  sienos,  kurią 
Gamta  nubrėžė  be  aiškios  priežasties,  niekam  nepaaiškinusi,  kodėl  štai  čia  baigiasi  smėlis, 
o  štai  ten  prasideda  lyguma. 

Buvo  taip  tylu,  kad  Abdulas  girdėjo,  kaip  daužosi  jo  širdis  ir  net  kaip  smilkiniuose  tvinksi 
kraujas. 

Jis  užsimerkė,  veltui  stengdamasis  išguiti  iš  galvos  tą  košmarišką  vaizdą,  bet  jis  buvo  taip 
giliai  įsirėžęs  jo  akių  tinklainėje,  kad  tvirtai  tikėjo,  jog  tokia  bus  ir  jo  priešmirtinė  pasaulio 
vizija. 

Nei  kalnų,  nei  uolų,  nei  aukštumėlės,  tik  plati  lygi  loma,  panaši  į  didžiulį  popieriaus  lapą, 
kuriame  būtų  galima  parašyti  visas  šio  pasaulio  knygas. 

Inšalal 

Kodėl  Visagalis,  visa  ko  Kūrėjas,  panorėjo  taip  akivaizdžiai  parodyti  absoliutaus  Nieko 
tikrovę? 

Inšalal  Tai  buvo  tik  Kūrėjo  užgaida.  Be  jokios  abejonės,  sukurdamas  dykumą  dykumoje, 
Alachas  sėkmingai  apvainikavo  visą  savo  triūsą. 

Gaselis  buvo  teisus:  ten,  kur  baigėsi  kopos,  nutyko  ir  vėjas.  Oras  išsyk  tapo  retesnis,  ir  vos 
už  šimto  metrų  temperatūra  pakilo  penkiolika  laipsnių.  Karštas  oras  smogė  lyg  antausis,  ir 
abu  vyrai  turėjo  grįžti  atgal  pasiieškoti  priedangos  švelnesnėje  smėlio  jūroje,  kuri  iki  tos 
akimirkos  jiems  atrodė  nepakeliama. 

Vėl  leidosi  į  kelią,  kai  saulė  jau  slėpėsi  už  horizonto,  bet  oras  netapo  vėsesnis,  tarsi  šioje 
prakeiktoje  vietoje  negaliotų  paprasti  Gamtos  dėsniai.  Praretėjusi  oro  masė  tapo  kone 
nelaidžia,  ir  jie  jautėsi  lyg  po  stikliniu  gaubtu,  atskyrusiu  „tuščią  žemę“  nuo  kitos  planetos 
dalies. 

Kupranugariai  maurojo  iš  siaubo,  nes  instinktas  juos  įspėjo,  kad  šis  kelias  tvirta,  kieta  ir 
karšta  žeme  veda  ten,  kur  baigiasi  visi  keliai. 

Sutemus  suspindo  žvaigždės,  ir  Gaselis  išsirinko  vieną  kaip  orientyrą.  Netrukus  pasirodė 
blyškus  mėnulis,  ir  galbūt  pirmą  kartą  nuo  amžių  pradžios  balta  vaiduokliška  lyguma  nutįso 
šešėliai. 

Targi  žengė  pėstute  vienodu  žingsniu  lyg  nejautri  mašina,  o  Abdulas  jojo  ant 
aikštingiausio  gyvulio,  jaunos  patelės,  kurios  dar,  regis,  nebuvo  palietęs  nei  nuovargis,  nei 
troškulys,  ir  kai  pieninė  šviesa  ėmė  plauti  nuo  dangaus  žvaigždes,  Gaselis  sus.toj^^irmaę, 


suklupdė  gyvulius  ir  ištiesė  virš  jų  platų  kupranugario  vilnos  dangalą. 

Po  valandos  Abdulas  ei  Kebiras  pasijuto  dūstąs,  jo  plaučiams  ėmė  trūkti  oro. 

-  Vandens!  -  sušuko  maldaujamu  balsu. 

Gaselis  atsimerkė  ir  lėtai  papurtė  galvą. 

-  Aš  mirsiu!.. 

-  Ne. 

-  Bet  aš  mirsiu!.. 

-  Nejudėk!  Gulėk  ramiai,  kaip  kupranugaris.  Kaip  aš.  Tegu  tavo  širdis  nusiramina  ir 
ramiai  dirba  savo  darbą,  o  plaučiai  tegu  įtraukia  kuo  mažiau  oro.  Ir  apie  nieką  negalvok. 

-  Tik  gurkšnelį!  -  vėl  ėmė  maldauti.  -  Tik  vieną  gurkšnelį... 

-  Bus  blogiau.  Atsigersi  pavakare. 

-  Pavakare!  -  pasibaisėjo  Abdulas.  -  Iki  vakaro  dar  aštuonios  valandos! 

Bet  jis  suprato,  kad  maldauja  veltui,  užsimerkė,  pabandė  susiimti,  atpalaiduoti  kiekvieną 
raumenį  ir  negalvoti  nei  apie  vandenį,  nei  apie  dykumą,  nei  apie  jį  apėmusį  siaubą,  lyg 
kokia  gyva  būtybė  įsitaisiusį  paširdžiuose. 

Pamėgino  susikaupti  taip,  kad  jo  protas  ir  siela  visiškai  apleistų  kūną  ir  paliktų  jį  vieną, 
atsišliejusį  į  kupranugarį,  kaip,  suprato,  elgiasi  targi,  kuris,  regis,  jau  buvo  viską  užmiršęs  ir 
pavirtęs  akmeniu.  Ir  tarsi  stebėjo  save  iš  šalies,  suskilusį  į  dvi  dalis:  viena  buvo  tarsi 
liudininkė,  visiškai  svetima  troškuliui,  karščiui  ir  dykumai,  kita  -  tuščias  karkasas,  žmogaus 
kūno  apvalkalas,  nesugebantis  nei  jausti,  nei  kentėti. 

Ir  nors  jam  nepavyko  visiškai  užmigti,  jis  įstengė  pabėgti  į  labai  tolimas  vietas;  į  praėjusius 
laimingesnius  laikus.  Prisiminė  savo  sūnus,  kuriuos  matė  paskutinį  kartą,  kai  jie  buvo  dar 
visai  maži,  ir  kurie  dabar  tikriausiai  jau  tapo  suaugusiais  vyrais  ir  turėjo  savo  vaikų. 

Jo  galvoje  tikrovė  mišo  su  visokiausiais  vaizdiniais  ir  fantazija,  neišdildomas,  didžiausią 
įspūdį  palikusias  gyvenimo  scenas  keitė  kitos,  regis,  dar  tikroviškesnės,  nors  jos  buvo  tik  jo 
nežabotos  vaizduotės  vaisius. 

Du  kartus  pabudo,  išsigandęs,  kad  tebėra  kalinys,  ir  dar  labiau  išsigando,  kad  laisvas,  nes  jo 
karceris  dabar  buvo  virtęs  pačiu  didžiausiu  kalėjimu  Žemėje. 

Prieš  jo  akis  visada  buvo  targi,  tarsi  nejudanti,  beveik  nekvėpuojanti  statula,  ir  jis  žiūrėjo  į 
jį  stengdamasis  suprasti,  kas  jis  per  žmogus  ir  kokius  jausmus  jam  žadina. 

Jis  jo  bijojo.  Bijojo  ir  sykiu  gerbė;  jautėsi  dėkingas,  kad  jį  išlaisvino,  ir  tikriausiai  buvo 
viena  iš  labiausiai  savimi  pasitikinčių  dorų  ir  nuostabių  būtybių,  kokios  jam  niekada  neteko 
pažinti,  bet  tarp  jų  stovėjo  savotiška  kliūtis  -  tie  keturiolika  lavonų. 

O  gal  juos  skyrė  tik  rasė  ir  kultūra?  Argi  Gaselis  nekalbėjo,  kad  pakrantės,  gyventojas 


niekada  neišmoks  pažinti  targi  nei  priimti  jo  papročių? 

Tuaregai  vieninteliai  iš  islamiškųjų  tautų,  ištikimai  besilaikančių  Mahometo  nurodymų, 
skelbia  lyčių  lygybę,  ir  jų  moterys  niekada  nesidengia  veido  šydu  kaip  vyrai,  o  iki  vedybų 
mėgaujasi  visiška  laisve.  Jos  niekam  neatsiskaito  už  savo  veiksmus,  net  tėvams  ar 
busimajam  vyrui,  mat  vadovaujasi  savo  jausmais  ir  dažniausiai  pačios  jį  išsirenka. 

Visoje  dykumoje  tuaregai  garsėja  viengungių  šventėmis,  kurias  jie  vadina  ahalais.  Vakare 
vaikiniai  ir  merginos  susirenka  prie  laužo,  groja  amzalu ,  vienstygiu  instrumentu,  ir  šoka  iki 
paryčių.  Tam  tikru  metu  moteris  paima  patinkančio  vyro  delną  ir  nupiešia  tik  tuaregams 
suprantamą  piešinį.  Taip  jos  leidžia  suprasti,  kokios  meilės  norėtų  šią  naktį. 

Paskui  kiekviena  pora  dingsta  tamsoje,  ant  minkšto  smėlio  pasitiesia  baltą  gandurą  ir 
pagal  delne  nupieštus  ženklus  patenkina  savo  geismus. 

Tradicijų  besilaikančiam  arabui,  pavydžiai  saugančiam  busimosios  žmonos  nekaltybę  ar 
dukters  garbę,  tokie  papročiai  peršokdavo  paprasto  skandalo  ribas.  Abdulas  žinojo,  kad 
tokiose  šalyse  kaip  Saudo  Arabija,  Libija,  taip  pat  kai  kuriuose  jo  šalies  rajonuose  už  tai 
tokie  nusikaltėliai  mažų  mažiausiai  uždaužomi  akmenimis  arba  jiems  nukirsdinama  galva. 

Bet  savo  moterų  teisę  į  lytinį  gyvenimą  arba  teisę  rengtis  taip,  kaip  jos  nori,  ar  turėti  savo 
balsą  sprendžiant  šeimos  reikalus  tuaregai  imohagai  jau  gynė  vos  tik  pradėjus  plačiai  plisti 
Mahometo  mokymui,  kai  religinis  fanatizmas  buvo  nepaprastai  griežtas. 

Jau  nuo  neatmenamų  laikų,  vos  tik  pasirodžiusi  Žemėje,  ši  tauta  sugebėjo  priimti  tai,  kas 
jai  buvo  siūloma  geriausia,  ir  atmetė  viską,  kas  buvo  nepriimtina  jos  laisvei  ir  būdui,  ir  nors 
žinojo,  kad  ji  nesuvaldoma,  Abdulas  ei  Kebiras  būtų  buvęs  laimingas  ir  didžiavęsis,  jei  ji 
būtų  išsirinkusi  jį  savo  vadovu.  Gal  tuaregai  būtų  priėmę  jį  ir  supratę  tai,  ką  jis  norėjo  jiems 
duoti,  ir  niekada  nebūtų  jo  išdavę  ar  leidę  išduoti  kitiems,  nes  kai  šie  žmonės  prisiekdavo 
ištikimybę  amenokalui ,  toji  ištikimybė  būdavo  stipresnė  už  mirtį. 

Tačiau  pakrantės  gyventojai,  kurie  jį,  Abdulą  ei  Kebirą,  lyg  pamišę  sveikino  už  tai,  kad  jis 
sugebėjo  išvyti  prancūzus  ir  pirmą  kartą  padovanoti  nepriklausomą  tėvynę  ir  sykiu  suteikti 
pagrindą  didžiuotis  savimi,  nesugebėjo  tesėti  savo  ištikimybės  priesaikos  ir,  vos  tik  pajutę 
pavojų,  pasislėpė  tamsiausiuose  savo  lūšnelių  užkaboriuose. 

-  O  ką  reiškia  būti  socialistu?  -  pirmą  naktį  paklausė  jį  Gaselis,  kai  juodu  dar  norėjo 
kalbėtis  ir  jojo  vienas  šalia  kito  ant  linguojančių  į  šalis  kupranugarių. 

-  Tai  reiškia  siekti,  kad  teisingumas  būtų  vienodas  visiems. 

-  Ar  tu  socialistas? 

-  Daugmaž. 

-  Manai,  kad  visi  imohagai  ir  net  jų  tarnai  -  lygūs? 

-  Prieš  įstatymą  -  taip! 

-  Aš  kalbu  ne  apie  įstatymą.  Aš  noriu  žinoti,  ar  lygūs  ponai  ir  tarnai. 

-  Taip,  tam  tikru  atveju  lygūs.  -  Jis  norėjo  išsakyti  savo  požiūrį  per  daug  nerizikuodamas.  - 
Jūs,  tuaregai,  esate  paskutinė  pasaulio  tauta,  kuri  dar  turi  vergų  ir  dėl  to  nesigėdija.  Tai 
neteisinga. 

-  Aš  neturiu  vergų,  tik  tarnus. 

-  Tikrai?  O  ką  tu  darai,  jei  vienas  pabėga  ir  nenori  daugiau  tau  dirbti? 

-  Pagaunu  jį,  nuplaku  botagu  ir  parsivedu  atgal.  Jis  gimė  mano  namuose,  gėrė  mano 
vandenį,  aš  jį  maitinau  ir  globojau,  kai  jam  to  reikėjo.  Kokią  teisę  jis  turi  visa  tai  pamiršti  ir 
išeiti,  nors  tuo  metu  man  jau  nebereikalingas? 

-  Teisę  į  savo  laisvę.  Argi  tu  sutiktum  būti  kito  žmogaus  tarnu  vien  todėl,  kad  jis  tave 
maitino,  kai  tu  buvai  dar  vaikas?  Kiek  ilgai  turi  mokėti  skolą? 

-  Tai  ne  tas  atvejis.  Aš  gimiau  imohagu,  o  jie  gimė  akli. 

-  O  kas  nusprendė,  kad  imohagas  geresnis  už  akli ? 

-  Alachas.  Jei  būtų  kitaip,  jis  nebūtų  jų  padaręs  bailiais,  tinginiais  ir  tarnais.  O  mūsų  - 
drąsiais,  garbingais  ir  išdidžiais. 

-  Po  paraliais!  -  sušuko  Abdulas.  -  Tu  fanatiškesnis  už  fašistą! 

-  O  kas  yra  fašistas? 

-  Tas,  kuris  skelbia,  kad  viena  rasė  pranašesnė  už  kitą. 

-  Tada  aš  fašistas. 

-  Tikrai  fašistas,  -  pareiškė  Abdulas.  -  Nors  esu  tikras,  kad  jei  iš  tikrųjų  žinotum,  kas  yra 
fašistas,  visai  nenorėtum  juo  būti. 

-  Kodėl? 

-  Tai  ne  toks  dalykas,  kurį  būtų  galima  paaiškinti  sėdint  ant  kupranugario,  linguojančio  į 
šalis  tarsi  būtų  girtas...  Bus  geriau,  jei  apie  tai  pakalbėsim  kita  proga. 

Bet  kitos  progos  nebuvo,  ir  Abdulas  buvo  tikras,  kad  galimybė  apie  tai  pasikalbėti  mąžta 
sulig  kiekviena  diena.  Juos  vis  labiau  sekino  nuovargis,  karštis  ir  troškulys,  ir  norint  ištarti 
bent  vieną  žodį  reikėjo  nežmoniškų  pastangų. 

«  *  « 


Kai  Abdulas  ei  Kebiras  pagaliau  išsibudino,  Gaselis  jau  buvo  sutvarkęs  stovyklą  ir  vėl  krovė 
mantą  ant  kupranugarių.  Galva  parodė  į  ketvirtąjį  ir  tarė: 

-  Šiąnakt  reikės  jį  papjauti.  Jis  privilios  maitvanagius,  o  šie  -  lėktuvus.  Ir  tada  jie  aptiks 
mūsų  pėdsakus. 

-  Maitvanagiai  nedrįs  skristi  į  „tuščią  žemę“.  -  Gaselis  pripylė  mažą  alavinį  kaušą  vandens 
ir  padavė  Abdului.  -  Maitvanagiams  čia  per  karšta. 

Abdulas  godžiai  išgėrė  vandenį  ir  vėl  padavė  targi  indą,  bet  Gaselis  jau  buvo  stipriai 
užrišęs  gerbę. 

-  Daugiau  nėra. 

-  Negi  čia  viskas?  -  nustebo  Abdulas.  -  Man  net  nesušlapo  gerklė. 

Gaselis  vėl  parodė  į  kupranugarį. 

-  Šiąnakt  atsigersi  jo  kraujo.  Ir  pavalgysi  mėsos.  Rytoj  prasideda  ramadanas. 

-  Ramadanas?  -  pakartojo  nustebęs  Abdulas.  -  Ar  tu  manai,  kad  tokiomis  sąlygomis  mudu 
turime  laikytis  pasninko? 

Būtų  galėjęs  iš  bet  ko  lažintis,  kad  targi  šypsosi. 

-  O  kas  dar  geriau  galėtų  laikytis  pasninko  nei  mes?  -  paklausė  jis.  -  Ir  kur  rasi  geresnę 
vietą  mūsų  kančioms  pateisinti? 

Kupranugariai  jau  buvo  ant  kojų,  ir  Gaselis  ištiesė  ranką,  padėdamas  Abdului  atsistoti. 

-  Keliaujam!  -  paragino.  -  Kelias  ilgas. 

-  Kiek  dienų  truks  ši  kančia? 

Gaselis  papurtė  galvą. 

-  Nežinau.  Prisiekiu,  kad  nežinau.  Melskimės,  kad  Alachas  ją  sutrumpintų,  bet  net  jis 
neturi  galios  sumažinti  dykumos.  Kokią  sukūrė,  tokia  ir  liks. 

*  *  * 

Vyresnysis  seržantas  Malikas  ei  Haideri  dar  sykį  energingai  papurtė  galvą  ir  tarė: 

-  Niekas  nepasisems  vandens  nei  iš  šito  šulinio,  nei  iš  jokio,  esančio  už  penkių  šimtų 
kilometrų  aplink,  kol  nesužinosiu,  kur  slepiasi  Gaselio  Sajaho  šeima. 

Senis  bejėgiškai  gūžtelėjo  pečiais. 

-  Jie  iškeliavo.  Nugriovė  savo  stovyklą  ir  iškeliavo.  Kaip  mes  galim  žinoti  kur? 

-  Jūs,  tuaregai,  visada  žinote,  kas  dedasi  dykumoje.  Vos  tik  išgaišta  kupranugaris  ar 
suserga  ožka,  žinia  tuojau  pat  perduodama  iš  lūpų  į  lūpas.  Aš  nežinau,  kaip  jūs  tai  darot,  bet 
taip  yra.  Tu  laikai  mane  kvailiu,  jei  nori,  kad  patikėčiau,  jog  visa  šeima  su  savo  chaimomis, 
gyvuliais,  vaikais  ir  vergais  gali  persikraustyti  iš  vieno  dykumos  krašto  į  kitą  taip,  kad 
niekas  nepastebėtų. 

-  Jie  iškeliavo. 

-  Kur? 

-  Nežinau. 

-  Turėsi  sužinoti,  jei  nori  vandens. 

-  Mano  gyvuliai  išgaiš,  o  šeima  mirs  iš  troškulio. 

-  Tai  ne  mano  kaltė,  -  tarė  seržantas  Malikas  ir  taip  kelis  kartus  pirštu  bakstelėjo  jam  į 
krūtinę,  kad  senis  vos  neišsitraukė  kardo.  -  Vienas  iš  taviškių  -  šlykštus  žudikas!  Jis  nužudė 
daug  mano  vyrų  -  kareivių,  kurie  jus  saugo  nuo  banditų,  ieško  vandens,  kasa  šulinius  ir  valo 
juos,  kad  neužaktų.  Rizikuodami  savo  gyvybe,  jie  ieško  dykumoje  pasiklydusių  karavanų.  - 
Malikas  kelissyk  papurtė  galvą.  -  Ne,  jūs  neturėsit  teisės  nei  į  vandenį,  nei  į  gyvybę,  kol  aš 
nerasiu  to  Gaselio  Sajaho. 

-  Gaselis  dabar  ne  su  savo  šeima. 

-  Iš  kur  žinai? 

-  Todėl,  kad  jūs  ieškot  jo  Tikdabros  „tuščioje  žemėje“. 

-  Mes  galim  klysti.  Jei  per  porą  dienų  jo  nerasim,  jis  bus  grįžęs  pas  savuosius.  -  Jo  balso 
tonas  pasikeitė  -  tapo  susitaikėliškas  ir  įtikinamas.  -  Mes  nenorim  skriausti  jo  šeimos.  Mes 
neturim  nieko  nei  prieš  jo  žmoną  ar  vaikus!  Mums  reikia  tik  jo,  mes  jo  tik  palauktume... 
Anksčiau  ar  vėliau  jis  pasirodys. 

Senis  papurtė  galvą. 

-  Nepasirodys,  -  atrėžė  jis.  -  Jei  lauksit  jo  arti,  jis  niekada  nepasirodys,  nes  geriau  už  visus 
pažįsta  dykumą.  -  Patylėjęs  kalbėjo  toliau:  -  Ir  nei  kovotojams,  nei  kareiviams  nedera 
painioti  moterų  ir  vaikų  į  vyrų  kovas.  Tai  tradicija,  turinti  įstatymo  galią,  ir  sena  kaip 
pasaulis. 

-  Klausyk,  seni!  -  Dabar  Maliko  balsas  buvo  griežtas,  šaižus  ir  grėsmingas.  -  Aš  čia  atėjau 
ne  pamokslų  klausyti!  Tas  kiaulė  -  tenubaudžia  jį  Alachas!  -  mano  panosėj  nužudė 
kapitoną,  pagrobė  gubernatorių,  perpjovė  gerkles  vargšams  miegantiems  vaikinams  ir 
mano,  kad  gali  tyčiotis  iš  visos  šalies.  To  nebus.  Prisiekiu,  to  nebus!  Tad  pagaliau 
apsispręsk! 

Senis  atsistojo  ir  netaręs  nė  žodžio  nuėjo  nuo  šulinio.  Dar  jam  nežengus  nė  penkių 
žingsnių,  Malikas  sušuko: 

-  Ir  prisimink,  kad  mano  vyrai  nori  valgyti!  Kiekvieną  dieną  mes  paaukosim  po  vieną 
tavo  kupranugarį,  o  sąskaitą  galėsi  nusiųsti  naujajam  gubernatoriui  į  EI  Akabą! 

Senolis  stabtelėjo,  bet  neatsisuko,  ir  sunkiu  žingsniu  nuklapsėjo  prie  savo  vaikų  ir  gyvulių. 

Malikas  mostelėjo  kareiviui  negrui. 

-Ali! 

Šaukiamasis  greitai  priėjo. 

-  Klausau,  seržante! 


-  Tu  juodaodis,  kaip  ir  to  bepročio  vergai.  Jis  nieko  nepasakys,  nes  yra  targi  ir  mano,  kad 
visam  laikui  susiteps  savo  garbę,  bet  akli  mėgsta  malti  liežuviais.  Jiems  patinka  išsipasakoti, 
ką  žino,  be  to,  kai  kurie  norės  prasimanyti  pinigų  ir  sykiu  ištraukti  savo  šeimininką  iš 
keblios  padėties.  -  Malikas  truputį  pagalvojo,  paskui  tarė:  -  Šiąnakt  nuneši  jiems  truputį 
vandens  ir  maisto,  tarsi  jie  būtų  nuo  tavęs.  Žinai,  savotiškas  kraujo  brolių  solidarumas...  Bet 
negrįžk  be  informacijos,  kurios  man  reikia! 

-  Jeigu  įtars,  kad  atėjau  pas  juos  kaip  šnipas,  tuaregai  gali  mane  papjauti. 

-  Bet  jei  nepapjaus,  būsi  kapralas!  -  Malikas  įbruko  jam  į  delną  porą  suglamžytų  banknotų. 
-  Pasistenk  juos  įtikinti! 

Seržantas  Malikas  gerai  pažinojo  tuaregus,  kaip  ir  jų  vergus.  Vos  tik  pradėjo  snausti,  staiga 
prie  savo  palapinės  išgirdo  žingsnius. 

-  Seržante!  -  kažkas  sušuko. 

Jis  iškišo  galvą  laukan  ir  visai  nenustebo  išvydęs  besišypsantį  negro  veidą. 

-  Jie  Huailos  kalnų  gueltoįe.  Netoli  Achmedo  ei  Ainino9,  morabito,  kapo. 

-  Ar  žinai  tą  vietą? 

-  Aš  nežinau,  bet  man  paaiškino,  kaip  ją  rasti. 

-  Ar  toli? 

-  Pusantros  dienos  kelio. 

-  Įspėk  kapralą.  Iškeliausim  auštant. 

Negras  dar  plačiau  išsišiepė. 

-  Dabar  aš  kapralas,  -  priminė  Malikui,  pabrėždamas  kiekvieną  žodį. 

Malikas  taip  pat  nusišypsojo. 

-  Taip.  Dabar  tu  kapralas.  Pasirūpink,  kad  viskas  būtų  parengta  prieš  patekant  saulei...  ir 
atnešk  man  arbatos  penkiolika  minučių  prieš  žygį. 

#  * 


Lakūnas  vėl  papurtė  galvą. 

-  Klausykit,  leitenante,  -  pakartojo  jis.  -  Mes  perskridome  šias  kopas  mažiausiai  šimto 
metrų  aukštyje.  Būtume  pastebėję  paskutinę  žiurkę,  jeigu  toje  prakeiktoje  vietoje  būtų 
žiurkių,  bet  ten  nieko  nebuvo.  Visiškai  nieko!  -  dar  sykį  pakartojo.  -  Ar  įsivaizduojate, 
kokius  pėdsakus  smėlyje  palieka  kupranugariai?  Jeigu  būtų  praėję,  būtume  matę. 

-  Nebūtumėt,  jeigu  tuos  kupranugarius  veda  targi,  -  tvirtai  atsakė  Rachmanas.  -  Juoba  jei 

jis  -  mūsų  ieškomas  žmogus!  Jis  pasistengs,  kad  kupranugariai  eitų  ne  vorele,  o  vienas  prie 
kito,  kad  jų  kanopos  nepaliktų  gilių  pėdsakų  kopų  smėlyje.  Beje,  šis  smėlis  toks  minkštas, 
kad  nereikia  nė  valandos,  ir  vėjas  užpusto  visus  pėdsakus.  -  Jis  nutilo,  visi  sužiuro  į  jį.  - 
Tuaregai  keliauja  naktį  ir  sustoja  tik  auštant.  Jūs  niekad  nepakylat  anksčiau  nei  aštuntą, 
vadinasi,  ergą  jie  pasiekė  apie  vidurdienį...  Po  keturių  valandų  smėlyje  nelieka  jokio 
kupranugario  pėdsako. 

-  O  keturi  kupranugariai  ir  du  vyrai?  Kur  slepiasi  jie?.. 

-  Nagi,  kapitone!  -  sušuko  Rachmanas,  skėstelėdamas  rankomis.  -  Juk  būtent  jūs  kasdien 
praskrendat  virš  šių  kopų!  Virš  šimtų,  tūkstančių,  gal  milijonų  kopų!  Ir  dar  norit  mane 
įtikinti,  kad  jose  negalėtų  pasislėpti  ištisa  armija?  Juk  užtenka  lomelės,  šviesios  spalvos 
audeklo,  ant  jo  -  trupučio  smėlio,  ir  viskas!  Pašvilpk... 

-  Sutinku...  -  nusileido  kapitonas.  -  Jūs  visiškai  teisus.  Bet  ko  norit  iš  mūsų?  Kad  ir  toliau 
veltui  švaistytume  laiką  ir  degalus?  Juk  mes  niekada  jų  nerasim!  Niekada! 

Leitenantas  mostelėjo  ranka,  kad  lakūnai  nusiramintų,  paskui  priėjo  prie  didelio  rajono 
žemėlapio  ant  angaro  sienos. 

-  Ne,  -  pareiškė  jis.  -  Aš  nenoriu,  kad  grįžtumėte  į  ergą,  noriu,  kad  nuskraidintumėt  mane 
į  tikrą  „tuščią  žemę“.  Jeigu  mano  skaičiavimai  teisingi,  jie  jau  turi  būti  pasiekę  lygumą.  Ar 
ten  galima  nutūpti? 

Lakūnai  susižvelgė,  buvo  matyti,  kad  pasiūlymas  jų  nenudžiugino. 

-  Ar  žinot,  koks  karštis  būna  lygumoje?  -  paklausė  vienas. 

-  Taip,  -  atsakė  leitenantas.  -  Vidudienį  smėlis  gali  įkaisti  iki  aštuoniasdešimt  laipsnių. 

-  O  ar  žinot,  ką  tai  reiškia  tokiems  seniems  ir  prastai  prižiūrimiems  lėktuvams  kaip 
mūsiškiai?  Gali  perkaisti  variklis,  o  ką  jau  kalbėti  apie  sūkurius,  oro  duobes,  kurių 
neįmanoma  numatyti,  bet  svarbiausia  -  lėktuvas  gali  užsidegti.  Žinoma,  mes  galim  nutūpti, 
bet  rizikuojam  niekada  nepakilti.  Arba  jį  susprogdinti  sukiodami  degimo  raktelį...  - 
Lakūnas  mostelėjo  ranka  leisdamas  suprasti,  kad  tvirtai  apsisprendė.  -  Aš  atsisakau  skristi. 

Buvo  akivaizdu,  kad  draugas  jam  pritaria.  Bet  Rachmanas  nepasidavė. 

-  O  jeigu  turime  įsakymą  iš  aukščiau?  -  paklausė  jis  netikėtai  tyliai.  -  Ar  žinot,  ko  ieškom? 

-  Taip,  -  atsakė  lakūnas.  -  Girdėjom  kažkokių  gandų,  bet  tai  politikų  reikalai,  jie  neturėtų 
į  juos  painioti  kariškių.  -  Jis  plačiu  mostu  parodė  į  žemėlapį.  -  Jei  man  bus  įsakyta  nutupdyti 
lėktuvą  bet  kurioje  dykumos  vietoje,  aš  tai  padarysiu  nedvejodamas  nė  minutės,  kai  mes  su 
kuo  nors  kariausime  arba  kai  mus  užpuls  priešas.  Bet  nieko  nedarysiu,  kad  sumedžiočiau 
Abdulą  ei  Kebirą,  nes  jis  pats  niekada  to  manęs  nepaprašytų. 

Leitenantas  Rachmanas  neteko  žado  ir  paslapčiom  žvilgtelėjo  į  mechanikus,  kurie  plūkėsi 
pačiame  plataus  angaro  gale,  ruošdami  mašinas  skrydžiui. 

-  Taip  kalbėti  pavojinga,  -  perspėjo. 

-  Žinau,  -  atsakė  lakūnas.  -  Bet  manau,  kad  po  tiekos  metų  jau  galime  sakyti  tai,  ką 
jaučiame.  Jeigu  Abdulo  ei  Kebiro  nesučiupsite  Tikdabroje,  o  aš  manau,  kad  tai  padaryti  bus 
sunku,  jis  labai  greitai  grįš,  ir  išmuš  valanda,  kai  kiekvienas  iš  mūsų  turės  apsispręsti,  kieno 
jis  pusėje. 

-  Galima  pamanyti,  kad  jūs  džiaugiatės  jo  neradę. 

-  Mano  užduotis  buvo  jo  ieškoti,  ir  aš  ieškojau,  kaip  tik  galėjau.  Ne  mano  kaltė,  kad 
neradom.  Atvirai  sakant,  man  darosi  baisu  pagalvojus,  kas  gali  atsitikti!  Abdulo  laisvė 
reikštų  šalies  padalijimą,  susipriešinimą,  gal  net  pilietinį  karą,  o  to  niekas  netrokšta  savo 
žmonėms. 

Kai  netrukus  leitenantas  Rachmanas  paliko  angarą  ir  grįžo  į  savo  būstinę,  jis  vis  dar  mąstė 
apie  tuos  žodžius.  Juk  pirmą  kartą  buvo  garsiai  prabilta  apie  tai,  ko  visi  paniškai  bijojo:  apie 
pilietinį  karą,  apie  šalies  skilimą  į  dvi  priešiškas  stovyklas.  Ir  viskas  -  dėl  vieno  žmogaus: 
Abdulo  ei  Kebiro. 

Po  daugiau  nei  šimto  metų  kolonijinio  viešpatavimo  šios  šalies  žmonės  dar  nebuvo 
susiskirstę  į  aiškiai  apibrėžtas  socialines  klases,  į  labai  turtingus  turtuolius  ir  labai  vargingus 
vargšus.  Čionykštis  gyvenimas  dar  neatitiko  klasikinių  išsivysčiusių  šalių  sistemos: 
kapitalizmas  -  vienoje  pusėje,  proletariatas  -  kitoje,  ir  abu  įnirtingai  besigrumiantys  dėl 
savo  idealų  pranašumo.  Šios  šalies  žmonėms,  kurių  septyniasdešimt  procentų  buvo 
neraštingi  ir  nuo  neatmenamų  laikų  įpratę  prie  vergystės,  buvo  svarbiausia  vadovų 
charizma,  gebėjimas  įtikinti  ir  aidas,  kurį  širdyje  pažadina  jų  pasakyti  žodžiai. 

Rachmanas  žinojo  -  Abdulas  ei  Kebiras  turi  visus  šansus  laimėti.  Jo  kilnus  ir  atviras  veidas 
įkvėpė  pasitikėjimą,  o  iškalba  galutinai  nulėmė,  kad  žmonės  ėmė  sekti  jį  visur,  kur  tik  jis 
pasirodydavo  -  juk  jis  galų  gale  tesėjo  savo  pažadą:  išlaisvino  tautą  iš  kolonializmo  ir  išvedė 
į  laisvę. 

Gulėdamas  lovoje,  leitenantas  Rachmanas  išsiblaškęs  žiūrėjo  į  seno  ventiliatoriaus 
orasraigtį,  nors  ir  besisukantį  visu  greičiu,  bet,  regis,  tik  veltui  plakantį  orą.  Leitenantas 
klausė  savęs,  kaip  jis  pasielgs,  kai  ateis  laikas  rinktis. 

Jis  prisiminė,  koks  Abdulas  ei  Kebiras  buvo  jaunystėje,  kai  tapo  jo  herojumi,  ir  kaip  jo 
portretais  buvo  nukabinėjęs  visas  sienas,  paskui  prisiminė  gubernatorių  Hasaną  ben 
Koufrą,  visą  jo  kliką,  ir  suprato,  kad  jis  jau  apsisprendęs  prieš  daugelį  metų. 

Tada  pagalvojo  apie  targi,  tą  keistą  žmogų,  kuris  metė  iššūkį  troškuliui  bei  mirčiai,  ir  taip 
skaniai  iš  jo  pasijuokė.  Pabandė  įsivaizduoti,  kur  jis,  ką  veikia  šią  akimirką  ir  apie  ką  kalbasi 
su  Abdulu,  kai  po  ilgo  žygio  juodu  atsigula  pailsėti. 

„Nežinau,  kodėl  juos  persekioju,  -  pagalvojo  leitenantas,  -  juk,  teisybę  pasakius,  aš  taip  pat 
mielai  su  jais  pabėgčiau...“ 

Jie  atsigėrė  kupranugario  kraujo,  pavalgė  jo  mėsos.  Gaselis  jautėsi  stiprus  ir  žvalus, 
kupinas  energijos,  pasirengęs  be  baimės  susitikti  su  „tuščia  žeme“,  bet  nerimą  jam  kėlė 
bendrakeleivį  apėmusi  klaiki  panika.  Jis  buvo  nugrimzdęs  tarsi  į  letargą,  ir  kiekvieną  rytą, 
kai  tik  patekėdavo  saulė  ir  pamatydavo  tą  patį  vaizdą,  jo  akyse  Gaselis  išvysdavo  didžiulę 
neviltį. 

-  Tai  neįmanoma!  Neįmanoma!  -  tokie  buvo  paskutiniai  žodžiai,  kuriuos  Gaselis  išgirdo 
iš  jo  lūpų. 

Gaselis  padėjo  jam  nulipti  nuo  kupranugario  ir  nutempė  į  šešėlį.  Duodamas  atsigerti, 
turėjo  palaikyti  galvą  tarsi  išsigandusiam  vaikui,  vis  klausdamas  savęs,  kur  dingo  jo  jėgos  ir 
kokią  pragaištingą  įtaką  jam  padarė  beribė  dykuma. 

Jis  senas,  nuolat  sau  kartojo  Gaselis.  Pirma  laiko  susenęs  žmogus,  pastaruosius  gyvenimo 
metus  praleidęs  tarp  keturių  sienų,  todėl  dabar  neįstengiantis  nieko  kito  daryti,  tik  galvoti. 

Kaip  jam  paaiškinti,  kad  didieji  sunkumai  dar  prieš  akis?  Juk  jie  dar  turi  vandens  ir  tris 
kupranugarius,  kurių  kraujo  gali  atsigerti.  Tik  po  kelių  dienų  jų  akyse  ims  sproginėti 
keistos,  panašios  į  tūkstančius  saulių  kibirkštėlės  -  neabejotinas  ženklas,  kad  jiems  iš  tikrųjų 
ima  trūkti  vandens,  bet  kelias  dar  ilgas,  labai  ilgas,  ir  jiems  reikės  tvirtos  valios,  jėgų  ir 
neįveikiamo  noro  išgyventi  tik  už  viltį,  kad  jų  pastangas  apvainikuos  sėkmė. 

Saugokis  Tikdabrosl 

Jis  neįstengė  prisiminti,  kada  pirmą  kartą  išgirdo  šį  perspėjimą.  Gal  dar  būdamas  motinos 
pilve?  Bet  dabar  jis  čia,  kažkurioje  Tikdabros  vietoje,  tampantis  su  savimi  žmogų,  pamažu 
virstantį  šešėliu,  o  jis,  Gaselis  Sajahas,  Medžiotojas,  Kel  Tagelmusto  imohagas,  būtų  galėjęs 
įveikti  Tikdabrą  vienas,  su  keturiais  kupranugariais.  Būtų  pirmas,  jo  šlovė  aidėtų  nuo  vieno 
dykumos  krašto  iki  kito,  o  vardas  eitų  iš  lūpų  į  lūpas  kaip  legenda,  bet  jis  velka  nepakeliamą 
naštą,  tarsi  grandines,  kurias  kai  kurie  šeimininkai  pririša  savo  maištingiems  vergams  prie 
kojų.  Su  tokia  našta,  tai  yra  su  išsekusiu  žmogumi,  kuris  mažiau  nei  per  savaitę  pasijuto 
nugalėtas,  -  nei  jis,  nei  joks  kitas  dykumos  targi  niekur  nenueitų. 

Gaseliui  buvo  aišku,  kad  ateis  valandėlė,  kai  turės  rinktis  -  ar  Abdulą  nušauti,  išvaduoti 
nuo  kančių  ir  gelbėtis  pats,  ar  kentėti  iki  galo  ir  mirti  kartu  su  juo  pačia  siaubingiausia 
mirtimi. 

Pats  paprašys,  kad  nužudyčiau,  tarė  sau.  Kai  nebeištvers,  ims  maldauti,  kad  nušaučiau,  ir 
man  neliks  kitos  išeities... 

Telieka  viltis,  kad  nebūtų  per  vėlu. 

Jeigu  jo  svečias  pats  paprašytų  jį  nušauti,  jis  turėtų  teisę  patenkinti  jo  norą.  Nuo  tos 
akimirkos  nusimestų  atsakomybės  naštą  ir  tada  jam  niekas  netrukdytų  pamėginti 
išsigelbėti. 

Penkios  dienos,  suskaičiavo  mintyse.  Po  penkių  dienų  dar  sugebėsiu  susitvarkyti.  Jei  jis 

ištvers  ilgiau,  bus  per  vėlu  abiem. 

Gaselis  suprato  patekęs  į  labai  keblią  padėtį:  viena  vertus,  jis  turi  išgelbėti  savo  draugą  dar 
nepraradusį  jėgų,  neleisti  užgesti  jo  vilčiai  ir  apskritai  daryti  viską,  kad  tik  jį  išgelbėtų. 

Antra  vertus,  akivaizdu,  jog  viena  diena  ar  valanda  pailgintas  to  žmogaus  gyvenimas  viena 
diena  ar  valanda  sumažina  jo  galimybes  išsigelbėti. 

Dėl  savo  fizinės  būklės  ir  dėl  to,  kad  buvo  neįpratęs,  Abdulas  ei  Kebiras  išgerdavo  tris 
kartus  daugiau  vandens  nei  Gaselis.  Vadinasi,  targi  galimybės  išgyventi  be  Abdulo  padidėtų 
keturis  kartus. 

Gaselis  stebėjo,  kaip  jis  neramiai  miega,  kartais  murmėdamas  nesuprantamus  žodžius, 
plačiai  išsižiojęs,  tarsi  gaudydamas  orą,  kurio  nenori  priimti  plaučiai.  Gaselis  padarytų  gerą 
darbą,  jeigu  padėtų  savo  bendrakeleiviui  nugrimzti  į  amžiną  miegą  ir  apsaugotų  jį  nuo 
busimųjų  dienų  siaubo  ir  vargo.  Argi  Abdulas  ne  ramiau  numirtų,  jeigu  jo  širdyje  dar 
rusentų  mažytė  iliuzija,  kad  jis  laisvas,  ir  viltis,  kad  juodu  dar  peržengs  sieną? 

Sieną?  Kokią  sieną? 

Ji  turi  kažkur  būti,  kažkur  priekyje,  o  gal  jau  už  nugaros,  tik  niekas  pasaulyje  negali  jos 
aptikti,  nes  Tikdabros  „tuščia  žemė“  negali  pakęsti  jokio  žmogaus,  juoba  leisti,  kad  ją  kirstų 
kažkokia  siena. 

Juk  ji  pati  siena. 

Siena  tarp  šalių  ir  regionų  ir  net  tarp  gyvenimo  ir  mirties.  Ji  rodė  žmonėms  jų  pačių 
sienas,  ir  Gaselis  suprato,  kad  jis  savotiškai  myli  „tuščią  žemę“,  jam  patinka,  kad  atsidūrė 
joje  savo  valia  ir  galbūt  yra  pirmasis  žmogus  nuo  amžių  pradžios,  kuris  gali  sąmoningai 
išbandyti,  ką  reiškia  mesti  iššūkį  dykumų  dykumai. 

-  Aš  tave  nugalėsiu,  -  sušnabždėjo  prieš  kietai  užmigdamas.  -  Aš  įveiksiu  tave  visiems 
laikams  ir  padarysiu  galą  tavo  legendai! 

Bet  jau  įmigęs  girdėjo,  kaip  jo  galvoje  kažkoks  balsas  kartoja  ir  kartoja:  Saugokis  Tikdabrosl, 
ir  tada  iš  tamsos  išniro  Lailos  pavidalas;  ji  paglostė  jam  veidą,  davė  atsigerti  vandens  iš 
giliausio  šulinio  ir  padainavo  į  ausį,  kaip  dainavo  tą  naktį,  kai  jo  delne  nubrėžė  keistus 
ženklus,  kuriuos  skaityti  moka  tik  tuaregai. 

Lailal 

Laila!  Ji  malė  sorų  kruopas,  bet  greitai  pakėlė  didžiules  tamsias  akis  į  raukšlių  išvagotą 
Suilemo  veidą.  Senis  parodė  į  uolos  viršūnę,  aukštai  iškilusią  virš  gueltos,  ir  ištarė  vieną 
vienintelį  žodį: 

-  Kareiviai! 

Iš  tikrųjų  tai  buvo  kareiviai,  jie  leidosi  iš  visų  pusių  su  šauti  paruoštais  ginklais,  tarsi 

pasirengę  pulti  pavojingiausią  priešo  poziciją,  o  ne  vargingą  klajoklių  stovyklą,  kurioje 
gyveno  tik  moterys,  seniai  ir  vaikai. 

Laila  akimirksniu  suprato,  kas  čia  dedasi,  ir,  atsigręžusi  į  Suilemą,  griežtu,  prieštaravimo 
nepripažįstančiu  balsu,  įsakė: 

-  Slėpkis!  Tavo  šeimininkas  turi  žinoti,  kas  atsitiko. 

Senis  valandėlę  dvejojo,  bet  pakluso,  nubėgo  tarp  chaimų  ir  šeribų  ir  prasmego  mažutės 
lagūnos  nendryne. 

Tada  Laila  pasišaukė  visus  vyro  vaikus,  moteris  ir  tarnus,  paėmė  savo  mažąjį  ant  rankų  ir 
išdidi  bei  tvirta  palaukė,  kol  vyras,  kuris,  regis,  vadovavo  kareivių  būriui,  atsistos  priešais  ją. 

-  Ko  ieškai  mano  stovykloje?  -  paklausė,  nors  atsakymą  žinojo  iš  anksto. 

-  Gaselio  Sajaho.  Ar  pažįsti  jį? 

-  Jis  mano  vyras.  Bet  čia  jo  nėra. 

Seržantas  su  malonumu  apžiūrinėjo  gražią,  išdidžią  ir  drąsią  targi  moterį.  Ji  buvo  be  veidą 
dengiančio  šydo,  jos  krūtų  ir  stiprių  kojų  neslėpė  jokia  stora  ir  sunki  skara.  Jau  daug  metų, 
nuo  tada,  kai  atvyko  į  dykumą,  Malikas  nebuvo  stovėjęs  taip  arti  tokios  moters  ir  turėjo 
gerai  pasistengti,  kad  surinktų  mintis  ir  nusiramintų.  Vos  šypsodamasis,  atsakė: 

-  Pats  žinau,  kad  čia  jo  nėra.  Jis  labai  toli.  Tikdabroje. 

Išgirdusi  tokį  grėsmingą  pavadinimą,  krūptelėjo,  bet  greitai  susitvardė,  kad  niekas 
negalėtų  pasakyti,  jog  bent  sykį  matė  targi  moterį  išsigandusią. 

-  Jei  žinai,  kur  jis,  ko  čia  atėjai? 

-  Kad  apsaugočiau...  Turėsi  eiti  su  mumis,  nes  tavo  vyras  tapo  pavojingu  nusikaltėliu,  ir 
valdžia  bijo,  kad  jūsų  neužpultų  pasipiktinusi  minia. 

Laila  norėjo  nusikvatoti  iš  šito  žmogėno  kvailumo,  bet  tik  plačiai  mostelėjo  ranka, 
rodydama  į  apylinkes. 

-  Minia?  -  pakartojo.  -  Kokia  minia?  Per  dvi  dienas  kelio  nesurastum  nė  gyvos  dvasios. 

Malikas  ei  Haideri  nenatūraliai  šyptelėjo.  Per  ilgą  laiką  pirmą  kartą  pasijuto  laimingas  ir 
pralinksmėjo. 

-  Dykumoje  žinios  skrenda  kaip  vėjas,  -  tarė.  -  Ir  tu  tai  žinai.  Greitai  jie  bus  čia,  ir  mes 
norime  išvengti  susidūrimų,  galinčių  sukelti  genčių  karą...  Todėl  jūs  eisit  su  mumis. 

-  O  jei  neisim? 

-  Priversim  jėga.  -  Jis  apmetė  žvilgsniu  stovyklą.  -  Čia  visi? 

Visi  tyliai  linktelėjo,  ir  jis  mostelėjo  ranka. 

-  Gerai.  Važiuojam! 

Laila  apsižvalgė  aplink. 

-  Mes  turime  išardyti  palapines. 

-  Palapinės  liks  čia!  Mano  žmonės  lauks  tavo  vyro. 

Pirmą  kartą  Laila,  regis,  prarado  savitvardą.  Jos  balsas  atrodė  pasikeitęs,  vos  maldaujantis. 

-  Bet  tai  viskas,  ką  turim! 

Malikas  paniekinamai  nusijuokė. 

-  Tikrai  ne  kaži  kas,  -  tarė  jis.  -  Bet  ten,  kur  keliausit,  neprireiks  nė  to.  -  Kiek  pagalvojęs, 
paaiškino:  -  Turi  suprasti,  kad  negali  keliauti  per  dykumą  apsikrovusi  antklodėm,  kilimais 
ir  puodais  kaip  skudurininke.  -  Jis  davė  ženklą  vienam  iš  savo  vyrų.  -  Važiuojam!  Ali,  tu 
liksi  čia  su  keturiais  vyrais.  Jau  žinai,  ką  turi  daryti,  kai  pasirodys  targi. 

Po  ketvirčio  valandos  Laila  atsigręžė  ir  iš  aukštai  metė  paskutinį  žvilgsnį  į  lomelę  su 
gueltos  vandeniu,  į  chaimas ,  šeribas,  į  ožkų  aptvarą  ir  į  žemės  kampelį  šalia  nendryno,  kur 
ganėsi  kupranugariai.  Visa  tai  -  ir  vyras  -  buvo  viskas,  ką  ji  turėjo  šiame  gyvenime,  be 
kūdikio,  kurį  laikė  ant  rankų,  ir  ją  suėmė  baimė,  kad  jau  niekada  nepamatys  nei  namų 
židinio,  nei  vyro.  Ji  atsisuko  į  šalia  stovintį  Maliką  ir  paklausė: 

-  Ko  tu  iš  tikrųjų  iš  mūsų  nori?  Niekada  nemačiau,  kad  moterys,  seniai  ir  vaikai  būtų 
painiojami  į  vyrų  ginčus.  Tokia  jau  silpna  tavo  kariuomenė,  kad  kovoje  prieš  Gaselį  tau 
prireikė  mūsų? 

-  Jis  turi  kai  ką,  kas  mums  labai  svarbus,  -  pasigirdo  atsakymas.  -  O  dabar  mes  turime  tai, 
kas  svarbu  jam...  Mes  tik  naudojamės  jo  metodais,  ir  jis  turi  būti  mums  dėkingas,  kad  dar 
niekam  neperpjovėm  gerklės  miegant.  Norime  jam  pasiūlyti  mainus:  vieną  vyrą  už  visą 
šeimą. 

-  Jei  tas  vyras  -  jo  svečias,  jis  nesutiks.  Tai  draudžia  mūsų  įstatymas. 

-  Jūsų  įstatymo  jau  nebėra!  -  Malikas  ei  Haideri  atsisėdo  ant  akmens  ir  užsirūkė.  Tuo 
tarpu  nedidelis  kareivių  būrys  su  belaisviais  nuo  uolėtos  kalvos  ėmė  leistis  žemyn,  link 
lygumos,  kur  jų  laukė  pora  sunkvežimių.  -  Jūsų  įstatymas,  sukurtas  vien  tuaregų  naudai  ir 
patogumui,  neturi  galios  prieš  valstybės  įstatymus.  -  Jis  papūtė  cigaretės  dūmų  debesį  Lailai 
į  veidą.  -  Tavo  vyras  to  nenorėjo  suprasti  geruoju,  todėl  dabar  turime  jam  paaiškinti 
piktuoju.  Niekas  negali  elgtis  taip,  kaip  pasielgė  jis,  prisidengdamas  savo  tradicijomis  ir 
pasinaudodamas  tuo,  kad  dykuma  mums  per  didelė,  bet  vieną  dieną  jis  grįš  ir  turės  už  tai 
atsakyti.  Jei  norės  pamatyti  laisvą  žmoną  ir  vaikus,  turės  pasiduoti  ir  stoti  prieš  teismą. 

-  Jis  niekada  nepasiduos,  -  tvirtai  atkirto  Laila. 

-  Tada  pratinkis  prie  minties,  kad  niekada  nebūsi  laisva! 

Ji  pratylėjo,  metė  ilgesingą  žvilgsnį  į  nendryną,  kur  tūnojo  pasislėpęs  Suilemas,  paskui, 

tarsi  atgręždama  nugarą  visai  savo  praeičiai,  apsisuko  ir  ėmė  leistis  įkandin  savo  šeimos  į 
lygumą. 

Malikas  ei  Haideri  surūkė  iki  galo  cigaretę,  sutrikęs  kurį  laiką  žiūrėjo  į  siūbuojančias 
moters  šlaunis,  paskui  su  pasišlykštėjimu  nusviedė  nuorūką  ir  neskubėdamas  leidosi  į  kelią. 

TAI  JIS  PAMATĖ  VOS  PRAŠVITUS  ir  pamanė,  kad  jį  apgavo  akys,  bet  juo  jie  ėjo  artyn, 
juo  labiau  tapo  aišku,  kad  ten,  priekyje,  kažko  esama,  tik  jis  negalėjo  pasakyti,  kas  dūluoja 
glūdžioje  it  stiklas  lygumoje. 

Ėmė  kaitinti  saulė.  Jis  žinojo,  kad  reikia  sustoti  ir  įsirengti  stovyklą,  kol  dar  nepargriuvo 
jau  nuo  vidurnakčio  šlubčiojanti  kupranugarė,  bet  smalsumas  buvo  stipresnis:  Gaselio 
raginami,  gyvuliai  įtempė  paskutines  jėgas  ir  netrukus  iki  paslaptingos  vietos  liko  vos 
kilometras  kelio. 

Užtiesė  antklode  gyvulius  ir  vyrą,  kuris  buvo  virtęs  niekam  nereikalingu  balastu,  įsitikino, 
kad  viskas  gerai,  ir  ėmė  žingsniuoti,  stengdamasis  išlikti  ramus  ir  neiššvaistyti  paskutinių 
jėgų,  nors  iš  tikrųjų  norėjo  pasileisti  bėgte  ir  kuo  greičiau  atsidurti  toje  vietoje. 

Nuėjus  du  šimtus  metrų,  jo  dvejonės  baigėsi:  ten,  baltoje  lygumoje,  šviesi  dėmė  buvo  ne 
kas  kita,  o  sauso  oro  išdžiovintas,  todėl  nė  kiek  nepasikeitęs  ir  virtęs  mumija  didžiulio 
pabalnoto  kupranugario  skeletas. 

Gaselis  apžiūrėjo  jį  iš  arti.  Didžiuliai  dantys  buvo  atsikišę  nuo  liūdnos  mirties  šypsenos, 
akių  obuoliai  sukritę  į  akiduobes,  pro  vietomis  sutrūkinėjusią  odą  buvo  matyti  tuščias 
vidus. 

Kupranugaris  klūpojo;  ilgas  ištiestas  kaklas  gulėjo  ant  smėlio  ir,  regis,  žiūrėjo  ten,  iš  kur 
atėjo  Gaselis,  tai  yra  į  šiaurės  rytus;  vadinasi,  jis  atkeliavo  iš  pietryčių,  mat  prieš  nugaišdami 
iš  troškulio,  nevilties  apimti  kupranugariai  visada  stengiasi  žūtbūt  pasiekti  savo  kelionės 
tikslą. 

Gaselis  nežinojo,  džiaugtis  ar  liūdėti.  Tai  buvo  mehario  skeletas.  Jis  trikdė  vienodą 
gamtovaizdį,  kuris  jį  supo  daugybę  dienų,  bet  jei  gyvulys  baigė  savo  kelionę  čia,  vadinasi, 
ten,  iš  kur  atėjo,  taip  pat  nėra  nė  lašelio  vandens. 

Netrukus  nugaiš  ir  šlubčiojanti  kupranugarė.  Beveik  už  kilometro  nuo  šios  vietos  taip  pat 
virs  mumija,  ir  du  negyvėliai  žiūrės  vienas  į  kitą  nieko  nematydami,  tarsi  du  pusės  savo 
nueito  kelio  simboliai.  Savo  mirtimi  vargšės  dykumos  būtybės  čia,  Tikdabros  „tuščioje 
žemėje“,  sujungė  šiaurę  ir  pietus.  Tai  kokia  viltis  liko  jam,  Gaseliui,  kuris  turi  žingsniuoti  į 
priekį  su  dviem  išsekusiais  kupranugariais  ir  pasidavusiu  žmogumi,  kurio  gyvybę  vargais 
negalais  dar  stengiasi  palaikyti? 

Į  šituos  klausimus  nenorėjo  atsakyti,  nes  atsakymą  jau  žinojo.  Jis  tik  klausė  savęs:  kas  gi 
buvo  tas  baltojo  mehario  šeimininkas  ir  kur  jis  nuėjo? 

Apžiūrėjo  odą  ir  ant  smėlio  gulinčius  kaukolės  likučius.  Bet  kurioje  kitoje  dykumos  dalyje 
būtų  galėjęs  apskaičiuoti,  ar  ilgai  gyvulys  gulėjo  negyvas,  tačiau  čia,  kur  taip  karšta  ir  sausa, 
žemėje,  kur  niekada  nebuvo  iškritęs  nė  vienas  lietaus  lašas  ir  negyveno  jokia  būtybė, 
gyvulys  galėjo  išgaišti  prieš  trejus  metus  ar  prieš  šimtmetį.  iš  skaitiniai.org 


Tai  buvo  mumija,  o  apie  mumijas  Gaselis  nieko  nežinojo. 

Jis  pajuto,  kaip  ima  slėgti  karštis,  ir  grįžo  atgal. 

Dėkingas  atsigulė  šešėlyje  ir  kruopščiai  apžiūrėjo  Abdulo  ei  Kebiro  veidą  -  vyras  šnopavo 
sunkiai  gaudydamas  orą. 

Gaselis  perrėžė  kupranugarei  kaklą  ir  davė  Abdului  atsigerti  jos  kraujo,  paskui  sugirdė 
kone  pašvinkusį  skrandžio  skystį,  kurio  skardiniame  dubenėlyje  buvo  likę  ne  daugiau  nei 
per  penkis  pirštus.  Apsidžiaugė,  kad  Abdulas  tebeguli  be  sąmonės,  antraip  nebūtų  tokios 
bjaurasties  prarijęs,  ir  visai  rimtai  pagalvojo:  ar  jis  galėtų  nuo  to  vėmalo  numirti,  nepratęs 
kaip  tuaregai  gerti  beveik  pašvinkusio  vandens? 

Tai  juk  tas  pat,  ar  mirti  nuo  jo ,  ar  iš  troškulio,  tarė  sau  Gaselis.  Bet  jei  ištvers,  tai  padės  jam 
pasijusti  truputį  geriau. 

Atsigulė  ketindamas  užmigti,  bet  šįkart  miegas  neatėjo  iškart,  kaip  paprastai  būdavo  po 
ilgos  varginančios  kelionės.  Jam  nedavė  ramybės  negyvo  kupranugario  skeletas,  baisiai 
vienišas  dykumos  viduryje,  ir  jis  stengėsi  įsivaizduoti  tą  pamišėlį  targi,  metusį  iššūkį 
Tikdabrai  ir  iš  Gao  arba  Tambuktu  iškeliavusį  į  šiaurę  ieškoti  oazių. 

Meharis  tebebuvo  pabalnotas,  bet  pakeliui  pametė  balną  ir  krovinį,  matyt,  jo  šeimininkas 
mirė  anksčiau  už  jį,  ir  gyvulys  toliau  ėjo  vienas.  Jis  ieškojo  išsigelbėjimo,  bet  nerado.  Ir 
tuaregai,  ir  beduinai  prieš  mirtį  savo  gyvulius  nubalnoja  pagerbdami  juos  už  tarnystę.  Jeigu 
šio  mehario  šeimininkas  to  nepadarė,  vadinasi,  negalėjo. 

Tikriausiai  šią  naktį  ar  kitą  dieną  kur  nors  lygumoje  rasiu  jo  lavoną  ir  jo  akiduobės  taip 
pat  žvelgs  į  šiaurės  rytus,  tarsi  ieškodamos  bekraštės  lygumos  pakraščio. 

Bet  Gaselis  rado  ne  vieną  lavoną,  o  šimtus!  Užkliuvo  už  jų  tamsoje,  o  jų  pavidalus  aiškiai 
pamatė  prieblandoje,  kurią  skleidė  fantasmagoriška  tekančio  mėnulio  šviesa.  Kai  išaušo 
nauja  diena,  jis  nustebo,  kad  aplink  jį  ir  toli  toli,  kiek  tik  užmato  akys,  guli  daugybė  žmonių 
ir  gyvulių  mumijų,  ir  tą  akimirką  Gaselis  Sajahas,  Kel  Tagelmusto  inmučaras ,  savo 
gentainių  vadinamas  Medžiotoju,  suprato,  kad  jis  -  pirmasis  žmogus,  suradęs  Didžiojo 
karavano  likučius. 

Vedlių  ir  varovų  lavonus  dengė  tik  drabužių  skivytai.  Daugelis  rankose  spaudė  ginklus  ar 
tuščias  gerbas.  Tarp  gyvulių  kuprų  dar  buvo  galima  atpažinti  saulės  išblukintus  tuaregų 
balnus.  Kupranugarių  kamanos  buvo  padengtos  sidabru  ir  auksu,  jie  buvo  apkrauti  nuo 
laiko  suirusiais  ryšuliais  ir  pakais,  todėl  jų  brangus  turinys  gulėjo  pabiręs  ant  kieto  smėlio. 

Čia  buvo  dramblių  ilčių,  juodmedžio  statulėlių,  šilko  audinių,  kurie  suirdavo  vos  prisilietus, 
aukso  bei  sidabro  monetų,  o  turtingiausių  pirklių  kapšai  tikriausiai  buvo  pilni  deimantų. 
Tai  buvo  legendinis  Didysis  karavanas,  sena  visų  dykumos  svajotojų  svajonė.  Apie  tokius 
lobius  nebūtų  drįsusi  godoti  net  Šachrezada. 

Jis  rado  jį,  bet  žiūrėdamas  nepatyrė  jokio  džiaugsmo,  tik  didžiulį  nerimą.  Ir  neįveikiamą 

baimę,  nes  žvelgdamas  į  tų  varganų  būtybių  mumijas  ir  matydamas  jų  veiduose  siaubą  ir 
kančią,  pasijuto  taip,  tarsi  po  dešimties,  dvidešimties,  o  gal  šimto,  tūkstančio  ar  milijono 
metų  žiūrėtų  į  save:  į  pergamentu  virtusią  savo  odą,  į  niekur  nežvelgiančias  tuščias 
akiduobes  ir  pražiotą,  dejonių  ir  aimanų  perkreiptą  burną,  maldaujančią  bent  lašelio 
vandens. 

Ir  Gaselis  pravirko.  Pirmą  kartą  gyvenime  Gaselis  Sajahas  apraudojo  kitus  žmones,  ir  nors 
suprato,  kad  tai  kvaila  ir  beprasmiška,  nes  jie  mirė  prieš  daugelį  metų,  žvelgdamas  į  juos  ir 
suvokdamas  paskutinių  jų  gyvenimo  akimirkų  didybę  jis  neatlaikė  ir  išorinis  jo  kiautas 
suaižėjo. 

Pasistatė  palapinę  tarp  lavonų,  atsisėdo  ir  ėmė  į  juos  žiūrėti,  klausdamas  savęs,  kuris  iš  jų  - 
jo  dėdės  Gaselio,  mitinio  kario  ir  nuotykių  ieškotojo,  pasamdyto  saugoti  karavaną  nuo 
plėšikų,  bet  neįstengusio  apsaugoti  nuo  tikrojo  priešo  -  dykumos. 

Gaselis  praleido  visą  dieną  mirusiųjų  draugijoje  nesudėdamas  bluosto.  Tai  buvo  pirmoji  jų 
draugija  nuo  tada,  kai  kelyje  juos  pasivijo  mirtis.  Gaselis  meldė,  kad  jų  sielos,  gal  amžinai 
klajojančios  šiose  apylinkėse,  padėtų  jam  išvengti  tokio  tragiško  likimo  ir  parodytų  kelią, 
kurio  nesugebėjo  rasti  būdamos  gyvos. 

Ir  mirusieji  kalbėjosi  su  juo  savo  beliežuvėmis  burnomis  ir  į  smėlį  sugrūstomis  kaulėtomis 
rankomis.  Jos  neįstengė  jam  pasakyti  tikrojo  kelio,  tačiau  be  galo  ilga  mumijų  eilė, 
nusidriekusi  toli  į  pietryčius,  šaukte  šaukė,  kad  kelias,  kuriuo  jis  ir  jie  ėjo,  -  klaidingas  ir 
veda  į  daugybę  vienatvės  bei  troškulio  dienų  be  jokios  galimybės  grįžti  atgal. 

Gaseliui  liko  tik  viena  viltis:  pasukti  į  rytus,  tada  į  pietus,  kad  įsitikintų,  jog  eidamas  šia 
kryptimi  jis  greičiausiai  pasieks  „tuščios  žemės“  pakraščius. 

Gaselis  gerai  pažinojo  tuaregų  karavanų  vadovus  ir  buvo  įsitikinęs:  jeigu  kuris  suklysdavo 
pasirinkęs  ne  tą  kryptį,  vis  tiek  jos  laikydavosi  iki  galo,  nes  suprasdavo  praradęs  erdvės, 
atstumo  ir  vietos  jausmą  ir  jam  nelikdavo  kitos  išeities,  tik  žygiuoti  į  priekį  ir  viltis,  kad 
instinktas  atves  iki  vandens.  Karavanų  vedliai  tuaregai  vengdavo  pasukti  į  šalį,  jei  būdavo 
ne  visai  įsitikinę,  kur  juos  nuves  kelias,  nes  iš  tūkstantmetės  patirties  žinojo,  kad  dykumoje 
niekas  taip  nesmukdo  dorovės  ir  neišvargina  žmonių  kaip  klajojimas  be  aiškaus  tikslo  iš 
vienos  vietos  į  kitą.  Todėl  Didžiojo  karavano  vedlys,  dėl  niekam  nežinomų  aplinkybių 
atsidūręs  nepažįstamame  „tuščios  žemės“  pasaulyje,  nusprendė  ir  toliau  nekeisti  krypties. 
Jis  vylėsi,  jog  Alachas  padarys  viską,  kad  kelionė  būtų  trumpesnė  nei  iš  tikrųjų. 

Ir  šit  dabar  jis  guli  čia,  išdžiovintas  saulės,  duoda  Gaseliui  pamoką,  ir  šis  dėkingai  ją 
priima. 

Atėjo  vakaras,  ir  vos  tik  saulė  liovėsi  įnirtingai  deginti  lygumą,  Gaselis  paliko  mažo 
prieglobsčio  teikiamą  paunksnę  ir  prisipylė  krepšį  sunkių  auksinių  monetų  bei  didelių 
deimantų.  Ir  nė  nesusimąstė,  kad  apiplėšia  mirusiuosius.  Pagal  nerašytą  dykumos  įstatymą 

viskas  priklauso  tam,  kuris  pirmas  rado  lobį,  nes  Rojun  patekusios  sielos  ten  ir  taip 

iš  skaitiniai.org 


rasiančios  visus  trokštamus  turtus,  o  prakeiktos  sielos  tų,  kurie,  nelaimei,  liko  šioje  žemėje, 
vargu  ar  turi  teisę  visą  amžinybę  klaidžioti  su  prikimštais  maišais. 

Paskui  Gaselis  visą  vandenį  sugirdė  Abdului  -  šis  net  neįstengė  atsimerkti  ir  padėkoti  -  ir 
jauniausiai  kupranugarei,  vienintelei,  dar  įstengsiančiai  bent  porą  dienų  pastovėti  ant  kojų. 
Pats  atsigėrė  paskutinio  gyvulio  kraujo  ir,  pririšęs  senąjį  vyrą  prie  balno,  vėl  leidosi  į  kelią, 
šįsyk  palikęs  šešėlį  teikiančią  antklodę,  kuri  būtų  tik  papildoma  našta,  nes  Gaselis  gerai 
žinojo,  kad  jie  nesustos  nei  dieną,  nei  naktį.  Jis  turėjo  vienintelę  viltį,  kad  ir  jis,  ir  jo  gyvulys 
pajėgs  eiti  tol,  kol  ištrūks  iš  šito  pragaro. 

Gaselis  pasimeldė  už  save,  už  Abdulą  ir  mirusiuosius,  metė  paskutinį  žvilgsnį  į  mumijų 
armiją,  dar  sykį  pasitikrino  kryptį  ir  leidosi  į  kelią.  Kupranugarę  vedėsi  už  pavadžio. 
Gyvulys  neišleido  jokio  nepasitenkinimo  garso,  įsitikinęs,  kad  gali  išsigelbėti  tik  aklai 
pasitikėdamas  priekyje  žingsniuojančiu  žmogumi. 

Gaselis  nežinojo,  ar  tai  buvo  trumpiausia,  ar  ilgiausia  jo  gyvenimo  naktis  -  jo  kojos  žengė 
savaime,  o  antgamtiška  valios  jėga  dar  sykį  pavertė  jį  akmeniu,  tik  šįsyk  jis  tapo  vienu  iš 
dykumos  klajojančių  akmenų,  panašus  į  tuos  akmens  luitus,  kurie  paslaptingai  klydinėja 
lygia  vietove  palikdami  siaurą  pėdsaką,  ir  niekas  niekada  neįstengė  aiškiai  pasakyti,  kas 
juos  traukia:  magnetinės  jėgos,  amžinai  pasmerktųjų  sielos  ar  Alacho  užgaidos. 

KAPRALAS  ABDELIS  OSMANAS  atmerkė  akis  ir  iškart  ėmė  keikti  savo  likimą.  Saulė  jau 
kabojo  virš  horizonto  ir  kepino  žemę,  arba,  teisingiau  pasakius,  baltą,  kietą,  kone 
suakmenėjusį  lygumos  smėlį.  Toje  lygumoje,  stovykloje,  jie  jau  gyveno  šešias  dienas, 
kęsdami  tokį  nepakeliamą  karštį,  kokio  kapralas  neprisiminė,  nors  dykumoje  buvo 
ištarnavęs  trylika  metų. 

Jis  truputį  pakreipė  galvą  į  šoną  ir  ėmė  stebėti  storulį  Kaderą,  kuris  sunkiai  alsuodamas 
bruzdėjo  per  miegus,  tarsi  nesąmoningai  grumdamasis,  kad  tik  ilgiau  išliktų  sapnų 
pasaulyje  ir  nereikėtų  grįžti  į  šlykščią  tikrovę. 

Įsakymas  buvo  kategoriškas:  „Jūs  liekat  čia  ir  stebit  „tuščią  žemę“,  kol  jus  pakeis.  Tai  gali 
būti  rytoj,  po  mėnesio  ar  po  metų,  bet  jei  pajudėsit  iš  vietos,  būsit  sušaudyti!“ 

Netoli  buvo  šulinys  su  nešvariu  dvokiančiu  vandeniu,  nuo  kurio  visi  viduriavo,  ir  nedidelis 
medžioklės  plotelis  tarp  „tuščios  žemės“  ir  hamados  su  uolienomis,  dygliakrūmiais  ir 
išdžiūvusiomis  upėmis  -  veržlios  ir  nesutramdomos,  tikriausiai  prieš  tūkstančius  metų  jos 
savo  vandenis  plukdė  į  tolimąjį  Nigerį  ar  dar  tolimesnį  Čadą.  Geras  kareivis  -  buvo 
manoma,  kad  jie  kaip  tik  tokie  -  turėjo  išgyventi  panašiomis  aplinkybėmis  ir  ištverti,  kiek 
reikia.  Kad  tokioje  vietovėje  ir  tokiame  nepakeliamame  karštyje  jie  gali  išprotėti  -  nieko 
nedomino.  Tie,  kurie  davė  tokį  įsakymą,  tikriausiai  Sacharos  niekada  nebuvo  matę  nei  iš 
toli,  nei  iš  arti. 

Prakaito  lašas,  pirmasis  tądien,  nusirito  vešliais  kapralo  ūsais  ir  nubėgo  kaklu  žemyn, 
plaukuotos  krūtinės  link.  Prastai  nusiteikęs  Osmanas  atsisėdo  ant  nešvarios  antklodės  ir 
prisimerkęs  liūdnai  nužvelgė  baltą  lygumą. 

Staiga  jam  nudiegė  širdį.  Jis  griebė  žiūronus  ir  įsmeigė  akis  į  tašką  tolumoje,  beveik 
priešais  jį.  Paskui  nekantriai  šūktelėjo: 

-  Kaderai!  Kaderai!  Nagi  greičiau  budinkis,  prakeiktas  šunsnuki! 

Rubuilis  Mohamedas  Kaderas  nenorom  atsimerkė,  bet  neįsižeidė,  nes  pažinojo  kapralą 
jau  daugelį  metų  ir  buvo  įpratęs,  kad  tas  neįstengia  ištarti  jo  vardo  be  švelnaus 
keiksmažodžio. 

-  Kas,  po  velnių,  darosi? 

-  Pats  pažiūrėk  ir  pasakyk,  ar  čia  ne  tas... 

Padavė  jam  žiūronus,  ir  pusiaugulom,  pasirėmęs  ant  alkūnių,  Kaderas  nukreipė  juos  į  tą 
pusę,  į  kurią  rodė  kapralas.  Ramiai  atsakė: 

-  Vyras  ir  kupranugaris. 

-  Ar  esi  tikras? 

-  Tikras. 

-  Negyvi? 

-  Regis,  taip. 

Kapralas  Abdelis  Osmanas  atsistojo,  užlipo  ant  džipo  galo,  atsirėmė  į  kulkosvaidį  ir 
stengdamasis  nedrebėti  vėl  pažvelgė  pro  žiūronus. 

-  Tu  teisus,  -  pagaliau  pripažino.  -  Vyras  ir  kupranugaris.  -  Tylėdamas  apsižvalgė  aplink.  - 
Kito  nematyt. 

-  Nesistebiu...  -  pratarė  dručkis  ir  ėmė  ramiai  lankstyti  antklodes,  ant  kurių  miegojo,  ir 
pakuoti  mažą  viryklėlę,  ant  kurios  juodu  virdavosi  arbatą  ir  ruošdavo  valgį.  -  Tik  keista, 
kaip  jam  pavyko  čia  atkėblinti. 

Osmanas  dvejodamas  pažvelgė  į  jį. 

-  O  ką  darysim  dabar? 

-  Ką  gi  dar?  Eisim  jo  gaudyt. 

-  Tas  targi  pavojingas.  Pasiutusiai  pavojingas. 

Kaderas,  jau  viską  sudėjęs  į  mašiną,  mostelėjo  ranka  į  kulkosvaidį,  į  kurį  buvo  atsirėmęs  jo 
draugas. 

-  Tu  nusitaikai,  o  aš  vairuoju.  Kai  tik  jis  sukrutės,  suvarpysi  jį  kulkomis. 

Kapralas  pagalvojo,  paskui  ryžtingai  linktelėjo. 

-  Tai  geriau,  nei  čia  sėdėt  ir  laukti...  Jeigu  jis  iš  tikrųjų  negyvas,  šiandien  galėsim  iš  čia 
nešdintis!  Tad  pirmyn! 

Jis  užtaisė  ginklą,  o  apsipylęs  prakaitu  storulis  Mohamedas  Kaderas  atsisėdo  prie  vairo, 
pavažiavo  į  priekį  ir  ėmė  sukti  tiesiai  ten,  kur  gulėjo  žmogus  ir  gyvulys.  Likus  maždaug 
trims  šimtams  metrų,  Kaderas  atidžiai  apsidairė  ir  paėmė  žiūronus.  Tuo  tarpu  kapralas 
nenuleido  akių  nuo  gulinčio  žmogaus. 

-  Be  jokios  abejonės!  Čia  targi! 

-  Negyvas? 

-  Kai  taip  apsitaisęs,  negali  žinoti,  kvėpuoja  ar  ne.  O  štai  kupranugaris  negyvas.  Jau 
pradėjęs  pampti... 

-  Ar  galiu  šauti  į  tą  paršą? 

Mohamedas  papurtė  galvą.  Kapralas  buvo  aukštesnio  rango,  bet  jis,  Kaderas,  be  abejo, 
buvo  protingesnis,  be  to,  visame  pulke  garsėjo  ramybe,  šaltakraujiškumu  ir  kietu  kailiu.  - 
Būtų  geriau  paimti  gyvą.  Gal  tada  papasakotų,  kas  nutiko  Abdului  ei  Kebirui...  Vadui 
patiktų.  Gal  mus  net  paaukštintų. 

-  Gal...  -  nenoriai  pritarė  dručkis,  mat  visai  nenorėjo  būti  paaukštintas  ir  užsikrauti  dar 
daugiau  pareigų.  -  Arba  duos  mėnesį  atostogų  EI  Akabe. 

Kapralas,  regis,  apsisprendė. 

-  Gerai...  privažiuok  arčiau! 

Likus  penkiasdešimčiai  metrų  iki  targi,  jie  įsitikino,  kad  jis  neturi  jokio  ginklo,  jo  rankos 
plačiai  išskėstos,  o  aiškiai  matomi  delnai  atversti  į  viršų.  Tikriausiai  pargriuvo  už  dešimties 
metrų  iki  kupranugario.  Ir,  regis,  net  tada,  kai  jį  apleido  jėgos,  tebeketino  eiti  savo  keliu. 

Pagaliau  džipas  sustojo  likus  septyniems  metrams  iki  targi.  Kulkosvaidis  buvo  nutaikytas 
tiesiai  jam  į  krūtinę,  ir  jei  jis  būtų  krustelėjęs,  būtų  buvęs  suvarpytas  kulkų.  Mohamedas 
Kaderas  iššoko  iš  mašinos,  pasiėmė  automatą  ir,  ratu  apėjęs  negyvą  kupranugarį,  kad 
neatsidurtų  kapralo  Osmano  šūvio  linijoje,  priėjo  prie  targi.  Jo  turbanas  buvo  pasmukęs, 
kone  užkritęs  ant  nešvaraus  veido. 

Dručkis  prispaudė  automato  vamzdį  prie  gulinčio  targi  pilvo,  bet  vyras  nė  nekrustelėjo, 
neišleido  jokio  garso.  Tada  sudavė  automato  buože  ir  pasilenkė,  norėdamas  išgirsti,  ar 
plaka  širdis. 

Sėdėdamas  savo  poste  už  kulkosvaidžio,  kapralas  nekantriai  paklausė: 

-  Kas  yra?  Jis  gyvas  ar  miręs? 

-  Labiau  miręs  nei  gyvas...  Vos  alsuoja  ir  visiškai  išsekęs  iš  troškulio.  Jei  neduosim  jam 
vandens,  neištvers  nė  šešių  valandų. 

-  Apžiūrėk  jį!.. 

Kaderas  kruopščiai  jį  apžiūrėjo. 

-  Jis  neginkluotas,  -  patvirtino,  paskui  nutilo,  atrišo  odinį  krepšį  ir  išpylė  ant  kieto  smėlio 
krūvą  monetų  ir  deimantų. 

-  Po  perkūnais!  -  sušuko  jis. 

Kapralas  Abdelis  Osmanas  iššoko  iš  džipo,  mitriai  atsidūrė  prie  bičiulio  ir  ištiesė  ranką  į 
monetas  ir  į  krūvą  ant  žemės  gulinčių  brangakmenių. 

-  Kas  čia?  Šitas  kalės  vaikas  labai  turtingas!..  Beprotiškai  turtingas! 

Dručkis  Mohamedas  Kaderas  pasidėjo  šalia  ginklą  ir  viską  vėl  atsargiai  supylė  į  odinį 
krepšį.  Nepakeldamas  akių,  tarė: 

-  Taip,  bet  šitą  dalyką  žino  tik  jis.  -  Jis  patylėjo.  -  O  dabar  -  ir  mes. 

-  Ką  nori  pasakyti? 

Storulis  pažvelgė  kapralui  tiesiai  į  akis. 

-  Nebūk  kvailys!  Jei  grąžinsim  jį  gyvą,  gausim  mėnesį  atostogų,  bet  kai  jis  atsigaus, 
pareikalaus  savo  brangenybių,  ir  vadas  iškart  sužinos,  kas  jas  turi.  -  Valandglf^ifą^^Jęji^, 


paskui  pridūrė:  -  O  kas  būtų  nutikę,  jei  būtume  kelias  valandas  pavėlavę  ir  radę  lavoną? 

-  Ar  tu  galėtum  leisti  žmogui  taip  numirti? 

-  Mudu  darom  jam  paslaugą,  -  gynėsi  Kaderas.  -  Kaip  manai,  ką  jie  jam  padarys,  kai  po 
viso  to,  ką  prisidirbo,  pateks  jiems  į  rankas?  Pridaužys  basliu,  perleis  per  siaubingą 
kankinimų  mėsmalę  ir  pakars.  Argi  ne  taip? 

-  Tai  ne  mano  reikalas.  Aš  atlieku  savo  pareigą.  -  Jis  ištiesė  ranką  ir  patraukė  į  šoną  šydą, 
dengiantį  be  sąmonės  gulinčio  targi  veidą.  -  Pažvelk!  Tai  jis.  -  Ar  nori  jį  nužudyti? 

Mohamedas  nenorom  pažvelgė  į  žmogaus  veidą.  Buvo  nusėtas  šašų,  išsekęs  ir 
susiraukšlėjęs,  ir  jį  dar  labiau  sendino  balta  pasišiaušusi  barzda.  Mohamedas  norėjo  iškart 
nusukti  akis  į  šalį,  bet  kaži  kas  patraukė  jo  dėmesį.  Staiga  jis  sušuko: 

-  Bet  čia  ne  targi!  Čia  Abdulas  ei  Kebiras! 

Jis  griebėsi  ginklo,  tarsi  šis  atradimas  būtų  jį  įspėjęs  apie  pavojų,  bet  tą  akimirką  nuaidėjo 
du  šūviai.  Kapralas  Abdelis  Osmanas  ir  kareivis  Mohamedas  Kaderas  pašoko  į  orą,  tarsi 
jiems  būtų  smogusi  nematoma  ranka,  ir  sukniubo  -  pirmasis  ant  Abdulo  ei  Kebiro,  antrasis 
-  veidu  į  smėlį. 

Keletą  sekundžių  tvyrojo  tyla.  Kapralas  sunkiai  pakreipė  galvą,  išvydo  savo  draugo  veidą  su 
skyle  kaktoje,  pajuto  stiprų  skausmą  priešskrandyje,  bet  vis  dėlto  įstengė  apsiversti  ant 
nugaros,  veidu  į  dangų,  kad  galėtų  apsižvalgyti  ir  surasti  šaulį. 

Bet  nieko  nepamatė.  Lyguma  atrodė  begalinė  kaip  visada,  nyki  ir  lygi,  be  jokio  kauburėlio, 
už  kurio  galėtų  pasislėpti  snaiperis,  bet  prieš  savo  akis,  kurios  pamažu  ėmė  blaustis,  išvydo 
pusnuogį,  krauju  išsitepusį  pavidalą,  panašų  į  būtybę  iš  kito  pasaulio.  Tai  buvo  liesas,  stiprus 
vyras,  tvirtai  spaudžiantis  kumštyje  ginklą  ir,  regis,  išniręs  iš  išsipūtusio  kupranugario  pilvo. 

Trumpai  nuvėręs  žvilgsniu  ir  įsitikinęs,  kad  jis  nekelia  jokio  pavojaus,  priėjo  prie 
sužeistojo,  paspyrė  į  šalį  dručkio  automatą  ir  nuskubėjo  prie  džipo,  karštligiškai  paieškojęs 
susirado  gertuvę  su  vandeniu  ir,  nenuleisdamas  akių  nuo  sužeistojo,  ėmė  gerti. 

Jis  gėrė  ir  gėrė.  Vanduo  sruvo  per  kaklą  ir  krūtinę,  jis  rijo  jį  užsikosėdamas  ir  springdamas, 
bet  gėrė  toliau,  tarsi  metų  metus  negėręs,  paskui,  iščiulpęs  paskutinį  lašą,  skambiai 
atsiraugėjo  ir  valandėlei  atsirėmė  į  atsarginį  ratą,  kad  šiaip  taip  atsikvapstytų. 

Tada  paėmė  kitą  gertuvę,  priėjo  prie  Abdulo  ei  Kebiro,  pakėlė  jo  galvą  ir  kaip 
sugebėdamas  pagirdė,  nors  pro  šalį  vandens  nubėgo  kur  kas  daugiau,  nei  pateko  į  gerklę. 

Paskui  sudrėkino  jam  veidą,  atsisuko  į  sužeistąjį  ir  paklausė: 

-  Nori  vandens?.. 

Kapralas  Osmanas  linktelėjo. 

Targi  priėjo  prie  jo,  paėmė  už  pažastų,  nutempė  prie  džipo,  paguldė  mašinos  šešėlyje, 
padavė  gertuvę  ir  padėjo  atsigerti.  Metęs  žvilgsnį  į  žaizdą  krūtinėje,  įšajtjkurios 


burbuliuodamas  veržėsi  kraujas,  papurtė  galvą. 

-  Manau,  mirsi...  -  tarė.  -  Tau  reikia  gydytojo,  bet  čia  arti  jo  nėra. 

Osmanas  vėl  linktelėjo  ir  vos  apversdamas  liežuvį  paklausė: 

-  Tu  Gaselis,  tiesa?  Turėjau  to  nepamiršti  ir  prisiminti  šitą  seną  medžiotojo  gudrybę.  Bet 
mane  suklaidino  drabužiai,  turbanas  ir  šydas. 

-  Toks  buvo  mano  sumanymas. 

-  Iš  kur  sužinojai,  kad  čia  pasirodysim? 

-  Pastebėjau  jus  dar  apyaušriu  ir  turėjau  laiko  pasiruošti. 

-  Ir  papjovei  kupranugarį. 

-  Šiaip  ar  taip,  būtų  nugaišęs. 

Kapralas  užsikosėjo,  ir  iš  burnos  kampučio  ištryško  kraujo  srovelė.  Iš  skausmo  ir  nevilties 
užsimerkė.  Kai  atmerkė  akis,  ranka  parodė  į  krepšį,  gulintį  šalia  dručkio. 

-  Radai  Didįjį  karavaną?  -  paklausė. 

Gaselis  linktelėjo  ir  parodė  sau  už  nugaros. 

-  Jis  ten,  už  trijų  dienų  kelio. 

Kapralas  vargais  negalais  pajudino  galvą.  Gal  jam  buvo  sunku  tuo  patikėti,  o  gal  iš 
nuostabos,  kad  Didžiojo  karavano  esama  iš  tikrųjų?  Paskui  užsimerkė  ir  ėmė  sunkiai 
alsuoti.  Daugiau  neištarė  nė  žodžio  ir  po  dešimties  minučių  mirė. 

Gaselis  nė  nekrustelėjo,  tik  klūpojo  priešais  jį  ir  pagarbiai  žiūrėjo,  kaip  kapralas  iš 
paskutiniųjų  grumiasi  su  mirtimi,  ir  kai  tik  pamatė,  kad  jo  galva  nusviro  ant  krūtinės, 
atsistojo  ir  įsiręžęs  nutempė  Abdulo  ei  Kebiro  kūną  į  džipo  galą. 

Truputį  pailsėjo,  nes  turėjo  padėti  per  daug  pastangų,  nuvilko  be  sąmonės  gulinčiam 
Abdului  savo  drabužius,  nutraukė  šydą  bei  turbaną  ir  apsirengė. 

Tada  pasijuto  mirtinai  pavargęs.  Vėl  atsigėrė  vandens,  atsigulė  džipo  šešėlyje  šalia  negyvo 
kapralo  Osmano  ir  iškart  užmigo. 

Po  trijų  valandų  jį  pažadino  pirmųjų  maitvanagių  sparnų  vasnojimas.  Vieni  jau  buvo  įlindę 
į  negyvo  kupranugario  vidurius,  kiti  ėmė  artintis  prie  mirusio  kareivio. 

Gaselis  pažvelgė  į  dangų  ir  pamatė  apie  tuziną  maitvanagių.  Čia  buvo  „tuščios  žemės“ 
pakraštys  ir,  tarsi  kažkas  būtų  mosavęs  burtininko  lazdele,  didžiuliai  paukščiai  staiga 
išnirdavo  iš  dygliakrūmių  ir  artimiausios  hamados  krūmokšnių. 

Paukščiai  kėlė  jam  nerimą.  Ore  ratus  sukantys  maitvanagiai  buvo  matomi  už  daugelio 
kilometrų,  o  jis  nežinojo,  kur  gali  būti  kitas  patrulis. 

Gaselis  apžiūrėjo  smėlį.  Atrodė  kietas,  ir  nors  džipe  buvo  kirtiklių  ir  lazdų,  jis  žinojo 

neįstengsiąs  iškasti  tokios  duobės,  kurioje  tilptų  du  vyrai  ir  kupranugarė.  Vėliau  apžiūrėjo 
Abdulo  veidą.  Dabar  jis  kvėpavo  lengviau,  bet,  atrodė,  sąmonę  atgaus  negreit.  Dar  sykį  jį 
pagirdė.  Tada  pamatė  du  pilnus  bidonus,  vieną  benzino  kanistrą  ir  daugybę  maisto.  Ilgai 
mąstė  apie  susidariusią  padėtį.  Buvo  aišku,  turi  kuo  greičiau  iš  čia  dingti,  bet  nežinojo,  kaip 
paleisti  džipo  variklį.  Jam  atrodė,  kad  toji  mašina  -  tik  niekam  nereikalinga  geležies  laužo 
krūva. 

Bandė  prisiminti.  Leitenantas  Rachmanas  vairavo  panašią  transporto  priemonę,  ir 
Gaselis  buvo  atkreipęs  dėmesį,  kaip  jis  sukioja  vairą  čia  į  vieną,  čia  į  kitą  pusę,  kaip  elgiasi 
su  pedalais  ir  kaip  judina  juodu  bumbulu  papuoštą  svertą. 

Atsisėdo  ant  vairuotojo  sėdynės  ir  ėmė  mėgdžioti  kiekvieną  leitenanto  judesį:  sukiojo 
vairą,  vieną  po  kitos  spaudė  stabdžių  sankabas,  kuro  ar  akceleratoriaus  pedalus,  čia  į  vieną, 
čia  į  kitą  pusę  lenkė  juodą  bumbulą,  bet  variklis  tylėjo. 

Jokio  garso.  Jis  suprato,  kad  šie  judesiai  reikalingi  vairuojant,  bet  pirma  reikia  kažką 
padaryti,  kad  pradėtų  veikti  variklis. 

Pasilenkęs  įdėmiai  apžiūrėjo  visus  tuos  svertukus,  raktelius,  mygtukus  ir  valdymo  pulto 
padalas.  Nuspaudė  džipo  signalą  ir  išgąsdino  maitvanagius.  Jam  pavyko  sudrėkinti 
vandeniu  priekinius  stiklus  ir  tą  vandenį  bematant  išskirstė  du  švytuojantys  stiklo 
valytuvai,  bet  taip  trokštamo  variklio  riaumojimo  ir  šįsyk  neišgirdo. 

Pagaliau  pamatė  į  spyną  įkištą  raktelį.  Ištraukė  jį,  bet  nieko  neįvyko,  tad  įkišo  atgal. 
Nieko.  Pabandė  jį  pasukti.  Mechaninė  pabaisa  sučiaudėjo,  susipurtė  ir  nutilo. 

Gaselio  akys  nušvito  -  jis  suprato,  kad  elgiasi  teisingai.  Viena  ranka  pasukęs  raktelį,  kita 
kaip  pamišęs  ėmė  sukioti  vairą,  bet  rezultatas  buvo  toks  pat:  variklis  kostelėjo,  susipurtė  ir 
nutilo.  Pabandė  paleisti  variklį  rakteliu  ir  pavarų  svirtimi.  Tada  rakteliu  ir  pedalu  ir  galop  - 
rakteliu  ir  dešiniuoju  pedalu.  Variklis  krioktelėjo  ir  ėmė  pašėlusiai  suktis.  Gaselis  truputį 
atleido  pedalą  ir  patenkintas  pastebėjo,  kad  variklis  nesustojo  ir  tyliai  tebeburzgia. 
Padrąsintas  sėkmės,  pabandė  stabdį,  pavarą,  akceleratorių,  rankinio  stabdžio  svirtį,  šviesų 
jungiklį  ir  greičių  dėžę.  Kai  jau  buvo  praradęs  viltį,  mašina  staiga  šoko  į  priekį,  užpakaliniai 
ratai  pervažiavo  kapralą  Osmaną  ir  už  trijų  metrų  sustojo. 

Nepatenkinti  maitvanagiai  suvasnojo  sparnais. 

Gaselis  viską  pakartojo  iš  pradžių.  Šįkart  pavažiavo  dar  du  metrus.  Plūkėsi  su  mašina  iki 
pavakarių,  ir  kai  pagaliau  nusprendė  viską  mesti,  nuo  maitvanagių  ir  lavonų  jį  teskyrė  ne 
daugiau  nei  šimtas  metrų. 

Jis  pavalgė  ir  atsigėrė.  Iš  galėtų,  vandens  ir  medaus  susitaisė  sriubos,  vargais  negalais 
sumaitino  ją  Abdului  ei  Kebirui  ir,  vos  tik  sutemo,  pasitiesė  ant  žemės  antklodę,  susirietė  ir 
kietai  įmigo. 

Šįkart  Gaselį  pažadino  ne  maitvanagiai,  o  hienų  ir  šakalų  urzgimas,  -  jie  nepasidalijo 

dvėsenos,  -  todėl  jis  pakirdo  prieš  pat  aušrą.  Kelias  minutes,  kurios  jam  pasirodė  labai  ilgos, 
klausėsi,  kaip  pešasi  maitvanagiai,  kaip  stiprūs  žandikauliai  traiško  kaulus  ir  kaip  plyšta  nuo 
lavono  draskoma  oda. 

Hienų  Gaselis  nekentė.  Bjaurėjosi  maitvanagiais  ir  šakalais,  bet  hienos  jam  kėlė 
neįveikiamą  pasibjaurėjimą  nuo  tada,  kai,  būdamas  mažas  berniukas,  dar  beveik  vaikas, 
vieną  rytą  pamatė,  kad  jos  surijo  ką  tik  atvestą  ožiuką  ir  jo  motiną.  Hienos  -  šlykštūs 
dvokiantys  žvėrys,  susikūprinę,  bailūs,  išdavikiški,  nešvarūs  ir  žiaurūs  -  susimetusios  į 
krūvą,  jos  gali  net  užpulti  beginklį  žmogų.  Gaselis  dažnai  klausdavo  savęs,  kam  tokius 
šlykštalus  Alachas  paleido  į  žemę,  bet  atsakymo  niekada  neišgirsdavo. 

Priėjo  prie  Abdulo  ir  įsitikino,  kad  jis  kietai  įmigęs,  o  kvėpavimas  normalus.  Dar  sykį 
pagirdė,  paskui  atsisėdo  šalia  laukti  naujos  dienos,  mąstydamas  apie  tai,  kad  jis,  Gaselis 
Sajahas,  įeis  į  istoriją  kaip  žmogus,  pirmasis  įveikęs  Tikdabros  „tuščią  žemę“.  Ir  galbūt 
vieną  dieną  žmonės  sužinos,  kad  jis  pagaliau  surado  Didįjį  karavaną. 

Didysis  karavanas!  Jeigu  jo  vedliai  būtų  truputį  pasukę  į  pietus,  būtų  išsigelbėję,  bet 
Alachas  to  nenorėjo.  Jis  vienas  žino,  už  kokias  baisias  nuodėmes  nubaudė  tuos  žmones,  kad 
jie  susilaukė  tokio  siaubingo  likimo.  Jis  -  gyvybės  ir  mirties  valdovas,  ir  Gaseliui  nieko 
daugiau  neliko,  tik  paklusti  Jo  valiai  ir  padėkoti,  kad  šį  kartą  buvo  jam  atlaidus,  leido 
išsigelbėti  pačiam  ir  išgelbėti  svečią. 

Inšalal 

Gaselis  manė,  kad  dabar  jis  kitoje  šalyje  ir  jam  negresia  pavojus,  bet  kareiviai  tebebuvo  jo 
priešai  ir,  regis,  nesiliovė  jo  persekioję. 

Ir  kaip  nuo  jų  pabėgti?  Paskutinį  kupranugarį  rijo  maitvanagiai,  ir  turės  praeiti  keletas 
dienų,  kol  Abdulas  ei  Kebiras  įstengs  žengti  bent  žingsnį.  Atitolinti  pavojų  galėjo  tik  tas 
metalo  gabalas,  ir  Gaselis  baisiausiai  niršo  dėl  savo  bejėgiškumo  ir  neišmanymo. 

Paprasti  kareiviai,  apskuręs  beduinas  ir  net  vergai  akli ,  praleidę  bent  kelis  mėnesius  su 
prancūzais,  sugebėdavo  paleisti  daug  didesnį  kledarą  nei  šitas,  pavyzdžiui,  cemento 
prikrautą  sunkvežimį,  bet  jis,  Gaselis  Sajahas,  visų  pripažintas  kaip  protingas,  drąsus  ir 
gudrus  inmučaras ,  stovi  prieš  šią  sudėtingą  nenuspėjamą  mašiną  kaip  vaikas! 

Daiktai  visada  buvo  jo  priešai,  jis  nekentė  jų,  ir  jis,  klajoklis,  tenkinosi  ne  daugiau  nei 
dviem  tuzinais,  todėl  širdyje  instinktyviai  jų  kratėsi.  Kaip  laisvam  medžiotojui,  jam  užteko 
savo  ginklų,  ožkos  kailio  gertuvės  ir  jojamojo  kupranugario  pakinktų.  Tomis  dienomis, 
kurias  praleido  EI  Akabe  laukdamas  tinkamos  akimirkos,  kai  galės  pagrobti  gubernatorių 
Ben  Koufrą,  staiga  susidūrė  su  trikdančiu  pasauliu.  Tada  jis  pamatė  tuaregų,  susiviliojusių 
daiktais,  kurių  anksčiau  jie  nežinojo  ir  kurie  jiems  nebuvo  reikalingi,  o  šit  dabar  tapo  būtini 
kaip  vanduo  ar  kaip  oras.  Ypač  automobilis,  kuriuo  žmonės  be  akivaizdžios  priežasties 
važinėja  iš  vienos  vietos  į  kitą,  ir  Gaselis  spėjo,  jog  dabar  jis  tikriausiai  tapo  pačiu 

būtiniausiu  daiktu.  Dabar  jaunieji  klajokliai  nepatenkinti,  kad  jų  tėvai  dienų  dienas  ir 

iš  skaitiniai.org 


mėnesių  mėnesius  neskubėdami  ir  nesijaudindami  kulniuoja  per  lygumas,  žinodami,  kad 
kažkur  kelio  pabaigoje  jų  laukia  likimas  ir,  kad  ir  kaip  lėtai  jie  keliautų,  tas  pats  likimas 
lauks  jų  per  amžių  amžius! 

Argi  ne  keista  likimo  ironija?  Gaselis,  kuris  taip  nekentė  daiktų,  taip  juos  niekino  ir 
bjaurėjosi  visų  rūšių  mechaninėmis  priemonėmis,  dabar  guli  prie  vienos  iš  tų  mašinų,  nuo 
kurios  priklauso  jo  ir  svečio  likimas,  keikia  save  dėl  baisaus  neišmanymo  ir  jaučia,  kad 
spyriais  nesugebės  jos  išjudinti  ir  priversti  riedėti  per  lygumą  ranka  pasiekiamos  laisvės 
link. 

Išaušo  rytas.  Gaselis  išvaikė  hienas  ir  šakalus,  bet  maitvanagiai  tebeskrido  pulkų  pulkais, 
tarsi  maras  apkėsdami  dangų.  Jie  suka  ratus,  stipriais  snapais  drasko  gyvulio  ir  dviejų 
žmonių  kūnus  -  o  juk  tie  padarai  dar  prieš  dvidešimt  keturias  valandas  buvo  kupini  gyvybės 
-  ir  krankdami  skelbia  pasauliui,  kad  čia,  hamados  pakraštyje,  kur  prasideda  „tuščia  žemė“, 
žmogus  dar  kartą  sukėlė  tragediją. 

-  ŠIOJE  ŽYGIO  LOVOJE,  ant  kurios  tu  dabar  sėdi,  maždaug  tą  pačią  valandą,  kai  visi 
miegojo,  tavo  vyras  perpjovė  gerklę  mano  kapitonui  ir  dar  labiau  apsunkino  savo 
gyvenimą. 

Laila  instinktyviai  norėjo  atsikelti,  bet  seržantas  šiurkščiai  uždėjo  ranką  jai  ant  peties  ir 
neleido. 

-  Aš  tau  nedaviau  leidimo  stotis,  -  tarė  jis.  -  Turi  apsiprasti  su  mintimi,  kad  čia,  Adore, 
niekas  neturi  teisės  nė  krustelėti  be  mano  leidimo.  Bent  tol,  kol  bus  atsiųstas  naujas 
karininkas. 

Malikas  perėjo  kambarį,  atsisėdo  į  seną  supamąją  kėdę,  kurioje  amžiną  atilsį  Kalebas  ei 
Fasi  skaitydamas  kasdien  praleisdavo  ištisas  valandas,  ir,  nenuleisdamas  akių  nuo  moters, 
ėmė  lėtai  suptis. 

-  Tu  labai  graži,  -  pagaliau  tarė  prikimusiu  balsu.  -  Gražiausia  iš  visų  kada  nors  matytų 
targi  moterų...  Kiek  tau  metų? 

-  Nežinau.  Ir  aš  ne  targija,  o  akli. 

-  Akli ?  Vergų  duktė?  -  nustebo  Malikas.  -  Na  jau  na!  Tasai  targi  turi  būti  dėl  tavęs 
pamišęs,  kad  vedė  negrę.  Bet  aš  nė  kiek  nesistebiu...  Atrodo,  tu  gera  lovoje.  Ar  tu  gera 
lovoje? 

Jis  nesulaukė  atsakymo,  bet,  regis,  jo  ir  nesitikėjo.  Iš  viršutinės  marškinių  kišenės 
išsitraukė  cigaretę,  prisidegė  ją  žiebtuvėliu,  kuris  anksčiau  priklausė  kapitonui,  ir  ėmė 
rūkyti  mėgaudamasis  dūmu,  žvilgčiodamas  į  moterį,  taip  pat  stebinčią  jį  išdidžiu,  kupinu 
paniekos  žvilgsniu. 

-  Ar  žinai,  kiek  laiko  nemačiau  nuogos  moters?  -  paklausė  Malikas  karčiai  šypsodamasis. 
-  Ne,  tu  negali  žinoti,  nes  aš  ir  pats  nežinau,  kiek  laiko  čia  praleidau.  -  Jis  linktelėjo  į  seną 
kalendorių  virš  lovos.  -  Šita  stora  kekšė,  kuriai  tikriausiai  jau  šimtas  metų,  -  viskas,  ką 
pastaruoju  metu  turėjau.  Nė  nežinau,  kiek  valandų  žiūrėjau  į  ją  masturbuodamasis  ir 
svajodamas  apie  tą  dieną,  kai  sutiksiu  tikrą  moterį.  -  Malikas  išsitraukė  iš  kišenės  nešvarią 
nosinę  ir  nusišluostė  per  kaklą  žliaugiantį  prakaitą.  -  Ir  štai  prieš  mane  sėdi  tu,  tokia,  apie 
kokią  svajojau,  tik  dar  gražesnė  ir  jaunesnė  nei  mano  sapnų  moteris...  -  Malikas  patylėjo, 
paskui  nekeldamas  balso  įsakmiai  pridūrė:  -  Nagi  renkis! 

Laila  nė  nekrustelėjo,  tarsi  neišgirdusi  jo  žodžių,  ir  tik  didžiulių  juodų  akių  gelmėje 
suspingsėjo  mažytis  baimės  žiburiukas,  o  pirštai  ant  purvino  čiužinio  vos  pastebimai 
virptelėjo. 

Malikas  ei  Haideri  neskubėjo.  Surūkė  cigaretę,  nuorūką  atsargiai  padėjo  ant  grindų  po 

supamąja  kėde  ir  supdamasis  sutraiškė.  Tada  pakėlė  galvą,  įdėmiai  pažvelgė  į  Lailą  ir  tarė: 

-  Klausyk!..  Šitą  reikalą  galima  sutvarkyti  tik  dviem  būdais:  gražiuoju  ar  bloguoju.  Aš 
rinkčiausi  pirmąjį,  nes  jis  visada  būna  smagesnis  abiem.  Jei  elgsies  protingai,  mudu 
maloniai  prakišim  laiką  ir  tada  aš  tau  irgi  padėsiu  -  padarysiu  kalėjimą  malonesnį.  Jei 
priešinsies,  tą  patį  pasiimsiu  jėga,  ir  tada  man  bus  nesvarbu,  kas  nutiks  tau  ar  tavo 
žmonėms...  -  Jis  klastingai  nusišypsojo.  -  Du  tavo  vyro  sūnūs  labai  gražūs...  Labai  dailūs 
paaugliai!..  Ar  pastebėjai,  kaip  į  juos  žvilgčioja  mano  vyrai?  Jie  irgi  čia  tūno  uždaryti 
daugybę  metų  ir  mažiausiai  aštuoni  iš  jų  būtų  labai  laimingi,  jei  šiąnakt,  kai  visi  užmigs, 
užsimerkčiau  ir  leisčiau  tuos  vaikinus  patvarkyti. 

-  Tu  tikras  kiaulė. 

-  Ne  didesnis  nei  bet  kuris  kitas,  šioje  prakeiktoje  dykumoje  praleidęs  tiek  laiko  kaip  aš.  - 
Jis  liovėsi  suptis,  atsilošė  atgal  ir  pro  mažą  langelį  pažvelgė  į  aukštas  kopas,  supančias  oazę 
iš  visų  pusių.  -  Į  viską  imi  žiūrėti  kitomis  akimis,  kai  metai  keičia  metus  ir  kai  prarandi 
viltį,  kad  vieną  dieną  tau  bus  leista  grįžti  namo.  Kai  supranti,  kad  jau  niekada  nepajusi  kitų 
dėmesio  ar  užuojautos,  todėl  ir  kiti  tau  atrodo  neįdomūs  ar  neverti  atjautos.  -  Jis  atsigręžė  ir 
vėl  pažvelgė  į  Lailą.  -  Man  niekas  nieko  neduos.  Jei  pats  nepasiimsiu,  niekas  man  nieko 
neatneš  ant  lėkštutės...  Prisiekiu,  kad  kiti  mano  vietoj  pasielgtų  taip  pat...  Greičiau  renkis!  - 
pakartojo,  ir  šį  kartą  jo  žodžiai  nuskambėjo  kaip  įsakymas. 

Laila  dvejojo.  Nors  visa  jos  esybė  priešinosi  ir  nenorėjo  paklusti,  ji  tai  žinojo  nuo  tada,  kai 
pirmą  kartą  pamatė  vyresnįjį  seržantą  Maliką  ei  Haideri.  Ji  suprato,  kad  jis  gali  padaryti 
viską,  net  leisti  savo  vyramas  smagintis  iki  išsekimo  su  jos  vyro  sūnumis,  o  juk  Laila  buvo 
išmokyta  mylėti  juos  kaip  savo  vaikus. 

Pagaliau  lėtai  lėtai  atsistojo,  susikryžiavo  rankas,  suėmė  paprastutę  suknelę  už  apačios, 
nusitraukė  per  galvą  ir  numetė  į  kampą. 

Stiprus  ir  jaunas  tamsiaodės  kūnas  mažomis  krūtimis  ir  stangriais  sėdmenimis  dabar  buvo 
visiškai  nuogas.  Seržantas  Malikas  ilgai  žiūrėjo  į  jį  supdamasis  krėsle  ir,  kol  dar 
nenusirengė,  stengdamasis  kuo  ilgiau  juo  pasimėgauti  mintyse. 

Saulė  jau  buvo  labai  aukštai,  baisiai  dvokė  lavonai,  o  susimetusių  į  debesį  maitvanagių 
nebuvo  įmanoma  nuvaikyti. 

Pirmiausia  Gaselis  pamatė  vakaruose  kylantį  ir  labai  greit  artėjantį  dulkių  stulpą,  ir  kai 
įšoko  į  džipą  ir  rengdamasis  gintis  ėmė  tyrinėti  kulkosvaidžio  mechanizmą,  pamatė  iš  pietų 
artėjančią  dar  vieną  pilką  didelę  dėmę,  dar  vieną  mašiną,  tik  sunkesnę  ir  lėtesnę, 
apvainikuotą  greitašaudės  patrankos  bokšteliu. 

Pažvelgęs  į  tą  dėmę  skvarbiu  žvilgsniu,  Gaselis  suprato,  jog  priešintis  prieš  tokį  ginklą 
beprasmiška,  ir  bandė  bent  jau  pasiguosti  mintimi,  kad  jam  pavyko  nugalėti  Tikdabros 
dykumų  dykumą  ir  jis  pralaimėjo  tik  todėl,  kad  buvo  labai  ištikimas  savo  svečiui. 

Paėmė  šautuvą  ir  nuėjo  prie  pat  hamados  krašto,  neieškodamas  nei  prieglobsčio,  ngį.ųohj, 


nei  dygliakrūmių,  už  kurių  galėtų  pasislėpti.  Abdulas  ei  Kebiras  liko  už  nugaros,  sviedinių 
nepasiekiamas. 

Užtaisė  šautuvą  ir  ėmė  laukti,  kada  džipas  priartės  per  šūvio  atstumą,  bet  kai  pagaliau 
aiškiai  pamatė  kareivius  ir  stovėjo  nutaikęs  šautuvą,  nežinodamas,  ką  daryti,  ar  pirma  šauti 
į  vairuotoją,  ar  į  šaulį,  ketinantį  paleisti  papliūpą  iš  kulkosvaidžio,  tolumoje  driokstelėjo 
sprogimas,  ore  švilpdamas  pralėkė  sviedinys,  ir  džipas,  tarsi  staiga  atsitrenkęs  į  nematomą 
sieną,  sustojo  ir  išlakstė  į  gabalus. 

Daugiau  nei  už  keturiasdešimt  metrų  praskriejo  sudraskytas  lavonas,  kitas  dingo  nuo 
žemės  paviršiaus  tarsi  nė  būt  nebuvęs,  ir  po  kelių  sekundžių  iš  džipo  liko  tik  rūkstanti 
geležies  krūva. 

Gaselis  Sajahas,  Kel  Tagelmusto  inmučaras ,  pravarde  Medžiotojas,  liko  gulėti  prisiplojęs 
prie  žemės,  nustebęs  ir  gal  pirmą  kartą  gyvenime  neįstengiantis  suprasti,  kas  vyksta  jam 
prieš  akis. 

Paskui  lėtai  atsisuko  į  antrą  mašiną,  tanketę,  kuri  ir  toliau  drąsiai  tebevažiavo  į  jį  ir  sustojo 
tik  už  dvidešimties  metrų,  tiksliai  toje  vietoje,  kuria  ėjo  siena,  skirianti  hamadą  ir  „tuščią 
žemę“. 

Aukštas  vyras  išpuoselėtais  ūsais,  smėlio  spalvos  uniforma  ir  keliomis  žvaigždutėmis  ant 
rankovės  atlanko  iššoko  iš  tanketės,  energingai  žengė  į  priekį  ir  sustojo  priešais  targi. 

-  Abdulas  ei  Kebiras?  -  paklausė. 

Gaselis  parodė  sau  už  nugaros. 

Karininkas  su  palengvėjimu  nusišypsojo  ir  papurtė  galvą,  kaip  žmogus,  nusimetęs  nuo 
pečių  didžiulę  naštą. 

-  Savo  vyriausybės  ir  savo  vardu  sveikinu  atvykus  į  mūsų  šalį...  Man  bus  didžiulė  garbė 
nuvežti  jus  iki  karinio  posto,  o  prezidentą  Kebirą  asmeniškai  palydėti  iki  sostinės!  - 
iškilmingai  atraportavo  vyras. 

Jie  lėtai  nuėjo  prie  mašinos,  už  kurios  gulėjo  Abdulas.  Pakeliui  Gaselis  metė  žvilgsnį  į  kito, 
dar  garuojančio  džipo  liekanas.  Karininkas  tai  pastebėjo  ir  papurtė  galvą. 

-  Mes  maža,  neturtinga  ir  taiki  šalis,  bet  mums  nepatinka,  kai  kas  nors  pažeidžia  mūsų 
sienas. 

Kai  juodu  priėjo  prie  vis  dar  be  sąmonės  gulinčio  Abdulo  ei  Kebiro,  karininkas  kruopščiai 
jį  apžiūrėjo  ir,  įsitikinęs,  kad  jis  kvėpuoja  jau  lengviau  ir  jam  negresia  pavojus,  pakėlė  galvą 
ir  ilgai  žiūrėjo  į  priešais  plytinčią  lygumą. 

-  Niekad  nebūčiau  patikėjęs,  kad  kas  nors...  kas  nors  šiame  pasaulyje...  galėtų  pereiti  šią 
prakeiktą  vietą. 

Gaselis  vos  pastebimai  šyptelėjo  ir  tarė: 

Leisk  man  duoti  tau  vieną  patarimą:  Saugokis  Tikdabrosl 

PO  TRIJŲ  VALANDŲ  VAŽIAVIMO  jis  kumštelėjo  karininkui  į  alkūnę  ir  paprašė: 

-  Prašom  sustoti! 

Vyras  sustabdė  džipą  ir  pakėlė  ranką  duodamas  ženklą,  kad  paskui  juos  važiuojanti 
tanketė  taip  pat  sustotų. 

-  Kas  atsitiko?  -  paklausė  vyras. 

-  Čia  aš  išlipu. 

-  Čia?..  -  nustebo  uniformuotas  vyras  ir  pažvelgė  į  akmenimis  nusėtą  ir  dygliakrūmiais 
apaugusią  lygumą.  -  Ką  čia  veiksi? 

-  Grįšiu  namo...  -  paaiškino  targi.  -  Tu  važiuoji  į  pietus.  Mano  šeima  yra  toli,  šiaurės 
rytuose,  Huailos  kalnuose...  Metas  grįžti. 

Nieko  nesupratęs,  kariškis  papurtė  galvą. 

-  Pėsčiomis?  Ir  vienas?  -  paklausė  nustebęs. 

-  Kas  nors  parduos  kupranugarį. 

-  Tai  labai  ilga  kelionė,  visą  laiką  turėsi  joti  „tuščios  žemės“  pakraščiu. 

-  Todėl  turiu  leistis  į  ją  kuo  anksčiau. 

Karininkas  atsisuko  ir  galva  parodė  į  miegantį  Abdulą  ei  Kebirą. 

-  Nepalauksi,  kol  pabus?  Jis  tikriausiai  norėtų  tau  padėkoti  asmeniškai. 

Gaselis  paprastai  atsakė,  jog  nebūtina.  Jau  buvo  išlipęs  iš  mašinos  ir  beimąs  šautuvą  ir 
gerbą.  Kiek  patylėjęs,  tarė: 

-  Jam  nėr  už  ką  man  dėkoti.  Jis  norėjo  pereiti  sieną  ir  perėjo.  Dabar  jis  tavo  svečias...  - 
Gaselis  švelniai  pažvelgė  į  gulintį  be  sąmonės  Abdulą  ei  Kebirą.  -  Pasakyk,  kad  aš  linkiu  jam 
sėkmės. 

Karininkas,  regis,  suprato,  kad  Gaselis  apsisprendęs  ir  niekas  jo  neperkalbės. 

-  Gal  tau  ko  nors  reikia?  -  paklausė.  -  Pinigų  ar  maisto? 

Gaselis  papurtė  galvą  ir  parodė  į  lygumą. 

-  Dabar  aš  turtingas  žmogus,  o  šiose  vietose  mačiau  daug  paukščių  ir  žvėrių.  Man  nieko 
nereikia. 

Jis  stovėjo  labai  ramus  ir  žiūrėjo,  kaip  pro  šalį  važiuoja  mašinos  ir  suka  į  pietus,  ir  tik  tada, 
kai  jų  sukeltos  dulkės  vėl  sugulė  ir  tolumoje  nurimo  variklių  gausmas,  apsižvalgė,  ar  plačioje 
plynėje  nėra  kokio  nors  daikto,  pagal  kurį  galėtų  susiorientuoti,  ir  leidosi  į  kelią 

neskubėdamas,  kaip  žmogus,  švelnų  vakarą  išėjęs  pasivaikščioti  po  pievą  ir  su  nuostaba 

besigėrintis  ne  tik  gamtovaizdžiu,  bet  ir  kiekvienu  dygliakrūmiu,  kiekvienu  akmeniu, 
kiekvienu  paukščiu  ir  kiekviena  greit  prašliaužiančia  gyvate. 

Jis  turi  vandens,  gerą  šautuvą  ir  šaudmenų.  Čia  jo  pasaulis,  dykumos,  kurią  taip  myli, 
širdis,  ir  jis  su  pasimėgavimu  galvojo  apie  ilgą  kelionę,  kurios  pabaigoje  vėl  išvys  žmoną, 
vaikus,  savo  vergus,  ožkas  ir  kupranugarius. 

Pūtė  švelnus  vėjelis.  Sutemus,  norėdami  pasmaguriauti  žemaūgiais  krūmokšniais,  savo 
prieglobstį  paliko  dykumos  žvėrys.  Gaselis  nušovė  stambų  kiškį,  išsikepė  ir  suvalgė  per 
vakarienę  eglūnų  laužo  šviesoje.  Tada  žiūrėjo  į  žvaigždes,  kurios  netrukus  suspindo 
danguje,  kad  palaikytų  jam  draugiją.  Paskui  jis  ėmė  mėgautis  prisiminimais:  prisiminė 
Lailos  veidą  ir  kūną,  vaikų  žaidimus  ir  juoką,  savo  draugo  Abdulo  ei  Kebiro  žemą  balsą, 
protingus  žodžius  ir  gražų,  nuostabų  nepamirštamą  nuotykį,  kurį  jam  buvo  lemta  patirti 
ant  brandos  slenksčio.  Jis  visam  laikui  paženklino  jo  gyvenimą,  apie  jį  metų  metus  porins 
senoliai,  o  vaikiščiai  stebėsis  ir  neatsistebės,  kad  tokius  žygdarbius  atliko  žmogus,  metęs 
iššūkį  ir  armijai,  ir  Tikdabros  „tuščiai  žemei“. 

Pats  savo  vaikaičiams  papasakos,  ką  teko  patirti  tą  dieną,  kurią  praleido  su  Didžiojo 
karavano  dvasiomis,  kaip  joms  prisipažino,  kad  bijo  numirti  dykumoje,  ir  kaip  užkimę 
mumijų  balsai  ir  be  mėsų  likę  pirštai  parodė  teisingą  kelią,  kaip  jis  ėjo  juo  tris  dienas  ir  tris 
naktis  nė  karto  nesustodamas,  nes  žinojo:  jei  sustos,  nei  jis,  nei  kupranugaris  daugiau 
nepajudės  iš  vietos.  Ir  kaip  dėl  savo  nepalenkiamos  valios  abu  pavirto  tikrais  automatais  ir 
tapo  nejautrūs  nei  karščiui,  nei  troškuliui,  nei  nuovargiui. 

Ir  štai  dabar  jis  ilsisi  išsitiesęs  ant  smėlio,  padėjęs  delną  ant  švelnios,  nuo  vandens 
išsipūtusios  gerbos.  Prie  laužo  guli  dar  garuojančios  kiškio  liekanos,  o  prie  diržo  kabo  pilnas 
aukso  krepšys.  Jaučiasi  ramus,  patenkintas  ir  savimi,  ir  aplinkiniu  pasauliu.  Jis  didžiuojasi, 
kad  yra  vyras  ir  targi,  o  labiausiai  didžiuojasi  dėl  to,  kad  niekas,  net  vyriausybė,  negalėjo 
leisti  sau  prabangos  nepaisyti  jo  tautos  įstatymų  ir  papročių. 

Paskui  susimąstė  apie  tai,  kokia  būtų  jo  ateitis  toli  nuo  pažįstamų  ganyklų  ir  vietų,  prie 
kurių  buvo  įpratęs  nuo  vaikystės,  bet  mintis,  kad  turės  toliau  nuklysti  nuo  sienų,  nerimo 
nesukėlė  -  juk  dykuma  visur  ta  pati  ir  bus  tokia  pati  tūkstančius  kilometrų,  nesvarbu, 
kurioje  šalyje  jis  apsistotų,  ir  jam  nereikės  bijoti,  kad  kas  nors  ateis  ir  norės  atimti  iš  jo 
smėlynus,  uolas  ir  akmenis,  juk  akivaizdu,  kad  sulig  kiekviena  diena  vis  mažiau  žmonių 
renkasi  dykumą  savo  gyvenamąja  vieta. 

Jam  jau  gana  karų  ir  kovų.  Jis  svajojo  apie  savo  chaimos  ramybę,  apie  ilgas  medžioklėj 
praleistas  dienas  bei  gražius  vakarus  ir  istorijas,  kurias  prie  laužo  šviesos  iki  vėlumos  jam 
pasakodavo  Suilemas.  Tas  istorijas  Gaselis  jau  girdėjo  vaikystėje,  bet  klausysis  jų 
nepavargdamas,  kol  ištikimas  vergas  nutils  visam  laikui. 

Trečios  dienos  pavakare  šalia  vandenvietės  Gaselis  išvydo  daugybę  chaimų  ir  šeribų.  Jose 
buvo  įsikūrę  Ieties  genties  tuaregai,  neturtingi,  bet  malonūs  ir  svetingi  žmonėš.sjįktiisiiatikg) 


parduoti  jam  geriausią  meharį,  jo  garbei  paaukojo  ėriuką,  sutaisė  skaniausio  kuskuso,  kokio 
seniai  nebuvo  valgęs,  ir  pakvietė  į  šventę,  turėjusią  įvykti  kitą  vakarą. 

Gaselis  žinojo,  kad  negali  atsisakyti  ir  jų  įžeisti,  todėl  iš  raudono  odinio  maišelio,  kabančio 
ant  kaklo,  paėmė  sunkią  auksinę  monetą  ir  padėjo  priešais  save  ant  žemės. 

-  Šventėje  dalyvausiu  tik  tada,  jei  man  bus  leista  susimokėti  už  ėriukus,  -  tarė  jis.  -  Tokia 
mano  kaina. 

Namo  šeimininkas  sutiko  be  žodžių,  paėmė  monetą  ir  susidomėjęs  apžiūrėjo. 

-  Tokių  dabar  pasitaiko  retai.  Cirkuliuoja  purvini  banknotai,  kurių  vertė  kasdien  keičiasi. 
Kas  tau  jų  davė? 

-  Senas  karavanų  vedlys...  -  atsakė  nemeluodamas,  bet  ir  nepasakydamas  visos  teisybės.  - 
Turėjo  jų  daug. 

-  Tokiomis  anksčiau  buvo  atsiskaitoma  su  vedliais  ir  kupranugarių  varovais,  -  tvirtai 
pareiškė  šeimininkas.  -  Už  jas  pirkdavo  gyvulius  ir  maistą...  Žinai?  -  pridūrė  ir  ironiškai 
nusijuokė.  -  Aš  taip  pat  buvau  užsirašęs  į  Didįjį  karavaną,  bet  likus  dešimčiai  dienų  iki 
išvykimo  ėmiau  spjaudyti  krauju,  ir  jie  mane  išmetė.  „Tau  džiova,  -  pasakė.  -  Neištversi  net 
iki  Tripolio.“  -  Jis  papurtė  galvą,  tarsi  jam  būtų  buvę  sunku  susitaikyti  su  tokiu  likimo 
pokštu.  -  Netrukus  man  sukaks  devyniasdešimt,  -  tarė.  -  O  iš  Didžiojo  karavano  nieko 
neliko. 

-  O  kaip  išsigydei?  -  pasiteiravo  Gaselis.  -  Mano  vyriausiasis  sūnus  ir  pirmoji  žmona  nuo 
džiovos  mirė. 

-  Susiderėjau  su  vienu  Tumbuktu  mėsininku,  -  atsakė  senolis.  -  Prisiekiau  vienus  metus 
dirbti  jam  be  atlyginimo  už  tai,  kad  jis  leistų  suvalgyti  visų  kupranugarių,  kuriuos 
papjaudavo,  riebalus.  -  Jis  smagiai  nusišypsojo.  -  Pasidariau  storas  it  statinė,  bet  pagaliau 
lioviausi  spjaudyti  kraujais...  Beveik  du  šimtai  kupranugarių  kuprų!  -  sušuko.  -  Nuo  tada 
niekada  negalėjau  prisiartinti  nė  prie  vieno  iš  šių  gyvulių  ir,  užuot  jojęs,  verčiau  kulniuoju 
pėsčias... 

-  Tu  pirmas  imohagas,  kurį  girdžiu  blogai  kalbant  apie  kupranugarius,  -  nusistebėjo 
Gaselis. 

-  Gali  būti...  -  atsakė  senolis  krizendamas.  -  Bet  užtat  esu  ir  pirmas  imohagas ,  atsikratęs 
džiovos... 

Graži  mergina  plonomis  kasomis,  aukšta  krūtine  ir  brangakmeniais  papuoštomis 
rankomis  raudonais  delnais  palietė  vienintelę  smuiko  stygą,  išgavo  aštrų  garsą,  veikiau 
panašų  į  raudą  ar  šaižų  juoką,  pažvelgė  Gaseliui,  prašalaičiui,  tiesiai  į  akis,  kuriam,  regis, 
asmeniškai  skyrė  savo  istoriją,  ir  ėmė  pasakoti: 

-  Alachas  yra  didis,  tebūnie  pašlovintas  Jo  vardas.  -  Truputį  patylėjusi,  kalbėjo  toliau:  - 


Tai,  ką  noriu  jums  papasakoti,  nutiko  ne  imohagų  ir  ne  Teknos  krašte,  ne  Marakeše, 
Tunise,  Alžyre  ar  Mauritanijoje,  o  tolimoje  Arabijoje,  netoli  švento  Mekos  miesto,  kurį  visi 
tikintieji  privalo  bent  kartą  gyvenime  aplankyti.  Labai  seniai  tenai,  klestinčiame  ir  tankiai 
apgyvendintame  šlovingame  Mirė,  kalifų  mieste,  gyveno  trys  gudrūs  pirkliai.  Daugel  metų 
jie  prekiavo  kartu  ir  užsidirbo  ganėtinai  pinigų,  kuriuos  nutarė  sudėti  į  naują  verslą. 

Bet  buvo  taip,  kad  tie  pirkliai  vienas  kitu  nepasitikėjo,  todėl  savo  auksą  laikė  kapše,  kurį 
patikėdavo  saugoti  namų  šeimininkei  su  sąlyga,  kad  ji  neduosianti  pinigų  nė  vienam  iš  jų, 
jeigu  tuo  metu  šalia  nebūsią  kitų  dviejų  pirklių. 

Po  kelių  dienų  savo  verslo  reikalu  jie  nusprendė  parašyti  laišką  į  gretimą  miestą,  bet 
neturėjo  pergamento,  todėl  vienas  pasisiūlė: 

-  Einu  paprašyti  gerosios  moters,  gal  bent  kokį  turės. 

Tačiau,  įžengęs  į  moters  namus,  pirklys  paliepė: 

-  Duok  man  kapšą  su  auksu,  nes  dabar  mums  jo  reikia... 

-  Neduosiu,  jei  čia  nebus  tavo  draugų,  -  atsakė  moteris,  ir  nors  pirklys  primygtinai  prašė, 
ji  buvo  nepalenkiama.  Tada  suktasis  pirklys  tarė: 

-  Pažiūrėk  pro  langą  ir  pamatysi,  kad  mano  draugai  stovi  gatvėje  ir  liepia  tau  atiduoti 
pinigus... 

Moteris  pasielgė  kaip  buvo  prašoma,  tuo  tarpu  pirklys  nuskubėjo  žemyn  pas  savo 
dalininkus  ir  tyliai  tarė: 

-  Ji  turi  pergamento,  kurio  mums  reikia,  bet  duos  jo  tik  tada,  jei  paprašysit  ir  jūs. 

Būdami  patiklūs,  jie  sušuko  moteriai,  kad  ji  duotų  tai,  ko  prašo  draugas.  Moteris  padavė 
pirkliui  kapšą  su  pinigais,  ir  vagis  pabėgo  iš  miesto. 

Bet  kai  abu  pirkliai  suprato  esą  apgauti  ir  likę  be  pinigų,  jie  apkaltino  vargšę  moterį, 
nusitempė  į  teismą  ir  paprašė  nubausti. 

Bet  teisėjo,  pasirodo,  būta  atsargaus  ir  protingo  vyro.  Jis  išklausė  abi  puses  ir,  ilgai  mąstęs, 
paskelbė  nuosprendį: 

-  Manau,  jūsų  prašymas  pagrįstas,  ir,  regis,  būtų  teisinga,  jeigu  ši  moteris  grąžintų  auksą  ir 
atitinkamą  sumą  pinigų  iš  savo  kišenės...  Bet  kadangi  jūs  patys  buvote  sutarę,  kad  krepšys 
su  pinigais  gali  būti  atiduotas  vienam  iš  jūsų  tik  dalyvaujant  visiems,  tad,  mano  nuomone, 
būtų  teisingiausia,  jeigu  patys  surastumėte  trečiąjį,  atvestumėte  jį  čia,  ir  aš  jau  tada 
pasirūpinčiau,  kad  susitarimas  būtų  įvykdytas. 

Tad  dėl  teisėjo  įžvalgaus  sprendimo  galų  gale  laimėjo  protas  ir  teisingumas.  Tepasirūpina 
Alachas,  kad  taip  būtų  visada.  Tebūnie  pašlovintas... 

Mergina  pirštais  palietė  smuiko  stygą,  tarsi  norėdama  padėti  paskutinį  tašką  šioje 
istorijoje,  paskui,  nenuleisdama  akių  nuo  Gaselio,  pridūrė: 

-  Tu  panašus  į  žmogų,  atkeliavusį  iš  labai  toli.  Kodėl  nepapasakoji  mums  kokios  istorijos? 

Gaselis  apžvelgė  žmonių  grupę,  apie  dvidešimt  vaikinų  ir  merginų,  susėdusių  apie  laužą, 
kurio  žarijose  palengva  čirškinosi  du  riebūs  ėriukai.  Nuo  jų  sklido  salsvas,  labai  stiprus 
kvapas. 

-  Kokią  istoriją  pageidautumėt  išgirsti? 

-  Tavąją,  -  greitai  atsakė  mergina.  -  Kodėl  tu  vienas  atsidūrei  šiose  vietose,  toli  nuo  savo 
namų?  Kodėl  už  viską,  ką  perki,  moki  senomis  aukso  monetomis?  Ką  slepi?  Nors  esi 
prisidengęs  veidą  šydu,  bet  tavo  akys  išduoda,  kad  slepi  didelę  paslaptį. 

-  Tai  tavo  akys  nori  matyti  paslaptį,  kurios  nėra,  -  atsakė  Gaselis.  -  Aš  tik  pavargęs  po 
ilgos  kelionės.  Šiame  pasaulyje  tokios  kelionės  dar  nebuvo  atlikęs  nė  vienas  žmogus...  Aš 
perėjau  Tikdabros  „tuščią  žemę“. 

Paskutinis  šventės  svečias,  stiprus,  trumpai  kirptais  plaukais  vaikinas  truputį  žvairomis 
akimis  ir  giliu  randu,  einančiu  nuo  skruosto  iki  gerklės,  staiga  susijaudinęs  sušuko: 

-  Tai  gal  tu  Gaselis  Sajahas,  Kel  Tagelmusto  imohagas,  o  tavo  šeima  gyveno  Huailos  kalnų 
gueltoje ? 

-  Tas  pats. 

-  Tada  turiu  tau  blogų  žinių...  -  su  užuojauta  balse  tarė  vaikinas.  -  Aš  atkeliavau  iš  šiaurės. 
Iš  genties  į  gentį,  iš  chaimos  į  chaimą  sklinda  gandas:  kareiviai  išsivežė  tavo  žmoną  ir 
vaikus...  Ir  visus  taviškius...  Pabėgo  tik  negras,  senasis  tarnas.  Jis  liepė  tau  pasakyti:  „Jie 
laukia  tavęs  Huailos  gueltoje  ir  nori  tave  nužudyti.“ 

Kad  sutramdytų  savo  jausmus,  Gaselis  turėjo  iš  visų  jėgų  užgniaužti  galugerklyje  kylančią 
raudą,  ir  jam  prireikė  daugiau  pastangų  nei  „tuščios  žemės“  platybėse. 

-  Kur  juos  išvežė?..  -  galop  paklausė  apsimestinai  ramiu  balsu. 

-  Niekas  nežino.  Gal  į  EI  Akabą...  O  gal  net  į  šiaurę,  į  sostinę...  Jie  nori  tave  išmainyti  į 
Abdulą  ei  Kebirą. 

Targi  atsistojo  ir  žvilgsnių  lydimas  lėtai  nuėjo  kopų  link.  Visi  pagarbiai  tylėjo  ir,  tarsi  burtų 
lazdele  mostelėjus,  linksma  šventės  nuotaika  išsisklaidė.  Net,  regis,  niekas  nepastebėjo 
sugruzdėti  baigiančio  ėriuko.  Piktoji  dvasia  gri  gri  pakilo  su  laužo  liepsnomis  ir  savo 
dvokiančiu  tvaiku  užgesino  džiaugsmo  kupinus  žvilgsnius  bei  kūniškų  malonumų  troškulį. 

Tamsoje  Gaselis  parkrito  ant  kopos,  įsikniaubė  veidu  į  smėlį  ir,  stengdamasis  užgniaužti 
raudą,  suleido  į  delnus  nagus. 

Dabar  jis  jau  buvo  ne  tas  turtingas  žmogus,  po  ilgo  nuotykio  grįžtantis  į  ramų  šeimos 
židinį.  Ir  ne  didvyris,  išplėšęs  iš  priešų  nagų  Abdulą  ei  Kebirą,  perėjęs  su  juo  „tuščios  žemės“ 
pragarą  ir  išvedęs  jį  kitapus  sienos.  Ne,  dabar  jis  buvo  tik  vargšas  kvaiša,  praradęs  viską,  ką 

turėjo  šiame  pasaulyje,  kvailas  užsispyrėlis,  besistengiantis  šventai  laikytis  atgyvenusių 

tradicijų,  kurios  jau  niekam  nieko  nereiškia. 

Laila! 

Tarsi  šalto  vandens  srovė  nugara  jam  nubėgo  drebulys,  kai  vaizduotėje  išvydo  ją  tarp  tų 
žmonių  purvinomis  uniformomis,  apsikarsčiusių  sunkia  odine  amunicija  ir  apsiavusių 
grubiais  dvokiančiais  batais.  Prisiminė  jų  veidus,  kai,  nutaikę  ginklus,  jie  stovėjo  priešais  jį 
ant  chaimos  slenksčio.  Jis  žinojo,  kaip  atrodo  jų  nešvari  stovykla  ar  despotiškas  elgesys  su 
belaisviais  EI  Akabe.  Kad  ir  kaip  stengėsi  susitvardyti,  iš  lūpų  išsiveržė  kimi  aimana,  ir  jis 
stipriai  įsikando  į  ranką. 

-  Duok  jausmams  valią...  Netramdyk  savęs.  Vis  tiek  nieko  nepadarysi.  Net  stipriausias 
žmogus  turi  teisę  išsiverkti  tokią  akimirką. 

Jis  pakėlė  galvą.  Prie  jo  sėdėjo  gražioji  plonakasė  mergina.  Ji  ištiesė  ranką  ir  tarsi  motina 
išsigandusiam  vaikui  paglostė  veidą. 

-  Jau  praėjo,  -  tarė  jis. 

Ji  ryžtingai  papurtė  galvą. 

-  Nebandyk  manęs  apgauti.  Nepraėjo...  Tokie  dalykai  nepraeina.  Jie  lieka  giliai  širdyje 
tarsi  įstrigusi  kulka.  Žinau,  prieš  dvejus  metus  mirė  mano  vyras,  o  naktį  per  miegus  mano 
rankos  vis  tebeieško  jo... 

-  Ji  nemirė.  Niekas  neišdrįs  jos  įskaudinti...  -  tarsi  norėdamas  save  įtikinti  tarė  Gaselis.  - 
Ji  kone  dar  vaikas...  Alachas  neleis,  kad  jai  kas  nors  atsitiktų. 

-  Alachas  yra  tai,  ką  mes  patys  įsivaizduojame,  -  atsakė  mergina  su  kartėliu  balse.  -  Tavo 
reikalas  tikėti  juo  ar  ne.  Ir  nieko  daugiau.  Bet  jei  įstengei  nugalėti  Tikdabros  „tuščią  žemę“, 
sugebėsi  atgauti  ir  šeimą.  Esu  tikra. 

-  O  kaip?  -  liūdnai  paklausė  Gaselis.  -  Jie  nori  Abdulo  ei  Kebiro,  bet  jo  jau  nebėra  su 
manim! 

Mergina  pažvelgė  jam  tiesiai  į  akis.  Aukštai  danguje  kybojo  pilnas  mėnulis  ir  buvo  šviesu 
beveik  kaip  dieną. 

-  O  ar  tu  sutiktum  iškeisti  jį  į  savo  šeimą,  jei  jis  būtų  su  tavim?  -  paklausė. 

-  Šeima  -  tai  ir  mano  vaikai...  -  atsakė  jis.  -  Mano  žmona  ir  mano  vaikai!  Vieninteliai, 
kuriuos  turiu  šiame  gyvenime. 

-  Ne,  tu  dar  turi  targi  išdidumo...  -  priminė  ji.  -  Ir  nors  aš  nedaug  žinau  apie  tave,  spėju, 
kad  iš  mūsų  visų  esi  išdidžiausias  ir  narsiausias...  -  Pagalvojusi  pridūrė:  -  Gal  net  per 
narsus...  Kai  jūs,  kariai,  įsitraukiat  į  kovą,  niekada  nerandate  laiko  pagalvoti,  kokį  sielvartą 
suteikiate  mums,  kai  mes  liekame  užnugaryje  ir  visiškai  nesidalydamos  jūsų  šlove  turime 
atlaikyti  smūgius.  -  Ji  pliaukštelėjo  liežuviu,  tarsi  bjaurėdamasi  savimi.  -  Bet  atėjau  ne  tavęs 

kaltinti,  -  prisipažino.  -  Kas  buvo,  to  nepakeisi,  tu  tikriausiai  turėjai  savų  priežasčių.  Atėjau, 

nes  tokiomis  akimirkomis  žmogui  reikia  draugijos...  Ar  nenorėtum  man  apie  ją 
papasakoti? 

Gaselis  papurtė  galvą. 

-  Ji  dar  tokia  jauna,  bemaž  vaikas!  -  atsakė  kūkčiodamas. 

STAIGA  SU  TRENKSMU  atsidarė  durys.  Seržantas  Malikas  šoko  iš  lovos  ir  buvo 
begriebiąs  ant  naktinio  staliuko  gulintį  pistoletą,  bet  akinamoje  lauko  šviesoje  atpažino 
leitenantą  Rachmaną. 

Nors  buvo  pusnuogis,  Malikas  įsitempė,  atidavė  leitenantui  pagarbą  ir  net  pamėgino 
sumušti  kulnais,  kas  atrodė  juokinga,  nes  leitenanto  veido  išraiška  bylojo,  kad  jis  visai 
nenusiteikęs  juokauti,  ir  kai  jo  akys  apsiprato  su  kambario  prieblanda,  priėjo  prie  vieno  iš 
langų,  atidarė  langines  ir  rimbu  parodė  į  šalia  stovintį  baraką. 

-  Kas  tie  uždaryti  žmonės?  -  paklausė. 

Malikas  pajuto,  kaip  staiga  iš  visų  kūno  porų  ėmė  sunktis  prakaitas,  bet  susitvardė  ir 
atsakė: 

-  Targi  šeima. 

-  Ar  seniai  čia? 

-  Savaitę. 

Rachmanas  atsigręžė  į  seržantą  tarsi  nenorėdamas  patikėti  savo  akimis. 

-  Savaitę?  -  perklausė  pasibaisėjęs.  -  Norit  pasakyti,  kad  visą  savaitę  laikėte  moteris  ir 
vaikus  šiame  pragariškame  karštyje  nieko  nepranešęs  savo  viršininkams? 

-  Buvo  sugedęs  telefonas. 

-  Meluojat!  Aš  ką  tik  kalbėjausi  su  operatoriumi.  Jūs  davėte  įsakymą  nieko  neinformuoti, 
todėl  aš  taip  pat  negalėjau  pranešti  apie  savo  atvykimą.  -  Rachmanas  staiga  nutilo,  nes  jo 
žvilgsnį  patraukė  Laila  -  visiškai  nuoga,  išsigandusi  ir  susirietusi  tolimiausiame  kambario 
kampe,  kur  tikriausiai  miegojo  ant  palaikės  antklodės.  Rachmanas  žvilgtelėjo  čia  į  Maliką, 
čia  į  ją,  paskui  piktai  paklausė: 

-  Kas  ji? 

-  To  targi  žmona...  Bet  čia  ne  tai,  ką  jūs  manote,  pone  leitenante!  -  puolė  teisintis 
Malikas.  -  Visai  ne  tai...  Ji  pati  sutiko...  Pati!  -  sušuko  maldaudamas  ir  tiesdamas  į  ją  rankas. 

Leitenantas  Rachmanas  priėjo  prie  Lailos,  savo  nuogumą  suskubusios  prisidengti 
antklodės  kraštu. 

-  Ar  tikrai  sutikai?  -  paklausė  jis.  -  Ar  jis  tavęs  nevertė? 

Targija  atidžiai  pažvelgė  į  jį,  paskui  atsisuko  į  seržantą  ir  labai  tvirtu  balsu  tarė: 

-  Sakė,  jei  nesutiksiu,  atiduos  vaikus  kareiviams. 

Leitenantas  Rachmanas  porą  kartų  linktelėjo,  lėtai  atsisuko  į  Maliką  ir  rodydamas  duris 
tarė: 

-  Lauk! 

Seržantas  norėjo  pagriebti  savo  drabužius,  bet  leitenantas  užbėgo  jam  už  akių. 

-  Ne,  jūs  nesate  vertas  šitos  uniformos.  Lauk,  kaip  stovit! 

Seržantas  Malikas  ei  Haideri  išėjo  pirma  leitenanto,  bet  pamatęs  priešais  laukiančius  visus 
stovyklos  žmones  kartu  su  Rachmano  žmona  ir  milžinu  seržantu  Achamuku,  sustojo  ant 
slenksčio. 

-  Nagi,  marš  į  kopas! 

Seržantas  pakluso,  nors  karštas  smėlis  degino  jam  padus,  ir  netardamas  nė  žodžio, 
nunarinęs  galvą,  į  nieką  nežiūrėdamas  nuėjo  iki  kopų  papėdės. 

Supratęs,  kad  toliau  eiti  neįstengs,  kad  neužkops  skardžiu,  atsigręžė  ir  nenustebo  pamatęs, 
kad  leitenantas  traukia  iš  dėklo  sunkų,  statutinį  pistoletą. 

Užteko  vieno  šūvio  į  galvą.  Leitenantas  Rachmanas  kurį  laiką  stovėjo  susimąstęs, 
žiūrėdamas  į  lavoną,  paskui  lėtai  įsidėjo  ginklą  į  dėklą,  grįžo  atgal  ir  susidūrė  akis  į  akį  su 
žiūrovais,  kurie  viską  stebėjo  nė  nekrustelėdami  iš  vietos. 

Nužvelgė  visus  po  vieną,  stengdamasis  iš  akių  atspėti,  kas  dedasi  jų  širdyse,  ir,  regis,  galop 
nusprendė  išsakyti  tai,  kas  jau  seniai  jį  kankino. 

-  Jūs  esate  mūsų  kariuomenės  atmatos...  -  tarė.  -  Žmonės,  kuriuos  visada  niekinau, 
kareiviai,  kuriems  niekada  nenorėjau  vadovauti.  Vagys,  žudikai,  narkomanai  ir 
prievartautojai!  Stipenos!  -  Jis  giliai  atsikvėpė.  -  Bet  iš  tikrųjų  jūs  galbūt  tik  aukos,  atspindys 
to,  į  ką  vyriausybė  pavertė  mūsų  šalį.  -  Rachmanas  davė  vyrams  valandėlę  pagalvoti, 
suvokti,  ką  nori  jiems  pasakyti,  paskui  pakėlęs  balsą  kalbėjo  toliau:  -  Bet  artėja  valanda,  kai 
viskas  pasikeis...  Prezidentui  Abdului  ei  Kebirui  pavyko  pereiti  sieną  ir  jis  paskelbė 
kreipimąsi,  kviesdamas  į  kovą  tuos,  kurie  nori,  kad  grįžtų  demokratija  ir  laisvė.  - 
Rachmanas  padarė  pauzę,  šįkart  dar  dramatiškesnę,  suprasdamas,  kad  kalbai  reikia  patoso. 
-  Aš  prisidėsiu  prie  jo!  -  pagaliau  prisipažino.  -  Tai,  ką  šiandien  išvydau,  man  padėjo 
galutinai  apsispręsti.  Pasiryžau  nutraukti  ryšius  su  praeitimi  ir  pradėti  kovą  šalia  vienintelio 
žmogaus,  kuriuo  iš  tikrųjų  pasitikiu.  Tokią  galimybę  aš  suteiksiu  ir  jums!  Tie,  kurie  pasiryžę 
sekti  mano  pavyzdžiu,  pereiti  sieną  ir  prisidėti  prie  Abdulo  ei  Kebiro,  gali  eiti  su  manimi... 

Netikėdami  savo  ausimis,  vyrai  susižvelgė.  Jie  negalėjo  nė  svajoti,  kad  įgyvendinti 
geidžiamiausią  jų  svajonę  -  ištrūkti  iš  Adoro  pragaro  ir  pabėgti  iš  šalies  -  jiems  tarsi  ant 
padėklo  siūlo  karininkas,  kuriam  įsakyta  laikyti  juos  uždarytus... 

Daugelis  jų  draugų  bandė  pabėgti  ir  buvo  sugauti,  sušaudyti  ar  įkalinti  iki  gyvos  galvos,  ir 
staiga  šis  jaunas  karininkas  tvarkinga  uniforma,  ką  tik  atvykęs  su  patrauklia  žmona  ir  ilgšiu, 
geraširdiško  veido  seržantu,  bando  juos  įtikinti,  kad  tai,  kas  iki  šiol  buvo  laikoma 
sunkiausiu  nusikaltimu,  dabar,  tarsi  mostelėjus  magiška  lazdele,  virto  didvyrišku  poelgiu. 

Vienas  kareivis  vos  garsiai  nenusijuokė,  kitas  pašoko  iš  džiaugsmo,  ir  kai  g^h^įn^n^i, 


visiškai  suvokdamas,  ką  daro  ir  kokie  iš  tikrųjų  yra  kriminalinių  nusikaltėlių  gaujos 
jausmai,  iškilmingai  paprašė,  kad  tie,  kurie  pasirengę  eiti  paskui  jį,  pakeltų  ranką,  tarsi 
suveikus  galingai  spyruoklei,  visos  rankos  vienu  metu  pakilo  aukštyn. 

Leitenantas  tik  šyptelėjo,  susižvelgė  su  žmona,  ir  ji  taip  pat  nusišypsojo.  Paskui  atsisuko  į 
Achamuką  ir  įsakė: 

-  Viską  paruošk!  Išvykstam  po  dviejų  valandų...  -  Rimbu  parodė  į  baraką,  iš  kur  pro 
grotuotus  langus  Gaselio  Sajaho  šeima  sekė  įvykių  eigą.  -  Jie  keliaus  su  mumis...  -  pridūrė.  - 
Paliksim  kitapus  sienos.  Ten  jie  bus  saugūs. 

TAI  BUVO  ILGA  KELIONĖ,  ir  Gaselis  gerai  nežinojo,  kur  turėtų  pasukti,  kad  pasiektų 
namus,  nes  nežinojo,  kur  dabar  jo  namai.  Jis  ieškojo  savo  šeimos,  nors  nežinojo,  ar  ją  dar 
turi. 

Tai  buvo  ilga  kelionė. 

Pirmiausia  pasuko  į  vakarus,  norėdamas  pasiekti  „tuščios  žemės“  pakraščius,  paskui, 
įsitikinęs,  kad  Tikdabra  liko  už  nugaros,  leidosi  į  šiaurę,  suvokdamas,  kad  vėl  perėjo  sieną  ir 
bet  kurią  akimirką  gali  pasirodyti  kareiviai,  dabar  pavirtę  tikru  jį  persekiojančiu  košmaru. 

Kelionė  buvo  ilga  ir  liūdna. 

Niekada,  net  juodžiausiomis  akimirkomis,  net  tada,  kai  buvo  atsidūręs  pačiame  Tikdabros 
užkampyje  ir  suprato,  kad  mirtis  tapo  vienintele  jo  kelio  palydove,  neįsivaizdavo,  jog 
panašūs  dalykai  gali  vėl  kuo  žiauriausiai  pasikartoti,  nes  jam,  kilniam  kilniosios  tautos 
kariui,  tik  mirtis  buvo  vienintelis  ir  galutinis  pralaimėjimas. 

Bet  dabar  staiga  lyg  žaibas  šmėstelėjo  mintis,  kad,  palyginti  su  baisia  tikrove,  kai  jo  mylimi 
žmonės  tapo  jo  asmeninio  karo  aukomis,  mirtis  nieko  nereiškia,  ir  tai  buvo  tikras  ir 
baisiausias  pralaimėjimas,  kurį  kada  nors  patyrė. 

Jo  akyse  ir  mintyse  vis  dažniau  ir  įkyriau  ėmė  šmėkščioti  vaikų  veidai,  kartais  net 
pasivaidendavo,  kad  girdi  Lailos  balsą  ar  regi  nuolat  pasikartojančias  savo  gyvenimo 
stovykloje  scenas.  Jis  ilgėdavosi  vienatvės  ir  ramybės  didžiųjų  kopų  papėdėje,  kur  ramiai 
slinko  metai  ir  kur  niekas  netrikdė  vienodo  ir  paprasto  gyvenimo  ritmo. 

Šaltos  aušros,  kai  Laila  prisiglausdavo  ieškodama  jo  kūno  šilumos;  ilgi  rytai,  kupini  šviesos, 
ir  viltingo  nerimo  valandos  tykant  žvėries  ar  paukščio.  Sunkus  ir  slegiantis  vidudienio 
metas,  kupinas  slogaus  karščio  ir  saldaus  mieguistumo;  vakarai  su  raudonai  žaižaruojančiu 
dangumi,  kai  toli  toli,  norėdami  paliesti  horizonto  kraštą,  lyguma  nutįsta  šešėliai,  ir 
kvapnios  tamsios  naktys  laužo  šviesoje,  ir  nuolat  pasakojamos  tos  pačios,  niekad 
nepabostančios  istorijos. 

Baimė  belaukiant  riaumojančio  harmatano  ir  sausros;  meilė  bevėjei  lygumai  ir  juodam 
debesiui,  kuris  atsiverdavo,  kad  žemė  apsiklotų  žaliu  ačebo  kilimu. 

Susirgusi  ir  išgaišusi  ožka;  pagaliau  apsivaikavusi  jauna  kupranugarė,  graudus  žinduklio 
virkavimas,  vyresniojo  sūnaus  juokas,  prietemoje  iš  malonumo  dejuojanti  Laila... 

Tai  buvo  jo  gyvenimas,  ir  jis  jo  geidė.  Vienintelis,  kurio  troško  ir  kurį  prarado,  nes 
neįstengė  ištverti  savo,  targi,  garbės  įžeidimo. 

Kas  galėjo  jį  apkaltinti,  kad  jis  nepasipriešino  kariuomenei?  Ir  kas  galėtų  jam  priekaištauti 
dabar,  kad  dėl  to  jis  prarado  savo  šeimą?  Gaselis  neįsivaizdavo,  kokio  dydžio  jo  šalis. 
Nežinojo,  kiek  joje  gyventojų,  ir  vis  dėlto  sukilo  prieš  šią  šalį,  prieš  jos  kareiviusir  ^Idovus, 


nesusimąstydamas,  kokių,  padarinių  gali  turėti  toks  nežinojimas. 

Kur  šioje  milžiniškoje  šalyje  jis  suras  žmoną  ir  vaikus?  Ir  kuris  šios  šalies  gyventojas  gali 
jam  pasakyti,  kur  jie  dabar? 

Diena  po  dienos  keliaudamas  į  šiaurę,  vis  labiau  ėmė  suvokti,  koks  jis  mažas,  nors  pati 
begalinė  dykuma  per  keturiasdešimt  jo  gyvenimo  metų  jam  nebuvo  sukėlusi  jokių  abejonių. 

Dabar  Gaselis  jautėsi  mažutis  ne  prieš  šio  pasaulio  galybę,  o  prieš  niekšiškumą  jo 
gyventojų,  kurie  sugebėjo  į  vyrų  kovas  įpainioti  moteris  ir  vaikus. 

Jis  nežinojo,  kokiais  ginklais  nuo  tokių  žmonių  apsiginti.  Niekas  niekada  jam  nepaaiškino 
tokio  žaidimo  taisyklių,  ir  jis  dar  sykį  prisiminė  vieną  istoriją,  kurią  visada  porindavo 
negras  Suilemas:  ta  istorija  buvo  apie  dvi  kovojančias  šeimas,  kurios  taip  ėmė  nekęsti  viena 
kitos,  jog  vieną  dieną  palaidojo  mažą  berniuką  kopoje,  kad  jo  motina  išsikraustytų  iš  proto. 

Bet  tai  nutiko  tik  vieną  kartą  visoje  Sacharos  istorijoje,  ir  tas  įvykis  taip  išgąsdino 
gyventojus,  kad  jo  prisiminimas  neišblėso  daugelį  metų,  buvo  perduodamas  iš  lūpų  į  lūpas 
prie  laužo,  seniems  žmonėms  jis  sukeldavo  pasidygėjimą,  o  jauniems  būdavo  kaip  pamoka. 

„Dabar  matot,  kad  neapykanta  ir  šeimų  karai  nieko  gero  neatneša,  tik  baimę,  beprotybę  ir 
mirtį.“ 

Jis  galėjo  iš  atminties  pakartoti  kiekvieną  senolio  žodį,  ir  dabar,  praėjus  daugeliui  metų 
nuo  tada,  kai  pirmą  kartą  išgirdo  šią  istoriją,  suvokė  jos  nepaprastai  gilią  prasmę.  Kiek 
žmonių  žuvo  nuo  anos  tolimos  aušros,  kai  jis  nusprendė  sėsti  ant  mehario  ir  leistis  į 
dykumą  ieškoti  savo  prarastos  garbės,  todėl  dabar  neturi  teisės  stebėtis,  kad  mirusiųjų 
kraujas  greitai  sutepė  ne  tik  jo,  bet  ir  šeimos  garbę. 

Gaselis  prisiminė  Mubaraką,  kurio  vienintelis  nusikaltimas  buvo  tas,  kad  jis  nuvedė 
patrulius  paskui  pėdsakus  žmonių,  apie  kuriuos  nieko  nežinojo.  Kitas  buvo  kapitonas. 
Apsipylęs  prakaitu,  teisinosi  tik  vykdęs  įsakymus,  kuriuos  vykdyti  buvo  jo  pareiga. 
Keturiolika  Gerifieso  sargybinių  padarė  vienintelę  klaidą,  kad  leido  save  užklupti 
miegančius.  Vėliau  buvo  kareiviai,  kuriuos  jis  nužudė  „tuščios  žemės“  pakraštyje,  ir  kiti  -  jie 
su  savo  džipu  išlėkė  į  orą  net  nespėję  suvokti,  iš  kurios  pusės  juos  užklupo  mirtis. 

Taip,  jų  buvo  per  daug,  ir  jis,  Gaselis  Sajahas,  turėjo  tik  vieną  gyvenimą,  kurį  jiems  galėjo 
atiduoti,  ir  vieną  mirtį  daugybei  mirčių  atpirkti. 

Inšalal  -  būtų  sušukęs  Abdulas  ei  Kebiras. 

Vieną  kartą  Gaselis  prisiminė  senąjį  vyrą  ir  paklausė  savęs,  kas  jam  atsitiko  ir  ar  tikrai  jis 
grįžo,  kaip  buvo  žadėjęs,  kovoti  dėl  valdžios. 

-  Jis  pamišėlis,  -  tyliai  sumurmėjo  Gaselis.  -  Išprotėjęs  svajotojas,  vienas  iš  tų,  kurie 
gimsta,  kad  susirinktų  visus  antausius.  Ir  visada,  įsikibusi  į  jų  drabužius,  šalia  joja  gri  gri. 
Toji  grigri  buvo  tokia  galinga,  kad  dalis  Abdulo  bėdų  prikibo  ir  prie  manęs. 

Gri  gri  beduinams  buvo  piktoji  dvasia,  galinti  atnešti  ligą,  nelaimę  ar  mirtį,  ir  if®t®iišiifei).kių 


prietarų,  būdingų  tarnams  ir  vergams,  tuaregai  dažniausiai  juokdavosi,  vis  dėlto  net 
laimingiausieji  imohagai  stengėsi  aplenkti  kai  kurias  piktosiomis  dvasiomis  garsėjančias 
vietas  arba  išvengti  tam  tikrų  žmonių,  dėl  niekam  nežinomų  priežasčių  traukiančių  gri  gri. 

Būdavo  labai  liūdna  -  ir  tragiška,  -  kai  gri  gri  ką  nors  įsimylėdavo!  Tada  žmogus 
negalėdavo  nuo  jos  pabėgti  nei  į  pasaulio  kraštą,  nei  pasilaidoti  po  aukščiausia  kopa,  nei 
pėstute  pereiti  Tikdabros  pragarą. 

Gri  gri  prikibdavo  prie  odos  kaip  erkė,  kaip  kvapas  arba  kaip  drobės  dažai.  Bet  dabar 
Gaseliui  atrodė,  kad  jį  užvaldė  mirties  gri  gri.  Ji  buvo  atkaklesnė  ir  ištikimesnė  už  kitas 
dvasias.  Nuo  jos  vienišas  karys  gali  išsivaduoti  tik  susigrūmęs  su  kitu  kariu,  apsėstu  dar 
galingesnės  mirties  dvasios. 

„Kodėl  tu  pasirinkai  mane?  -  kartais  klausdavo  jis,  kai  laužo  šviesoje  pasivaidendavo 
piktoji  dvasia,  sėdinti  kitoje  ugnies  pusėje.  -  Aš  tavęs  nekviečiau.  į  mano  namus  tave 
atitempė  kareiviai,  kai  kapitonas  nušovė  miegantį  jaunuolį...“ 

Nuo  tos  dienos,  nuo  akimirkos,  kai  vienas  svečias  buvo  nužudytas  jo  pastogėje,  Gaselis 
turėjo  susitaikyti  su  tuo,  kad,  logiškai  mąstant,  mirties  gri  gri  prikibs  prie  chaimos 
šeimininko,  kaip  santuokinės  neištikimybės  gri  gri  visam  laikui  prikimba  prie  moters,  kuri 
apgaudinėjo  savo  vyrą  likus  mėnesiui  iki  vestuvių. 

„Bet  aš  juk  nekaltas!  -  paprieštaravo  Gaselis  ir  pabandė  piktąją  dvasią  nuvyti  šalin.  -  Aš  tik 
norėjau  jį  apginti  ir,  kad  išgelbėčiau,  būčiau  galėjęs  paaukoti  dėl  jo  savo  gyvybę!“ 

Bet,  kaip  sakė  Suilemas,  gri  gri  yra  kurčia  žmonių  žodžiams,  prašymams  ir  net 
grasinimams,  nes  ji  turi  savo  nuomonę,  ir  kai  prikimba  prie  žmogaus,  nepaleidžia  iki  amžių 
pabaigos. 

„Gyveno  kartą  žmogus,  -  pradėjo  vieną  iš  savo  istorijų  Suilemas,  -  kurį  neįveikiama  meile 
pamilo  skėrių  gri  gri.  Žmogus  gyveno  Arabijoje  ir  kasmet  prakeiktas  maras  sunaikindavo  jo 
ir  kaimynų  laukus. 

Vilties  netekę  kaimynai  nutempė  jį  pas  kalifą,  reikalaudami  nubausti  mirties  bausme, 
kitaip  visi  išmirsią  iš  bado,  bet  kalifas,  supratęs,  kad  dėl  užpuolusios  aplaidžios  žmogus 
visiškai  nekaltas,  apgynė  jį  ir  tarė:  „Jeigu  jį  nužudysiu,  skėrių  gri  gri,  kuri  jį  myli  labiau  už 
mirtį,  kasmet  sugrįš  aplankyti  jo  kapo.  Todėl  įsakau,  kad  šis  žmogus  ir  dabar,  būdamas 
gyvas,  ir  paskui,  kai  praėjus  parai  po  savo  mirties  taps  dvasia,  kas  septyneri  metai  keliautų  į 
Afrikos  vakarinę  pakrantę  ir  tiek  pat  laiko  ten  gyventų.  Kaip  mes  žinome,  skėrys  taip  pat 
yra  Alacho  kūrinys,  o  mes  negalime  nei  eiti  prieš  Alachą,  nei  Jo  įžeisti,  todėl  bent 
pasidalykim  po  lygiai  naštą  ir  septynerius  metus  mėgaukimės  gausa,  o  kitus  septynerius  - 
gyvenkim  nepritekliuje.“ 

Vyras  taip  elgėsi  būdamas  gyvas,  taip  elgėsi  ir  jo  siela,  todėl  visada  septynerius  metus  mus 
niokoja  maras,  o  paskui  gri  gri  grįžta  ieškoti  žmogaus  dvasios  į  jo  gimtinę. 

Ar  toji  legenda  buvo  tikra,  ar  ne,  bet  vienas  dalykas  buvo  tikras  -  bent  taip  elgėsi  skėriai.  O 
tuaregai,  daug  protingesni  už  Arabijos  valstiečius,  bado  problemą  išsprendė  kur  kas 
protingiau:  užuot  nuteisę  mirtimi  nekaltąjį,  pasielgė  praktiškai  -  ėmė  ryti  skėrius  taip,  kaip 
tie  rijo  jų  derlių.  Ant  žarijų  pakepinti  arba  sumalti  į  miltus  skėriai  tapo  labai  mėgstamu 
patiekalu.  Kai  milijonai  skėrių  vidudienį  užtemdydavo  dangų,  žmonės  nelaikydavo  jų 
nelaimės  pranašais,  atvirkščiai,  jie  žadėdavo  jiems  gerovę  ir  gausybę  maisto.  Po  trejų  metų 
jie  vėl  sugrįš,  ir  Laila  sumals  juos,  o  miltus  sumaišys  su  medum  ir  datulėm  ir  duos  vaikams 
valgyti  kaip  skanėstą. 

Gaselis  taip  pat  mėgo  tuos  pyragaičius.  Jis  ilgėjosi  vakaro  valandų,  kai  kramsnodamas  juos 
stebėdavo  besileidžiančią  saulę  ir  sėdėdamas  ant  palapinės  slenksčio  sriūbčiodavo  karštą, 
gomurį  tvilkinančią  arbatą.  Vėliau,  kai  moterys  melždavo  kupranugares  arba  kai  vaikai 
sugindavo  krūvon  ožkas,  jis  lėtai  nueidavo  prie  šulinio  patikrinti  vandens  lygio.  Gaselis 
nenorėjo  sutikti  su  mintimi,  kad  visa  tai  baigėsi  ir  jis  niekad  nebegrįš  prie  savo  šulinio, 
palmių  ir  gyvulių,  o  visų  pirma  pas  savo  šeimą,  jau  vien  todėl,  kad  jo  draugiją  pamėgo 
niekam  nematoma  piktoji  dvasia. 

-  Eik  šalin!  -  dar  sykį  paprašė  dvasios.  -  Aš  pavargau  tampyti  tave  su  savim  ir  žudyti  kitus 
žmones  net  nežinodamas,  kodėl  taip  darau. 

Bet  jis  žinojo  -  net  jei  gri  gri  norėtų  palikti  jį  ramybėje,  jo  niekada  nepaleis  ramybės 
nerandančios  kapitono  Mubarako  ir  kareivių  sielos. 

KIEKVIENĄ  SAVAITGALĮ  Anuharas  ei  Mokri  palikdavo  patogų  ir  vėsų  Vyriausybės 
rūmų  kabinetą,  sėsdavo  į  seną  „Simką“,  -  prikrauta  vandens  ir  maisto,  paprastai  ji  visą 
savaitę  stovėdavo  gretimoje  gatvelėje,  -  ir  tarškėdamas  nuvažiuodavo  iki  artimiausio,  virš 
EI  Akabo  iškilusio  kalno,  kurio  viršūnėje  stūksojo  sunkiai  prieinamos  tvirtovės  griuvėsiai. 
Karų  ir  neramumų  metais  oazės  gyventojai  juose  ieškodavo  prieglobsčio. 

Iš  tikrųjų  jau  nebuvo  ko  tyrinėti  tarp  nebeatpažįstamų  tvirtovės  sienų,  -  daugybę  jų 
akmenų  prancūzai  buvo  panaudoję  viešiesiems  EI  Akabo  pastatams  ręsti,  -  bet  Anuharui  ei 
Mokri  atrodė,  kad  olose  ir  tarp  jų  uolėtų  sienų  už  griuvėsių,  jei  kruopščiai  ieškosi  ir 
nušluostysi  tūkstantmetes  dulkes,  esama  daugybės  pirmykščių  žmonių  piešinių,  bylojančių 
apie  tolimiausią  Sacharos  ir  jos  gyventojų  praeitį. 

Drambliai,  žirafos,  antilopės  ir  leopardai.  Medžioklės  scenos  ir  paveikslai,  pasakojantys 
apie  čiabuvių  meilę  ir  gyvenimą,  -  visa  tai  išryškėdavo  po  jo  įgudusiais  pirštais.  Akmenis  jis 
nuvalydavo  nepaprastai  kruopščiai,  ir  dažnai,  vedamas  tik  apsigimusio  archeologo 
instinkto,  ieškodavo  kokios  nors  figūros  ten,  kur,  vadovaudamasis  savo  protu,  pats  būtų  ją 
išraižęs.  Tai  buvo  ne  tik  didžioji  jo  paslaptis,  bet  ir  pasididžiavimas. 

Mažyčiame  viengungio  bute  kaupėsi  šimtai  gražių  spalvotų  nuotraukų,  kurias  jis  padarė 
per  dvejus  kruopštaus  darbo  metus.  Tos  nuotraukos  vieną  dieną  papuoš  storą  knygą,  ir  ji 
nustebins  pasaulį.  Knygą  pavadins:  „EI  Akabo  freskos“.  Jis  nujautė,  tik  dar  nežinojo  kur,  bet 
visai  netoli,  pagaliau  ras,  ko  visada  ieškojo:  „Tasilio  marsiečių“  kopiją  su  pavaizduotomis 
daugiau  nei  dviejų  metrų  aukščio  figūromis,  tiksliai  primenančiomis  laikyseną  ir  aprangą 
astronautų,  praėjusių  amžių  glūdumoje  aplankiusių  rajonus,  kurie  ilgainiui  tapo  dykuma, 
bet  tada  tikriausiai  jie  buvo  derlingi  ir  pilni  visokiausių  egzotiškų  gyvūnų.  Jis  norėjo  įrodyti, 
kad  čia,  taip  toli  nuo  Tasilio,  taip  pat  lankėsi  gyventojai  iš  kitos  planetos.  Tai  būtų  visų 
provincijos  gubernatoriaus  sekretoriaus  ambicijų  viršūnė.  Tik  už  vieną  vienintelį  tų 
piešinių,  kad  ir  koks  jis  būtų  primityvus,  mielai  paaukotų  daug  žadančią  politiko  karjerą. 

Ir  tą  tvankų  vidudienį,  kai  švininė  saulė  negailestingai  svilino  jo  juokingą  šiaudinę 
skrybėlę,  Anuharo  žvilgsnis  užkliuvo  už  lygios  sienos  pačiame  olos  gale.  Toje  vietoje 
nesiautėjo  vėjai  ir  liūtys,  ir  jį  vėl  užvaldė  naujos  ir,  reikia  pasakyti,  pagrįstos  viltys.  Visu 
kūnu  lyg  nuojauta  perbėgo  keistas  nervinis  mėšlungis,  ir  jis  pajuto,  kaip  jam  dreba  rankos, 
kai  priėjęs  išvydo  giliai  sienoje  išraižytą  aukštą,  neaiškų  pavidalą. 

Anuharas  nusišluostė  prakaitą,  kuris  ritosi  per  kaktą  sušlapindamas  jam  akinius,  balta 
kreida  pažymėjo  jau  aiškiai  matomą  liniją,  gurkštelėjo  vandens  ir  staiga  krūptelėjo 
išsigandęs,  kai  už  nugaros  pažįstamas  duslus  ir  grėsmingas  balsas  paklausė: 

-  Kur  mano  šeima? 

Jis  atsisuko  labai  greitai,  lyg  būtų  suveikusi  kažkokia  spyruoklė,  ir  turėjo  atsiremti  į  sieną, 

kad  nepargriūtų,  kai  mažiau  nei  už  trijų  metrų  pamatė  juodą  vamzdžio  skylę  ir  aukštą  targi 
siluetą,  tarsi  košmaras  neduodantį  jam  ramybės  net  sapnuose. 

-  Tu?  -  vos  įstengė  išstenėti  Anuharas. 

-  Taip.  Aš...  -  pasigirdo  šaltas  atsakymas.  -  Kur  mano  šeima? 

-  Tavo  šeima?  -  nustebęs  pakartojo  Anuharas.  -  Kuo  čia  dėtas  aš  ir  tavo  šeima? 

-  Ją  išsivežė  kareiviai. 

Anuharas  ei  Mokri  pajuto,  kaip  jam  linksta  kojos,  atsisėdo  ant  uolos  ir  delnu 
šluostydamasis  prakaituotą  veidą  nusiėmė  skrybėlę. 

-  Kareiviai?  -  pakartojo  netikėdamas.  -  Tai  neįmanoma!  Ne,  tai  neįmanoma.  Būčiau 
žinojęs...  Drebėdamas  iš  užpakalinės  kelnių  kišenės  išsiėmė  akinius  ir  šluostydamas  juos 
trumparegėmis  akimis  pažvelgė  į  Gaselį. 

-  Klausyk,  -  tarė  jis,  ir  jo  balsas  nuskambėjo  visiškai  nuoširdžiai.  -  Ministras  minėjo,  kad 
nori  pagrobti  tavo  šeimą  ir  iškeisti  į  Abdulą  ei  Kebirą,  bet  generolas  pasipriešino,  ir  daugiau 
apie  tą  reikalą  jie  nekalbėjo...  Prisiekiu! 

-  Koks  ministras?  Kur  jis  gyvena? 

-  Vidaus  reikalų  ministras...  Madanis.  Ali  Madanis.  Jis  gyvena  sostinėje...  Bet  abejoju,  ar 
jis  turi  tavo  šeimą. 

-  Jie  neturi,  bet  turi  kareiviai. 

-  Ne...  -  mostelėjęs  ranka,  šią  mintį  griežtai  atmetė  Anuharas.  -  Tik  ne  kareiviai... 
Generolas  -  mano  bičiulis.  Du  kartus  per  savaitę  mudu  drauge  pietaujame...  To  jis  niekad 
nepadarytų,  o  jei  padarytų,  papasakotų. 

-  Bet  mano  šeimos  ten  nėra!  Mano  vergas  matė,  kaip  ją  išsivežė  kareiviai,  ir  penki  jų 
laukia  manęs  Huailos  kalnų  gueltoje. 

-  Tikriausiai  jie  ne  kareiviai,  -  atkakliai  pakartojo  Anuharas  ei  Mokri.  -  Greičiausiai 
policininkai.  Ministro  pavaldiniai.  -  Jis  papurtė  galvą  ir  paniekinamai  pridūrė:  -  Manau,  jis 
gali  bet  ką  padaryti.  Tikras  šunsnukis.  -  Vėl  užsidėjo  akinius,  šį  kartą  visiškai  švarius,  ir 
susidomėjęs  pažvelgė  į  Gaselį.  -  Ar  tiesa,  kad  tu  perėjai  Tikdabros  „tuščią  žemę“?  - 
paklausė. 

Kadangi  klausiamasis  tik  tyliai  linktelėjo,  Anuharas  ei  Mokri  šniurkštelėjo,  tarsi  taip 
norėdamas  parodyti  nepasitikėjimą,  o  gal  susižavėjimą. 

-  Tai  nuostabu!  -  sušuko.  -  Iš  tikrųjų  fantastiška...  Ar  žinai,  kad  Abdulas  ei  Kebiras 
Paryžiuje?  Prancūzai  jį  remia,  ir  labai  gali  būti,  kad  tu,  neraštingas  targi,  pakeisi  mūsų  šalies 
istorijos  kursą... 

-  Aš  visai  nenoriu  nieko  keisti,  -  atsakė  Gaselis,  ištiesė  ranką  ir,  paėmęs  gertuvę,  kilstelėjo 
šydą  ir  atsigėrė.  -  Aš  noriu  tik  vienintelio  dalyko  -  kad  jie  grąžintų  man  šei®§<affirfibiM9t<ų 


ramybę. 

-  To  mes  visi  norime:  ramiai  gyventi.  Tu  -  su  savo  šeima,  aš  -  su  savo  piešiniais.  Bet 
abejoju,  ar  mums  leis  kiti. 

Gaselis  linktelėjo  galva  į  kreida  pažymėtus  piešinius  ant  kelių  uolų. 

-  Kas  čia?  -  paklausė. 

-  Tavo  protėvių  istorija.  Arba  istorija  žmonių,  kurie  gyveno  šiose  žemėse  anksčiau,  kol 
dar  tuaregai  nebuvo  užvaldę  lygumos. 

-  Kodėl  tu  taip  elgiesi?  Kam  gaišti  laiką,  užuot  ramiai  sėdėjęs  šešėlyje  EI  Akabe? 

Provincijos  gubernatoriaus  sekretorius  gūžtelėjo  pečiais. 

-  Gal  todėl,  kad  nusivyliau  politika,  -  atsakė  jis.  -  Ar  prisimeni  Hasaną  ben  Koufrą?  Jį 
atleido  iš  pareigų,  tada  jis  nuvažiavo  į  Šveicariją,  kur  buvo  sukaupęs  truputį  pinigų,  o  po 
dviejų  dienų  jį  partrenkė  gaiviuosius  gėrimus  vežiojantis  sunkvežimis.  Juokinga,  ar  ne?  Per 
kelis  mėnesius  iš  „dykumos  vicekaraliaus“  tapo  apgailėtinu  vargšu  ir  dabar  sulaužytom 
kojom  guli  ligoninėje  po  apsnigtu  stogu. 

-  O  žmona  su  juo? 

-  Taip. 

-  Tada  niekas  nesvarbu.  Stebėjau  juos  kelias  dienas  ir  žinau. 

Anuharas  ei  Mokri  pritariamai  linktelėjo. 

-  Jis  buvo  tikras  kalės  vaikas,  politpalaikis  be  jokių  skrupulų,  vagis,  išdavikas  ir 
intrigantas...  Bet  turėjo  kai  ką  ir  gero:  mylėjo  savo  Tamar...  Vien  už  tai  nusipelno 
pasigailėjimo  šiame  gyvenime... 

Gaselis  Sajahas  šyptelėjo,  nors  jo  pašnekovas  to  nepastebėjo,  nužvelgė  piešinius  ant  sienų, 
atsistojo,  paėmė  šautuvą  ir  tarė: 

-  Galbūt  dabar  tave  paliksiu  gyvą  -  vien  dėl  tavo  meilės  mano  protėvių  istorijai.  Bet 
žiūrėk,  kad  niekur  neitum  iš  šios  vietos  ir  nebandytum  manęs  išduoti.  Jeigu  iki  pirmadienio 
pamatysiu  tave  EI  Akabe,  suvarysiu  kulką  į  kaktą. 

Anuharas  ei  Mokri  vėl  paėmė  kreidą,  šepetėlius  bei  skudurus  ir  ketino  imtis  darbo. 

-  Nesirūpink!  -  tarė  jis.  -  Aš  neketinau  tavęs  išduoti. 

Paskui,  kai  targi  jau  buvo  gana  toli,  šūktelėjo: 

-  Viliuosi,  kad  tu  surasi  savo  šeimą! 

Autobusas  buvo  tikra  iškasena.  Sunku  įsivaizduoti,  kad  keliu  gali  važinėti  tokia  purvina  ir 
taip  klibikščiuojanti  transporto  priemonė,  nors  tas  kledaras,  regis,  nė  neketino  važiuoti,  tik 
lyg  koks  astmatikas  stūmėsi  į  priekį  vos  penkiasdešimties  kilometrų  per  valandą §£§įfrįį[j  gpgr 


lygumų  dygliakrūmius,  uolėtas  kalnų  atšakas  ir  begalinius  akmenynus. 

Maždaug  kas  dvi  valandas  autobusas  turėdavo  sustoti,  nes  reikėdavo  keisti  padangą  arba 
gelbėti  į  smėlio  spąstus  pakliuvusius  ratus.  Tada  vairuotojas  ir  konduktorius  išlaipindavo 
keleivius  kartu  su  ožkomis,  šunimis  ir  pintinėmis  su  vištomis  ir  liepdavo  stumti  autobusą 
arba  sėstis  šalikelėj  ir  laukti,  kol  bus  pakeistas  ratas. 

Taip  pat  kas  keturias  valandas  reikėdavo  pripilti  baką  degalų.  Tai  buvo  daroma 
primityviai,  guminę  žarną  įkišant  į  bidoną,  tvirtai  pririštą  ant  stogo.  Be  to,  keleiviai 
turėdavo  išlipti  prieš  stačias  įkalnes  ir  įveikti  jas  pėstute. 

Ir  taip  jie  kankinosi  dvi  dienas  ir  dvi  naktis,  suspausti  lyg  datulės  triušenos  maiše, 
suprakaitavę  ir  dūstantys  nuo  nepakeliamos  tvankumos,  nė  nenumanantys,  kada  baigsis 
šita  kankynė  ir  ar  išvis  jie  kada  nors  išvys  dykumos  pakraštį. 

Kaskart,  kai  autobusas  sustodavo,  Gaselis  pajusdavo  nenumaldomą  norą  jį  palikti  ir,  nors 
kelias  buvo  labai  ilgas,  toliau  keliauti  pėsčiomis,  bet  paskui  susivokdavo,  kad  savo  jėgomis 
sostinę  pasiektų  tik  po  kelių  mėnesių,  o  juk  kiekviena  prarasta  diena  ar  valanda  galėtų  būti 
lemiama  Lailai  ar  jo  sūnums. 

Tad  važiavo  toliau,  nors  buvo  nenusakomai  sunku  ištverti  uždarytam,  juk  labiau  už  viską 
jis  mylėjo  laisvę  ir  vienatvę.  Turėjo  pakęsti  prekiautojų  plepalus,  isteriškas  moteris,  vaikų 
erzelį  ir  dvokiančias  vištas.  Čia  jis  nemokėjo,  kaip  „tuščioje  žemėje“,  pavirsti  akmeniu, 
atsiriboti  nuo  aplinkos  ir  pasiekti,  kad  jo  dvasia  bent  laikinai  paliktų  kūno  apvalkalą. 

Čia  kiekviena  duobė,  kiekvienas  krestelėjimas,  kiekvienas  automobilio  gedimas  ar 
kiekvienas  kaimyno  atsiraugėjimas  grąžindavo  jį  į  tikrovę,  ir  net  tamsiausioje  naktyje  jis 
neįstengdavo  bent  valandėlei  užmigti,  atgauti  jėgas  arba  grįžti,  nors  tik  vaizduotėje,  pas 
saviškius. 

Pagaliau  trečią  miglotą  rytą,  kai  įkyrus  ir  lipnus  vėjas  nešė  keleiviams  į  veidą  aitrių  dulkių 
debesis  ir  neleido  daugiau  nei  už  penkiasdešimties  metrų  įžiūrėti  daiktų,  jie  pravažiavo 
virtinę  nedegtų  plytų  namelių  bei  išdžiūvusią  upės  vagą  ir  atsidūrė  nedidelėje  dvokiančioje 
aikštelėje.  Čia,  kur  kadaise  vykdavo  savaitiniai  turgūs,  pačiame  tos  aikštelės  viduryje, 
autobusas  pagaliau  sustojo. 

-  Galinė  stotis!  -  sušuko  konduktorius,  lipdamas  iš  autobuso  ir  mankštindamas  rankas  bei 
kojas,  nužvelgdamas  viską  aplink,  tarsi  jam  būtų  sunku  patikėti,  kad  dar  sykį  pavyko  atlikti 
beprotišką  odisėją,  pasiekti  EI  Akabą  ir  gyvam  grįžt  atgal.  Šlovė  Alachui! 

Gaselis  išlipo  paskutinis,  apžiūrėjo  aptrupėjusias  turgelio  sienas,  kurios,  atrodė,  nuo 
stipresnio  vėjo  gūsio  tuoj  užgrius  jam  ant  galvos,  ir  sutrikęs  priėjo  prie  konduktoriaus. 

-  Ar  čia  sostinė?  -  paklausė. 

-  Oi  ne!  -  atsakė  aiškiai  pralinksmėjęs  vyras.  -  Bet  toliau  mes  nevažiuojam.  Jeigu  su  šituo 
metalo  laužu  mus  pamatytų  vieškelyje,  uždarytų  į  beprotnamį. 

-  Ką  man  daryti,  kad  pasiekčiau  sostinę? 

-  Gali  nuvažiuoti  kitu  autobusu,  bet  patariu  traukiniu,  taip  greičiau. 

-  O  kas  yra  traukinys? 

Šis  klausimas,  regis,  vyro  nenustebino.  Gaselis  nebuvo  pirmasis  beduinas,  per  dvidešimtį 
kontrolieriaus  tarnybos  metų  kratęsis  per  dykumą. 

-  Geriau  eik  ir  pats  pamatyk...  -  atsakė  jis.  -  Štai  šita  gatve,  o  kai  už  trijų  namų  blokų 
pamatysi  rudą  pastatą  -  ten  ir  bus  stotis... 

-  Už  ko  trijų? 

-  Trijų  blokų,  trijų  kvartalų...  -  Konduktorius  plačiai  mostelėjo  ranka.  -  Na,  gerai,  regis, 
ten,  kur  tu  gyveni,  viso  to  nėra...  Eik  į  priekį,  kol  pamatysi  rudą  pastatą.  Jis  ten  vienintelis. 

Gaselis  linktelėjo,  paėmė  šautuvą,  kardą,  odinį  krepšį,  kuriame  laikė  šovinius,  truputį 
maisto  ir  įprastus  daiktus,  ir  leidosi  žingsniuoti  nurodyta  kryptimi,  bet  staiga  nuo  autobuso 
viršaus  pasigirdo  konduktoriaus  balsas: 

-  Ei!  Tu  čia  negali  vaikščioti  su  ginklu!  Jei  tave  pamatys,  turėsi  bėdų...  Leidimą  turi? 

-  Ką  tokį? 

-  Leidimą  ginklui...  -  Konduktorius  parodė  į  šautuvą.  -  Ne,  matau,  neturi...  Tada  šitą 
slėpk,  arba  atsidursi  kalėjime! 

Sutrikęs  ir  nežinodamas  ką  daryti,  Gaselis  ramiai  stovėjo  aikštėje,  kai  staiga  pamatė 
priešinga  kryptimi  tolstantį  keleivį.  Vieną  lagaminą  jis  nešėsi  ant  peties,  kitą  -  rankoje,  o 
po  pažastim  dar  buvo  pasispaudęs  kilimų  ritinį. 

Gaselis  pasivijo  vyrą,  pakišo  auksinę  monetą  jam  po  nosim  ir  tarė: 

-  Parduok  man  kilimus! 

Keleivis  atsakė  ne  iš  karto.  Paėmė  monetą,  padavė  Gaseliui  kilimus  ir  greitai  nužingsniavo 
tolyn,  būgštaudamas,  kad  kvailas  targi  neapsigalvotų. 

Bet  Gaselis  neapsigalvojo.  Išskleidė  kilimus,  suvyniojo  ginklus,  pasispaudę  ritinį  po 
pažastim  ir  nužingsniavo  stoties  link. 

Ant  automobilio  stogo  stovintis  konduktorius  kelissyk  smagiai  palingavo  galvą. 

Traukinys  buvo  dar  nešvaresnis,  nepatogus  ir  kėlė  didesnį  triukšmą  nei  autobusas,  ir  nors 
buvo  tuo  pranašesnis,  kad  jam  nesproginėjo  ratai,  keleiviai  turėjo  kvėpuoti  dūmais  ir 
anglimis.  Be  to,  jis  gadino  nervus  stodamas  visuose  miestuose,  kaimuose,  užkampiuose  ir 
net  prie  kai  kurių  pakelės  namų. 

Kai  Gaselis  pamatė  jį  įvažiuojant  į  stotį  -  blizgantį,  riaumojantį  ir  leidžiantį  tirštus  dūmus, 

jis  jam  pasirodė  baisesnis  už  baisiausias  negro  Suilemo  istorijas,  jį  suėmė  nevaldoma 

panika,  ir  jis  turėjo  pasitelkti  visą  savo,  kaip  kario,  narsą  bei  šlovingojo  Šydo  genties 
inmučaro  ramybę.  Tad  leidosi  it  potvynio  keleivių  srauto  nešamas  ir  kone  griūdamas 
įsispraudė  į  išklerusį  vagoną  su  kietais  mediniais  suolais  ir  bestikliais  langais. 

Jis  bandė  elgtis  taip,  kaip  matė  elgiantis  kitus:  savo  kilimus  ir  odinį  krepšį  pasidėjo  į 
bagažo  tinklelį,  atsisėdo  tolimiausiam  kampe  ir  stengėsi  susitaikyti  su  mintimi,  kad  galų 
gale  traukinys  -  ne  kas  kita,  tik  didelis  autobusas,  važiuojantis  plieninėmis  kartimis,  kad 
nereikėtų  kratytis  keliais. 

Bet  kai  išgirdo  švilpimą  ir  kai  staiga  truktelėjęs  garvežys  šnopuodamas  pajudėjo, 
daužydamas  vieną  į  kitą  savo  geležis  ir  lydimas  mašinisto  riksmų,  jam  vėl  sudiegė  širdį,  ir 
jis  iš  visų  jėgų  įsikibo  į  suolą,  kad  stačia  galvą  neišlėktų  į  peroną. 

Kai  maždaug  šimto  kilometrų  per  valandą  greičiu  dumiantis  traukinys  leisdavosi 
nuokalnėmis  ir  pro  langą  imdavo  švilpti  vėjas  ir  veržtis  dūmai,  o  pro  šalį  svaiginamai 
lėkdavo  elektros  stulpai,  medžiai  ir  namai,  Gaseliui  atrodydavo,  jog  neištvers,  tada  stipriai 
sukąsdavo  šydo  kraštą,  kad  neimtų  rėkti  ir  maldauti,  kad  kas  nors  greičiau  tą  pragaro 
mašiną  sustabdytų. 

Vėliau,  per  pačią  popietę,  prieš  savo  akis  išvydo  kalnus  ir  pamanė,  jog  sapnuoja,  mat 
niekada  neįsivaizdavo,  kad  esama  tokių  aukštų  kalnų,  iškilusių  lyg  kokia  neįveikiama 
užkarda  su  skardingomis,  išdidžiomis,  baltais  kilimais  užklotomis  viršūnėmis. 

Gaselis  atsigręžė  į  storą  už  jo  sėdinčią  moterį,  bemaž  visą  laiką  krūtimi  maitinančią  du 
visiškai  panašius  dvynukus,  ir  paklausė: 

-  Kas  ten? 

-  Sniegas,  -  atsakė  moteris,  nutaisiusi  išdidžią,  daug  gyvenimo  patirties  turinčio  žmogaus 
miną.  -  Ir  tu  kuo  nors  apsisiausk,  nes  greitai  čia  bus  labai  šalta. 

Ir  iš  tikrųjų  netrukus  stojo  toks  šaltis,  kokio  targi  nebuvo  patyręs.  Ledinis  vėjas,  kuris 
kartais  atnešdavo  mažutėlaičių  snaigių,  pamažu  užgrobė  visą  vagoną,  priversdamas 
kantrius  drebančius  keleivius  įsisupti  į  viską,  ką  tik  turi  po  ranka. 

Kai  jau  beveik  sutemus  traukinys  sustojo  mažytėje  kalnų,  stotelėje  ir  jo  palydovas  pranešė, 
kad  jie  turi  dešimt  minučių  ir  gali  ko  nors  nusipirkti  vakarienei,  Gaselis  neatsispyrė 
pagundai,  iššoko  iš  traukinio  ir  nubėgęs  į  perono  galą  savo  rankomis  palietė  baltą  sniegą. 

Labiau  nei  iš  jo  sklindantis  šaltis  jį  nustebino  nenusakomas,  truputį  gurgždantis  ir  tarp 
pirštų  greitai  tirpstantis  baltumas,  nepanašus  nei  į  smėlį,  nei  į  vandenį,  nei  į  akmenį,  visai 
nepanašus  į  nieką,  ką  iki  šiol  buvo  lietęs,  ir  Gaselis  jautėsi  taip  susidomėjęs,  sutrikęs  ir  sykiu 
nustebęs,  kad  vos  pastebėjo,  kaip  menkai  apautos  kojos  ėmė  stingti  nuo  šalčio. 

Susimąstęs,  beveik  išsigandęs  savo  atradimo,  lėtai  grįžo  prie  traukinio,  iš  vienos 
pardavėjos  nusipirko  storą  ir  sunkią  antklodę,  iš  kitos  -  dubenėlį  karšto  kuskuso,  grįžo  į 

savo  vietą  ir  tyliai  valgydamas  žiūrėjo  į  besileidžiančias  sutemas  ir  apsnigtą  gamtovaizdį, 

kurį  greitai  rijo  tamsa,  ir  į  subraižytą  vagono  sieną,  kurią  ilgas  kelionės  valandas 
stumdantys  keleiviai  buvo  išmarginę  įvairiais  užrašais.  Toje  stotelėje  Gaseliui  staiga  tapo 
aišku,  kad  jau  greitai  turėtų  išsipildyti  senosios  Chaltumos  pranašystė.  Dykuma,  numylėtoji 
dykuma,  kurioje  jis  gimė,  liko  toli,  šitų  aukštų  kalnų  papėdėje,  dabar  apaugusių  žaliomis 
pievomis  ir  storais  medžiais,  o  jis,  Gaselis,  aklas  ir  nieko  neišmanantis,  keliauja  į  tolimas, 
nepažįstamas  ir  priešiškas  žemes,  kur  apsiginklavęs  kardu  ir  apgailėtinu  šautuvu  ketina 
susigrumti  su  šio  pasaulio  šeimininkais. 

Jį  pažadino  stabdžių  žviegimas,  staigus  smūgis  ir  tarsi  iš  kapo  duobės  sklindantys  balsai  - 
užsimiegoję,  skambantys  tarsi  aidas  didžiulėje  tuščioje  oloje. 

Iškišo  galvą  pro  langą  ir  nustebo  išvydęs  aukštą  skliautą  iš  stiklo  ir  geležies.  Apšviestas 
kelių  vos  švyksinčių  lempų  ir  dulkėm  apneštų  šviesos  reklamų,  jis  atrodė  dar  aukštesnis. 

Keleiviai,  ištvėrę  ilgą  kelionę  iki  galinės  stoties,  dabar  lipo  iš  traukinio  nešini  nušiurusiais 
kartoniniais  lagaminais  ir  tolo  pavargusiu  žingsniu,  keikdami  kvailą  tvarkaraštį  ir 
prieštvaninį  traukinį,  kuris  visada  pasiekia  savo  tikslą  pavėlavęs  šešias  valandas. 

Pasiėmęs  kilimus,  odinį  krepšį  ir  sunkią  antklodę,  Gaselis  išlipo  paskutinis  ir  nuėjo  paskui 
kitus  keleivius,  vienas  po  kito  išnykstančius  už  didžiulių  matinio  stiklo  durų, 
neatsistebėdamas  aukšta  didinga  stotimi.  Po  ją  skraidė  būriai  šikšnosparnių,  girdėjosi,  kaip 
prunkščioja  garvežys,  regis,  besistengiantis  kuo  daugiau  įkvėpti  oro,  kad  po  varginamos 
įtampos  vėl  atgautų  kvapą. 

Gaselis  priėjo  didžiulę  laukimo  salę  su  purvinomis  marmuro  grindimis  ir  ilgais  suolais  - 
įsikibusios  į  savo  varganą  mantą,  ant  jų  miegojo  ištisos  šeimos.  Galop  pro  duris  išėjo  į  lauką 
ir  sustojo  plačių  laiptų  viršuje  pasižiūrėti  į  erdvią  aikštę  ir  į  ją  supančius  didžiulius  pastatus. 

Sumišęs  kurį  laiką  žiūrėjo  į  sienas  su  langais,  durimis  ir  balkonais,  beveik  hermetiškai 
uždariusiais  aikštės  erdvę,  bet  staiga  nepatikliai  papurtė  galvą,  nes  nosį  jam  sukuteno 
daugybė  įvairių  ir  visiškai  nepažįstamų  kvapų.  Jie  užpuolė  jį  kaip  išalkę  ir  nekantriai  jo 
atvykimo  laukiantys  valkatos. 

Tai  nebuvo  žmogaus  prakaito  kvapas,  išmatų  ar  išgaišusio  ir  pūvančio  žvėries  smarvė.  Tai 
nebuvo  ir  sugedusio  vandens  dvokas,  koks  paprastai  būna  senuose  šuliniuose,  ir  tik  jau  ne 
besilakstančio  ožio.  Kažkoks  švelnesnis,  nelabai  pažįstamas,  bet  toks  pat  nemalonus  ir 
stiprus  prie  dykumos  platybių  įpratusio  žmogaus  uoslei.  Čia  dvokė  susigrūdusiais 
žmonėmis,  tūkstančiais  įvairių  tuo  pat  metu  ruošiamų  valgių,  kibirais  šiukšlių,  išbadėjusių 
gatvės  šunų  išdraikytų  ant  šaligatvių,  ir  kloakomis,  iš  kurių  pro  kanalizacijos  vamzdžius 
veržėsi  smarvė,  tarsi  visas  miestas  būtų  pastatytas  ant  gilios  išmatų  jūros.  Tą  karštą  naktį 
oras  buvo  slogus,  sūdrus  ir  sustingęs.  Jis  dvokė  siera  ir  švinu,  automobilių  išmetamosiomis 
dujomis  ir  daugybę  kartų  sudegusiu  aliejumi. 

Gaselis  stovėjo  lyg  įkastas  į  žemę,  nesuvokdamas,  ką  daryti  -  ar  traukti  į  miegantį  miestą, 

ar  grįžti  atgal  ir  susirasti  prieglobstį  ant  vieno  iš  tų  ilgų  suolų  ir  laukti,  kol  išauš,  bet  kažkoks 
vyras  nutrinta  uniforma  ir  raudona  kepure  staiga  išlėkė  iš  stoties  ir  atsidūrė  šalia  jo.  Kai 
Gaselis  jau  stovėjo  ant  paskutinio  laiptelio,  vyras  atsisuko  ir  pažvelgė  į  jį. 

-  Tau  kažkas  atsitiko?  -  paklausė  vyras.  Kadangi  Gaselis  tik  tyliai  papurtė  galvą,  vyras 
užjaučiamai  tarė: 

-  Suprantu...  Tu  pirmą  kartą  mieste.  Ar  turi  kur  nakvoti? 

-  Ne. 

-  Žinau  vieną  vietą  netoli  savo  namų...  Gal  priims...  -  Pamatęs,  kad  Gaselis  nė 
nekrustelėjo  iš  vietos,  nenuspręsdamas,  ką  daryti,  jis  plačiai  mostelėjo  ranka,  kviesdamas 
eiti  paskui  jį.  -  Nagi  eime!  Manęs  nebijok!  Aš  nesu  nei  homoseksualas,  nei  ketinu  tave 
apvogti. 

Gaseliui  patiko  vyro  veidas,  pavargęs,  sunkaus  gyvenimo  raukšlių  paženklintas,  kone 
pageltęs  nuo  naktinio  darbo,  krauju  pasruvusiomis  akimis  ir  nukarusiais,  parudavusiais  nuo 
nikotino  ūsais. 

-  Eime!  -  paragino.  -  Žinau,  ką  reiškia  tokiam  mieste  būti  vienam.  Aš  čia  atvažiavau  iš 
savo  Kabilijos  prieš  penkiolika  metų  turėdamas  dar  mažiau  daiktų  nei  tu  -  tik  sūrį  po 
pažastim...  -  nusijuokė  šaipydamasis  iš  savęs.  -  O  dabar  pažiūrėk  į  mane.  Dabar  aš 
uniformuotas,  su  kepure  ir  švilpuku... 

Gaselis  nulipo  žemyn,  ir  juodu  leidosi  per  aikštę  link  plataus  prospekto,  kuriuo  retkarčiais 
pravažiuodavo  vienišas  automobilis. 

Beveik  pačiame  aikštės  viduryje  vyras  atsisuko  ir  įdėmiai  pažvelgė  į  Gaselį. 

-  Ar  tu  tikrai  targi? 

-  Taip. 

-  Ar  tiesa,  kad  atidengi  veidą  tik  savo  šeimai  ir  artimiausiems  draugams? 

-  Tiesa. 

-  Na,  tai  turėsi  bėdų...  Policija  čia  neleidžia  žmonėms  vaikščioti  užsidengus  veidą...  Jie 
nori  žinoti,  su  kuo  turi  reikalą...  Čia  visi  turi  tapatybės  kortelę  su  nuotrauka  ir  pirštų 
atspaudais.  -  Patylėjęs  paklausė:  -  Tu  turbūt  niekad  neturėjai  tapatybės  kortelės...  Tiesa? 

-  Ne.  O  kas  yra  tapatybės  kortelė? 

-  Na,  matai... 

Juodu  vėl  ėmė  žingsniuoti,  bet  vyras  ėjo  taip  lėtai,  tarsi  būtų  nelabai  norėjęs  pasiekti  savo 
namus,  o  mieliau  visą  naktį  pravaikščiojęs  ir  praplepėjęs. 

-  Koks  tu  laimingas...  -  toliau  kalbėjo  vyras.  -  Iš  tikrųjų  laimingas,  kad  visą  laiką  galėjai 
gyventi  be  viso  šito...  Bet  sakyk  man,  ką,  po  velnių,  šiame  mieste  pametei? 

-  Ar  tu  pažįsti  ministrą?  -  staiga  paklausė  Gaselis. 

-  Ministrą?  Kokį  ministrą? 

-  Ali  Madanį. 

-  Ne!  -  greitai  atsakė  vyras.  -  Ir  tikra  laimė,  kad  nepažįstu...  Viliuosi,  niekada  neteks  su  juo 
susipažinti. 

-  Ar  žinai,  kur  galiu  jį  rasti? 

-  Manau,  ministerijoje. 

-  O  kur  yra  ministerija? 

-  Reikia  eiti  šiuo  prospektu  žemyn.  Kai  prieisi  jūros  promenadą,  pasuksi  į  dešinę. 
Pamatysi  pilką  pastatą  su  baltom  žaliuzėm.  -  Jis  linksmai  nusišypsojo.  -  Patariu  prie  jo 
nesiartinti.  Žmonės  kalba,  kad  naktimis  girdėti  rūsiuose  kankinamų  suimtųjų  riksmai. 
Nors  kai  kurie  tvirtina,  jog  ten  dejuoja  visų  nužudytųjų  sielos.  Auštant  lavonai  išnešami  pro 
užpakalines  duris  ir  sukraunami  į  furgonus. 

-  O  kodėl  jis  tuos  žmones  žudo? 

-  Dėl  politikos,  -  burbtelėjo  pašnekovas  šlykštėdamasis.  -  Šiame  prakeiktame  mieste 
viskas  yra  politika.  Ypač  nuo  tada,  kai  Abdulas  ei  Kebiras  vėl  laisvas.  Dieve  šventas,  negi 
viskas  vėl  prasidės  iš  naujo?..  -  sušuko,  paskui  ranka  parodė  į  šoninę  gatvelę.  Perėję 
pagrindinę  gatvę,  jie  pasuko  į  ją.  -  Žiūrėk!  -  parodė  vyras.  -  Čia.  Eime! 

Bet  Gaselis  papurtė  galvą  ir  mostelėjo  prospekto  link. 

-  Ne,  -  pasakė  jis.  -  Aš  einu  į  ministeriją. 

-  Į  ministeriją?  -  nustebo  vyras.  -  Tokią  valandą?  Ko  tau  ten  reikia? 

-  Pamatyti  ministrą. 

-  Bet  jis  ten  negyvena!  Tik  dirba  dieną. 

-  Aš  jo  palauksiu. 

-  Nemiegojęs? 

Geležinkelininkas  norėjo  kažką  sakyti,  bet  nepasakė,  tik  atidžiai  pažvelgė  į  Gaselį  ir  sunkų 
kilimų  ritinį,  pro  plyšelį  tarp  turbano  ir  šydo  išvydo  ryžto  kupinas  tamsias  akis  ir,  pats 
nežinodamas  kodėl,  staiga  pasijuto  nejaukiai. 

-  Jau  vėlu!  -  tarė  staiga  sunerimęs.  -  Jau  labai  vėlu,  o  ryte  turiu  dirbti. 

Greitai  perėjo  gatvę,  rizikuodamas  būti  partrenktas  šiukšlių  mašinos,  ir  dingo  tamsoje  vis 
atsigręždamas  ir  norėdamas  įsitikinti,  ar  targi  jo  neseka. 

Bet  Gaselis  nė  nekrustelėjo.  Palaukė,  kol  dvokiantis  sunkvežimis  dings  iš  akių,  tada 
pasileido  vienas  plačiu,  varganai  apšviestu  prospektu.  Aukštas,  besiplaikstančiais  vėjy 

apdarais  atrodė  kvailai,  tarsi  kokia  praeities  liekana  tarp  sunkių  pastatų,  tamsių  langų  ir 
uždarytų  vartų.  Lyg  koks  visagalis  miesto  valdovas,  kuriam  galėjo  prilygti  tik  klajojantis  šuo. 

Po  kurio  laiko  pravažiavo  geltonas  automobilis,  ir  tada  iš  tarpuvartės  jį  pašaukė  kažkokia 
moteris. 

Jis  pagarbiai  priėjo.  Jį  sutrikdė  jos  gili  iškirptė  bei  skeltas  sijonas  ir  pro  jį  iki  pat  viršaus 
matoma  koja.  Bet  kai  moteris  pamatė  jį  žibinto  šviesoje,  sutriko  labiau  nei  jis. 

-  Ko  nori?  -  savotiškai  droviai  paklausė  Gaselis. 

-  Ne,  nieko...  -  atsiprašė  prostitutė.  -  Supainiojau  tave  su  draugu.  Labanakt! 

-  Labanakt! 

Jis  nuėjo  savo  keliu.  Už  poros  gatvių  jo  dėmesį  patraukė  duslus  gaudesys,  juo  ėjo  artyn,  juo 
jis  darėsi  garsesnis,  kol  pagaliau  virto  monotonišku  nepertraukiamu  šniokštimu,  bet 
Gaselis  neįstengė  jo  atpažinti,  nors  jis  priminė  jam  ritmišką  dunksėjimą,  kai  didžiuliu 
akmeniu  daužoma  kietai  suminta  žemė. 

Perėjo  plačią  alėją,  kuria,  regis,  baigėsi  miestas,  ir  į  ilgą  eilę  prie  pat  smėlio  išsirikiavusių 
aukštų  žibintų  šviesoje  pamatė  platų  paplūdimį,  už  kurio  viena  per  kitą  vertėsi  didžiulės 
bangos,  pasipuošusios  baltomis  putų  keteromis. 

Sustojo  lyg  žaibo  nutrenktas.  Iš  tamsos  staiga  išniro  pabaisiška  vandens  masė,  kurios  nė 
neįsivaizdavo  esant  šiame  pasaulyje.  Vanduo  ribuliuodamas  atsistodavo  piestu,  šaudavo 
aukštyn,  paskui  su  trenksmu  tėkšdavosi  į  žemę,  kažką  šnabždėdamas  atsitraukdavo  ir  vėl 
puldavo  su  nauja  jėga. 

Jūra! 

Gaselis  suprato,  kad  čia  toji  stebuklinga  jūra,  apie  kurią  taip  dažnai  pasakodavo  Suilemas 
ir  su  pagarba  minėdavo  drąsiausi  keliauninkai,  kai  praleisdavo  naktį  jo  chaimoje.  Ir  kai 
didžiulė  banga,  pati  įžūliausia,  nubėgo  smėliu  ir  vos  nesušlapino  jam  sandalų,  vos 
nelyžtelėjo  ganduros  krašto,  jis  taip  išsigando,  kad  pamiršo  šoktelėti  į  šalį. 

Tai  buvo  jūra,  iš  kurios  gimė  jo  protėviai  garamantai;  ši  jūra  skalavo  Senegalo  krantus,  į  ją 
įsiliejo  didžiulė,  pietiniu  dykumos  pakraščiu  tekanti  upė,  ant  šitos  jūros  kranto  baigėsi 
smėlio  žemė  ir  visas  pažįstamas  pasaulis,  už  kurio  gyveno  prancūzai. 

Gaselis  nė  nesvajojo,  kad  vieną  dieną  pamatys  jūrą,  tokią  tolimą  kaip  paskutinė  galaktikos 
žvaigždė,  kaip  neperžengiamą  kliūtį,  kurią  pats  pasaulio  Kūrėjas  pastatė  Vėjo  sūnums, 
amžiniems  visų  žemių  ir  visų  dykumų  klajokliams. 

Gaselis  suprato  priėjęs  savo  kelio  pabaigą.  Ši  jūra  buvo  visatos  kraštas,  ir  įpykęs 
grėsmingas  Alacho  balsas  įspėjo  jį,  kad  jis  nuėjo  toliau,  nei  leidžia  jėgos,  toliau,  nei  Jis  leido 
lygumos  imohagams,  ir  dabar  artėja  akimirka,  kai  jis  turės  sumokėti  už  savo 
neįsivaizduojamą  akiplėšiškumą. 

„Tu  mirsi  toli  nuo  savo  pasaulio“,  -  išpranašavo  jam  senoji  Chaltum,  ir  jis  nevaliojo 
įsivaizduoti  nieko  svetimesnio  savo  pasauliui  nei  toji  balta,  prieš  akis  kylanti  ir  riaumojanti 
siena,  už  kurios  neįstengė  įžiūrėti  daugiau  nieko,  tik  juodut  juodžiausią  naktį. 

Atsisėdo  tolėliau  ant  sauso  smėlio,  kad  nepasiektų  bangos,  ir  ilgai  sėdėjo  labai  ramus, 
prisimindamas  savo  gyvenimą  ir  mąstydamas  apie  žmoną,  vaikus  ir  prarastą  rojų.  Ilgai 
sėdėjo  netrukdydamas  slinkti  valandoms  ir  laukė  aušros.  O  kai  žalsva  ir  blausi  šviesa  ėmė 
plėstis  dangumi,  stebėjosi  neatsistebėdamas  priešais  plytinčia  neaprėpiama  vandens 
platybe. 

Gaselis  manė,  kad  sniegas,  miestas  ir  bangos  jau  buvo  praradę  savo  gebėjimą  stebinti,  bet 
vaizdas,  kurį  aušra  atskleidė  prieš  akis,  parodė,  kad  jis  ir  vėl  suklydo:  toji  pilka,  spindinti  it 
metalas,  pasišiaušusi  grėsminga  jūra  vėl  jį  pribloškė  ir  panardino  į  gilų  transą,  ir  jis  ilgai 
sėdėjo  susimąstęs  ir  suakmenėjęs  it  statula. 

Paskui  pirmasis  saulės  spindulys  pilką  spalvą  pavertė  skaisčiai  mėlyna  ir  žalsvai  matine, 
todėl  baltos  putos  atrodė  dar  baltesnės,  kontrastuojančios  su  juodu  ir  grėsmingu,  iš  vakarų 
plaukiančiu  audros  debesiu.  Aplink  Gaselį  sutvisko  daugybė  banguojančių  spalvų  ir 
pavidalų,  kurių  niekada  nebūtų  nė  įsivaizdavęs.  Valandų  valandas  sėdėjo  lyg  prikaltas  ir  iš 
susimąstymo  jo  neįstengė  pažadinti  net  vis  garsėjantis  mašinų  gausmas  už  nugaros. 

Miestas  budo. 

Tai,  kas  naktį  buvo  tik  aukštos  sienos  su  uždarytais  langais  ir  tamsiomis  augalijos 
dėmėmis,  dieną  virto  spalvų  orgija,  kur  ryškūs  raudoni  autobusai  kontrastavo  su  baltais 
fasadais,  geltonais  taksi,  žaliais  vešliais  medžiais  ir  daugybe  akį  rėžiančių  plakatų,  kuriais 
buvo  nuklijuotos  visos  sienos. 

Ir  žmonės! 

Būtum  galėjęs  pamanyti,  kad  tą  rytą  visi  Žemės  gyventojai  nusprendė  susitikti  plačioje 
jūros  promenadoje:  jie  įeidavo  į  aukštus  pastatus  ir  išeidavo  iš  jų,  čia  užkliūdavo  vieni  už 
kitų,  čia  išvengdavo  susidūrimo,  ir  jų  vaikščiojimas  pirmyn  atgal  buvo  panašus  į  absurdišką 
šokį;  akimirką  jie  stabtelėdavo  ant  šaligatvio  krašto,  paskui  staiga  visi  puldavo  į 
važiuojamąją  kelio  dalį,  kur  autobusai,  taksi  ir  šimtai  įvairių  mašinų  netikėtai  sustodavo, 
tarsi  juos  būtų  sustabdžiusi  galinga  nematoma  ranka. 

Stebėdamas  šį  vaizdą,  Gaselis  padarė  išvadą,  kad  toji  ranka  priklauso  drūtam 
apopleksiškam  vyrui,  kuris  visą  laiką  judėjo  ir  mostagavo  rankomis  tarsi  staiga  būtų 
pamišęs.  Jis  švilpčiojo  mažu  švilpuku,  kartais  tai  darydavo  labai  ilgai  ir  su  tokiu  įniršiu,  kad 
pėstieji  sustodavo,  tarsi  tas  švilpimas  būtų  sklidęs  iš  paties  Alacho  lūpų. 

Vyras,  be  abejo,  buvo  svarbus,  nors  jo  veidas  buvo  paraudęs,  o  uniforma  aptaškyta 
prakaito  dėmėm.  Kai  pakeldavo  ranką,  sustodavo  didžiausi  sunkvežimiai  ir  važiuoti 
pradėdavo  tik  tada,  kai  vyras  jiems  leisdavo. 

Ir  čia  pat,  aukštai  iškilęs  virš  to  vyro  nugaros,  stūksojo  pilkas  pastatas  su  baltom  žaliuzėm  - 
aukštas,  masyvus,  nepajudinamas,  saugomas  storų  grotų  ir  apsuptas  nedidelio  sodo  su 
išdžiūvusiais  medžiais.  Tas  pats,  apie  kurį  jam  pasakojo  geležinkelininkas. 

Jame  gyveno,  ar  bent  jau  dirbo,  Vidaus  reikalų  ministras  Ali  Madanis,  žmogus,  pagrobęs 
jo  žmoną  ir  vaikus. 

Gaselis  apsisprendė,  pasiėmė  daiktus  ir  priėjo  prie  storo  apopleksiško  vyro.  Tas  įbedė  į  jį 
įdėmų,  nustebusį  žvilgsnį,  nors  nė  akimirką  nesustojo  darbavęsis  rankom  ir  švilpuku. 

Gaselis  sustojo  priešais  jį. 

-  Ar  čia  gyvena  ministras  Madanis?  -  paklausė  jis,  ir  jo  žemas  balsas  nuskambėjo  taip 
rimtai,  kad  policininką  jis  nustebino  taip  pat,  o  gal  net  labiau  nei  išvaizda,  drabužiai  ir  iki 
pat  akių  šydu  uždengtas  veidas. 

-  Ką  tu  pasakei? 

-  Ar  čia  gyvena  arba  dirba  ministras  Madanis... 

-  Taip.  Čia  jis  turi  savo  kabinetą  ir  po  penkių  minučių,  lygiai  aštuntą,  atvažiuos  į  darbą.  O 
dabar  eik  iš  čia! 

Gaselis  tylėdamas  linktelėjo,  lydimas  sutrikusio  eismo  reguliuotojo,  staiga  išsimušusio  iš 
darbo  ritmo,  žvilgsnio,  perėjo  gatvę  ir  sustojęs  prie  paplūdimio  ėmė  laukti. 

Lygiai  po  penkių  minučių  išgirdo  sirenos  staugimą,  pamatė  du  motociklininkus,  o  jų 
įkandin  -  ilgą  ir  sunkų  juodą  automobilį.  Staiga  visas  eismas  prospekte  sustojo,  kad  niekas 
netrukdytų  limuzinui  ir  jo  palydai.  Netrukus  mašina  didingai  įčiuožė  į  ministerijos  sodelį. 

Gaselis  iš  tolo  atpažino  aukštą  elegantiško  pasipūtusio  vyro  siluetą.  Kol  Madanis 
neskubėdamas  lipo  penkiomis  marmurinių  laiptų  prie  pagrindinių  durų  pakopomis,  jį 
ceremoningai  lankstydamiesi  sveikino  durininkai  ir  tarnautojai.  Abipus  laiptų  stovėjo  du 
automatais  ginkluoti  sargybiniai. 

Kai  Madanis  dingo,  Gaselis  vėl  perėjo  gatvę  priešais  susinervinusį,  akies  krašteliu  jį 
stebintį  policininką. 

-  Ar  čia  buvo  ministras?  -  paklausė  Gaselis. 

-  Taip.  Jis...  Bet  aš  tau  liepiau  dingt  iš  čia!  Netrukdyk  man! 

-  Ne!  -  atkirto  targi  trumpai  ir  ryžtingai,  su  grėsminga  gaidele  balse.  -  Aš  norėčiau,  kad 
kai  ką  nuo  manęs  jam  perduotum:  jeigu  poryt  būtent  čia,  šioje  vietoje,  kur  dabar  stovi  tu,  jis 
nepaleis  mano  šeimos,  aš  nužudysiu  prezidentą! 

Storulis  pažvelgė  į  jį  netekęs  žado.  Kurį  laiką  tylėjo,  paskui  kvailai  išlemeno: 

-  Ką  pasakei?  Kad  nužudysi  prezidentą? 

-  Tą  ir  pasakiau,  -  atsakė  Gaselis  ir  pirštu  parodė  į  pastato  vidų. 

-  Pasakyk  jam,  kad  aš,  Gaselis  Sajahas,  išlaisvinau  Abdulą  ei  Kebirą,  jau  nužudžiau  apie 
aštuoniolika  kareivių  ir  nužudysiu  prezidentą,  jeigu  negrąžins  mano  šeimos.  Gerai 
įsidėmėk.  Poryt! 

Jis  nusisuko  ir  pranyko  tarp  autobusų  ir  sunkvežimių.  Vairuotojai  sustojo  ir  ėmė  spausti 
sirenas,  nes  eismo  reguliuotojas,  regis,  sustingo  į  druskos  stulpą  ir  pastirusiomis  it  karvės 
akimis  žiūrėjo  ten,  kur  aukštą  targi  pavidalą  prarijo  žmonių  knibždėlynas. 

Maždaug  dešimt  minučių  eismo  reguliuotojas  stengėsi  sutramdyti  nervus  ir  šiaip  taip 
atkurti  eismą,  tikindamas  save,  jog  tai,  kas  nutiko,  neturi  jokios  prasmės.  Tai  tik  kvailas 
pokštas  ar  tiesiog  pervargimo  sukelta  haliucinacija. 

Bet  juk  pamišėlis  tuos  žodžius  ištarė  labai  ryžtingai  ir  sukėlė  policininkui  nerimą,  nors  dar 
didesnį  nerimą  jam  sukėlė  tai,  kad  jis  paminėjo  Abdulą  ei  Kebirą  bei  jo  laisvę.  O  juk 
buvusiam  prezidentui  pavyko  pabėgti  į  Paryžių,  tai  žinojo  visi,  nes  iš  ten  jis  rašė 
atsišaukimus,  kviesdamas  iš  naujo  persigrupuoti  savo  šalininkus. 

Po  pusvalandžio,  neįstengdamas  susikaupti  ir  suvokdamas,  kad  vos  nesukėlė  transporto 
grūsties  ar  rimto  eismo  įvyko,  paliko  savo  postą,  perėjo  gatvę  bei  ministerijos  sodelį  ir  kone 
drebėdamas  įžengė  į  erdvų  priimamąjį  su  aukštomis  baltojo  marmuro  kolonomis. 

-  Noriu  pasikalbėti  su  saugumo  viršininku,  -  kreipėsi  į  pirmą  sutiktą  sargybinį. 

Po  ketvirčio  valandos  pats  ministras  Ali  Madanis,  sėdėdamas  už  nežemiškai  gražaus 
lakuoto  raudonmedžio  stalo,  apžiūrinėjo  jį  susirūpinusiu  veidu  ir  juokingai  surauktais 
antakiais. 

-  Aukštas,  liesas  ir  su  šydu?  -  pakartojo,  norėdamas  įsitikinti,  ar  policininkas  neapsiriko.  - 
Ar  jūs  nesuklydote? 

-  Ne,  Jūsų  Ekscelencija.  Tai  buvo  tikras  targi,  vienas  iš  tų,  kuriuos  gali  pamatyti  tik 
atvirukuose!  Prieš  kelerius  metus  jų  knibždėte  knibždėjo  musulmonų  kvartale  ir  turgaus 
aikštėje,  bet  nuo  tada,  kai  jiems  buvo  uždrausta  nešioti  šydą,  niekas  daugiau  jų  nematė... 

-  Žinoma,  tai  jis...  -  sumurmėjo  ministras.  Jis  prisidegė  ilgą  turkišką  cigaretę  su  filtru  ir, 
regis,  giliai  susimąstė.  -  Pakartokit  man  kuo  tiksliau,  ką  jis  jums  pasakė,  -  paprašė. 

-  Jeigu  poryt  negrąžinsit  jam  šeimos  šioje  sankryžoje,  jis  nužudysiąs  prezidentą... 

-  Jis  pamišėlis! 

-  Aš  irgi  taip  pamaniau,  Jūsų  Ekscelencija...  Bet  kartais  tie  pamišėliai  būna  pavojingi... 

Ali  Madanis  atsigręžė  į  pulkininką  Turkį,  einantį  Valstybės  generalinio  saugumo 
direktoriaus  pareigas,  kurį  laikė  savo  dešiniąja  ranka,  ir  apsikeitė  su  juo  sutrikusiu 
žvilgsniu. 

-  Kokią,  po  velnių,  šeimą  jis  turi  galvoje?  -  paklausė  pulkininkas.  -  Kiek  žinau,  su  jo  šeima 
mes  neturėjom  jokių  reikalų. 

-  Tai  gal  mes  kalbame  ne  apie  tą  žmogų? 

-  Nagi,  Turki!  Šiame  pasaulyje  nedaug  tuaregų,  žinančių  apie  Abdulą  ei  Kebirą  ir  apie 
kareivių  mirtį.  Ne,  čia  jis.  -  Jis  atsigręžė  į  eismo  reguliuotoją  ir  mostelėjo  jam  išeiti. 

-  Galit  eiti,  -  paliepė.  -  Bet  apie  tai  -  nė  žodžio. 

-  Savaime  suprantama,  Jūsų  Ekscelencija!  -  nervingai  atsakė  policininkas.  -  Kai  kalbama 
apie  slaptąją  tarnybą,  tyliu  kaip  žemė. 

-  Aš  netgi  patarčiau  jums  tylėti,  -  sausai  atsakė  ministras.  -  Jei  niekam  neprasitarsit, 
paaukštinsiu  tarnyboje.  Priešingu  atveju  pasirūpinsiu  jumis  pats.  Supratot? 

-  Žinoma,  Jūsų  Ekscelencija.  Žinoma! 

Policininkui  išėjus,  ministras  Madanis  atsistojo,  priėjo  prie  plataus  lango,  atitraukė 
užuolaidas  ir  ilgai  žiūrėjo  į  jūrą.  Iš  tolumoje  kabančio  juodo  debesies  pliaupė  lietus,  ir  jūra 
mirguliavo  nuo  šviesos  ir  šešėlių  žaismo. 

-  Vadinasi,  jis  atkeliavo  ir  čia,  -  garsiai  tarė  Madanis,  kad  girdėtų  pulkininkas,  nors  iš 
tikrųjų  kalbėjosi  su  savimi.  -  Prakeiktam  targi  dar  negana,  kad  pridarė  mums  daugybę 
rūpesčių.  Ne,  jis  dar  drįsta  pasirodyti  prie  mūsų  durų.  Tai  neįtikėtina!  Juokinga  ir 
neįtikėtina! 

-  Norėčiau  su  juo  susipažinti,  -  tarė  pulkininkas. 

-  Po  paraliais,  ir  aš!  -  sušuko  ministras.  -  Tokį  drąsų  žmogėną  nedažnai  sutiksi.  -  Jis 
sutraiškė  cigaretę  į  lango  stiklą.  -  Kokio  velnio  jis  čia  ieško? 

-  Neturiu  nė  menkiausio  supratimo,  Jūsų  Ekscelencija. 

-  Tada  tučtuojau  skambink  į  EI  Akabą,  -  įsakė  Madanis.  -  Sužinok,  kas  atsitiko  to 
bepročio  šeimai.  Mėšlas!  -  suniurnėjo  jis,  sviedė  nuorūką  į  orą  ir  žiūrėjo,  kaip  ji  krinta  ant 
jo  automobilio  pačiame  sodo  gale.  -  Lyg  mums  neužtektų  bėdų  su  Abdulu.  Ką,  po  velnių, 
veikia  tavo  žmonės  Paryžiuje? 

-  Jie  nieko  negali  padaryti,  Jūsų  Ekscelencija,  -  pasiteisino  pulkininkas.  -  Prancūzai  jį 
gerai  saugo.  Mes  dar  nė  nežinom,  kur  jį  slepia. 

Ministras  vėl  grįžo  prie  stalo,  paėmė  krūvą  dokumentų  ir  nepatenkintas  parodė 
pulkininkui. 

-  Pažiūrėk!  -  tarė.  -  Čia  pranešimai  apie  dezertyruojančius  generolus,  bėgančius  per  sieną 
žmones,  kad  prisidėtų  prie  Abdulo,  slapti  susirinkimai  mūsų  įgulose!..  Man  dar  trūksta  tik 
targi,  žūtbūt  trokštančio  pribaigti  prezidentą!  Surask  jį!  -  sušuko.  -  Jau  žinai,  kaip  jis  atrodo: 
aukštas,  apsirengęs  kaip  vaiduoklis,  su  veidą  dengiančiu  šydu,  pro  kurį  matyti  tik  akys. 
Nemanau,  kad  mūsų  mieste  tokių  būtų  daug. 

TAI,  KO  IEŠKOJO,  Gaselis  rado  senojoje  rumių  šventykloje  -  vienoje  iš  tų  keistų  bažnyčių, 
kurių  prancūzai  pristatė  visoje  šalyje,  nors  gerai  žinojo,  kad  jiems  niekada  nepavyks  atversti 
į  krikščionybę  nė  vieno  musulmono. 

Bažnyčia  stovėjo  toje  vietoje,  kuri  kadaise  buvo  laikoma  elegantiškiausių  sostinės  kvartalu; 
tai  buvo  prašmatnus  priemiestis,  pastatytas  prie  pat  paplūdimio  ir  stačių  skardžių,  ir 
pirmasis  patyręs  revoliucijos  padarinius.  Vieną  naktį  bažnyčioje  kilo  gaisras,  ir  ji  liepsnojo 
iki  pat  aušros,  mat  nei  kaimynai,  nei  ugniagesiai  nedrįso  jos  gesinti  žinodami,  kad  gretimų 
miškų  tamsoje  įsitvirtinę  sukilėlių  nacionalistų  snaiperiai  pasiryžę  šauti  į  kiekvieną,  kuris 
neatsargiai  žengs  į  gaisro  šviesą. 

Supleškėjusi  bažnyčia  ilgainiui  tapo  pajuodusiu  ir  apdulkėjusiu  skeletu,  žiurkių  ir  driežų 
prieglobsčiu,  jos  vengė  net  klajūnai  po  to,  kai  vienas  jų  labai  paslaptingai  mirė  jos  dešimtųjų 
sunaikinimo  metinių  naktį. 

Didžioji  nava  buvo  be  stogo,  ir  drėgnas,  nuo  jūros  pučiantis  vėjas  pavertė  ją  nejaukia 
buveine,  bet  gilumoje,  ten,  kur  kažkada  stovėjo  didysis  altorius,  ėjo  durys  į  nedidelius,  nuo 
gaisro  nenukentėjusius  kambarius.  Du  iš  jų  dar  buvo  su  visais  stiklais. 

Čia  buvo  vieniša  ir  rami  vieta,  tai,  ko  Gaseliui  labai  reikėjo  po  nepaprastai  nervingo 
pastarųjų  dienų  gyvenimo.  Paklajojęs  po  miestą  jautėsi  sutrikęs,  jam  svaigo  galva.  Buvo 
apkvaitęs  nuo  minios,  eismo  ir  nekenčiamo  pasaulio,  kuris  panėšėjo  į  baisų  nepakeliamą 
skandalą.  Jam  atrodė,  kad  pagrindinis  miesto  rūpestis  -  sudraskyti  ausų  būgnelius  tokiems 
žmonėms  kaip  tuaregai,  įpratusiems  prie  tylos  ir  ramybės. 

Išsekęs  iš  nuovargio,  kampe  pasitiesė  antklodę  ir  apsiglėbęs  ginklus  užmigo.  Jį  persekiojo 
siaubingi  košmarai,  kuriuose  traukiniai,  autobusai  ir  daugybė  rėkiančių  žmonių,  regis, 
nieko  kito  netroško,  tik  užpulti  jį  ir  sutraiškyti,  paversti  beforme  kruvina  mase. 

Aušra  pažadino  drebantį  nuo  šalčio,  bet  nuo  sapno  košmarų  visą  išpiltą  prakaito.  Pirmąją 
akimirką  pasijuto  taip,  lyg  jam  trūktų  oro  ir  kažkokia  milžiniška  jėga  norėtų  jį  uždusinti, 
nes  pirmą  kartą  per  savo  jau  ganėtinai  ilgą  gyvenimą  miegojo  po  cementiniu  stogu  ir  tarp 
keturių  sienų. 

Atsargiai  išėjo  į  lauką.  Už  šimto  metrų  plytėjo  rami  mėlyna  jūra,  nepanaši  į  purslotą 
pabaisą,  kurią  matė  dar  vakar.  Nuo  karštos  saulės  dabar  ji  mirguliavo  sidabriniais 
atspindžiais. 

Lėtais  judesiais,  kone  iškilmingai  atidarė  paketėlį  ir  ant  antklodės  sudėjo  viską,  ką  buvo 
įsigijęs  kasbos-  krautuvėje.  Paskui  ant  palangės  pastatė  mažą  veidrodėlį  ir  nusiskuto  be 
vandens  aštriu  durklu,  kaip  darydavo  visą  sąmoningą  gyvenimą,  tada  paėmė  žirkles  ir 
nusikirpo  šiurkščius  susivėlusius  plaukus.  Paskui  ilgai  žiūrėjo  į  veidrodį  ir  savęs  beveik 
nepažino.  Galiausiai  nusileido  prie  jūros  ir  sąžiningai  nusimazgojo  kvepi^i^j^ti 


gabalėliu,  nustebintas  kartaus  vandens  skonio,  likusios  ant  odos  druskos  ir  trupučio  putų, 
kurias  pavyko  nusiplauti. 

Grįžęs  į  savo  prieglobstį,  užsitempė  siauras  mėlynas  kelnes  bei  baltus  marškinius  ir 
pasijuto  juokingas. 

Su  skausmu  širdyje  žiūrėjo  į  savo  gandurą ,  turbaną  ir  šydą,  norėjo  vėl  jais  apsirengti,  bet 
suprato,  kad  to  daryti  nevalia,  nes  gerai  suvokė,  kad  jau  kasboje  savo  kasdieniais  drabužiais 
buvo  atkreipęs  žmonių  dėmesį. 

Jis  pagrasino  galingiausiam  šalies  žmogui,  vadinasi,  policija  ir  ginkluotųjų  pajėgų  kareiviai 
puls  ieškoti  targi  su  šydu,  kuris  taip  uždengia  veidą,  kad  matyti  tik  akys.  Jis  turi  pasinaudoti 
proga,  kad  niekas  jo  nepažįsta  ir  nė  neįsivaizduoja,  kaip  iš  tikrųjų  atrodo.  Jam  toptelėjo,  kad 
su  naujais  drabužiais  jo  neatpažintų  net  Laila. 

Gaselis  bjaurėjosi  mintimi,  kad  visiškai  nepažįstami  žmonės  pamatys  jo  veidą,  ir  jam  buvo 
taip  gėda,  tarsi  būtų  reikėję  nuogam  išeiti  į  gatvę.  Vieną  dieną  prieš  daugelį  metų,  kai 
baigėsi  jo  vaikystė,  motina  jį  apvilko  pirmąja  gandura ,  o  vėliau,  kai  tapo  vyru,  veidą 
užsidengė  lithamu  -  tai  buvo  ženklas,  kad  jis  įgijo  naują  rangą.  Nusivilkęs  apdarus  tarsi  vėl 
grįžo  į  vaikystę,  į  laikus,  kai  galėdavo  viešai  rodyti  savo  gėdingas  kūno  vietas  ir  niekas  į  tai 
nekreipė  dėmesio. 

Pasivaikščiojo  po  siaurą  kambarėlį,  paskui  išėjo  į  plačią  navą,  norėdamas  įprasti  prie  naujų 
drabužių  ir  ilgų  prospektų,  bet  veržė  kelnės,  jos  trukdė  atsitūpti  ir  valandų  valandas  tupėti, 
nes  tokia  padėtis  jam  buvo  patogi.  Marškiniai  trynė  odą,  kėlė  niežulį,  graužė  ir  kibo  prie 
kūno,  ir  jis  nesuprato,  kas  kaltas:  audinys  ar  jūros  druska. 

Galop  vėl  nusirengė,  įsisupo  į  antklodę  ir  tupėdamas,  susimąstęs,  nei  valgęs,  nei  gėręs 
sulaukė  vakaro. 

Kai  kambarį  užplūdo  tamsa,  Gaselis  užsimerkė  ir  atsimerkė  tik  tada,  kai  išaušo. 
Šlykštėdamasis  apsirengė  naujais  drabužiais,  ir  kai  miestas  dar  tik  budo,  jau  stovėjo  priešais 
pilką  ministerijos  pastatą.  Niekas  neatkreipė  į  jį  dėmesio,  niekas  nežiūrėjo  į  jį  taip,  tarsi  būt 
nuogas,  bet  greitai  pastebėjo,  kad  visur  pilna  automatais  ginkluotų  policininkų,  užėmusių 
strategines  vietas,  bet  storulis  prakaitu  permirkusia  uniforma  stovėjo  savo  poste, 
mosikuodamas  rankomis,  nors  atrodė  labiau  nei  paprastai  susinervinęs  ir  paslapčiom 
dairėsi  aplink. 

-  Ieško  manęs...  -  tarė  sau  Gaselis,  -  bet  su  šitais  drabužiais  niekada  manęs  neatpažins. 

Netrukus,  lygiai  aštuntą  valandą,  chronometro  tikslumu,  prospekto  gale  pasirodė  ministro 
palyda,  ir  Gaselis  žiūrėjo,  kaip  Ali  Madanis  greitai  lipa  laiptais  ir  su  niekuo  nepasisveikinęs 
dingsta  pastato  viduje. 

Gaselis  atsisėdo  ant  vieno  iš  bulvaro  suolų,  tarsi  koks  bedarbis,  kurių  knibždėte  knibždėjo 
visas  miestas.  Jis  vylėsi,  kad  visai  netrukus  pro  šias  duris  išeis  Laila  su  vaikais,  bet,  kad  ir 

kaip  stengėsi  jį  užgniaužti,  vidinis  balsas  jam  šnabždėjo,  kad  veltui  gaišta  laiką. 

Vidudienį  Madanis  vėl  išėjo  iš  pastato  ir  nuvažiavo  lydimas  motociklininkų,  bet  daugiau 
negrįžo,  ir  kai  sutemo,  Gaselis  jau  neabejojo,  kad  jie  nė  neketina  grąžinti  jam  šeimos. 
Atsikėlė  nuo  suolo  ir  nuėjo  kur  veda  akys,  pagaliau  suvokęs  vieną  dalyką  -  kad  ir  kaip 
norėtų,  šiame  šurmuliuojančiame  mieste  surasti  savo  mylimus  žmones  neturi  jokios 
galimybės. 

Jo  grasinimas  nušauti  prezidentą  pasirodė  esąs  bergždžias  -  jis  net  negavo  atsakymo:  kam 
reikėjo  sulaikyti  jo  šeimą,  jei  Abdulas  ei  Kebiras  jau  laisvas?  Tiesiog  tai  buvo  kvailas  ir 
bailus  kerštas,  bet  koks  malonumas  skaudinti  beginkles,  niekuo  nenusikaltusias  būtybes? 

Gal  jie  manim  nepatikėjo,  samprotavo  Gaselis.  Gal  įsivaizduoja,  kad  vargšas,  nieko 
neišmanantis  targi  niekada  nesugebės  prieiti  prie  prezidento? 

Ir  jie  tikriausiai  teisūs,  nes  pastarosiomis  dienomis  Gaselis  patyrė,  koks  yra  mažas, 
palyginti  su  šituo  sudėtingu  sostinės  pasauliu,  ir  kad  čia  nieko  nereiškia  jo  žinios,  patirtis  ar 
ryžtas. 

Šitas  sūrios  jūros  skalaujamas  pastatų  miškas,  kurio  kampuose  trykšta  aukšti  fontanai,  per 
vieną  dieną  išeikvojantys  daugiau  gėlo  vandens,  nei  beduinas  išgeria  per  visą  savo 
gyvenimą,  šitas  miestas,  stūksantis  ant  akmenėtos  žemės,  kurioje  prieglobstį  susirado 
tūkstančiai  žiurkių,  buvo  vieta,  kur  sumaniausias,  drąsiausias,  kilmingiausias  ir 
protingiausias  palaimintosios  Kel  Tage Įmušto  genties  imohagas  jautėsi  toks  pat  bejėgis, 
kaip  nuolankiausias  vergas. 

-  Ar  galit  man  pasakyti,  kaip  nueiti  į  prezidento  rūmus? 

Šį  klausimą  turėjo  pakartoti  penkis  kartus,  paskui  labai  atidžiai  išklausyti  atsakymų,  nes 
gatvių,  visų  vienodų,  labirintas  jam  atrodė  nepaprastai  painus.  Bet  jis  nepasidavė  ir  jau 
kone  visai  sutemus  atsidūrė  priešais  didelį,  geležine  tvora  aptvertą  pastatą,  kokio  dar 
nebuvo  matęs. 

Atidžiai  klausydama  kiekvienos  komandos,  pasipuošusi  raudonais  mundurais  ir  šalmais  su 
plunksnomis,  priešais  pastatą  marširavo  garbės  sargyba,  o  kai  pagaliau  išžygiavo  iš  aikštės, 
jos  kampuose  paliko  pasipūtusius  sargybinius,  kur  kas  panašesnius  į  statulas  nei  į  žmones  iš 
kūno  ir  kraujo. 

Gaselis  kruopščiai  apžiūrėjo  didingą  parką,  ir  jo  žvilgsnį  patraukė  guotas  palmių  už  dviejų 
šimtų  metrų  nuo  paradinių  rūmų  durų. 

Dažnai  ten,  dykumoje,  kuri  dabar  jau  buvo  taip  toli,  tokių  palmių  viršūnėje  Gaselis, 
prisirišęs  prie  storų  lapų  kotų,  dienų  dienom  miegodavo  tykodamas  pasirodant  gazelių. 
Kitaip  jų  apgauti  buvo  neįmanoma,  nes  apie  netoliese  esantį  žmogų  jas  įspėdavo 
nepaprastai  aštri  uoslė. 

Gaselis  apžvelgė  atstumą  nuo  tvoros  iki  palmių  giraitės  ir  apskaičiavo:  jeigu  nakčia 

niekieno  nepastebėtam  jam  pavyktų  įlipti  į  vieną  iš  tų  medžių,  jis  turėtų  didelių  šansų 
nušauti  prezidentą  tuo  metu,  kai  jis  eis  į  rūmus  ar  iš  jų. 

Tai  priklausytų  tik  nuo  kantrybės,  o  kantrybės  targi  niekada  netrūko. 

9  Kasba  -  musulmonų  gyvenamas  miesto  kvartalas. 

KAI  SUSKAMBO  TELEFONAS,  Ali  Madanis  iš  karto  suprato,  kas  su  juo  nori  kalbėti,  nes 
linija  buvo  tiesioginė.  Ja  naudojosi  tik  prezidentas. 

-  Klausau,  pone  prezidente? 

-  Generolas  Al  Humaidas,  Ali...  -  Vyras  stengėsi  išlikti  ramus,  bet  jo  balsas  skambėjo  ne 
taip,  kaip  visada.  -  Jis  ką  tik  man  skambino  ir  „pagarbiai“  prašė  kuo  greičiau  surengti 
rinkimus,  kad  nebūtų  pralietas  kraujas. 

-  Al  Humaidas!  -  Ali  Madanis  turėjo  pripažinti,  kad  jis  taip  pat  nesėkmingai  stengiasi 
apsimesti  ramus,  nors  jį  jau  apėmė  baimė.  -  Bet  jis  juk  už  viską  skolingas  jums.  Anksčiau 
buvo  niekam  nežinomas  vadas,  ir  tiek... 

-  Žinau,  Ali,  žinau!..  -  nekantriai  nutraukė  jį  prezidentas.  -  Bet  dabar  jis  karo 
gubernatorius,  užima  labai  svarbų  postą  kariuomenėje  ir  vadovauja  mūsų  pagrindinėms 
tankų  pajėgoms... 

-  Tada  atstatydinkit  jį! 

-  Tai  tik  pablogintų  įvykių  eigą.  Jei  jis  sukiltų,  juo  pasektų  visa  provincija.  O  juk  sukilusi 
provincija  -  tai  viskas,  ko  reikia  prancūzams.  Jie  iškart  paskubėtų  pripažinti  „laikinąją 
vyriausybę“.  Ali,  tie  kalnų  kabliai  niekada  mūsų  nemėgo.  Tu  tai  žinai  geriau  už  mane. 

-  Bet  jūs  negalite  sutikti  su  jo  reikalavimais,  -  paprieštaravo  Madanis.  -  Rinkimams  šalis 
dar  nepasirengusi... 

-  Žinau,  -  atsakė  prezidentas.  -  Todėl  tau  ir  paskambinau...  Kas  girdėti  apie  Abdulą? 

-  Manau,  jau  žinome,  kur  jis.  Jie  laiko  jį  nedidelėje  chateau—  Šen  Žermeno  miške  netoli 
Mezon  Lafito... 

-  Žinau  tą  vietą.  Kartą  tris  dienas  buvome  pasislėpę  tame  miškelyje  ruošdami 
pasikėsinimą...  Ko  ketinate  imtis? 

-  Pulkininkas  Turkis  vakar  vakare  per  Ženevą  išvažiavo  į  Paryžių.  Šiuo  metu  tikriausiai 
susitinka  su  savo  žmonėmis.  Bet  kurią  akimirką  laukiu  jo  skambučio. 

-  Liepkit  jam  paskubėti. 

-  Nesu  linkęs  skubėti,  kol  neįsitikinsiu,  ar  planas  bus  sėkmingas,  -  atsakė  Madanis.  -  Jeigu 
antros  galimybės  prancūzai  mums  nesuteiks... 

-  Sutinku...  Ir  toliau  informuokit  mane  apie  operacijos  eigą. 

Prezidentas  padėjo  ragelį.  Vidaus  reikalų  ministras  padarė  tą  patį.  Jis  ilgai  sėdėjo  kėdėje 
nejudėdamas  ir  mąstydamas,  kas  galėjo  atsitikti,  kad  pulkininkui  Turkiui  nepavyko 
pasikėsinimas,  ir  Abdulas  ei  Kebiras  toliau  kursto  tautą.  Generolas  Al  Humaidas  pirmasis 
pakėlė  balsą,  bet  jis,  Madanis,  gerai  pažinojo  generolą  ir  abejojo,  ar  jam  būtų  u^tę^idiiąsę^ 


imtis  iniciatyvos  ir  kreiptis  į  prezidentą,  jei  nebūtų  įsitikinęs,  kad  prie  jo  iškart  prisidės 
kitos  įgulos.  Madanis  mintyse  prisiminė  kai  kurių  žmonių  pavardes  ir  sumetė,  kad 
mažiausiai  šešios  provincijos  -  ginkluotųjų  pajėgų  trečdalis  -  iškart  stos  į  Abdulo  ei  Kebiro 
pusę.  Nuo  čia  iki  pilietinio  karo  pradžios  tik  vienas  žingsnis,  ypač  tuo  atveju,  jei  prancūzai 
norės,  kad  šis  karas  kiltų.  Jie  negali  susitaikyti  su  pažeminimu,  kurį  patyrė  prieš  dvidešimt 
metų,  ir  dabar  svajoja  vėl  kontroliuoti  šalies  turtus,  kuriuos  visą  šimtmetį  laikė  savo 
nuosavybe. 

Ministras  užsirūkė  puikiąją  turkišką  cigaretę  su  gražiu  kandikliu,  atsistojo,  priėjo  prie 
lango  ir  pažvelgė  į  ramią  jūrą,  šiuo  metų  laiku  visiškai  tuščią,  ir  plačią  promenadą, 
klausdamas  savęs,  ar  jau  atėjo  laikas  galutinai  atsisveikinti  su  šiuo  kabinetu,  kurį  taip  buvo 
pamilęs. 

Jis  nuėjo  ilgą  kelią,  kol  čia  atsidūrė,  -  juo  žengdamas  įkalino  žmogų,  kuriuo  iš  esmės 
žavėjosi,  ir  turėjo  paklusti  kitam,  kurio  širdies  gilumoje  nekentė.  Iš  tiesų,  kelias  buvo  ilgas  ir 
sunkus,  bet  juo  eidamas  ilgainiui  savo  rankose  sukaupė  didžiausią  jėgą  bei  valdžią  ir  niekas 
-  gal  tik  išskyrus  targi  -  negalėjo  be  jo  sutikimo  žengti  nė  žingsnio. 

Bet  dabar  ši  valdžia  ėmė  aižėti  ir  trupėti,  kaip  trupa  tarp  pirštų  ir  virsta  dulkėm  saulės 
išdžiovintas  purvas,  ir  kuo  stipriau  gniauži  kumštį  norėdamas  jį  išlaikyti,  juo  greičiau  jis 
trupa.  Madanis  nenorėjo  pripažinti,  kad  monolitinė  valstybė,  kurią  kurdamas  išliejo  tiek 
prakaito  ir  kraujo,  galiausiai  pasirodė  tokia  trapi,  ir  vien  tik  Abdulo  ei  Kebiro  vardo  užteko, 
kad  suaižėtų  iki  pamatų.  Bet  neseni  įvykiai  nekėlė  abejonių,  kad  galbūt  atėjo  laikas 
pažvelgti  tikrovei  į  akis  ir  susitaikyti  su  pralaimėjimu. 

Jis  nuėjo  prie  stalo,  pakėlė  telefono  ragelį,  surinko  namų  telefono  numerį,  palaukė,  kol 
tarnas  pakvies  žmoną,  ir  kai  ji  pagaliau  atsiliepė,  prikimęs  jo  balsas  nuskambėjo  taip 
keistai,  kad  jis  kone  susigėdo. 

-  Paruošk  lagaminus,  brangioji,  -  paprašė.  -  Noriu,  kad  porai  dienų  su  vaikais  išvažiuotum 
į  Tunisą...  Aš  tau  pranešiu,  kada  galėsi  grįžti. 

-  Ar  viskas  taip  blogai? 

-  Dar  nežinau,  -  prisipažino  jis.  -  Viskas  priklausys  nuo  to,  kaip  Turkiui  seksis  Paryžiuje. 

Jis  padėjo  ragelį  ir  ilgai  mąstė  įsmeigęs  akis  į  didžiulį  prezidento  portretą,  užimantį  visą 
galinę  sieną.  Jeigu  Turkiui  nepavyks  arba  jei  jis  pereis  į  priešo  pusę,  viskas  bus  prarasta. 

Madanis  visada  tikėjo  pulkininko  drąsa  ir  ištikimybe,  bet  su  nerimu  savęs  klausė,  ar  iš 
tikrųjų  pasitikėjimas  pulkininku  visiškai  pagrįstas. 

10  Pilis  (pranc .). 

DIDŽIĄJĄ  DIENOS  DALĮ  Gaselis  praleido  žingsniuodamas  nuo  prezidento  rūmų  iki 
kasbos.  Prie  šios  jis  taip  įprato,  kad  savo  prieglobstį  surasdavo  nepasiklysdamas,  bet  jam 
buvo  sunku  susigaudyti  šiuolaikinio  miesto  gatvėse,  nes  visos  buvo  tiesios  ir  vienodos, 
skyrėsi  tik  parduotuvės  ir  reklamos,  kurių  jis  nesuprato. 

Vėliau  nedideliame  turgelyje  prisipirko  datulių,  figų  ir  migdolų,  mat  nežinojo,  ar  ilgai  teks 
sėdėti  palmės  viršūnėje,  be  to,  įsigijo  didelę  gertuvę  ir  iš  artimiausio  fontano  prisileido  pilną 
vandens.  Galop  grįžo  į  sudegusią  bažnyčią,  dar  sykį  patikrino  ginklus  ir,  atsirėmęs  į  sieną, 
ėmė  kantriai  laukti,  stengdamasis  negalvoti  apie  kelią,  kurį  turės  įveikti,  kad  patektų  į 
rūmus. 

Kasba  atrodė  tarsi  išmirusi,  kai  jis  ėjo  tuščiomis  gatvėmis  gąsdindamas  kates,  o  kai  įsuko  į 
pirmą  asfaltuotą  gatvę,  pasigirdo  trys  bokšto  laikrodžio  dūžiai.  Pakėlęs  akis  pažvelgė  į 
švytintį  ciferblatą,  panašų  į  didžiulę  kiklopo  akį,  bet  juodoje  naktyje  nepavyko  įžiūrėti 
bokšto  apybraižų,  nors  ciferblatas  atrodė  panašus  į  horizonte  kybantį  mėnulį. 

Prospektai  driekėsi  tarsi  užmiršti,  nesimatė  nė  vieno  autobuso  nei  šiukšliavežių,  ir  toji 
ramybė  Gaseliui  kėlė  nerimą,  atrodė  neįprasta,  nors  buvo  jau  vėlu. 

Paskui  tylą  staiga  sutrikdė  juodas  policijos  automobilis.  Su  mirguliuojančiomis  švieselėmis 
pervažiavo  sankryžą  ir  tada,  kaip  apskaičiavo  Gaselis,  paplūdimyje  sukaukė  sirena. 

Suskubo  eiti  greičiau,  vis  neramesnis,  bet  greitai  turėjo  prisiploti  prie  vartų  stulpo,  kai 
maždaug  už  dviejų  šimtų  metrų  pasirodęs  dar  vienas  automobilis  sustojo  prie  šaligatvio  ir 
išjungė  šviesas. 

Gaselis  ėmė  kantriai  laukti,  bet  automobilio  šeimininkai  tikriausiai  nusprendė  pasirinkti 
būtent  tą  vietą,  strateginę  dviejų  gatvių  sankirtą,  ir  galbūt  budėti  joje  visą  naktį.  Tada, 
kelias  minutes  pagalvojęs,  nusprendė  įsmukti  į  šoninę  gatvę,  apeiti  kliūtį  ir  išeiti  jiems  už 
nugaros. 

Bet  greitai  suprato,  kad  priverstas  palikti  kelią,  kurį  taip  kruopščiai  stengėsi  prisiminti, 
pasiklydo.  Visos  gatvės  atrodė  vienodos,  liūdnoje  žibintų,  tokių  panašių  vienas  į  kitą, 
prietemoje  neatpažino  nė  vienos  smulkmenos,  kurią  buvo  gerai  įsiminęs  dieną. 

Pradėjo  nerimauti,  nes  juo  tolyn  ėjo,  juo  labiau  jautėsi  pasiklydęs,  o  čia  nebuvo  nei  vėjo, 
kuris  padėtų  susiorientuoti,  nei  kelrodžių  žvaigždžių. 

Gatve  pralėkė  policijos  automobilis  su  nakties  tylą  draskančia  sirena,  ir  Gaselis  palindo  po 
suolu,  paskui  ant  jo  atsisėdo  ir  veltui  pabandė  surikiuoti  savo  mintis  ir  susigaudyti,  kurioje 
šio  milžiniško,  dvokiančio,  siaubingo  miesto  pusėje  stovi  prezidento  rūmai,  kurioje  -  kasba 
ir  jau  gerai  pažįstamos  vietos. 

Galiausiai  suprato  pralošęs  šią  partiją  ir  nusprendė,  kad  būsią  atsargiau  grįžti  ir  rytoj 

iš  skaitiniai.org 


pabandyti  viską  iš  naujo. 

Grįžo  atgal,  bet  grįžti  buvo  taip  pat  sudėtinga,  kaip  ir  eiti  pirmyn,  ir  jis  ilgai  klaidžiojo,  kol 
pagaliau  jo  ausis  pasiekė  jūros  goža.  Jis  susirado  plačią  promenadą  ir  pagaliau  atsidūrė 
priešais  Vidaus  reikalų  ministeriją. 

Ramiai  atsikvėpė.  Dabar  žinojo,  kaip  pasiekti  savo  prieglobstį,  bet  kai  paspartino  žingsnį 
ir  jau  ketino  sukti  į  vingiuotą  gatvelę,  kylančią  čiabuvių  kvartalo  link,  staiga  plykstelėjo  ir  jį 
apakino  prie  šaligatvio  krašto  stovinčio  automobilio  žibintai.  Valdingas  balsas  sušuko: 

-  Ei,  tu!  Eikš  čia! 

Pirmoji  Gaselio  mintis  buvo  apsisukti  ir  pabėgti  aukštyn  gatve,  bet  susitvardė  ir  priėjo  prie 
šoninio  lango,  stengdamasis  išvengti  akis  žeidžiančios  šviesos. 

Iš  automobilio  prieblandos  rūsčiais  veidais  į  jį  žiūrėjo  trys  vyrai. 

-  Ką  veiki  gatvėje  tokiu  metu?  -  paklausė  jį  pašaukęs  vyras,  sėdintis  prie  vairuotojo.  -  Ar 
tau  niekas  nesakė,  kad  dabar  komendanto  valanda? 

-  Kokia  valanda?  -  kvailai  pakartojo  Gaselis. 

-  Komendanto,  kvaily!  Jie  pranešė  per  radiją  ir  televiziją.  Iš  kur  tu  atsiradai? 

Gaselis  mostelėjo  ranka  sau  už  nugaros. 

-  Iš  uosto. 

-  O  kur  eini? 

Smakru  parodė  į  gatvę. 

-  Namo... 

-  Gerai...  Tada  parodyk  asmens  liudijimą. 

-  Neturiu. 

Sėdintis  ant  galinės  sėdynės  vyras  atidarė  dureles  ir  išlipo.  Jis  laikė  trumpą  automatą,  nors, 
atrodė,  neketina  juo  pasinaudoti.  Nutaisęs  rūsčią  miną,  lėtai  priėjo  prie  Gaselio. 

-  Kaip?  Tu  neturi  jokio  dokumento?  -  paklausė.  -  Siame  mieste  visi  turi  dokumentus. 

Tai  buvo  aukštas,  stiprus,  ilgais  ūsais  vyras,  regis,  labai  pasitikintis  savimi,  bet  jis  staiga 
susirietė  ir  sustaugė,  kai  Gaselis  šautuvo  buože  smogė  jam  į  paširdžius.  Tą  pačią  akimirką 
užmetė  kilimus  ant  automobilio  priekinio  stiklo  ir  nubėgo  pirma  už  namo  kampo,  paskui  - 
į  gatvę. 

Po  kelių  sekundžių  nakties  tylą  sutrikdė  sirenos  kauksmas,  prikeldamas  iš  miegų  greta 
gyvenančius  žmones,  ir  kai  bėglys  jau  buvo  pasiekęs  gatvės  vidurį,  iš  už  kampo  pasirodė 
policininkas  ir  nenusitaikęs  paleido  trumpą  šūvių  papliūpą. 

Kulka  smogė  Gaseliui  su  tokia  jėga,  kad  nusviedė  jį  į  priekį,  ir  jis  atsitrenkė  į  plačius  gatvės 

laiptus,  bet  stryktelėjęs  lyg  katė  atsigręžė,  iššovė,  pataikė  policininkui  į  krūtinę,  ir  tas 
apsisuko. 

Gaselis  vėl  užtaisė  šautuvą,  pasislėpė  už  kampo  ir  ėmė  laukti  sunkiai  alsuodamas,  bet  nors 
kulka  perėjo  kiaurai  ir  per  marškinius  jau  ėmė  sunktis  kraujas,  jokio  skausmo  nejautė. 

Iš  už  kampo  išlindo  galva,  policininkai  ėmė  šaudyti  nesitaikydami,  ir  kulkos  atsimušdavo  į 
namų  sienas,  išdauždamos  langų  stiklus. 

Saugomas  sienos,  Gaselis  ėmė  lėtai  kopti  laiptais,  kuriais  baigėsi  gatvelė.  Iššovė  tik  kartą, 
bet  to  pakako,  kad  persekiotojai  suprastų,  jog  susidūrė  su  nepaprastu  šauliu,  todėl  būtų 
neatsargu  rizikuoti  ir  gauti  kulką  į  galvą. 

Kai  po  kelių  sekundžių  targi  dingo  prieblandos  gaubiamų  kasbos  gatvelių  ir  užkaborių 
labirinte,  abu  policininkai  susižvelgė,  pasodino  sužeistąjį  ant  galinės  sėdynės  ir  nuvažiavo 
ligoninės  link. 

Abu  žinojo,  kad  norint  surasti  bėglį  tamsiame  ir  painiame  čiabuvių  kvartalo  pasaulėlyje 
reikia  visos  kariuomenės. 

Negrė  Chaltum  teisingai  išpranašavo,  kad  jis,  Gaselis,  mirs  čia,  purviname  sudegusios 
rumių  šventyklos  kampe,  žmonių  perpildyto  miesto  viduryje,  klausydamasis  jūros  ošimo,  ir 
toli,  kaip  tik  įstengė  įsivaizduoti,  nuo  bekraštės  dykumos,  kurios  tyliomis  platybėmis 
šiurena  vėjas,  vienatvės. 

Jis  pabandė  užspausti  abi  žaizdos  vietas  -  ten,  kur  įėjo  ir  išėjo  kulka.  Dideliu  turbanu 
susitvarstė  krūtinę  ir,  purtomas  šalčio  ir  karščio,  įsivyniojo  į  antklodę,  pusiausėda 
įsispraudė  į  kampą  ir  nugrimzdo  į  neramų  snaudulį.  Vienintelė  jo  draugija  buvo  skausmas, 
prisiminimai  ir  mirties  gri  gri. 

Dabar  jis  nebenorėjo  pavirsti  akmeniu  arba  pabandyti  taip  sutirštinti  kraujo,  kad  jis 
liautųsi  sunkęsis  per  purviną  turbaną,  ir  tai  nepriklausė  nuo  jo  valios  stiprybės  arba 
nepalenkiamos  dvasios.  Dabar  jo  valią  palaužė  kulka  ir  prarasta  viltis  susirasti  šeimą. 

Tik  pažiūrėkit ,  kaip  tos  kovos  ir  tie  karai  niekur  nenuveda ,  nes  už  vienos  stovyklos  mirusiuosius 
turi  susimokėti  kitos  stovyklos  mirusieji... 

Tai  vis  senojo  Suilemo  pamokymai  ir  grįžimas  prie  tos  pačios  istorijos,  nes  tikrovę  gali 
pakeisti  amžiai  ir  net  gamtovaizdžiai,  bet  žmonės  išlieka  tie  patys  ir  galiausiai  tampa 
vieninteliai  ir  pagrindiniai  tūkstantį  kartų  besikartojančios  tragedijos  veikėjai,  nesvarbu, 
kur  ir  kokioje  vietoje  ji  vyksta. 

Kitas  panašus  karas  prasidėjo  todėl,  kad  kažkas  pažeidė  seną  tradiciją.  Kartais  gali 
susidurti  dvi  galingos  šeimos  arba,  kaip  jo  atveju,  vienas  žmogus  stoti  prieš  visą 
kariuomenę.  Rezultatas  visada  tas  pats:  mirties  gri  gri  pagriebia  naują  auką  ir  nusitempia  į 
bedugnę.  Ir  dabar  jis  guli  prie  bedugnės  krašto,  pasirengęs  į  ją  nugarmėti,  ir  tai  liūdna,  nes 

iš  skaitiniai.org 


tie,  kurie  vieną  dieną  suras  jo  lavoną,  pamatys,  kad  kulka  jam  pataikė  į  nugarą,  nors  jis, 
Gaselis  Sajahas,  visada  mokėjo  grumtis  su  priešu  akis  į  akį. 

Jis  klausė  savęs,  ar  savo  veiksmais  pelnė  žadėtąjį  rojų,  ar,  atvirkščiai,  bus  pasmerktas 
amžinai  klajoti  po  „tuščias  žemes“,  ir  labai  nusiminė,  kad  jo  siela  galop  susijungs  su  sielomis 
tų,  kurie  lydėjo  Didįjį  karavaną. 

Paskui  susapnavo  ir  išvydo  į  mumijas  pavirtusius  kupranugarius  ir  į  skivytus  įsisupusius 
skeletus,  vėl  traukiančius  į  tylią  lygumą,  paskui  įžengiančius  į  miegantį  miestą,  ir  tada 
papurtė  galvą  ir  kelissyk  padaužė  ją  į  sieną,  nes  buvo  įsitikinęs,  kad  jie  atėjo  jo  ir  greitai 
įsiverš  į  tuščią  didžiąją  navą,  apsistos  joje  ir  ims  laukti,  kol  jis  nuspręs  eiti  su  jais. 

Jis  nenorėjo  grįžti  su  jais  į  dykumą;  nenorėjo  amžių  amžius  klajoti  po  Tikdabros  „tuščią 
žemę“,  ir  neturėdamas  jėgų  šaukti  sušnabždėjo,  kad  eitų  be  jo. 

Galiausiai  užmigo  ir  miegojo  tris  ilgas  dienas. 

Pabudęs  pamatė,  kad  antklodė  permirkusi  krauju  ir  prakaitu,  bet  kraujas  jau  nebebėga,  o 
tvarstis  virtęs  kieta,  prie  kūno  prilipusia  pluta.  Bandė  pajudėti,  bet  skausmas  buvo  toks 
nepakeliamas,  kad  ištisas  valandas  negalėjo  nė  krustelėti.  Pagaliau  įsidrąsinęs  palietė 
žaizdą,  dar  vėliau  nušliaužė  iki  gertuvės,  sočiai  atsigėrė  ir  vėl  užmigo. 

Kiek  laiko  kyburiavo  tarp  gyvybės  ir  mirties  arba  tarp  alpulio  ir  tikrovės,  niekas,  net  jis, 
nebūtų  galėjęs  pasakyti.  Dienas,  gal  savaites?  Bet  kai  pagaliau  vieną  rytą  pabudo  ir  pajuto, 
jog  kvėpuoja  nejausdamas  skausmo  ir  kad  viskas  atrodo  kaip  anksčiau,  jam  pasirodė,  kad 
tarp  keturių  sienų  tikriausiai  bus  praslinkę  pusė  jo  gyvenimo,  o  į  miestą  jis  atvyko  prieš 
daugelį  -  metų  ar  amžių. 

Godžiai  pavalgė  riešutų,  datulių  bei  migdolų  ir  išgėrė  visą  vandenį.  Paskui  sunkiai  atsistojo 
ir  remdamasis  į  sieną  įstengė  nueiti  kelis  žingsnius,  nors  svaigo  galva  ir  jis  turėjo  vėl 
atsigulti.  Bet  pirma  apsiieškojo  aplink,  garsiai  šūktelėjo  ir  įsitikino,  kad  šalia  jo  jau  nebėra 
mirties  gri  gri. 

Gal  negrė  Chaltum  apsiriko,  pamanė  apsidžiaugęs  savo  atradimu.  Gal  savo  sapnuose  ji 
regėjo  mane  sužeistą  ir  nugalėtą,  bet  kaip  galėjo  nuspėti,  kad  aš  galiu  įveikti  mirtį? 

Kitą  naktį,  čia  paeidamas,  čia  paropodamas,  Gaselis  pasiekė  artimiausią  fontaną.  Šiaip 
taip  apsiprausė  ir  atsikratė,  regis,  su  oda  suaugusio  tvarsčio. 

Jeigu  dar  po  keturių  dienų  kas  nors  būtų  išdrįsęs  įeiti  į  senos  sudegusios  bažnyčios  vidų, 
būtų  pasibaisėjęs,  pamanęs,  kad  išvydo  aukštą,  kaulėtą,  svirduliuojantį  vaiduoklį,  kuris, 
nepaisydamas  nuovargio  ir  vemti  verčiančio  šleikštulio,  vilkdamas  kojas  šlitinėja  po  tuščią 
navą,  su  nežmoniška  valios  jėga  stengdamasis  atgauti  pusiausvyrą  ir  grįžti  į  gyvenimą. 

Gaselis  Sajahas  žinojo,  kad  kiekvienas  žingsnis  jį  truputį  nutolina  nuo  mirties  ir  priartina 
prie  dykumos,  kurią  taip  mylėjo. 

Gaselis  praleido  dar  vieną  ilgą  savaitę,  stengdamasis  atgauti  jėgas,  bet  baigėsi  maistas,  ir 
jis  suprato,  kad  atėjo  akimirka,  kai  visam  laikui  turi  palikti  slėptuvę. 

Fontano  vandenyje  išsiskalbė  drabužius,  pasinaudodamas  tamsa  ir  tuo,  kad  šis  kvartalas 
visada  tuščias,  visas  išsimaudė,  ir  kitą  rytą,  kai  saulė  jau  buvo  aukštai  danguje,  įsidėjo  į 
odinį  krepšį  sunkų  revolverį,  kitados  priklausiusį  kapitonui  Kalebui  ei  Fasi,  skaudama 
širdim  paliko  šautuvą  ir  sudraskytą  gandurą  ir  neskubėdamas  leidosi  į  kelią. 

Sustojo  kasboje,  sočiai  pavalgė,  išgėrė  saldžios,  stiprios  ir  dar  kunkuliuojančios  arbatos, 
kuri  ėmė  smarkiau  varinėti  kraują  venose,  tada  nusipirko  ryškiai  mėlynus  marškinius  ir 
akimirką  pasijuto  laimingas. 

Jau  sustiprėjęs  vėl  leidosi  į  kelią.  Ant  akmeninių  laiptų,  kur  buvo  sužeistas,  stabtelėjo, 
norėdamas  pasižiūrėti  į  žymes,  kulkų  paliktas  senose  namo  sienose. 

Tada  pasuko  į  platų  prospektą  ir  nustebo  išvydęs  ant  abiejų  šaligatvių  susigrūdusių  žmonių 
minią,  ir  kai  norėjo  pereiti  gatvę  ir  pasukti  stoties  link,  jį  sustabdė  policininkas. 

-  Čia  tu  negali  pereiti,  -  sudraudė  jį.  -  Palauk. 

-  Kodėl? 

-  Todėl,  kad  čia  netrukus  pravažiuos  prezidentas. 

Nors  jos  nematydamas,  Gaselis  suprato,  kad  jį  vėl  lydi  mirties  gri  gri.  Nežinojo,  nei  iš  kur 
atsirado,  nei  kur  visą  šį  laiką  slėpėsi,  bet  ji  buvo  čia,  įsikibusi  į  jo  naujus  marškinius,  ir  tyliai 
juokėsi,  kai  įsisvajojęs  Gaselis  ėmė  puoselėti  laisvo  gyvenimo  viltį. 

Jis  pamiršo  prezidentą!  Pamiršo,  kad  buvo  prisiekęs  jį  nužudyti,  jeigu  jis  negrąžins  jam 
šeimos,  bet  dabar,  kai  prieš  akis  stovėjo  stoties  pastatas  ir  nuo  jo,  nuo  grįžimo  į  dykumą  ir  į 
savo  pasaulį  jį  skyrė  vos  šimtas  metrų,  likimas,  regis,  pasišaipė  iš  jo  gerų  ketinimų,  mirties 
gri  gri  iškrėtė  piktą  pokštą,  ir  skersai  kelio  jam  stojo  žmogus,  visų  jo  nelaimių  pradžia  ir 
pabaiga. 

Inšalal 

Ką  gi,  jeigu  tokia  Jo  valia,  jis  turi  įvykdyti  savo  pažadą  ir  nužudyti  tą  vyrą.  Ir  nužudys  jį,  nes 
jis,  Gaselis  Sajahas,  nors  ir  būdamas  kilnus  palaimintosios  Kel  Tagelmusto  genties 
imohagas,  prieš  Aukščiausiojo  valią  yra  bejėgis. 

Jeigu  Alachas  panorėjo,  kad  šią  dieną  ir  šią  valandą  jo  priešas  dar  sykį  atsistotų  tarp  jo  ir 
gyvenimo,  kurį  jis  pasirinko,  vadinasi,  Aukščiausiasis  nusprendė,  kad  tas  priešas  būtų 
sunaikintas,  o  savo  valiai  įvykdyti  pasirinko  būtent  jį,  Gaselį  Sajahą. 

Inšalal 

Su  kaukiančiomis  sirenomis  pralėkė  du  uniformuoti  motociklininkai,  tuo  pat  metu 
aukštojoje  prospekto  dalyje  žmonės  ėmė  šaukti  ir  ploti. 

Galvodamas  vien  apie  tai,  kaip  įvykdyti  savo  misiją,  targi  įkišo  ranką  į  odinĮ^.egšį  ir 


susiieškojo  revolverio  rankeną. 

Dabar  posūkyje  pasirodė  visas  motociklininkų  būrys,  o  už  jų,  atsilikęs  dešimt  metrų,  labai 
lėtai  važiavo  didelis  juodas  automobilis,  kone  paslėpdamas  kitą,  atvirą,  jo  gale  stovėjo  vyras 
ir  iškeltomis  rankomis  sveikino  susirinkusiuosius. 

Policininkai  saugojo  minią,  kuri  šaukė  ir  plojo,  o  pro  namų  langus  moterys  ir  vaikai  mėtė 
konfeti  ir  gėles. 

Gaselis  suspaudė  ginklą  ir  ėmė  laukti. 

Stoties  laikrodis  išmušė  dvi  valandas,  tarsi  kviesdamas  jį  viską  užmiršti,  bet  jo  aidas  dingo 
užgožtas  sirenų  kaukimo,  žmonių  šauksmų  ir  plojimų. 

Targi  pajuto  norą  verkti,  jo  akys  apsiblausė,  jis  dar  sykį  garsiai  prakeikė  mirties  gri  gri,  ir 
policininkas,  kuris  iškėlęs  rankas  stovėjo  priešais  jį,  atsigręžė  pažiūrėti  nustebintas  žodžių, 
kurių  prasmės  nesuprato. 

Viską  užgožęs  variklių  gausmu,  pirma  pravažiavo  motociklininkų  būrys,  paskui  didžiulis 
juodas  automobilis,  ir  tada  Gaselis  metė  į  šoną  didįjį  odinį  krepšį,  staigiu  judesiu  nustūmė 
policininką  ir  dviem  ilgais  šuoliais,  su  nuleistu  gaiduku,  įšoko  į  gatvės  vidurį,  už  trijų  metrų 
nuo  atvirojo  automobilio,  nuspaudė  saugiklį  ir  pasiruošė  šauti. 

Vyras,  kuris  iškėlęs  rankas  atsakinėjo  į  žmonių  sveikinimus  ir  plojimus,  pamatė  jį  beveik 
iškart,  jo  veide  pasirodė  išgąstis,  ir  jis  ištiesė  rankas  į  priekį  išskėstais  delnais  ir  rėkdamas  iš 
siaubo,  tarsi  norėdamas  apsiginti. 

Gaselis  iššovė  tris  kartus  ir  instinktyviai  suprato,  kad  antroji  kulka  pervėrė  širdį.  Jis 
pažvelgė  vyrui  į  akis,  tarsi  norėdamas  įsitikinti,  ar  jį  nužudė,  ir  sustingo  iš  nuostabos,  lyg 
dieviško  spindulio  pervertas. 

Tada  pasigirdo  automato  papliūpa,  ir  Gaselis  Sajahas,  inmučaras,  labiau  žinomas 
Medžiotojo  pravarde,  griuvo  aukštielninkas.  Ir  liko  gulėti  kulkų  suvarpytu  kūnu,  suglumusia 
veido  išraiška. 

Automobilis  staiga  šoktelėjo  į  priekį,  užkaukė  sirenos,  skindamos  jam  kelią  artimiausios 
ligoninės  link,  bet  tai  buvo  bergždžios  pastangos  išgelbėti  gyvybę  prezidentui  Abdului  ei 
Kebirui,  šią  šlovingą  dieną  pergalingai  sugrįžusiam  į  valdžią. 

Žodynėlis 


abankoras,  atankoras,  tabankoras  ♦  vandenvietė 

ačabas ,  ačebas  ♦  po  lietaus  suvešinti  trumpalaikė  augalija 

ahalas  ♦  vakarėlis,  kuriame  dalyvauja  tik  nesusituokę  tuaregų  jaunuoliai 

akli  ♦  juodaodžiai  vergai,  vasabai 

amenokalas  ♦  kelių  tuaregų  šeimų  vyriausioji  galva 

feš feš  ♦  labai  smulkus  smėlis 

gaila  ♦  vidudienio  poilsis,  siesta 

gandura  ♦  panašus  į  marškinius  drabužis,  pasiūtas  iš  medvilninio  audinio 

gosi  ♦  takai  tarp  kopų 

gerba  ♦  vandens  gertuvė  iš  ožkenos 

grara  ♦  stalkalnis 

gurdsai  ♦  labai  aukštos  suakmenėjusios  kopos 

gri  gri  ♦  amuletas  nuo  piktųjų  dvasių,  taip  pat:  piktoji  dvasia 

guelta  ♦  atvira  vandenvietė,  po  lietaus  susidaranti  valka  uolų  šešėlyje 

gumija  ♦  tuaregų  durklas 

iklanai  ♦  žr.  akli 

imgadas  ♦  vasalas 

imohagas,  inmučaras,  targi  ♦  tuaregas;  targija  ♦  tuaregė 
Inšalal  ♦  tokia  Dievo/Alacho/valia! 

chaima  ♦  tuaregų  būstas,  gyvenamoji  palapinė,  dažniausiai  iš  ožkų  vilnos 

lithamas  ♦  tuaregų  vyrų  nešiojamas  turbanas  ir  šydas 

macharerai  ♦  auksakaliai,  juvelyrai,  amatininkai 

nailsai  ♦  tuaregų  sandalai 

rumis  ♦  europietis,  krikščionis 

segi  j  a  ♦  trumpas  ir  siauras  drėkinimo  kanalas 

sėmusiai  ♦  svetimšaliams  priešiška  islamo  sekta,  paplitusi  Libijoje 

šeriba  ♦  trobelė  iš  nendrių,  šiaudų  ar  palmių  šakelių 

sijai  ♦  ilgųjų  kopų  pavadinimas,  taip  pat:  kardas 

takuba  ♦  dviašmenis  tuaregų  kardas,  nešiojamas  ant  diržo  per  petį 

Žodynėlis 

abankoras,  atankoras,  tabankoras  ♦  vandenvietė 

ačabas ,  ačebas  ♦  po  lietaus  suvešinti  trumpalaikė  augalija 

ahalas  ♦  vakarėlis,  kuriame  dalyvauja  tik  nesusituokę  tuaregų  jaunuoliai 

akli  ♦  juodaodžiai  vergai,  vasabai 

amenokalas  ♦  kelių  tuaregų  šeimų  vyriausioji  galva 

feš feš  ♦  labai  smulkus  smėlis 

gaila  ♦  vidudienio  poilsis,  siesta 

gandura  ♦  panašus  į  marškinius  drabužis,  pasiūtas  iš  medvilninio  audinio 

gasi  ♦  takai  tarp  kopų 

gerba  ♦  vandens  gertuvė  iš  ožkenos 

grara  ♦  stalkalnis 

gurdsai  ♦  labai  aukštos  suakmenėjusios  kopos 

gri  gri  ♦  amuletas  nuo  piktųjų  dvasių,  taip  pat:  piktoji  dvasia 

guelta  ♦  atvira  vandenvietė,  po  lietaus  susidaranti  valka  uolų  šešėlyje 

gumija  ♦  tuaregų  durklas 

iklanai  ♦  žr.  akli 

imgadas  ♦  vasalas 

imohagas,  inmučaras,  targi  ♦  tuaregas;  targija  ♦  tuaregė 
Inšalal  ♦  tokia  Dievo/Alacho/valia! 

chaima  ♦  tuaregų  būstas,  gyvenamoji  palapinė,  dažniausiai  iš  ožkų  vilnos 

lithamas  ♦  tuaregų  vyrų  nešiojamas  turbanas  ir  šydas 

macharerai  ♦  auksakaliai,  juvelyrai,  amatininkai 

nailsai  ♦  tuaregų  sandalai 

rumis  ♦  europietis,  krikščionis 

segija  ♦  trumpas  ir  siauras  drėkinimo  kanalas 

sėmusiai  ♦  svetimšaliams  priešiška  islamo  sekta,  paplitusi  Libijoje 

seriba  ♦  trobelė  iš  nendrių,  šiaudų  ar  palmių  šakelių 

sijai  ♦  ilgųjų  kopų  pavadinimas,  taip  pat:  kardas 

takuba  ♦  dviašmenis  tuaregų  kardas,  nešiojamas  ant  diržo  per  petį 

